## פרק א

# הקדמה לספר

**(א) אֵלֶּה הַדְּבָרִים-** כל דברי המצוות הכתובים בספר הזה, **אֲשֶׁר דִּבֶּר משֶׁה אֶל כָּל יִשְׂרָאֵל בְּעֵבֶר הַיַּרְדֵּן**- בערבות מואב, אבל חוץ מזה הוא כבר אמר את הדברים לישראל בזמן לכתם **בַּמִּדְבָּר,** וכן **בָּעֲרָבָה,** וכן **מוֹל­ (**כמו מוּל) ים **סוּף,** וכן **בֵּין** מדבר **פָּארָן וּבֵין תֹּפֶל**- שם מקום, **וְלָבָן וַחֲצֵרֹת וְדִי זָהָב**- כל אלו המקומות שאיננו מכירים הרי הם שמות נוספים למקומות המוזכרים בפרשת מסעי, והכוונה היא לומר שמשה אמנם אמר לישראל את כל המצוות הכתובות בספר זה בערבות מואב אך הן גם נאמרו לפני כן בזמן הליכתם במדבר**:**

**(ב)** התורה מציינת, כהקדמה לדברי התוכחה שמשה ישמיע להלן, שמהלך **אַחַד עָשָׂר יוֹם,** הוא הזמן הלוקח ללכת **מֵחֹרֵב** (הר סיני) **דֶּרֶךְ** לכיוון **הַר שֵׂעִיר, עַד קָדֵשׁ בַּרְנֵעַ,** ובעצם יש כאן תוכחה כי מעת שעזבו את הר סיני בכ' באייר בשנה השנית היו ראויים להיכנס לארץ בא' בסיון בשנה השנית, אלא שהם חטאו פעם אחר פעם- ראשית עכבו הדרך בתבערה ובקברות התאוה (והיו שם חודש ימים, כאשר אמר ה' "עד חודש ימים"), ואח"כ התעכבו בחצרות שבעת ימים עד האסף מרים, ולבסוף חטאו בחטא המרגלים בחנותם בקדש ברנע, ונגזר עליהם לשוב אל המדבר אחר בואם אל גבול הארץ, ולנדוד ארבעים שנה במדבר**:**

**(ג) וַיְהִי בְּאַרְבָּעִים שָׁנָה**- אחרי יציאת מצרים, **בְּעַשְׁתֵּי עָשָׂר חֹדֶשׁ**- בחודש האחד עשר, הוא חודש שבט, **בְּאֶחָד לַחֹדֶשׁ**, אז **דִּבֶּר משֶׁה אֶל בְּנֵי יִשְׂרָאֵל כְּכֹל אֲשֶׁר צִוָּה ידוד אֹתוֹ אֲלֵהֶם**- דיבר אליהם את כל המצוות שה' ציוה אותו בעבר לומר להם וכאן חזר עליהן שנית**:**

**(ד)** וזה היה **אַחֲרֵי הַכֹּתוֹ אֵת סִיחֹן מֶלֶךְ הָאֱמֹרִי אֲשֶׁר יוֹשֵׁב בְּחֶשְׁבּוֹן**, **וְאֵת עוֹג מֶלֶךְ הַבָּשָׁן אֲשֶׁר יוֹשֵׁב בְּעַשְׁתָּרֹת**- בעיר עשתרות, וגם **בְּאֶדְרֶעִי:**

**(ה) בְּעֵבֶר הַיַּרְדֵּן בְּאֶרֶץ מוֹאָב**- שהיתה בעבר של מואב, **הוֹאִיל** (רצה וגם עשה כך) **משֶׁה**, **בֵּאֵר**- לפרש ולהסביר **אֶת הַתּוֹרָה הַזֹּאת**- כל דברי התורה שאמר בעבר ועוד מצוות חדשות שלא נכתבו בחומשים הקודמים (אך כפי שהסברנו בפסוק א' הן כבר נאמרו בעבר) **לֵאמֹר:**

# ציווי ה' לסוע לארץ כנען

לפני שהחל לפרט את המצוות ולבאר אותם, אמר להם משה דברי תוכחה שמטרתם להראות לישראל את חטאי העבר וללמוד לקח מהם, וכן לראות את חסדי ה' הגדולים איתם לאורך הדרך (נאום זה הוא ארוך וכולל את פרשת דברים וחלקים נרחבים מפרשות ואתחנן ועקב). וכך אמר להם:

**(ו) ידוד אלוהינוּ דִּבֶּר אֵלֵינוּ בְּחֹרֵב**- בהר סיני, **לֵאמֹר**: **רַב**- די, מספיק **לָכֶם שֶׁבֶת**- לשהות **בָּהָר הַזֶּה**- שהרי היו כבר בהר הזה כבר כמעט שנה (פחות עשרה ימים)**:**

**(ז)** ולכן **פְּנוּ**- זוזו ממקומכם **וּסְעוּ לָכֶם**, **וּבֹאוּ** אל **הַר הָאֱמֹרִי**- לארץ כנען **וְאֶל כָּל שְׁכֵנָיו**- העמים שסביבו, וכן הוא מפרט את האיזורים השונים בארץ- **בָּעֲרָבָה** (המכונה היום בקעה), **בָהָר**- רצועת ההר של יהודה ושומרון, **וּבַשְּׁפֵלָה וּבַנֶּגֶב וּבְחוֹף הַיָּם,** שכל זה הוא **אֶרֶץ הַכְּנַעֲנִי,** וגם אל **וְהַלְּבָנוֹן**, **עַד הַנָּהָר הַגָּדֹל נְהַר פְּרָת:**

**(ח) רְאֵה**, **נָתַתִּי לִפְנֵיכֶם אֶת הָאָרֶץ**, **בֹּאוּ וּרְשׁוּ**- תנחלו **אֶת הָאָרֶץ אֲשֶׁר נִשְׁבַּע ידוד לַאֲבֹתֵיכֶם לְאַבְרָהָם לְיִצְחָק וּלְיַעֲקֹב לָתֵת לָהֶם וּלְזַרְעָם אַחֲרֵיהֶם,** את הדברים האלה אומר משה כדי להבהיר לישראל שמבחינת ה' הייתם צריכים להיכנס מיד לארץ לאחר המסע מהר סיני**:**

# מינוי הדיינים ומצוותיהם

בחלק זה בא משה לומר לישראל שהוא כבר סידר את כל סדרי המשפט והמשטר של העם, ויכלו להיכנס מיד לארץ כנען בצורה מסודרת.

**(ט) וָאֹמַר אֲלֵכֶם בָּעֵת הַהִוא**- הכוונה כאן היא בזמן שישבנו בהר חורב, עוד לפני מתן תורה, שהרי יתרו בא קודם מתן תורה (כמבואר בפרשת יתרו), היינו שעניין זה היה לפני מה שכתוב בפסוקים הקודמים שה' אמר להם לסוע, **לֵאמֹר**: **לֹא אוּכַל לְבַדִּי שְׂאֵת אֶתְכֶם**- לדאוג לכל ענייניכם(דיבור זה היה לאחר שיתרו אמר לי שאני לא אוכל להמשיך כך לבד ואני צריך למנות דיינים, ככתוב בפרשת יתרו, ואני השתכנעתי שהצדק עמו)**,** ואיני יכול לעשות זאת מפני ש:

**(י) ידוד אלוהיכֶם הִרְבָּה אֶתְכֶם**, **וְהִנְּכֶם**- והנה אתם **הַיּוֹם כְּכוֹכְבֵי הַשָּׁמַיִם לָרֹב:**

**(יא)** כיוון שהזכיר משה שהם רבים, ברך אותם עוד ש **ידוד אלוהי אֲבוֹתֵכֶם יֹסֵף עֲלֵיכֶם כָּכֶם**- כמו שאתם עכשיו, עוד **אֶלֶף פְּעָמִים, וִיבָרֵךְ אֶתְכֶם כַּאֲשֶׁר דִּבֶּר לָכֶם**- כמו שדיבר עליכם עם האבות שירבה אתכם כעפר הארץ וכדומה**:**

**(יב) אֵיכָה**- איך **אֶשָּׂא לְבַדִּי** את **טָרְחֲכֶם**- הטורח הגדול ללמד את כולכם תורה, **וּמַשַּׂאֲכֶם**- כל הבקשות שלכם ללחם ובשר ומים וכו', **וְרִיבְכֶם**- לריבים שאתם רבים, לדון בינכם?זוהי שאלה רטורית שמשמעותה- איני יכול לעשות את כל זה לבדי, ולכן ביקשתי מכם:

**(יג) הָבוּ לָכֶם**- הזמינו מכם **אֲנָשִׁים חֲכָמִים**- שיודעים את הדינים, **וּנְבֹנִים**- ויודעים כיצד להקיש דבר מתוך דבר, **וִידֻעִים**- שהם ידועים לכם בחכמתם, ואת אלו תביאו **לְשִׁבְטֵיכֶם**- מכל שבטיכם, **וַאֲשִׂימֵם בְּרָאשֵׁיכֶם**- לדון אתכם, כדי שלא אצטרך לדון לבד**:**

**(יד) וַתַּעֲנוּ אֹתִי וַתֹּאמְרוּ**: **טוֹב הַדָּבָר אֲשֶׁר דִּבַּרְתָּ לַעֲשׂוֹת** (עניין זה שמשה מבקש מישראל שיבחרו את השופטים מתוכם, וכן התכונות המזכרות לעיל, לא הוזכר בפרשת יתרו ומשה מפרש אותו כאן)**:**

**(טו) וָאֶקַּח אֶת רָאשֵׁי שִׁבְטֵיכֶם** שבחרתם, שהם **אֲנָשִׁים חֲכָמִים וִידֻעִים**, ומתוכם אני בחרתי אנשי החיל, יראי אלוהים אנשי אמת ושונאי בצע ככתוב בפרשת יתרו, **וָאֶתֵּן אוֹתָם רָאשִׁים עֲלֵיכֶם**- (היינו שאת הדיינים עצמם מינה משה, ובחר אותם מתוך כל האנשים שבחרו ישראל) ומיניתי אותם להיות **שָׂרֵי אֲלָפִים וְשָׂרֵי מֵאוֹת וְשָׂרֵי חֲמִשִּׁים וְשָׂרֵי עֲשָׂרֹת, וְשֹׁטְרִים לְשִׁבְטֵיכֶם**- וגם מיניתי שוטרים שיכפו את הדין (וגם דבר זה לא הוזכר בפרשת יתרו כי שם מדובר רק על עצת יתרו בעניין הדיינים, אולם מגמת הדברים כאן היא לומר שהיו מסודרים ומוכנים לכניסה לארץ ולכן מוזכרים גם השוטרים)**:**

**(טז)** אגב הדברים אודות מינוי השופטים מציין משה את הדברים הבאים- **וָאֲצַוֶּה אֶת שֹׁפְטֵיכֶם בָּעֵת הַהִוא**- שמיניתי אותם **לֵאמֹר**: **שָׁמֹעַ**- שמעו את הדין היטב **בֵּין אֲחֵיכֶם, וּשְׁפַטְתֶּם צֶדֶק**- על פי הצדק בלבד, **בֵּין אִישׁ וּבֵין אָחִיו וּבֵין גֵּרוֹ**- גם גר שהתגייר, חייבים לדונו בצדק**,** ולא להפלות אותו בדין**:**

**(יז) לֹא תַכִּירוּ פָנִים בַּמִּשְׁפָּט**- לא להתייחס אל אחד מהנידונים בצורה יפה יותר כאילו מכירים אותו, **כַּקָּטֹן כַּגָּדֹל תִּשְׁמָעוּן**- לשמוע ולהתייחס בשוה במהלך המשפט לאדם חשוב ולאדם לא חשוב, **לֹא תָגוּרוּ**- לא תפחדו **מִפְּנֵי אִישׁ, כִּי הַמִּשְׁפָּט לֵאלוהים הוּא**- כי ה' הוא בעצם השופט ואתם נציגיו, ולכן אל תעוותו את הדין בעקבות פחד מבעל הדין, **וְהַדָּבָר אֲשֶׁר יִקְשֶׁה מִכֶּם** ולא תדעו את הדין, **תַּקְרִבוּן אֵלַי וּשְׁמַעְתִּיו:**

**(יח) וָאֲצַוֶּה אֶתְכֶם**- את כל העם, **בָּעֵת הַהִוא**- לפני שנסענו מחורב, **אֵת כָּל הַדְּבָרִים אֲשֶׁר תַּעֲשׂוּן**- את כל המצוות שנאמרו לי מסיני**:**

# ההגעה לקדש ברנע

**(יט) וַנִּסַּע מֵחֹרֵב**, **וַנֵּלֶךְ אֵת כָּל הַמִּדְבָּר הַגָּדוֹל וְהַנּוֹרָא**- המפחיד **הַהוּא אֲשֶׁר רְאִיתֶם**,והלכנו ב **דֶּרֶךְ** המובילה אל **הַר הָאֱמֹרִי**- ארץ כנען, **כַּאֲשֶׁר צִוָּה ידוד אלוהינוּ**, **אֹתָנוּ וַנָּבֹא עַד קָדֵשׁ בַּרְנֵעַ:**

**(כ) וָאֹמַר אֲלֵכֶם**: **בָּאתֶם עַד הַר הָאֱמֹרִי**- ארץ כנען, **אֲשֶׁר ידוד אלוהינוּ נֹתֵן לָנוּ:**

**(כא) רְאֵה**, **נָתַן ידוד אלוהיךָ לְפָנֶיךָ אֶת הָאָרֶץ**, **עֲלֵה רֵשׁ**- תנחל אותה **כַּאֲשֶׁר דִּבֶּר ידוד אלוהי אֲבֹתֶיךָ לָךְ**, **אַל תִּירָא**- אל תפחד, **וְאַל תֵּחָת**- ואל תשבר מפחד מהעמים**:**

# חטא המרגלים

**(כב) וַתִּקְרְבוּן אֵלַי כֻּלְּכֶם וַתֹּאמְרוּ**: **נִשְׁלְחָה אֲנָשִׁים לְפָנֵינוּ וְיַחְפְּרוּ**- וירגלו (כמו שהחופר רואה את הדברים שיש בעומק האדמה כך המרגל מגלה את הסודות) **לָנוּ**- בשבילנו **אֶת הָאָרֶץ וְיָשִׁבוּ אֹתָנוּ דָּבָר, אֶת הַדֶּרֶךְ אֲשֶׁר נַעֲלֶה בָּהּ**-מהיכן כדאי להתחיל את הכיבוש, **וְאֵת הֶעָרִים אֲשֶׁר נָבֹא אֲלֵיהֶן**- האם הן מבוצרות או פרוזות וכדומה, וכן יגידו לנו אלו ערים כדאי לכבוש בהתחלה**:**

**(כג) וַיִּיטַב בְּעֵינַי הַדָּבָר**- הסכמתי לכך (אך ה' שהבין שיכולה להיות לעם תקלה משליחת המרגלים ציוה עליי לשלוח את החשובים שבכל שבט ולשלוח נציגים מכל השבטים (ככתוב בפרשת שלח), שאולי בעקבות כך הם לא יפחדו ולא ייכשלו ויכשילו את ישראל, ואם יכשילו, העונש יהיה על כל ישראל ביחד) **וָאֶקַּח מִכֶּם שְׁנֵים עָשָׂר אֲנָשִׁים**, **אִישׁ אֶחָד לַשָּׁבֶט**- לכל שבט**:**

**(כד) וַיִּפְנוּ**- הלכו מקדש ברנע, **וַיַּעֲלוּ הָהָרָה**- דרך רצועת ההר מהנגב בדרום ועד לבא חמת בצפון, ובאחד מהימים בהם הלכו- **וַיָּבֹאוּ עַד נַחַל אֶשְׁכֹּל**, **וַיְרַגְּלוּ אֹתָהּ**- את הארץ**:**

**(כה) וַיִּקְחוּ בְיָדָם מִפְּרִי הָאָרֶץ וַיּוֹרִדוּ אֵלֵינוּ** והראו לנו את הפירות, **וַיָּשִׁבוּ אֹתָנוּ דָבָר וַיֹּאמְרוּ**: **טוֹבָה הָאָרֶץ אֲשֶׁר ידוד אלוהינוּ נֹתֵן לָנוּ**- ואמנם חלק מהם אמרו שלמרות זאת לא נוכל לעלות כי העם חזק, והערים בצורות וכו' (כמו שכתוב בפרשת שלח), אך כולם אמרו שהארץ טובה מאוד (ורק אחר כך, כאשר ראו שכלב מחזק את לב העם לעלות ולכבוש את הארץ, אז הוציאו דיבת הארץ רעה ואמרו שהיא אוכלת יושביה)**:**

**(כו) וְלֹא אֲבִיתֶם**- הסכמתם **לַעֲלֹת**, **וַתַּמְרוּ אֶת פִּי ידוד אלוהיכֶם**- סרבתם לשמוע בקולו(עיקר האשמה היא על העם, שלא היו צריכים להשתכנע מדברי המרגלים)**:**

**(כז) וַתֵּרָגְנוּ**- התלוננתם **בְאָהֳלֵיכֶם, וַתֹּאמְרוּ**: **בְּשִׂנְאַת ידוד**- בגלל שנאת ה' **אֹתָנוּ**, הוא **הוֹצִיאָנוּ מֵאֶרֶץ מִצְרָיִם**,והוא עשה זאתכדי **לָתֵת אֹתָנוּ בְּיַד הָאֱמֹרִי לְהַשְׁמִידֵנוּ:**

**(כח) אָנָה**- לאן **אֲנַחְנוּ עֹלִים**? וכוונתם לומר- זה מקום מפחיד מאוד, **אַחֵינוּ** המרגלים **הֵמַסּוּ אֶת לְבָבֵנוּ**- הפחידו אותנו מאוד, **לֵאמֹר**- בכך שהם אמרו שיש בארץ ישראל **עַם גָּדוֹל**- עם הרבה אנשים, **וָרָם**- אנשים גבוהים **מִמֶּנּוּ,** ושיש שם **עָרִים גְּדֹלֹת וּבְצוּרֹת בַּשָּׁמָיִם**- כאילו גובהן מגיע עד לשמים (לשון גוזמא), **וְגַם בְּנֵי עֲנָקִים רָאִינוּ שָׁם:**

**(כט)** (בפרשת שלח כתוב שמשה ואהרן נפלו על פניהם ולא כתוב כלל שהוא דיבר עם העם. דברי משה הכתובים להלן פורשו רק כאן בדבריו אל העם כעת בשנה ה-40.) **וָאֹמַר אֲלֵכֶם**: **לֹא תַעַרְצוּן**- לא תישברו מפחד, **וְלֹא תִירְאוּן מֵהֶם:**

**(ל) ידוד אלוהיכֶם הַהֹלֵךְ לִפְנֵיכֶם הוּא יִלָּחֵם לָכֶם**- בעבורכם,ויעזור לכם **כְּכֹל אֲשֶׁר עָשָׂה** וכבר נלחם **אִתְּכֶם**- עבורכם **בְּמִצְרַיִם לְעֵינֵיכֶם**- במכות מצרים, ובקריעת ים סוף**:**

**(לא)** וגם כמו **וּבַמִּדְבָּר אֲשֶׁר רָאִיתָ אֲשֶׁר נְשָׂאֲךָ ידוד אלוהיךָ כַּאֲשֶׁר יִשָּׂא אִישׁ אֶת בְּנוֹ** ודאג לכל מחסוריכם, במן ובשלו ובמים וכדומה, **בְּכָל הַדֶּרֶךְ אֲשֶׁר הֲלַכְתֶּם עַד בֹּאֲכֶם עַד הַמָּקוֹם הַזֶּה** (קדש ברנע)**:**

**(לב) וּבַדָּבָר הַזֶּה**- שאתם לא בוטחים בו שהוא יעזור לכם לנצח את העמים ומפחדים להיכנס לארץ ישראל, הרי את בעצם **אֵינְכֶם מַאֲמִינִם בַּידוד אלוהיכֶם**- וזה חטא חמור ביותר**:**

**(לג)** שהרי ה' הוא **הַהֹלֵךְ לִפְנֵיכֶם בַּדֶּרֶךְ** כדי **לָתוּר**- לחפש **לָכֶם מָקוֹם לַחֲנֹתְכֶם,** ואיך הוא עושה זאת? **בָּאֵשׁ**- בעמוד האשב **לַיְלָה,** וזה בשביל **לַרְאֹתְכֶם בַּדֶּרֶךְ אֲשֶׁר תֵּלְכוּ בָהּ** כדי שלא תיכשלו בחושך, **וּבֶעָנָן**- בעמוד ענן הוא הולם לפניכם **יוֹמָם**- ביום. עד כאן דברי משה לעם. כפי שאנו יודעים מפרשת שלח, העם לא השתכנע להיכנס לארץ והם רצו לחזור למצרים.

**(לד) וַיִּשְׁמַע ידוד אֶת קוֹל דִּבְרֵיכֶם**, **וַיִּקְצֹף**- כעס מאוד **וַיִּשָּׁבַע לֵאמֹר**- וכך הוא אמר:

**(לה) אִם יִרְאֶה**- שלא יראה **אִישׁ בָּאֲנָשִׁים הָאֵלֶּה**- **הַדּוֹר הָרָע הַזֶּה**, **אֵת הָאָרֶץ הַטּוֹבָה אֲשֶׁר נִשְׁבַּעְתִּי לָתֵת לַאֲבֹתֵיכֶם:**

**(לו) זוּלָתִי**- חוץ מ **כָּלֵב בֶּן יְפֻנֶּה**, ש **הוּא יִרְאֶנָּה וְלוֹ אֶתֵּן אֶת הָאָרֶץ אֲשֶׁר דָּרַךְ בָּהּ**- ארץ כנען (ובפרט העיר חברון שבה הוא היה (יחד עם המרגלים האחרים) ככתוב בפרשת שלח, ואותה הוא יקבל לבסוף כמו שכתוב בספר יהושע פרק י"ד), **וּלְבָנָיו, יַעַן**- מכיוון ש **אֲשֶׁר מִלֵּא אַחֲרֵי ידוד**- השלים ורצה לעשות את דבריו של ה' ולהיכנס לארץ**:**

**(לז)** כהקדמה לפסוק הבא המדבר אודות יהושע, משה מסביר לישראל מדוע הוא לא יכניסם לארץ- **גַּם בִּי הִתְאַנַּף**- כעס מאוד **ידוד בִּגְלַלְכֶם**- בענין חטא מריבה (פרשת חקת), **לֵאמֹר**- והוא אמר לי: **גַּם אַתָּה לֹא תָבֹא שָׁם**- לארץ ישראל.

**(לח) יְהוֹשֻׁעַ בִּן נוּן הָעֹמֵד לְפָנֶיךָ**- המשרת אותך, **הוּא יָבֹא שָׁמָּה** בתור מנהיג ישראל, **אֹתוֹ חַזֵּק כִּי הוּא יַנְחִלֶנָּה אֶת יִשְׂרָאֵל:**

**(לט) וְטַפְּכֶם**- הילדים הקטנים, **אֲשֶׁר אֲמַרְתֶּם** מתוך פחדכם ש **לָבַז יִהְיֶה**- שיבזזו אותם במלחמה, **וּבְנֵיכֶם**- שיותר גדולים מהטף, **אֲשֶׁר לֹא יָדְעוּ הַיּוֹם טוֹב וָרָע**- שרובם לא ידעו להבחין בין דבר טוב לרע (שהרי מיעוטם היו כבר בני 19 בזמן החטא, אך רובם צעירים הרבה יותר), **הֵמָּה יָבֹאוּ שָׁמָּה** לארץ ישראל, **וְלָהֶם אֶתְּנֶנָּה וְהֵם יִירָשׁוּהָ**- ינחלו אותה**:**

**(מ) וְאַתֶּם פְּנוּ לָכֶם וּסְעוּ הַמִּדְבָּרָה דֶּרֶךְ**- לכיוון **יַם סוּף:**

# חטא המעפילים

את הדברים הבאים אומר משה (למרות שאיננו קשור לעניין שלשמו הוא מספר את חטא המרגלים), כדי לומר לעם (שאולי עוד זוכר את ההפסד במלחמה מול האמורי מלפני שלושים ושמונה שנים, ואולי מפחד להלחם עכשיו) שהסיבה להפסד באותה מלחמה היתה כי ה' התנגד למלחמה זו, וממילא אין מה לחשוש עכשיו מלהיכנס לארץ ישראל כאשר ה' איתנו.

**(מא) וַתַּעֲנוּ וַתֹּאמְרוּ אֵלַי**: **חָטָאנוּ לַידוד**, **אֲנַחְנוּ נַעֲלֶה וְנִלְחַמְנוּ כְּכֹל אֲשֶׁר צִוָּנוּ ידוד אלוהינוּ**, **וַתַּחְגְּרוּ אִישׁ אֶת כְּלֵי מִלְחַמְתּוֹ**, **וַתָּהִינוּ**- ותאמרו 'הן', הננו מוכנים **לַעֲלֹת הָהָרָה** ולכבוש את הארץ**:**

**(מב) וַיֹּאמֶר ידוד אֵלַי**: **אֱמֹר לָהֶם לֹא תַעֲלוּ וְלֹא תִלָּחֲמוּ כִּי**- מפני ש **אֵינֶנִּי בְּקִרְבְּכֶם**, וכדי ש **וְלֹא תִּנָּגְפוּ**- תיהרגו **לִפְנֵי אֹיְבֵיכֶם** (דבר זה, שה' אמר למשה להגיד למעפילים שלא להלחם, לא מפורש בפרשת שלח וכתוב כאן לראשונה)**:**

**(מג) וָאֲדַבֵּר אֲלֵיכֶם** את דברי ה' **וְלֹא שְׁמַעְתֶּם**, **וַתַּמְרוּ אֶת פִּי ידוד**- עברתם על ציוויו ולא הקשבתם לו, **וַתָּזִדוּ**- עשיתם את הדבר הרע הזה בכוונה, **וַתַּעֲלוּ הָהָרָה:**

**(מד) וַיֵּצֵא הָאֱמֹרִי** (הוא העם הקרוי בפרשת שלח 'כנעני') **הַיּשֵׁב בָּהָר הַהוּא לִקְרַאתְכֶם**, **וַיִּרְדְּפוּ אֶתְכֶם כַּאֲשֶׁר תַּעֲשֶׂינָה הַדְּבֹרִים**- שרודפות את מי שמנסה לפגוע בכוורתם, **וַיַּכְּתוּ**- היכו מכה גדולה **אֶתְכֶם,** וכמו הדבורים שרודפות, גם הם רדפו, והמלחמה הגיעה מאזור קדש ברנע עד לאזור **בְּשֵׂעִיר**, וגם **עַד חָרְמָה**- מקום שנקרא כך על שם שהם החרימו- הרגו אתכם שם**:**

**(מה) וַתָּשֻׁבוּ וַתִּבְכּוּ לִפְנֵי ידוד**- שאתם רוצים להיכנס לארץ, **וְלֹא שָׁמַע ידוד בְּקֹלְכֶם וְלֹא הֶאֱזִין אֲלֵיכֶם**- לבטל את הגזירה של השהיה ארבעים שנה במדבר, אולם הבכיה והחרטה הועילה מעט בכך ש:

**(מו) וַתֵּשְׁבוּ בְקָדֵשׁ יָמִים רַבִּים**- שנים רבות, ולא נדדתם ממקום למקום במדבר כל הארבעים שנה (כפי שנגזר בהתחלה בפרשת שלח- 'ובניכם יהיו רועים במדבר'- שינועו ממקום למקום כל הזמן), **כַּיָּמִים אֲשֶׁר יְשַׁבְתֶּם** כמו מספר השנים ששהיתם שם, ומשמעות הדברים- כמו שאתם יודעים, זאת אומרת- הייתם שם הרבה זמן (על פי חז"ל, ישראל ישבו בקדש 19 שנים, ורק 19 שנים נוספות נדדו במדבר, וגם אז עברו רק 18 מסעות במשך 19 שנים)**:**

## פרק ב

**(א) וַנֵּפֶן**- נסענו ממקומנו, לאחר 19 שנים בקדש ברנע, **וַנִּסַּע הַמִּדְבָּרָה** **דֶּרֶךְ**- לכיוון **יַם סוּף כַּאֲשֶׁר דִּבֶּר ידוד אֵלָי** (כמו שכתוב בפרשת שלח- 'מחר פנו וסעו לכם המדבר דרך ים סוף'), **וַנָּסָב**- סובבנו **אֶת הַר שֵׂעִיר**- המדבריות שסביבו, במשך **יָמִים רַבִּים**- שנים רבות**:**

המשך הנאום פה כבר איננו קשור כלל לחטא המרגלים, והסיבה שלשמה נכתב כל דבר תתבאר במקומה.

# השנה הארבעים

### המעבר ליד עשו

**(ב)** בשנה הארבעים במדבר,  **וַיֹּאמֶר ידוד אֵלַי לֵאמֹר**:

**(ג) רַב לָכֶם**- די לכם, מספיק, **סֹב**- לסובב בהליכתם **אֶת הָהָר הַזֶּה, פְּנוּ לָכֶם צָפֹנָה**- לכיוון ארץ כנען**:**

**(ד) וְאֶת הָעָם צַו לֵאמֹר**: **אַתֶּם עֹבְרִים בִּגְבוּל אֲחֵיכֶם בְּנֵי עֵשָׂו הַיֹּשְׁבִים בְּשֵׂעִיר**, **וְיִירְאוּ מִכֶּם**- הם יפחדו מכם **וְנִשְׁמַרְתֶּם מְאֹד**- מלהתגרות בהם או מלהילחם בהם**:**

**(ה) אַל תִּתְגָּרוּ בָם**- לגרות אותם למלחמה על ידי הפחדה וכדומה, **כִּי לֹא אֶתֵּן לָכֶם מֵאַרְצָם** אפילו **עַד מִדְרַךְ כַּף רָגֶל**,וזה **כִּי**- מפני ש **יְרֻשָּׁה לְעֵשָׂו נָתַתִּי אֶת הַר שֵׂעִיר** [כאן מסביר משה לעם שהעובדה שהם לא כבשו את עשו לא היתה בגלל פחד מהם אלא בגלל ציווי ה' בלבד, וממילא אין מה לפחד עכשיו מהמלחמה בארץ כנען (וכן לקמן אצל מואב ועמון)]**:**

**(ו)** אם תרצו לקנות מאיתם **אֹכֶל**- (אע"פ שיש לכם מן) מפני שאתם רוצים לאכול אוכל רגיל, אז **תִּשְׁבְּרוּ**- תקנו **מֵאִתָּם בַּכֶּסֶף וַאֲכַלְתֶּם**, **וְגַם** אפילו **מַיִם תִּכְרוּ**- תקנו **מֵאִתָּם בַּכֶּסֶף וּשְׁתִיתֶם**- ולא תאיימו אליהם, שהרי אסור להתגרות בהם,

**(ז)** אבל גם לא תבקשו מהם לקבל אוכל ומים בחינם **כִּי**- מפני ש **ידוד אלוהיךָ בֵּרַכְךָ בְּכֹל מַעֲשֵׂה יָדֶךָ**- בכל הדברים שעסקת בהם במדבר, **יָדַע לֶכְתְּךָ**- השגיח עליך בלכתך **אֶת הַמִּדְבָּר הַגָּדֹל הַזֶּה, זֶה אַרְבָּעִים שָׁנָה ידוד אלוהיךָ עִמָּךְ**- ועוזר לך**, לֹא חָסַרְתָּ דָּבָר**, ולכן אל תבואו עכשיו לעשו כעני בפתח ותבקשו מהם אובל ומים בחינם, אלא הראו עצמכם עשירים, ושלמו להם אפילו על המים, כדי להראות את השגחת ה' עליכם שאפילו אחרי 40 שנים במדבר אתם עשירים**:**

**(ח) וַנַּעֲבֹר מֵאֵת אַחֵינוּ בְנֵי עֵשָׂו הַיּשְׁבִים בְּשֵׂעִיר**, **מִדֶּרֶךְ הָעֲרָבָה מֵאֵילַת וּמֵעֶצְיֹן גָּבֶר**- כל אלו שמות של מקומות ליד גבול עשו, **וַנֵּפֶן** לכיוון צפון, **וַנַּעֲבֹר דֶּרֶךְ מִדְבַּר מוֹאָב:**

## המעבר ליד מואב

**(ט) וַיֹּאמֶר ידוד אֵלַי אַל תָּצַר**- תהיה צר ואויב, היינו אל תלחם **אֶת מוֹאָב**, **וְאַל תִּתְגָּר בָּם מִלְחָמָה**- ואפילו אל תתגרה בהם, **כִּי לֹא אֶתֵּן לְךָ מֵאַרְצוֹ יְרֻשָּׁה**, **כִּי לִבְנֵי לוֹט נָתַתִּי אֶת עָר**- שם של עיר במואב, המובאת כדוגמא לכל הארץ- **יְרֻשָּׁה:**

**(י) הָאֵמִים**- שם של אומה, **לְפָנִים**- לפני המואבים **יָשְׁבוּ בָהּ,** והם היו **עַם גָּדוֹל**- עם הרבה אנשים, **וְרַב**- גדול מאוד, **וָרָם**- וגבוהים **כַּעֲנָקִים:**

**(יא) רְפָאִים יֵחָשְׁבוּ אַף הֵם**- האמים הם למעשה רפאים- **כַּעֲנָקִים**- כמו הענקים הנקראים רפאים, אלא ש **וְהַמֹּאָבִים יִקְרְאוּ לָהֶם** לרפאים הגרים באיזור ארצם, שאותם הם כבשו- **אֵמִים**- על שם שהם מטילים אימה על הרואה אותם**:**

משה מספר ענין זה משום שרוצה להראות לישראל שאע"פ שישבה שם אומה של ענקים הצליחו המואבים להורישם כי ככה ה' רצה (וכן לקמן אצל עשו ועמון וכפתורים), וכל שכן שה' יעזור לנו בכיבוש הארץ.

**(יב) וּבְשֵׂעִיר יָשְׁבוּ הַחֹרִים**- שם אומה **לְפָנִים**- לפני עשו, **וּבְנֵי עֵשָׂו יִירָשׁוּם וַיַּשְׁמִידוּם מִפְּנֵיהֶם וַיֵּשְׁבוּ תַּחְתָּם**, **כַּאֲשֶׁר עָשָׂה יִשְׂרָאֵל לְאֶרֶץ יְרֻשָּׁתוֹ**- ארץ נחלתו, והכוונה היא לעבר הירדן המזרחי, שהיתה בידי סיחון ועוג- **אֲשֶׁר נָתַן ידוד לָהֶם**, זאת אומרת- שני הכיבושים המוזכרים כאן היו בהשגחת ה', ולכן אל תפחדו להמשיך לכבוש את ארץ כנען**:**

**(יג) עַתָּה**- מכיוון שאסור להלחם במואב, **קֻמוּ וְעִבְרוּ לָכֶם אֶת נַחַל זָרֶד**, **וַנַּעֲבֹר אֶת נַחַל זָרֶד:**

**(יד) וְהַיָּמִים אֲשֶׁר הָלַכְנוּ מִקָּדֵשׁ בַּרְנֵעַ**- מהיום שהגענו לקדש ברנע (שהרי מרגע שיצאו מקדש ברנע הלכו רק 19 שנים), **עַד אֲשֶׁר עָבַרְנוּ אֶת נַחַל זֶרֶד**- **שְׁלשִׁים וּשְׁמֹנֶה שָׁנָה**, **עַד תֹּם**- סיום **כָּל הַדּוֹר אַנְשֵׁי הַמִּלְחָמָה**- שהיו מעל גיל עשרים **מִקֶּרֶב הַמַּחֲנֶה**, **כַּאֲשֶׁר נִשְׁבַּע ידוד לָהֶם**- שלא ייכנסו לארץ בחטא המרגלים**:**

**(טו)** וכדי שבניהם לא יצטרכו לחכות זמן רב עד שימותו כולם ויוכלו להיכנס לארץ במהרה- **וְגַם יַד ידוד הָיְתָה בָּם**- ה' שלח בהם את ידו (והם מתו לפני זמנם) כדי **לְהֻמָּם**- להשמידם **מִקֶּרֶב הַמַּחֲנֶה**, **עַד תֻּמָּם**- עד שייגמרו**:**

## המעבר ליד עמון

**(טז) וַיְהִי כַאֲשֶׁר תַּמּוּ כָּל אַנְשֵׁי הַמִּלְחָמָה לָמוּת מִקֶּרֶב הָעָם:**

**(יז) וַיְדַבֵּר ידוד אֵלַי לֵאמֹר:**

**(יח) אַתָּה עֹבֵר הַיּוֹם, אֶת גְּבוּל מוֹאָב** הוא נחל ארנון, **אֶת עָר** היושבת אצל הגבול, סמוך לנחל ארנון מדרום**:**

**(יט) וְקָרַבְתָּ מוּל בְּנֵי עַמּוֹן**, **אַל תְּצֻרֵם**- תלחם בהם, ואפילו **וְאַל תִּתְגָּר בָּם**, **כִּי לֹא אֶתֵּן מֵאֶרֶץ בְּנֵי עַמּוֹן לְךָ יְרֻשָּׁה**, **כִּי לִבְנֵי לוֹט נְתַתִּיהָ יְרֻשָּׁה:**

**(כ) אֶרֶץ רְפָאִים תֵּחָשֵׁב אַף הִוא**- ארץ בני עמון**,** שהרי **רְפָאִים יָשְׁבוּ בָהּ לְפָנִים**- לפני העמונים, **וְהָעַמֹּנִים יִקְרְאוּ לָהֶם זַמְזֻמִּים:**

**(כא)** והרפאים האלו היו **עַם גָּדוֹל וְרַב וָרָם כַּעֲנָקִים** הנקראים (בפועל) רפאים, **וַיַּשְׁמִידֵם ידוד מִפְּנֵיהֶם וַיִּירָשֻׁם וַיֵּשְׁבוּ תַחְתָּם:**

**(כב) כַּאֲשֶׁר עָשָׂה לִבְנֵי עֵשָׂו הַיּשְׁבִים בְּשֵׂעִיר**, **אֲשֶׁר הִשְׁמִיד אֶת הַחֹרִי מִפְּנֵיהֶם וַיִּירָשֻׁם וַיֵּשְׁבוּ תַחְתָּם עַד הַיּוֹם הַזֶּה:**

**(כג)** ודוגמא נוספת: **וְהָעַוִּים**- שם אומה **הַיּשְׁבִים בַּחֲצֵרִים**- בערים ללא חומה **עַד** העיר **עַזָּה, כַּפְתֹּרִים הַיֹּצְאִים מִכַּפְתֹּר**- שם של אי בים הגדול, **הִשְׁמִידֻם וַיֵּשְׁבוּ תַחְתָּם**- ומכאן רואים שה' נותן את הארץ למי שהוא רוצה, ואם להם נתן, כל כן שיעזור לנו ויתן לנו את הארץ**:**

## המלחמה בסיחון

**(כד) קוּמוּ סְּעוּ וְעִבְרוּ אֶת נַחַל אַרְנֹן**, **רְאֵה נָתַתִּי בְיָדְךָ אֶת סִיחֹן מֶלֶךְ חֶשְׁבּוֹן הָאֱמֹרִי וְאֶת אַרְצוֹ**, **הָחֵל רָשׁ**- תתחיל לרשת אותו, **וְהִתְגָּר בּוֹ מִלְחָמָה:**

**(כה) הַיּוֹם הַזֶּה** שבו תילחם בו, **אָחֵל**- אתחיל **תֵּת**- לתת את **פַּחְדְּךָ וְיִרְאָתְךָ**- של כל ישראל, **עַל פְּנֵי הָעַמִּים תַּחַת כָּל הַשָּׁמָיִם**, **אֲשֶׁר יִשְׁמְעוּן שִׁמְעֲךָ**- ישמעו איך ניצחתם מלך חזק כזה, **וְרָגְזוּ**-ויפחדו, **וְחָלוּ**- וירעדו **מִפָּנֶיךָ**- מפני ישראל**:**

**(כו)** משה מספר לישראל כיצד התגלגל העניין שה' אמר לו להלחם בסיחון, וזה מפני שקודם לכך- **וָאֶשְׁלַח מַלְאָכִים מִמִּדְבַּר קְדֵמוֹת**- שם של המדבר בו היו ישראל, **אֶל סִיחוֹן מֶלֶךְ חֶשְׁבּוֹן**, **דִּבְרֵי שָׁלוֹם לֵאמֹר:**

**(כז) אֶעְבְּרָה בְאַרְצֶךָ**, **בַּדֶּרֶךְ בַּדֶּרֶךְ**- בדיוק בדרך (ללא סטיות) **אֵלֵךְ, לֹא אָסוּר** מהדרך **יָמִין וּשְׂמֹאול:**

**(כח)** אם ארצה **אֹכֶל,** אז **בַּכֶּסֶף תַּשְׁבִּרֵנִי**-תמכור לי **וְאָכַלְתִּי,** ואפילו **וּמַיִם בַּכֶּסֶף תִּתֶּן לִי וְשָׁתִיתִי**, **רַק אֶעְבְּרָה בְרַגְלָי:**

**(כט) כַּאֲשֶׁר עָשׂוּ לִי בְּנֵי עֵשָׂו הַיּשְׁבִים בְּשֵׂעִיר וְהַמּוֹאָבִים הַיּשְׁבִים בְּעָר** (המואבים היושבים בעיר הזו בלבד)- שהם מכרו לי אוכל ומים בכסף (ולא לעניין המעבר בארץ, שהרי אדום ומואב לא נתנו לישראל לעבור בארצם), אף אתה תסכים למכור לי, וזה יהיה **עַד אֲשֶׁר אֶעֱבֹר אֶת הַיַּרְדֵּן אֶל הָאָרֶץ אֲשֶׁר ידוד אלוהינוּ נֹתֵן לָנוּ:**

**(ל) וְלֹא אָבָה**- רצה **סִיחֹן מֶלֶךְ חֶשְׁבּוֹן הַעֲבִרֵנוּ בּוֹ**, **כִּי**- מפני ש **הִקְשָׁה ידוד אלוהיךָ אֶת רוּחוֹ**- שלא לתת לנו לעבור, **וְאִמֵּץ אֶת לְבָבוֹ**- להלחם בנו, **לְמַעַן תִּתּוֹ בְיָדְךָ כַּיּוֹם הַזֶּה**-כמו שאתם רואים עכשיו שארצו מסורה בידינו. ומכאן תראו את השגחת ה' עלינו**:**

**(לא)** ולאחר שסרב סיחון שנעבור בארצו, **וַיֹּאמֶר ידוד אֵלַי**: **רְאֵה הַחִלֹּתִי תֵּת לְפָנֶיךָ אֶת סִיחֹן וְאֶת אַרְצוֹ**, **הָחֵל רָשׁ לָרֶשֶׁת אֶת אַרְצוֹ:**

**(לב) וַיֵּצֵא סִיחֹן לִקְרָאתֵנוּ הוּא וְכָל עַמּוֹ לַמִּלְחָמָה יָהְצָה**- לעיר יהץ. וגם זה מחסד ה' עלינו, שלא היינו צריכים להילחם בכל עיר בארצו, מפני שה' גרם לו לאסוף את כל צבאו למקום אחד וכך ניצחנו אותו בפעם אחת**:**

**(לג) וַיִּתְּנֵהוּ ידוד אלוהינוּ לְפָנֵינוּ**, **וַנַּךְ אֹתוֹ וְאֶת בָּנָו**- של סיחון (עובדה זו לא כתובה בפרשת חקת) **וְאֶת כָּל עַמּוֹ:**

**(לד) וַנִּלְכֹּד אֶת כָּל עָרָיו בָּעֵת הַהִוא**, **וַנַּחֲרֵם**- ונשמיד **אֶת כָּל עִיר מְתִם**- אנשים, היינו את כל האנשים **וְהַנָּשִׁים וְהַטָּף, לֹא הִשְׁאַרְנוּ שָׂרִיד**- שארית**:**

**(לה) רַק הַבְּהֵמָה בָּזַזְנוּ לָנוּ**- לקחנו לשלל, **וּשְׁלַל הֶעָרִים אֲשֶׁר לָכָדְנוּ:**

**(לו)** הערים שלכדנו הם- מהעיר **מֵעֲרֹעֵר אֲשֶׁר עַל שְׂפַת נַחַל אַרְנֹן, וְהָעִיר אֲשֶׁר בַּנַּחַל-**וגם החלק של העיר שבתוך הנחל, זה בצד הדרומי של ארצו, **וְעַד הַגִּלְעָד**- בסוף גבולו הצפוני של סיחון, **לֹא הָיְתָה קִרְיָה**- עיר, **אֲשֶׁר שָׂגְבָה**- גבהה, היינו התחזקה **מִמֶּנּוּ,** אלא **אֶת הַכֹּל נָתַן ידוד אלוהינוּ לְפָנֵינוּ:**

**(לז) רַק אֶל אֶרֶץ בְּנֵי עַמּוֹן** הסמוכה לארץ סיחון ממזרח- **לֹא קָרָבְתָּ**- להלחם, **כָּל** מה שנמצא **יַד**- ליד **נַחַל יַבֹּק וְעָרֵי הָהָר**- הערים הנמצאות בהרים דרומית לנחל יבוק, **וְכֹל אֲשֶׁר צִוָּה ידוד אלוהינוּ** שלא לכבוש (כמובא לעיל), אותו לא כבשנו**:**

**המלחמה בעוג מלך הבשן וכיבוש ארצו**

**פרק ג**

**(א) וַנֵּפֶן** צפונה (מדרכנו הישירה לארץ כנען, שהרי לאחר כיבוש ארץ סיחון הדרך לארץ כנען פתוחה לפניהם, אלא שמכיוון שכבר נלחמו בסיחון, המשיכו את הכיבושים בעבר הירדן המזרחי גם צפונה) **וַנַּעַל דֶּרֶךְ** לכיוון **הַבָּשָׁן, וַיֵּצֵא עוֹג מֶלֶךְ הַבָּשָׁן לִקְרָאתֵנוּ, הוּא וְכָל עַמּוֹ לַמִּלְחָמָה** לעיר **אֶדְרֶעִי:**

**(ב) וַיֹּאמֶר ידוד אֵלַי**: **אַל תִּירָא** **אֹתוֹ**- אל תפחד ממנו, **כִּי**- מפני ש **בְיָדְךָ נָתַתִּי אֹתוֹ וְאֶת כָּל עַמּוֹ וְאֶת אַרְצוֹ, וְעָשִׂיתָ לּוֹ כַּאֲשֶׁר עָשִׂיתָ לְסִיחֹן מֶלֶךְ הָאֱמֹרִי אֲשֶׁר יוֹשֵׁב בְּחֶשְׁבּוֹן:**

**(ג) וַיִּתֵּן ידוד אלוהינו בְּיָדֵנוּ גַּם אֶת עוֹג מֶלֶךְ הַבָּשָׁן וְאֶת כָּל עַמּוֹ, וַנַּכֵּהוּ עַד בִּלְתִּי הִשְׁאִיר לוֹ שָׂרִיד:**

**(ד) וַנִּלְכֹּד** כבשנו **אֶת כָּל עָרָיו בָּעֵת הַהִוא, לֹא הָיְתָה קִרְיָה** עיר **אֲשֶׁר לֹא לָקַחְנוּ מֵאִתָּם,** ולקחנו מהם **שִׁשִּׁים עִיר, כָּל**- שהן כל הערים של **חֶבֶל** אזור **אַרְגֹּב, מַמְלֶכֶת עוֹג בַּבָּשָׁן:**

**(ה) כָּל אֵלֶּה** השישים עיר אשר לקחנו מאיתם, היו **עָרִים בְּצֻרוֹת** עם **חוֹמָה גְבֹהָה** וגם **דְּלָתַיִם וּבְרִיחַ**- מוט עץ עבה המשמש לסגירת הדלת, וערים אלו הן **לְבַד** חוץ **מֵעָרֵי הַפְּרָזִי** הערים ללא חומה שלקחנו מהם, שהן היו **הַרְבֵּה מְאֹד** עוד יותר משישים**:**

**(ו) וַנַּחֲרֵם** השמדנו **אוֹתָם כַּאֲשֶׁר עָשִׂינוּ לְסִיחֹן מֶלֶךְ חֶשְׁבּוֹן, הַחֲרֵם** השמד **כָּל עִיר מְתִם**-אנשים **הַנָּשִׁים וְהַטָּף:**

**(ז) וְכָל הַבְּהֵמָה וּשְׁלַל** רכוש **הֶעָרִים, בַּזּוֹנוּ**-בזזנו **לָנוּ:**

**סיכום הכיבושים של עוג וסיחון**

**(ח) וַנִּקַּח** כבשנו **בָּעֵת הַהִוא אֶת הָאָרֶץ, מִיַּד שְׁנֵי מַלְכֵי הָאֱמֹרִי** (כי אף שעוג מיתר הרפאים היה, הנה עמו אמוריים היו, והוא מלך עליהם) **אֲשֶׁר בְּעֵבֶר הַיַּרְדֵּן** המזרחי, **מִנַּחַל אַרְנֹן** בדרום **עַד הַר חֶרְמוֹן** בצפון**:**

**(ט) צִידֹנִים יִקְרְאוּ לְחֶרְמוֹן שִׂרְיֹן, וְהָאֱמֹרִי יִקְרְאוּ לוֹ שְׂנִיר** (וזה מראה את חשיבותו של ההר, שהרי שמות של מקומות נקראים אותו הדבר בשפות שונות, ואם כל עם נותן למקום מסויים שם אחר זה מראה את חשיבותו בעיניהם, ואף על פי כן הצלחנו לכבוש את ההר החשוב הזה)**:**

**(י)** לקחנו את **כֹּל עָרֵי הַמִּישֹׁר** הנמצאות ממזרח ים המלח, **וְכָל הַגִּלְעָד** הנמצא ממזרח נחל הירדן, (בין ים המלח לים הכינרת), **וְכָל הַבָּשָׁן**- המתקרא היום הגולן, **עַד סַלְכָה וְאֶדְרֶעִי** שהן היו **עָרֵי מַמְלֶכֶת עוֹג בַּבָּשָׁן:**

**(יא)** ודעו, **כִּי רַק עוֹג מֶלֶךְ הַבָּשָׁן נִשְׁאַר מִיֶּתֶר** משאר **הָרְפָאִים** שהיו בעבר**, הִנֵּה עַרְשׂוֹ** מיטתו (כשהיה קטן) היא **עֶרֶשׂ** מיטת **בַּרְזֶל** (כי מיטה של עץ היתה נשברת תחת משקלו), **הֲלֹה** הלא- הרי **הִוא** נמצאת **בְּרַבַּת** בעיר רבה בארץ **בְּנֵי עַמּוֹן** (וכאשר כבשו בני עמון את ארץ הרפאים, הותירו שם את מיטתו על מנת להראות את גודל נצחונם על ענקים כאלו), **תֵּשַׁע אַמּוֹת אָרְכָּהּ וְאַרְבַּע אַמּוֹת רָחְבָּהּ, בְּאַמַּת אִישׁ** גדול (לא של תינוק), ואם כך הוא היה בהיותו תינוק, הרי כשהיה מבוגר היה גדול פי כמה וכמה, ואף על פי כן עזר לנו ה' לנצחו**:**

**חלוקת ארץ סיחון ועוג לשבטי ראובן גד וחצי המנשה**

**(יב) וְאֶת הָאָרֶץ הַזֹּאת יָרַשְׁנוּ** נחלנו **בָּעֵת הַהִוא, מֵעֲרֹעֵר אֲשֶׁר עַל נַחַל אַרְנֹן** בדרום **וַחֲצִי הַר הַגִּלְעָד וְעָרָיו** עד נחל יבוק, **נָתַתִּי לָראוּבֵנִי וְלַגָּדִי** (כפי שכתבנו לעיל, הרי הגלעד נמצאים מזרחית לירדן, מים המלח ועד הכינרת (נחל ירמוך). נחל יבוק חוצה את הגלעד לרוחבו. חצי הגלעד שמדרום ליבוק היה בידי סיחון והוא ניתן לראובן וגד, ואילו חצי הגלעד שמצפון ליבוק היה בממלכת עוג והוא ניתן לחצי המנשה)**:**

**(יג) וְיֶתֶר** שאר **הַגִּלְעָד** שמצפון ליבוק, **וְכָל הַבָּשָׁן** ששטח זה היה **מַמְלֶכֶת עוֹג, נָתַתִּי לַחֲצִי שֵׁבֶט הַמְנַשֶּׁה, כֹּל חֶבֶל**- אזור **הָאַרְגֹּב לְכָל הַבָּשָׁן, הַהוּא יִקָּרֵא אֶרֶץ רְפָאִים** כי הרפאים ישבו בה לפנים**:**

**(יד) יָאִיר בֶּן מְנַשֶּׁה** (היה צאצא של מנשה מצד אמו, ומצד אביו היה משבט יהודה כמו שכתוב בספר דברי הימים)**, לָקַח** כבש **אֶת כָּל חֶבֶל** מחוז **אַרְגֹּב, עַד גְּבוּל הַגְּשׁוּרִי וְהַמַּעֲכָתִי** שמות עמים שתחמו בגבולם את הבשן ממערב, **וַיִּקְרָא אֹתָם עַל שְׁמוֹ אֶת הַבָּשָׁן,** והוא קרא להם **חַוֹּת** **יָאִיר**- הכפרים של יאיר, וכך הם נקראים **עַד הַיּוֹם הַזֶּה** שמשה מדבר עם ישראל**:** פסוק זה קרה בזמנו של יוסף, לפני שנים רבות, והוא נכתב כאן על מנת להבהיר את צורת החלוקה של הנחלה. מכיוון שיאיר בן מנשה כבש את הבשן לפני שנים רבות, קיבלו זרעו חלק זה, ומפני שמכיר כבש את חצי הגלעד הצפוני באותה תקופה, קיבלו זרעו נחלה זו, כמובא בפסוק הבא. ועיין מעט יותר באריכות בסוף פרשת מטות ובביאורנו שם.

**(טו)** ולזרע של **וּלְמָכִיר** בן מנשה, **נָתַתִּי אֶת הַגִּלְעָד** (חלקו הצפוני בלבד)**:**

**(טז) וְלָראוּבֵנִי וְלַגָּדִי, נָתַתִּי מִן הַגִּלְעָד**- חלקו הצפוני של הגלעד, מנחל יבוק ודרומה, **וְעַד נַחַל אַרְנֹן** בדרום, ועד ל **תּוֹךְ הַנַּחַל** (אף הנחל עצמו והעיר אשר בתוכו (בלשון התורה נחל הוא לא המקום שבו זורמים המים אלא כל העמק (ואדי)), בנחלת בני ראובן ובני גד הם) **וּגְבֻל**- זה גבולם בדרום, **וְעַד יַבֹּק הַנַּחַל** ממזרח (מקום מוצא הנחל), שהוא **גְּבוּל בְּנֵי עַמּוֹן:**

**(יז)** ועוד קבלו בני ראובן וגד- **וְהָעֲרָבָה** היא מישור הירדן (המכונה היום 'בקעה'), **וְהַיַּרְדֵּן** ממערב **וּגְבֻל** וכל גבולו, תחומו, **מִכִּנֶּרֶת** בצפון **וְעַד יָם הָעֲרָבָה** הים אשר אצל הערבה (המישור), שהוא **יָם הַמֶּלַח** בדרום, **תַּחַת** הנמצא מתחת ל **אַשְׁדֹּת**- השפכים של **הַפִּסְגָּה**- המים היורדים מהרי מואב נשפכים לים המלח, **מִזְרָחָה**- ממזרח להם. זאת אומרת שחוץ מהשטח שבין נחל ארנון לנחל יבוק, קיבלו בני ראובן וגד עוד רצועת שטח כלפי צפון, הנמצאת ב'בקעה' עד לים הכינרת.

**תנאי בני גד ובני ראובן**

**(יח)**  משה פונה אל בני גד ובני ראובן- **וָאֲצַו אֶתְכֶם בָּעֵת הַהִוא לֵאמֹר**: **ידוד אלוהיכם נָתַן לָכֶם אֶת הָאָרֶץ הַזֹּאת לְרִשְׁתָּהּ** לנחול אותה, ולכן **חֲלוּצִים** חמושים בכלי מלחמה על החלציים **תַּעַבְרוּ לִפְנֵי אֲחֵיכֶם בְּנֵי יִשְׂרָאֵל** אל הארץ, כמו שהבטחתם, **כָּל בְּנֵי חָיִל**- אנשי הצבא**:**

**(יט) רַק נְשֵׁיכֶם וְטַפְּכֶם וּמִקְנֵכֶם** בהמותיכם, אשר **יָדַעְתִּי כִּי מִקְנֶה** בהמות **רַב לָכֶם,** הם **יֵשְׁבוּ בְּעָרֵיכֶם אֲשֶׁר נָתַתִּי לָכֶם** בעבר הירדן המזרחי**:**

**(כ) עַד אֲשֶׁר יָנִיחַ ידוד לַאֲחֵיכֶם כָּכֶם**- כמותכם**, וְיָרְשׁוּ**- ינחלו **גַם הֵם אֶת הָאָרֶץ אֲשֶׁר ידוד אלוהיכם נֹתֵן לָהֶם בְּעֵבֶר הַיַּרְדֵּן** המערבי, **וְשַׁבְתֶּם**-אז תשובו **אִישׁ לִירֻשָּׁתוֹ** לנחלתו **אֲשֶׁר נָתַתִּי לָכֶם:**

**חיזוק יהושע**

**(כא) וְאֶת יְהוֹשׁוּעַ צִוֵּיתִי בָּעֵת הַהִוא לֵאמֹר**: **עֵינֶיךָ הָרֹאֹת אֵת כָּל אֲשֶׁר עָשָׂה ידוד אלוהיכם לִשְׁנֵי הַמְּלָכִים הָאֵלֶּה**-סיחון ועוג, אשר השמידם ה' לפנינו, **כֵּן**-ככה **יַעֲשֶׂה ידוד לְכָל הַמַּמְלָכוֹת אֲשֶׁר אַתָּה עֹבֵר שָׁמָּה** בעבר הירדן**:**

**(כב) לֹא תִּירָאוּם**-תפחדו מהם, **כִּי**- מפני ש **ידוד אלוהיכם הוּא הַנִּלְחָם לָכֶם:**

## פרשת ואתחנן

##### תפילת משה להיכנס לארץ

**(כג) וָאֶתְחַנַּן**-התחננתי **אֶל ידוד בָּעֵת הַהִוא** (לאחר מלחמת סיחון ועוג) **לֵאמֹר:**

**(כד)** משה פותח בדברי שבח לה'- **אֲדוֹנָי ידוד**, **אַתָּה הַחִלּוֹתָ**- התחלת **לְהַרְאוֹת אֶת עַבְדְּךָ**, **אֶת גָּדְלְךָ וְאֶת יָדְךָ הַחֲזָקָה**- הניסים הגדולים שעשית לנו במצרים וכן במלחמה מול סיחון ועוג, **אֲשֶׁר מִי אֵ-ל בַּשָּׁמַיִם וּבָאָרֶץ** **אֲשֶׁר יַעֲשֶׂה**- אשר יכול לעשות **כְמַעֲשֶׂיךָ וְכִגְבוּרֹתֶךָ**? הכוונה- אין א-ל כזה אלא רק ה'**:**

**(כה)** ואני מבקש- **אֶעְבְּרָה נָּא** את הירדן, **וְאֶרְאֶה אֶת הָאָרֶץ הַטּוֹבָה אֲשֶׁר בְּעֵבֶר הַיַּרְדֵּן**, **הָהָר הַטּוֹב הַזֶּה**- רכס הרי יהודה ושומרון, **וְהַלְּבָנֹן**- הרי הלבנון**:**

**(כו) וַיִּתְעַבֵּר**- התמלא כעס **ידוד בִּי לְמַעַנְכֶם**- בגללכם, שאתם רבתם איתי ועם ה' במי מריבה, ולכן **וְלֹא שָׁמַע אֵלָי**, **וַיֹּאמֶר ידוד אֵלַי**: **רַב לָךְ**- די לך, מספיק, **אַל תּוֹסֶף דַּבֵּר אֵלַי עוֹד בַּדָּבָר הַזֶּה**- אל תתפלל עוד על עניין זה**:**

**(כז) עֲלֵה רֹאשׁ הַפִּסְגָּה** (של הר העברים, ככתוב בפרשת פינחס) **וְשָׂא עֵינֶיךָ יָמָּה וְצָפֹנָה וְתֵימָנָה וּמִזְרָחָה**- לחלקים אלו של הארץ (ולא שמשה היה צריך להסתכל מזרחה), **וּרְאֵה בְעֵינֶיךָ** את כל הארץ (בדרך נס), **כִּי**- מפני ש **לֹא תַעֲבֹר אֶת הַיַּרְדֵּן הַזֶּה**. וזה מה שכתוב בפרשת פינחס שה' אמר לו עלה אל הר העברים הזה וראה את הארץ וכו', ושם כתוב גם שמשה ביקש מה' שימנה מנהיג, וה' אמר לו שימנה את יהושע כמו שכתוב לקמן**:**

**(כח) וְצַו**- תמנה **אֶת יְהוֹשֻׁעַ** למנהיג, **וְחַזְּקֵהוּ וְאַמְּצֵהוּ**, **כִּי הוּא יַעֲבֹר לִפְנֵי הָעָם הַזֶּה**- ינהיג אותם בכניסה לארץ, **וְהוּא יַנְחִיל אוֹתָם**- יתן נחלה לכל שבט ושבט, **אֶת הָאָרֶץ אֲשֶׁר תִּרְאֶה**. יוצא ששני הפסוקים האחרונים של פרשת דברים הם מבחינת הזמן לאחר פרשיה זו.

**(כט) וַנֵּשֶׁב בַּגָּיְא**- בעמק, **מוּל בֵּית פְּעוֹר**- מול המקום שבו חטאו ישראל עם בנות מואב בבעל פעור.

נאום משה הראשון הסתיים כאן. הנאום הוא נאום היסטורי שסוקר את קורותיהם מיציאת מצרים ועד לעכשיו, ומה הביא אותם לערבות מאוב לאחר 40 שנות נדודים במדבר.

* מכאן מתחיל נאום משה השני שיימשך עד לפרשת ראה. בנאום זה יזהיר משה את ישראל לשמור את המצוות, ויבסס את דבריו על כמה נקודות. בנוסף, יופיעו בו כמה מצוות שהן היסודות לכלל המצוות.

**פרק ד**

**אזהרת משה לשמור את המצוות**

**(א) וְעַתָּה**- לאור הדברים שנאמרו עד עכשיו (אודות הרקע ההיסטורי של הימצאותנו כאן ועכשיו) **יִשְׂרָאֵל**, **שְׁמַע**- הקשב וקבל, **אֶל הַחֻקִּים**- המצוות שאינכם מבינים, **וְאֶל הַמִּשְׁפָּטִים**- המצוות שאתם כן מבינים, **אֲשֶׁר אָנֹכִי מְלַמֵּד אֶתְכֶם לַעֲשׂוֹת**, **לְמַעַן**- בשביל שבזכותם **תִּחְיוּ**, **וּבָאתֶם וִירִשְׁתֶּם**- ותנחלו **אֶת הָאָרֶץ אֲשֶׁר ידוד אלוהי אֲבֹתֵיכֶם נֹתֵן לָכֶם:**

**(ב)** ראשית לכל- **לֹא תֹסִפוּ עַל הַדָּבָר**- המצוות **אֲשֶׁר אָנֹכִי מְצַוֶּה אֶתְכֶם**- שלא תמציאו מצוה כלשהי, **וְלֹא תִגְרְעוּ**- תחסרו **מִמֶּנּוּ**-אחת מכל המצוות, שלא **לִשְׁמֹר אֶת מִצְוֹת ידוד אלוהיכֶם אֲשֶׁר אָנֹכִי מְצַוֶּה אֶתְכֶם**. ציווי זה שלא להוסיף או לגרוע על ידי בשר ודם מהתורה, הוא יסודי כדי להבין שכל המצוות הן רק מה'**:**

**(ג) עֵינֵיכֶם הָרֹאוֹת אֵת אֲשֶׁר עָשָׂה ידוד בְּבַעַל פְּעוֹר**- כאשר חלק מהעם זנה אחרי בעל פעור, **כִּי כָל הָאִישׁ אֲשֶׁר הָלַךְ אַחֲרֵי בַעַל פְּעוֹר**- ועבד עבודה זרה, **הִשְׁמִידוֹ ידוד אלוהיךָ מִקִּרְבֶּךָ**- כמו שכתוב בסוף פרשת בלק שמתו במגיפה 24 אלף אנשים מישראל, ואם כן אתםרואים שמי שעבד ע"ז אינו חי**:**

**(ד)** ואילו **וְאַתֶּם הַדְּבֵקִים בַּידוד אלוהיכֶם**- אלו שלא זנו אחרי בעל פעור, **חַיִּים כֻּלְּכֶם הַיּוֹם** ובכך אתם רואים ששמירת המצוות גורמת לאדם לחיות**:**

**(ה) רְאֵה לִמַּדְתִּי**- אני מלמד **אֶתְכֶם חֻקִּים וּמִשְׁפָּטִים**, ואינני אומר אותם מליבי, אלא הכל הוא רק **כַּאֲשֶׁר צִוַּנִי ידוד אלוהי,** וחוקים אלו שאני מצווה הם **לַעֲשׂוֹת כֵּן**- ככה **בְּקֶרֶב**- בתוך **הָאָרֶץ אֲשֶׁר אַתֶּם בָּאִים שָׁמָּה לְרִשְׁתָּהּ:**

**(ו) וּשְׁמַרְתֶּם**- מצוות לא תעשה, **וַעֲשִׂיתֶם**- מצוות עשה, **כִּי**- מפני שהתורה **הִוא חָכְמַתְכֶם וּבִינַתְכֶם לְעֵינֵי הָעַמִּים**, **אֲשֶׁר יִשְׁמְעוּן אֵת כָּל הַחֻקִּים הָאֵלֶּה וְאָמְרוּ**: **רַק** דבר זה ניתן לומר על ישראל, שהם **עַם חָכָם וְנָבוֹן**, **הַגּוֹי**- העם **הַגָּדוֹל**- החשוב **הַזֶּה**-היינו שתהיה לכם גם תועלת משמירת המצוות בכך שהגויים ישבחו אתכם ויגידו שאתם חכמים ונבונים**:**

**(ז)** והגויים צודקים במה שיאמרו, שהרי באמת **כִּי מִי גוֹי גָּדוֹל**- חשוב **אֲשֶׁר לוֹ אלוהים קְרֹבִים אֵלָיו** ועוזרים לו בעת צרתו, **כַּידוד אלוהינוּ בְּכָל קָרְאֵנוּ אֵלָיו**- שבכל פעם שאנו קוראים אליו הוא עונה אותנו, וגם דבר זה יראו הגויים- שבזכות שמירת החוקים והמשפטים, ה' קרוב אליכם ושומע אתכם**:**

**(ח)** ודבר נוסף: **וּמִי גּוֹי גָּדוֹל**- חשוב, **אֲשֶׁר לוֹ חֻקִּים וּמִשְׁפָּטִים צַדִּיקִם**- הגונים וישרים, **כְּכֹל הַתּוֹרָה הַזֹּאת אֲשֶׁר אָנֹכִי נֹתֵן לִפְנֵיכֶם הַיּוֹם**? הרי אין עוד עם כזה. וזה שבח שלישי- שחוקי התורה הם ישרים**:**

##### אזהרה על זכירת מעמד הר סיני

**(ט)** על מנת לשמור את כל המצוות, צריך לזכור את יסוד החיוב שלהם, שהוא במתן תורה, ולכן אומר משה: **רַק**- על דבר זה צריך להקפיד עליו במיוחד, **הִשָּׁמֶר לְךָ**- תזהר לך, **וּשְׁמֹר נַפְשְׁךָ מְאֹד**, **פֶּן**- שלא **תִּשְׁכַּח אֶת הַדְּבָרִים אֲשֶׁר רָאוּ עֵינֶיךָ**,וגם תזהר **וּפֶן**- שלא **יָסוּרוּ מִלְּבָבְךָ**- לא רק לא לשכוח אלא שלא יסורו מהלב לעולם, ואתה צריך להיזהר בכך **כֹּל יְמֵי חַיֶּיךָ**, וגם **וְהוֹדַעְתָּם לְבָנֶיךָ וְלִבְנֵי בָנֶיךָ**- לכל הדורות אחריך, והמדובר הוא על-

**(י)** אותו **יוֹם אֲשֶׁר עָמַדְתָּ לִפְנֵי ידוד אלוהיךָ בְּחֹרֵב**- בהר סיני, **בֶּאֱמֹר ידוד אֵלַי**- אל משה: **הַקְהֶל**- אסוף **לִי אֶת הָעָם וְאַשְׁמִעֵם אֶת דְּבָרָי**- אומר להם את התורה בעצמי**,** כדי ש **אֲשֶׁר יִלְמְדוּן לְיִרְאָה אֹתִי כָּל הַיָּמִים אֲשֶׁר הֵם חַיִּים עַל הָאֲדָמָה** (כמו שמופיע בסוף פרשת יתרו, שה' דיבר לישראל בעצמו 'לבעבור תהיה יראתו על פניכם לבלתי תחטאו'),וגם **וְאֶת בְּנֵיהֶם יְלַמֵּדוּן:**

**(יא)** משה עובר לתיאור מעמד הר סיני- **וַתִּקְרְבוּן וַתַּעַמְדוּן תַּחַת הָהָר**, **וְהָהָר** היה **בֹּעֵר בָּאֵשׁ עַד לֵב הַשָּׁמַיִם**- לגובה רב, כאילו עד אמצע השמים, והאש היתה מוקפת **חשֶׁךְ**- שנגרם בגלל **עָנָן**- סמיך **וַעֲרָפֶל**- פחות סמיך, שהיו על ההר**:**

**(יב) וַיְדַבֵּר ידוד אֲלֵיכֶם מִתּוֹךְ הָאֵשׁ**, **קוֹל דְּבָרִים אַתֶּם שֹׁמְעִים**, **וּתְמוּנָה אֵינְכֶם רֹאִים**- לא ראיתם את צורת ה', **זוּלָתִי**- חוץ מ **קוֹל** שאותו שמעתם**:**

**(יג) וַיַּגֵּד לָכֶם אֶת בְּרִיתוֹ אֲשֶׁר צִוָּה אֶתְכֶם לַעֲשׂוֹת**,שזה **עֲשֶׂרֶת הַדְּבָרִים, וַיִּכְתְּבֵם עַל שְׁנֵי לֻחוֹת אֲבָנִים:**

**(יד) וְאֹתִי צִוָּה ידוד בָּעֵת הַהִוא לְלַמֵּד אֶתְכֶם חֻקִּים וּמִשְׁפָּטִים**- את שאר התורה, וזה היה לאחר שביקשתם שאני אדבר אליכם את שאר התורה ולא ה' (כמובא בסוף פרשת יתרו- 'דבר אתה עימנו ונשמעה, ואל ידבר עמנו אלוהים פן נמות'), כדי **לַעֲשׂתְכֶם אֹתָם בָּאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ**- שעיר קבלת התורה ומצוות היתה כדי לקיימם בארץ**:**

##### אזהרה שלא לעבוד עבודה זרה

**(טו) וְנִשְׁמַרְתֶּם**- תיזהרו **מְאֹד לְנַפְשֹׁתֵיכֶם**, **כִּי לֹא רְאִיתֶם כָּל תְּמוּנָה**-צורה כלשהיא, **בְּיוֹם דִּבֶּר ידוד אֲלֵיכֶם בְּחֹרֵב**- בהר סיני **מִתּוֹךְ הָאֵשׁ:**

**(טז)** תיזהרו **פֶּן**- שלא **תַּשְׁחִתוּן** את הדרך שלכם, **וַעֲשִׂיתֶם לָכֶם פֶּסֶל**- עשוי עץ או אבן וכדומה, **תְּמוּנַת**- שעשוי בצורת **כָּל סָמֶל**- כל צורה שמסמלת משהו, **תַּבְנִית זָכָר אוֹ נְקֵבָה**- שתעשו פסלים בצורה כזו ותגידו שה' שולט דרכם בעולם וכדומה**:**

**(יז)** או **תַּבְנִית**- צורה של **כָּל בְּהֵמָה אֲשֶׁר בָּאָרֶץ**, או **תַּבְנִית**-צורהשל **כָּל צִפּוֹר כָּנָף אֲשֶׁר תָּעוּף בַּשָּׁמָיִם:**

**(יח)** או **תַּבְנִית** של **כָּל רֹמֵשׂ בָּאֲדָמָה**, או **תַּבְנִית** של **כָּל דָּגָה אֲשֶׁר בַּמַּיִם מִתַּחַת לָאָרֶץ:**

**(יט)** וכן תיזהרו **וּפֶן**- שלא **תִּשָּׂא עֵינֶיךָ הַשָּׁמַיְמָה**, **וְרָאִיתָ אֶת הַשֶּׁמֶשׁ וְאֶת הַיָּרֵחַ וְאֶת הַכּוֹכָבִים** או את **כֹּל צְבָא**- אחד מכוכבי **הַשָּׁמַיִם, וְנִדַּחְתָּ**- ותסור מהדרך, **וְהִשְׁתַּחֲוִיתָ לָהֶם וַעֲבַדְתָּם,** ומעיר כאן משה **אֲשֶׁר חָלַק ידוד אלוהיךָ אֹתָם לְכֹל הָעַמִּים תַּחַת כָּל הַשָּׁמָיִם**- שה' שולט בשאר האומות דרך השרים המיוחדים להם, והשלטון של שרי האומות הוא דרך המזלות וכוכבי השמים, והגויים טועים ועובדים את הכוכבים בעצמם**:**

**(כ)** אבל **וְאֶתְכֶם לָקַח ידוד**, **וַיּוֹצִא אֶתְכֶם מִכּוּר הַבַּרְזֶל**- מקום האש בו מזקקים את הברזל מהפסולת שבו, וזהו משל ל **מִמִּצְרָיִם**- ששם המצרים עינו אתכם, וה' הוציא אתכם משם כדי **לִהְיוֹת לוֹ לְעַם נַחֲלָה**- שהוא בעצמו ינהיג אתכם ולא דרך שרים וכוכבים כשאר הגויים, ולכם בודאי אסור לטעות ולעבוד את הכוכבים, **כַּיּוֹם הַזֶּה**- כמו שאתם רואים עכשיו שה' הוא המשגיח עליכם**:**

**(כא)** משה מסביר לישראל מדוע חשוב לו להזהירם על עבודה זרה לפני הכניסה לארץ, וזה מפני ש **וַידוד הִתְאַנַּף**- כעס מאוד **בִּי עַל דִּבְרֵיכֶם**- על עניינכם, **וַיִּשָּׁבַע לְבִלְתִּי עָבְרִי אֶת הַיַּרְדֵּן וּלְבִלְתִּי בֹא אֶל הָאָרֶץ הַטּוֹבָה אֲשֶׁר ידוד אלוהיךָ נֹתֵן לְךָ נַחֲלָה**, בעקבות חטא מי מריבה שלי**:**

**(כב) כִּי**- אלא **אָנֹכִי מֵת בָּאָרֶץ הַזֹּאת**, **אֵינֶנִּי עֹבֵר אֶת הַיַּרְדֵּן**, אבל **וְאַתֶּם עֹבְרִים וִירִשְׁתֶּם אֶת הָאָרֶץ הַטּוֹבָה הַזֹּאת**, ולכן אני מזהיר אתכם עכשיו שלא תעבדו עבודה זרה כי אני לא עובר איתכם לארץ**:**

**(כג) הִשָּׁמְרוּ לָכֶם פֶּן תִּשְׁכְּחוּ אֶת בְּרִית ידוד אלוהיכֶם אֲשֶׁר כָּרַת עִמָּכֶם**, בכך ש **וַעֲשִׂיתֶם לָכֶם פֶּסֶל תְּמוּנַת כֹּל**- בצורה של כל דבר, **אֲשֶׁר צִוְּךָ ידוד אלוהיךָ**- שלא לעשות**:**

**(כד)** ותיזהרו מאוד **כִּי**- מפני ש **ידוד אלוהיךָ אֵשׁ אֹכְלָה**- שורפת **הוּא, אֵל קַנָּא**- נוקם, והא יעניש וישרוף (כמשל) כל מי שיעשה פסל כלשהו**:**

## תוכחה ועונש בעניין עבודה זרה, והתשובה ממנה

לאחר שהזהיר משה הפרשיה הקודמת על עשיית עבודה זרה, הוא מזהיר מה יהיה העונש בעקבותיה. הסברנו את הפרשה הזו לא בתור נבואה של משה, אלא כאזהרה מה עלול לקרות לישראל אם יעבדו עבודה זרה.

**(כה) כִּי**- אם **תוֹלִיד בָּנִים וּבְנֵי בָנִים**, **וְנוֹשַׁנְתֶּם**- תהיו ישנים, ותהיו כבר זמן רב **בָּאָרֶץ**, **וְהִשְׁחַתֶּם**- תהרסו את דרככם, בכך ש **וַעֲשִׂיתֶם פֶּסֶל תְּמוּנַת**- בצורה של **כֹּל** דבר, ובכך- **וַעֲשִׂיתֶם הָרַע בְּעֵינֵי ידוד אלוהיךָ לְהַכְעִיסוֹ:**

**(כו) הַעִידֹתִי בָכֶם הַיּוֹם אֶת הַשָּׁמַיִם וְאֶת הָאָרֶץ** שהם קיימים לעולם ויוכלו להעיד לעולם, שכך יקרה לכם אם תעבדו עבודה זרה- **כִּי**- אשר **אָבֹד תֹּאבֵדוּן**- תושמדו **מַהֵר מֵעַל הָאָרֶץ אֲשֶׁר אַתֶּם עֹבְרִים אֶת הַיַּרְדֵּן שָׁמָּה לְרִשְׁתָּהּ**- לנחול אותה, **לֹא תַאֲרִיכֻן יָמִים עָלֶיהָ**, **כִּי**- אלא **הִשָּׁמֵד תִּשָּׁמֵדוּן**- ממנה**:**

**(כז) וְהֵפִיץ**- יפזר **ידוד אֶתְכֶם בָּעַמִּים**, **וְנִשְׁאַרְתֶּם מְתֵי**- אנשי **מִסְפָּר**- מעט אנשים, שאפשר לספור אותם, **בַּגּוֹיִם**- בעמים, **אֲשֶׁר יְנַהֵג**- יוביל, **ידוד אֶתְכֶם שָׁמָּה**, שלא רק תגלו מהארץ אלא גם תתמעטו (כי ימותו אנשים רבים)**:**

**(כח) וַעֲבַדְתֶּם שָׁם** **אלוהים מַעֲשֵׂה יְדֵי אָדָם**- גם בגלות תמשיכו לעבודעבודה זרה(אך שם זה כבר יהיה לא מבחירה שלכם, אלא בכפיה)**,** שהפסלים האלו עשויים **עֵץ וָאֶבֶן**, **אֲשֶׁר לֹא יִרְאוּן וְלֹא יִשְׁמְעוּן וְלֹא יֹאכְלוּן וְלֹא יְרִיחֻן**, זאת אומרת שהם אינם חיים כלל, ולמרות זאת אתם תעבדו אותם**:**

**(כט) וּבִקַּשְׁתֶּם מִשָּׁם**- ממצבכם הקשה בגלות **אֶת ידוד אלוהיךָ**- ואם תבקשו אותו כדי לחזור אליו בתשובה, ואז **וּמָצָאתָ**- הוא יקבל את תשובתכם, אבל זה יהיה רק כאשר **כִּי תִדְרְשֶׁנּוּ בְּכָל לְבָבְךָ** **וּבְכָל נַפְשֶׁךָ:**

**(ל) בַּצַּר לְךָ**- כשיהיו לך צרות, **וּמְצָאוּךָ כֹּל הַדְּבָרִים הָאֵלֶּה-** שתהיו בגלות וכו', וזה יהיה **בְּאַחֲרִית**- בסוף **הַיָּמִים,** אז אני אומר לכם ש **וְשַׁבְתָּ עַד ידוד אלוהיךָ וְשָׁמַעְתָּ בְּקֹלוֹ**- שתשובו אל ה'**:**

**(לא)** וכדאי לכם לחזור בתשובה אל ה', כי למרות שהירביתם לפשוע מולו, הוא יקבל אתכם בתשובה **כִּי אֵ-ל רַחוּם ידוד אלוהיךָ** ולכן **לֹא יַרְפְּךָ**- ירפה ממך, לא יעזוב אותך, **וְלֹא יַשְׁחִיתֶךָ**- ולא ישמיד אתכם, **וְלֹא יִשְׁכַּח אֶת בְּרִית אֲבֹתֶיךָ אֲשֶׁר נִשְׁבַּע לָהֶם** שהזרע שלהם יהיו עמו ונחלתו**:**

**(לב)** בפסוקים הבאיםמשה מסביר לישראל מדוע זה כל כך חמור לעבוד עבודה זרה ובכך לכפור בטובתו של ה' לישראל- **כִּי שְׁאַל נָא לְיָמִים רִאשֹׁנִים אֲשֶׁר הָיוּ לְפָנֶיךָ**- על הימים הקודמים לך, **לְמִן הַיּוֹם אֲשֶׁר בָּרָא אלוהים אָדָם עַל הָאָרֶץ**- מבריאת העולם, **וּלְמִקְצֵה הַשָּׁמַיִם וְעַד קְצֵה הַשָּׁמָיִם**- ובכל העולם כולו תשאל את שאלתך, שהיא- **הֲנִהְיָה כַּדָּבָר הַגָּדוֹל הַזֶּה אוֹ** שאפילו רק **הֲנִשְׁמַע כָּמֹהוּ**- היתה שמועה שהיה דבר כמו שיפורט להלן, ומה הדבר?

**(לג) הֲשָׁמַע**- האם שמע **עָם** שלם של אנשים **קוֹל** של **אלוהים מְדַבֵּר מִתּוֹךְ הָאֵשׁ כַּאֲשֶׁר שָׁמַעְתָּ אַתָּה**- עם ישראל במעמד הר סיני, **וַיֶּחִי**- וחי אחר כך? התשובה היא שבודאי שלא שמע אף עם דבר כזה מעולם**:**

**(לד) אוֹ**- אפשרות נוספת לשאלה שתשאל- **הֲנִסָּה**- האםניסה **אלוהים** כלשהו **לָבוֹא לָקַחַת לוֹ גוֹי מִקֶּרֶב גּוֹי**- עם מתוך עם, על ידי **בְּמַסֹּת**- ניסים גדולים, **בְּאֹתֹת וּבְמוֹפְתִים**- מכות מצרים**, וּבְמִלְחָמָה**- מכת בכורות, **וּבְיָד חֲזָקָה וּבִזְרוֹעַ נְטוּיָה וּבְמוֹרָאִים גְּדֹלִים**- שגרמו למצרים לירא מה', **כְּכֹל אֲשֶׁר עָשָׂה לָכֶם ידוד אלוהיכֶם בְּמִצְרַיִם לְעֵינֶיךָ**? האם יש אלוהים שעשה כך? והתשובה גם כאן ברורה- לא היה דבר כזה מעולם, ולכן בגידה בה' על ידי עבודה זרה היא חמורה ביותר**:**

**(לה) אַתָּה הָרְאֵתָ** בעיניך **לָדַעַת**- בשני אירועים אלו- **כִּי**- אשר **ידוד הוּא הָאלוהים**- השולט בעולם, ש **אֵין עוֹד** – אלוהים, כח אחר השולט בעולם **מִלְּבַדּוֹ:**

**(לו)** **מִן הַשָּׁמַיִם הִשְׁמִיעֲךָ אֶת קֹלוֹ לְיַסְּרֶךָּ**- כדי ללמד אותך מוסר, כדי שתירא ממנו, **וְעַל הָאָרֶץ הֶרְאֲךָ אֶת אִשּׁוֹ הַגְּדוֹלָה**- על הר סיני, **וּדְבָרָיו שָׁמַעְתָּ מִתּוֹךְ הָאֵשׁ:**

**(לז) וְתַחַת**- ובעבור **כִּי אָהַב אֶת אֲבֹתֶיךָ,** לכן **וַיִּבְחַר בְּזַרְעוֹ אַחֲרָיו**, **וַיּוֹצִאֲךָ בְּפָנָיו**- בעצמו **בְּכֹחוֹ הַגָּדֹל מִמִּצְרָיִם,** וזה היה בשביל-

**(לח) לְהוֹרִישׁ גּוֹיִם גְּדֹלִים וַעֲצֻמִים**- וחזקים **מִמְּךָ מִפָּנֶיךָ**, וכדי **לַהֲבִיאֲךָ** ו **לָתֶת לְךָ אֶת אַרְצָם נַחֲלָה כַּיּוֹם הַזֶּה**- עכשיו,כמו שאתם רואים שכבר לקחנו את ארצות סיחון ועוג לנחלה**:**

**(לט) וְיָדַעְתָּ הַיּוֹם**- בשכל, על ידי אירועים אלו, **וַהֲשֵׁבֹתָ אֶל לְבָבֶךָ**- וגם תפנים את הדברים בתוך רגשותיך, **כִּי**- אשר **ידוד הוּא הָאלוהים**- השולט בעולם, **בַּשָּׁמַיִם מִמַּעַל וְעַל הָאָרֶץ מִתָּחַת**, **אֵין עוֹד** אלוהים או כח אחר חוץ ממנו**:**

**(מ)** ולכן **וְשָׁמַרְתָּ אֶת חֻקָּיו וְאֶת מִצְוֹתָיו אֲשֶׁר אָנֹכִי מְצַוְּךָ הַיּוֹם אֲשֶׁר**- כדי ש: 1. **יִיטַב לְךָ וּלְבָנֶיךָ אַחֲרֶיךָ** 2. **וּלְמַעַן תַּאֲרִיךְ יָמִים עַל הָאֲדָמָה אֲשֶׁר ידוד אלוהיךָ נֹתֵן לְךָ כָּל הַיָּמִים**- שלא תיגלו מהארץ**:**

### הבדלת ערי המקלט

**(מא) אָז**- לפני שהתחיל לומר לישראל את כל המצוות של התורה, **יַבְדִּיל משֶׁה שָׁלשׁ עָרִים בְּעֵבֶר הַיַּרְדֵּן מִזְרְחָה שָׁמֶשׁ:**

**(מב) לָנֻס שָׁמָּה**- לערים אלו- **רוֹצֵחַ אֲשֶׁר יִרְצַח אֶת רֵעֵהוּ בִּבְלִי דַעַת**- בלי כוונה, וגם- **וְהוּא לֹא שׂנֵא לוֹ מִתְּמֹל שִׁלְשֹׁם**- שנוכל לומר שעשה זאת כאילו בטעות אך באמת התכוון לכך, **וְנָס**- ויברח **אֶל אַחַת מִן הֶעָרִים הָאֵל**- האלה, **וָחָי**- ויחיה, שגואל הדם לא יהרוג אותו**:**

**(מג)** הערים שמשה הפריש: **אֶת** העיר **בֶּצֶר בַּמִּדְבָּר בְּאֶרֶץ הַמִּישֹׁר לָראוּבֵנִי**, **וְאֶת** העיר **רָאמֹת בַּגִּלְעָד לַגָּדִי**, **וְאֶת** העיר **גּוֹלָן בַּבָּשָׁן לַמְנַשִּׁי:**

### פתיחה לאמירת המצוות

פסוקים אלו הם למעשה חזרה על מה שנאמר בתחילת החומש, אך מכיוון שנפסקו דבריו של משה בדברים רבים שאמר ועכשיו הוא בא להתחיל באמירת המצוות, חוזרת התורה וכותבת את מה שנאמר כבר בתחילת הספר.

**(מד) וְזֹאת** (מה שיפורט להלן עד סוף נאום המצוות) **הַתּוֹרָה אֲשֶׁר שָׂם משֶׁה לִפְנֵי בְּנֵי יִשְׂרָאֵל:**

**(מה) אֵלֶּה הָעֵדֹת**- מצוות המעידות על מאורע כלשהו, **וְהַחֻקִּים וְהַמִּשְׁפָּטִים אֲשֶׁר דִּבֶּר משֶׁה אֶל בְּנֵי יִשְׂרָאֵל בְּצֵאתָם מִמִּצְרָיִם** (הכוונה היא 40 שנה לאחר מכן, בתקופה הזו שמשה מדבר אל ישראל, שזה ב'תקופת' יציאת מצרים)**:**

**(מו)** ומשה דיבר זאת **בְּעֵבֶר הַיַּרְדֵּן** המזרחי, **בַּגַּיְא**- בעמק שנמצא **מוּל בֵּית פְּעוֹר**- שם חטאו ישראל בבעל פעור, שזה נמצא **בְּאֶרֶץ סִיחֹן מֶלֶךְ הָאֱמֹרִי אֲשֶׁר יוֹשֵׁב בְּחֶשְׁבּוֹן**, **אֲשֶׁר הִכָּה משֶׁה וּבְנֵי יִשְׂרָאֵל** אותו **בְּצֵאתָם מִמִּצְרָיִם** (הכוונה היא 40 שנה לאחר מכן, בתקופה הזו שמשה מדבר אל ישראל, שזה ב'תקופת' יציאת מצרים)**:**

**(מז) וַיִּירְשׁוּ**- כבשו **אֶת אַרְצוֹ וְאֶת אֶרֶץ עוֹג מֶלֶךְ הַבָּשָׁן** שהם **שְׁנֵי מַלְכֵי הָאֱמֹרִי אֲשֶׁר בְּעֵבֶר הַיַּרְדֵּן מִזְרַח שָׁמֶשׁ:**

**(מח)** נחלת שני המלכים הללו היא **מֵעֲרֹעֵר**- מהעיר ערוער **אֲשֶׁר עַל שְׂפַת נַחַל אַרְנֹן** בדרום, **וְעַד הַר שִׂיאֹן הוּא** הר **חֶרְמוֹן** בצפון**:**

**(מט)** וכבשו גם את **וְכָל הָעֲרָבָה**- המישור (השטח שמכונה היום 'בקעת הירדן') שב **עֵבֶר הַיַּרְדֵּן מִזְרָחָה**, **וְעַד יָם הָעֲרָבָה**- ים המלח, וגם **תַּחַת אַשְׁדֹּת**- שפך הנחלים שנשפך מ **הַפִּסְגָּה**- הרי מואב (הכוונה היא לשטח הנמוך שממזרח לצפונו של ים המלח, והוא אינו חלק מ'בקעת הירדן')**:**

**פרק ה**

**הקדמה לאמירת המצוות**

**(א) וַיִּקְרָא משֶׁה אֶל כָּל יִשְׂרָאֵל וַיֹּאמֶר אֲלֵהֶם**: **שְׁמַע**- הקשיבו **יִשְׂרָאֵל אֶת הַחֻקִּים וְאֶת הַמִּשְׁפָּטִים אֲשֶׁר אָנֹכִי דֹּבֵר**- מדבר **בְּאָזְנֵיכֶם הַיּוֹם**, **וּלְמַדְתֶּם אֹתָם**- תלמדו את החוקים הללו (לימוד דיני התורה), **וּשְׁמַרְתֶּם לַעֲשׂתָם**- ותקיימואותם**:**

**(ב)** הבסיס לשמירת המצוות הוא לדעת ש **ידוד אלוהינו כָּרַת עִמָּנוּ בְּרִית בְּחֹרֵב**- בהר סיני**:**

**(ג) לֹא** רק **אֶת אֲבֹתֵינוּ כָּרַת ידוד אֶת הַבְּרִית הַזֹּאת** (ואז זה דבר רחוק שרק שמענו עליו), **כִּי**- אלא גם עם חלק מ **אִתָּנוּ** (שהיו אז פחותים מתשע עשרה שנה), וכדי להדגיש הוא חוזר- **אֲנַחְנוּ**, **אֵלֶּה פֹּה**, **הַיּוֹם כֻּלָּנוּ חַיִּים:**

**(ד) פָּנִים בְּפָנִים דִּבֶּר ידוד עִמָּכֶם בָּהָר מִתּוֹךְ הָאֵשׁ**- ולא דרכי, אלא שמעתם את ה' בעצמו**:**

**(ה)** אמנם, מהזמן שלאחר מעמד הר סיני **אָנֹכִי עֹמֵד בֵּין ידוד וּבֵינֵיכֶם בָּעֵת הַהִוא**, כדי **לְהַגִּיד לָכֶם אֶת דְּבַר ידוד**- את שאר המצוות, וזה קרה **כִּי יְרֵאתֶם מִפְּנֵי הָאֵשׁ** עד ש **וְלֹא עֲלִיתֶם בָּהָר**- שאפילו למקום שהיה מותר לכם להגיע בהר לא הגעתם, ומפני היראה הזו ביקשתם שאני אמשיך לומר את שאר המצוות ולא ה', **לֵאמֹר**- וכך אמר ה' בהר סיני (מוסב על הפסוק הקודם)**:**

### עשרת הדברים

**(ו) אָנֹכִי ידוד אלוהיךָ אֲשֶׁר הוֹצֵאתִיךָ מֵאֶרֶץ מִצְרַיִם מִבֵּית עֲבָדִים**, כך שאתם מכירים ויודעים אותי ואת כוחי ואת אהבתי אליכם**:**

**(ז)** ולכן **לֹא יִהְיֶה לְךָ אלהים אֲחֵרִים**- שתעבוד אותו **עַל פָּנָי**-במקומי**:**

**(ח) לֹא תַעֲשֶׂה לְךָ פֶסֶל** של **כָּל תְּמוּנָה**- כל צורה של דבר **אֲשֶׁר בַּשָּׁמַיִם מִמַּעַל וַאֲשֶׁר בָּאָרֶץ מִתָּחַת וַאֲשֶׁר בַּמַּיִם מִתַּחַת לָאָרֶץ:**

**(ט)** וגם **לֹא תִשְׁתַּחֲוֶה לָהֶם וְלֹא תָעָבְדֵם**- כגון להקריב לו קרבנות, **כִּי אָנֹכִי ידוד אלוהיךָ**- ולכן תעבוד רק אותי, ואני **אֵ-ל קַנָּא**- שכועס ונוקם במי שעובד עבודה זרה, ואני **פֹּקֵד**- זוכר ומעניש בעבור **עֲוֹן אָבוֹת**- **עַל בָּנִים וְעַל שִׁלֵּשִׁים**- דור שלישי **וְעַל רִבֵּעִים**- ולדור רביעי **לְשׂנְאָי**- אם הדורות הבאים גם הם עובדים ע"ז**:**

**(י)** אבל אני **וְעֹשֶׂה חֶסֶד לַאֲלָפִים**- לאלפי דורות- **לְאֹהֲבַי וּלְשֹׁמְרֵי מִצְוֹתָי:**

**(יא) לֹא תִשָּׂא**- תגיד **אֶת שֵׁם ידוד אלוהיךָ לַשָּׁוְא**- לחינם, **כִּי לֹא יְנַקֶּה ידוד** מעונש (זאת אומרת לא יסלח) **אֵת אֲשֶׁר יִשָּׂא אֶת שְׁמוֹ לַשָּׁוְא:**

**(יב) שָׁמוֹר אֶת יוֹם הַשַּׁבָּת לְקַדְּשׁוֹ** (מלעשות מלאכה) **כַּאֲשֶׁר צִוְּךָ ידוד אלוהיךָ** במעמד הר סיני**:**

**(יג) שֵׁשֶׁת יָמִים תַּעֲבֹד וְעָשִׂיתָ כָּל מְלַאכְתֶּךָ:**

**(יד) וְיוֹם הַשְּׁבִיעִי שַׁבָּת לַידוד אלוהיךָ**- לשם ה', **לֹא תַעֲשֶׂה כָל מְלָאכָה**, **אַתָּה וּבִנְךָ וּבִתֶּךָ וְעַבְדְּךָ וַאֲמָתֶךָ וְשׁוֹרְךָ וַחֲמֹרְךָ וְכָל בְּהֶמְתֶּךָ**, **וְגֵרְךָ אֲשֶׁר בִּשְׁעָרֶיךָ**- הגויים שבארץ, שלא תאמר להם לעשות מלאכה, וכל זה למען **לְמַעַן יָנוּחַ עַבְדְּךָ וַאֲמָתְךָ כָּמוֹךָ:**

**(טו) וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיֹּצִאֲךָ ידוד אלוהיךָ מִשָּׁם בְּיָד חֲזָקָה וּבִזְרֹעַ נְטוּיָה**, **עַל כֵּן צִוְּךָ ידוד אלוהיךָ לַעֲשׂוֹת אֶת יוֹם הַשַּׁבָּת**- ציוה אותך שתעשה יום מנוחה אחד כל שבוע, וכך תזכור שפעם היית עבד ללא מנוחה כלל**:**

**(טז) כַּבֵּד אֶת אָבִיךָ וְאֶת אִמֶּךָ כַּאֲשֶׁר צִוְּךָ ידוד אלוהיךָ** במעמד הר סיני, **לְמַעַן יַאֲרִיכֻן יָמֶיךָ**- שלא תצאו לגלות, **וּלְמַעַן יִיטַב לָךְ עַל הָאֲדָמָה אֲשֶׁר ידוד אלוהיךָ נֹתֵן לָךְ**- ויהיה לכם טוב על הארץ**:**

**(יז) לֹא תִרְצַח**- תהרוג ישראל שלא כדין, **וְלֹא תִנְאָף**- תשכב עם אשת איש, **וְלֹא תִגְנֹב**, **וְלֹא תַעֲנֶה**- תעיד **בְרֵעֲךָ עֵד**- עדות **שָׁוְא**- לחינם, עדות שקר**:**

**(יח) וְלֹא תַחְמֹד**- תרצה את **אֵשֶׁת רֵעֶךָ**, **וְלֹא תִתְאַוֶּה**- תרצה שיהיה לך את **בֵּית רֵעֶךָ** או **שָׂדֵהוּ וְעַבְדּוֹ וַאֲמָתוֹ שׁוֹרוֹ וַחֲמֹרוֹ וְכֹל** דבר **אֲשֶׁר** שייך **לְרֵעֶךָ:**

### הקורות לאחר מעמד הר סיני

**(יט) אֶת הַדְּבָרִים הָאֵלֶּה דִּבֶּר ידוד אֶל כָּל קְהַלְכֶם בָּהָר מִתּוֹךְ הָאֵשׁ** שהיתה מוקפת ב **הֶעָנָן** העבה, **וְהָעֲרָפֶל**- ענן קלוש, והם נאמרו ב **קוֹל גָּדוֹל**- בעוצמה גבוהה **וְלֹא יָסָף**- ולא הוסיף עוד לדבר אליכם בקול זה, **וַיִּכְתְּבֵם עַל שְׁנֵי לֻחֹת אֲבָנִים וַיִּתְּנֵם אֵלָי** (לאחר ארבעים יום)**:**

**(כ) וַיְהִי כְּשָׁמְעֲכֶם אֶת הַקּוֹל מִתּוֹךְ הַחשֶׁךְ**- החושך היה בגלל הענן והערפל שהקיפו את האש, אבל למעלה מהחושך **וְהָהָר בֹּעֵר בָּאֵשׁ** שהפחידה אתכם, ולכן- **וַתִּקְרְבוּן אֵלַי כָּל רָאשֵׁי שִׁבְטֵיכֶם**- המנהיגים **וְזִקְנֵיכֶם**- החכמים**:**

**(כא) וַתֹּאמְרוּ**: **הֵן**- הנה **הֶרְאָנוּ ידוד אלוהינו אֶת כְּבֹדוֹ וְאֶת גָּדְלוֹ**- באש ובברקים ובקול השופר וכו', **וְאֶת קֹלוֹ שָׁמַעְנוּ מִתּוֹךְ הָאֵשׁ**. **הַיּוֹם הַזֶּה רָאִינוּ**- נוכחנו לדעת **כִּי יְדַבֵּר אלוהים אֶת הָאָדָם וָחָי**, ואם כך, אנו כבר מאמינים בנבואה מה' כך שנוכל להאמין במצוות שאתה תאמר לנו בשם ה'**:**

**(כב) וְעַתָּה לָמָּה נָמוּת כִּי תֹאכְלֵנוּ הָאֵשׁ הַגְּדֹלָה הַזֹּאת**, **אִם יֹסְפִים**- מוסיפים **אֲנַחְנוּ לִשְׁמֹעַ אֶת קוֹל ידוד אלוהינו עוֹד**- **וָמָתְנוּ**- אנו חוששים למות**:**

**(כג) כִּי מִי כָל בָּשָׂר**- אדם **אֲשֶׁר שָׁמַע קוֹל אלוהים חַיִּים** (ולא מתים כמו הפסילים) **מְדַבֵּר מִתּוֹךְ הָאֵשׁ כָּמֹנוּ וַיֶּחִי**? (זה שאנו חיים עכשיו, לאחר ששמענו את ה', זה חידוש גדול, ואנו מפחדים שאם נוסיף לשמוע אותו עוד אז נמות, ומכיוון שכבר ראינו שה' מנבא אנשים, אז-

**(כד) קְרַב אַתָּה וּשֲׁמָע אֵת כָּל אֲשֶׁר יֹאמַר ידוד אלוהינו**, **וְאַתְּ**- אתה **תְּדַבֵּר אֵלֵינוּ אֵת כָּל אֲשֶׁר יְדַבֵּר ידוד אלוהינו אֵלֶיךָ**- את כל שאר המצוות, **וְשָׁמַעְנוּ** ממך **וְעָשִׂינוּ:**

**(כה) וַיִּשְׁמַע ידוד אֶת קוֹל דִּבְרֵיכֶם בְּדַבֶּרְכֶם אֵלָי**, **וַיֹּאמֶר ידוד אֵלַי**: **שָׁמַעְתִּי אֶת קוֹל דִּבְרֵי הָעָם הַזֶּה אֲשֶׁר דִּבְּרוּ אֵלֶיךָ**, **הֵיטִיבוּ**- אמרו דבר טוב וישר ב **כָּל אֲשֶׁר דִּבֵּרוּ**- שהרי זה מעיד על יראתם הרבה ממני**:**

**(כו) מִי יִתֵּן**- הלוואי **וְהָיָה לְבָבָם** שנמצא במצב **זֶה**- ביראה הנוכחית ממני- **לָהֶם, לְיִרְאָה אֹתִי וְלִשְׁמֹר אֶת כָּל מִצְוֹתַי כָּל הַיָּמִים**- עד סוף הדורות, **לְמַעַן יִיטַב לָהֶם וְלִבְנֵיהֶם לְעֹלָם:**

**(כז) לֵךְ אֱמֹר לָהֶם**: **שׁוּבוּ לָכֶם לְאָהֳלֵיכֶם:**

**(כח) וְאַתָּה פֹּה עֲמֹד עִמָּדִי וַאֲדַבְּרָה אֵלֶיךָ אֵת כָּל הַמִּצְוָה וְהַחֻקִּים וְהַמִּשְׁפָּטִים אֲשֶׁר תְּלַמְּדֵם,** כדי ש **וְעָשׂוּ בָאָרֶץ אֲשֶׁר אָנֹכִי נֹתֵן לָהֶם לְרִשְׁתָּהּ** (כאן רואים שעיקר נתינת המצוות הוא כדי לקיימם בארץ ישראל)**:**

## הקדמה להמשך אמירת המצוות

**(כט) וּשְׁמַרְתֶּם לַעֲשׂוֹת** את המצוות **כַּאֲשֶׁר צִוָּה ידוד אלוהיכֶם אֶתְכֶם**, **לֹא תָסֻרוּ**- תזוזו מדרך המצוות **יָמִין וּשְׂמֹאל,** אלא-

**(ל) בְּכָל הַדֶּרֶךְ אֲשֶׁר צִוָּה ידוד אלוהיכֶם אֶתְכֶם תֵּלֵכוּ**, **לְמַעַן** בשביל ש: 1. **תִּחְיוּן** 2. **וְטוֹב לָכֶם** 3. **וְהַאֲרַכְתֶּם יָמִים בָּאָרֶץ אֲשֶׁר תִּירָשׁוּן**- לא תצאו לגלות**:**

#### פרק ו

**(א)** מכיוון שרציתם שאני אומר לכם את שאר המצוות, אמרתי לכם אותם בעצמי ועכשיו אחזור אליהם. **וְזֹאת הַמִּצְוָה הַחֻקִּים וְהַמִּשְׁפָּטִים אֲשֶׁר צִוָּה ידוד אלוהיכֶם לְלַמֵּד אֶתְכֶם לַעֲשׂוֹת בָּאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ­:**

**(ב)** ומטרת אמירת המצוות אליכם פעם נוספת היא **לְמַעַן תִּירָא אֶת ידוד אלוהיךָ לִשְׁמֹר אֶת כָּל חֻקֹּתָיו וּמִצְוֹתָיו אֲשֶׁר אָנֹכִי מְצַוֶּךָ**, **אַתָּה וּבִנְךָ וּבֶן בִּנְךָ כֹּל יְמֵי חַיֶּיךָ**,וזה בשביל ש **וּלְמַעַן יַאֲרִכֻן יָמֶיךָ**- שתחיה שנים רבות**:**

**(ג) וְשָׁמַעְתָּ יִשְׂרָאֵל וְשָׁמַרְתָּ לַעֲשׂוֹת אֲשֶׁר**- כדי ש: 1. **יִיטַב לְךָ** 2. **וַאֲשֶׁר תִּרְבּוּן מְאֹד כַּאֲשֶׁר דִּבֶּר ידוד אלוהי אֲבֹתֶיךָ לָךְ** (שהבטיח לאבות להרבות אתכם כחול הים וככוכבים), וכל זה יהיה ב **אֶרֶץ זָבַת חָלָב וּדְבָשׁ:**

### המשך אמירת המצוות לישראל

**(ד) שְׁמַע**- הקשיבו ושימו לבכם **יִשְׂרָאֵל,** לכך ש **ידוד** הוא **אלוהינו**- משגיח עלינו**,** ו **ידוד** הוא **אֶחָד**- ואין עוד אלוהים חוץ ממנו**:**

**(ה) וְאָהַבְתָּ אֵת ידוד אלוהיךָ בְּכָל לְבָבְךָ**- בכל כוחות הלב שלך- הרגשות, **וּבְכָל נַפְשְׁךָ**- עד כדי שתהיה מוכן למסור את נפשך על אהבתו, **וּבְכָל מְאֹדֶךָ**-ה'מאוד' שלך, זאת אומרת בצורה הכי טובה שאפשר, בכל הכוחות הקיימים**:**

**(ו) וְהָיוּ הַדְּבָרִים הָאֵלֶּה**- שה' הוא אחד וצריך לאהוב אותו, **אֲשֶׁר אָנֹכִי מְצַוְּךָ הַיּוֹם**- **עַל לְבָבֶךָ**- שתמיד תשים אליהם את לבך**:**

**(ז) וְשִׁנַּנְתָּם**- תחזור עליהם שוב ושוב **לְבָנֶיךָ**, **וְדִבַּרְתָּ בָּם** (גם אתה ולא רק בניך), **בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ**- כשאתה הולך לישון **וּבְקוּמֶךָ**- כשאתה מתעורר**:**

**(ח) וּקְשַׁרְתָּם**- את הדברים האלה- **לְאוֹת**- לסימן **עַל יָדֶךָ**, **וְהָיוּ לְטֹטָפֹת**- תכשיט (הנראה נוטף) **בֵּין עֵינֶיךָ**, שיזכירו לך את אחדות ה' ואהבתו**:**

**(ט) וּכְתַבְתָּם עַל מְזֻזוֹת בֵּיתֶךָ וּבִשְׁעָרֶיךָ:**

**איסור שכחת ה'**

**(י) וְהָיָה כִּי יְבִיאֲךָ ידוד אלוהיךָ אֶל הָאָרֶץ אֲשֶׁר נִשְׁבַּע לַאֲבֹתֶיךָ**- **לְאַבְרָהָם לְיִצְחָק וּלְיַעֲקֹב**, **לָתֶת לָךְ**,ויהיו בארץ **עָרִים גְּדֹלֹת וְטֹבֹת אֲשֶׁר לֹא בָנִיתָ:**

**(יא)** וגם **וּבָתִּים מְלֵאִים כָּל טוּב אֲשֶׁר לֹא מִלֵּאתָ**, וגם **וּבֹרֹת חֲצוּבִים**- חפורים בסלע ומלאים מים- **אֲשֶׁר לֹא חָצַבְתָּ**,וגם **כְּרָמִים וְזֵיתִים אֲשֶׁר לֹא נָטָעְתָּ**, **וְאָכַלְתָּ וְשָׂבָעְתָּ:**

**(יב) הִשָּׁמֶר לְךָ**- הזהר **פֶּן**- שמא **תִּשְׁכַּח** מרוב הטובה **אֶת ידוד אֲשֶׁר הוֹצִיאֲךָ מֵאֶרֶץ מִצְרַיִם מִבֵּית עֲבָדִים:**

**(יג)** אלא **אֶת ידוד אלוהיךָ תִּירָא**- תפחד ממנו, **וְאֹתוֹ** בלבד **תַעֲבֹד**- ותשקיע את כוחותיך בעבורו, **וּבִשְׁמוֹ תִּשָּׁבֵעַ**- אם תצטרך להישבע בבית דין וכדומה תעשה זאת רק בשם ה'**:**

**(יד) לֹא תֵלְכוּן אַחֲרֵי אלהים אֲחֵרִים מֵאלהי הָעַמִּים אֲשֶׁר סְבִיבוֹתֵיכֶם:**

**(טו) כִּי אֵ-ל קַנָּא**- נוקם **ידוד אלוהיךָ בְּקִרְבֶּךָ**, **פֶּן**- שמא **יֶחֱרֶה אַף**- יכעס **ידוד אלוהיךָ בָּךְ**, **וְהִשְׁמִידְךָ מֵעַל פְּנֵי הָאֲדָמָה**- יגלה אתכם מהארץ, אםתלכו אחרי אלהים אחרים**:**

**איסור לנסות את ה'**

**(טז)** משה ממשיך בנאום המצוות, והוא ממשיך לומר לישראל מצוות שהן יסודיות- **לֹא תְנַסּוּ אֶת ידוד אלוהיכֶם**- שתאמרו אם יעשה ה' לנו טובות- נעבדהו, ואם לאו- לא נעבדהו, **כַּאֲשֶׁר נִסִּיתֶם בַּמַּסָּה**- במסה ומריבה (רפידים) ששאלתם: 'היש ה' בקרבנו אם אין'? ואמרתם שאם יתן לכם מים סימן שהוא בקרבכם ואם לא יתן מים סימן שאינו בקרבכם, כמובא בסוף פרשת בשלח**:**

**(יז)** אלא **שָׁמוֹר תִּשְׁמְרוּן אֶת מִצְוֹת ידוד אלוהיכֶם**, **וְעֵדֹתָיו וְחֻקָּיו אֲשֶׁר צִוָּךְ** בכל מקרה וללא נסיונות**:**

**(יח)** מכיוון שאי אפשר לפרט במעשה המצוות את כל הפרטים, ובפרט בעניינים של בין אדם לחברו, אומר להם משה כלל: **וְעָשִׂיתָ הַיָּשָׁר**- הצודק **וְהַטּוֹב בְּעֵינֵי ידוד,** והתוצאה של דבר זה תהיה **לְמַעַן** 1. **יִיטַב לָךְ** 2. **וּבָאתָ וְיָרַשְׁתָּ אֶת הָאָרֶץ הַטֹּבָה אֲשֶׁר נִשְׁבַּע ידוד לַאֲבֹתֶיךָ:**

**(יט)** וגם תזכה 3. **לַהֲדֹף**- לדחוף (לגרש**) אֶת כָּל אֹיְבֶיךָ מִפָּנֶיךָ כַּאֲשֶׁר דִּבֶּר ידוד** (בפרשת משפטים, "את אימתי אשלח לפניך והמותי את כל העם אשר תבא בהם…")**:**

**הסיבה לשמירת המצוות**

**(כ) כִּי**- אם **יִשְׁאָלְךָ בִנְךָ מָחָר לֵאמֹר**: **מָה** הסיבה של **הָעֵדֹת**- המצוות שמעידות על דבר כלשהו **וְהַחֻקִּים וְהַמִּשְׁפָּטִים אֲשֶׁר צִוָּה ידוד אלוהינו אֶתְכֶם**?מדוע צריך לשמור מצוות אלו?

**(כא) וְאָמַרְתָּ לְבִנְךָ**: שמירת המצוות היא מפני שפעם **עֲבָדִים הָיִינוּ לְפַרְעֹה בְּמִצְרָיִם**, **וַיֹּצִיאֵנוּ ידוד מִמִּצְרַיִם בְּיָד חֲזָקָה:**

**(כב) וַיִּתֵּן ידוד אוֹתֹת וּמֹפְתִים גְּדֹלִים וְרָעִים בְּמִצְרַיִם**- בעם המצרי, **בְּפַרְעֹה וּבְכָל בֵּיתוֹ לְעֵינֵינוּ**- ואנו ראינו את ההתגלות של ה' בעינינו, וא יודעים זאת משמועה**:**

**(כג) וְאוֹתָנוּ הוֹצִיא מִשָּׁם לְמַעַן הָבִיא אֹתָנוּ לָתֶת לָנוּ אֶת הָאָרֶץ אֲשֶׁר נִשְׁבַּע לַאֲבֹתֵינוּ:**

**(כד) וַיְצַוֵּנוּ ידוד לַעֲשׂוֹת אֶת כָּל הַחֻקִּים הָאֵלֶּה**- ואנו חייבים לשמרם, מפני שהוא הוציא אותנו ממצרים והתגלה לנו בכך שהוא האלוהים, ומטרת המצוות היא כדי **לְיִרְאָה אֶת ידוד** אלוהינו, וזה יגרום לכך ש 1. **לְטוֹב לָנוּ כָּל הַיָּמִים**- כל ימי חיינו בעולם הזה,2. **לְחַיֹּתֵנוּ כְּהַיּוֹם הַזֶּה**- שנמשיך לחיות כמו שאנו חיים עכשיו**:**

**(כה)** ובנוסף לכך-3. **וּצְדָקָה**- שכר (ונאמר בלשון צדקה כי ה' לא חייב לנו שכר זה אלא נותנו בתורת צדקה) **תִּהְיֶה לָּנוּ**- לעולם הבא, **כִּי**- כאשר **נִשְׁמֹר לַעֲשׂוֹת אֶת כָּל הַמִּצְוָה הַזֹּאת לִפְנֵי ידוד אלוהינו כַּאֲשֶׁר צִוָּנוּ:**

#### פרק ז

##### **מצוות המלחמה בעמים**

**(א) כִּי**- כאשר **יְבִיאֲךָ ידוד אלוהיךָ אֶל הָאָרֶץ אֲשֶׁר אַתָּה בָא שָׁמָּה לְרִשְׁתָּהּ**, **וְנָשַׁל**- והשליך **גּוֹיִם רַבִּים מִפָּנֶיךָ**: **הַחִתִּי וְהַגִּרְגָּשִׁי וְהָאֱמֹרִי וְהַכְּנַעֲנִי וְהַפְּרִזִּי וְהַחִוִּי וְהַיְבוּסִי**,ובסך הכל **שִׁבְעָה גוֹיִם רַבִּים** בכמות **וַעֲצוּמִים**- וחזקים **מִמֶּךָּ:**

**(ב)** ולמרות זאת- **וּנְתָנָם ידוד אלוהיךָ לְפָנֶיךָ וְהִכִּיתָם**- תנצח אותם במלחמות, ואז **הַחֲרֵם תַּחֲרִים אֹתָם**- אתה מצווה להשמיד אותם, **לֹא תִכְרֹת לָהֶם בְּרִית**- לא תעשה איתם הסכמי שלום, **וְלֹא תְחָנֵּם**- תרחם עליהם**:**

**(ג) וְלֹא תִתְחַתֵּן בָּם**- איתם, וגם בדור השני- **בִּתְּךָ לֹא תִתֵּן לִבְנוֹ וּבִתּוֹ לֹא תִקַּח לִבְנֶךָ:**

**(ד)** ואיסור זה הוא **כִּי**- מפני שהנכרי **יָסִיר אֶת בִּנְךָ** זרעך **מֵאַחֲרַי**- מעבודתי, **וְעָבְדוּ אלהים אֲחֵרִים**, **וְחָרָה אַף**- וכעס **ידוד בָּכֶם וְהִשְׁמִידְךָ מַהֵר:**

**(ה) כִּי אִם**- אלא **כֹּה**- כך **תַעֲשׂוּ לָהֶם**: **מִזְבְּחֹתֵיהֶם**- הבנויים מאבנים רבות- **תִּתֹּצוּ**- תשברו לרסיסים, **וּמַצֵּבֹתָם**- העשויות מאבן אחת **תְּשַׁבֵּרוּ, וַאֲשֵׁירֵהֶם**- עצים שהיו עובדים להם **תְּגַדֵּעוּן**- תכרתו, **וּפְסִילֵיהֶם** (העשויים מעץ)- **תִּשְׂרְפוּן בָּאֵשׁ:**

**(ו)** וכל האיסורים האלו הם **כִּי**- מפני ש **עַם קָדוֹשׁ אַתָּה לַידוד אלוהיךָ**, **בְּךָ בָּחַר ידוד אלוהיךָ לִהְיוֹת לוֹ לְעַם סְגֻלָּה**- אוצר יקר **מִכֹּל הָעַמִּים אֲשֶׁר עַל פְּנֵי הָאֲדָמָה:**

##### **הסיבה לבחירת ישראל**

**(ז) לֹא מֵרֻבְּכֶם**- בגלל שאתם רבים **מִכָּל הָעַמִּים חָשַׁק**- רצה מאוד **ידוד בָּכֶם וַיִּבְחַר בָּכֶם**- להיות לו לעם סגולה, **כִּי**- שהרי **אַתֶּם הַמְעַט מִכָּל הָעַמִּים**- ואינכם הרבים, כך שאין זאת הסיבה לבחירה בכם**:**

**(ח) כִּי**- אלא 1. **מֵאַהֲבַת ידוד אֶתְכֶם** 2. **וּמִשָּׁמְרוֹ אֶת הַשְּׁבֻעָה אֲשֶׁר נִשְׁבַּע לַאֲבֹתֵיכֶם,** הוא בחר בכם, ולכן **הוֹצִיא ידוד אֶתְכֶם** ממצרים **בְּיָד חֲזָקָה וַיִּפְדְּךָ מִבֵּית עֲבָדִים מִיַּד פַּרְעֹה מֶלֶךְ מִצְרָיִם:**

**(ט) וְיָדַעְתָּ** על ידי יציאת מצרים שלושה דברים: 1. **כִּי ידוד אלוהיךָ הוּא הָאלוהים**- ששולט בכל העולם, 2.ושה' הוא **הָאֵ-ל**- החזק, **הַנֶּאֱמָן**- האמיתי והיציב, ושהוא **שֹׁמֵר הַבְּרִית וְהַחֶסֶד לְאֹהֲבָיו וּלְשֹׁמְרֵי מִצְוֹתָו לְאֶלֶף דּוֹר**- כמו שהוא שמר לכם את הברית עם האבות והוציא אתכם ממצרים בזכותם**:**

**(י)** 3. **וּמְשַׁלֵּם לְשׂנְאָיו אֶל פָּנָיו**- לפנים שלו, אליו בעצמו, **לְהַאֲבִידוֹ**- להשמידו, **לֹא יְאַחֵר לְשׂנְאוֹ**- את התשלום על רשעתו לדורות רבים, אלא **אֶל פָּנָיו**- לרשע בעצמו **יְשַׁלֶּם לוֹ**-כמו ששילם לפרעה ולמצרים**:**

**(יא)**  ומכיוון שזה השכר לצדיקים וזה העונש לרשעים- **וְשָׁמַרְתָּ אֶת הַמִּצְוָה וְאֶת הַחֻקִּים וְאֶת הַמִּשְׁפָּטִים אֲשֶׁר אָנֹכִי מְצַוְּךָ הַיּוֹם לַעֲשׂוֹתָם:**

**פרשת עקב**

#### פרק ז

##### **הברכות על שמירת המצוות**

עד כאן אמר משה לישראל את עשרת הדברים ועיקרי המצוות כגון יחוד ה' ולא לנסותו ואיסור עבודה זרה. לפני שמשה עובר לומר את פרטי המצוות, הוא מספר לישראל בפרשיות הבאות על השכר של שמירת המצוות, על הבטחון בה', ואומר דברי מוסר כדי שלא לשכוח את המצוות (בפרקים ח' ו- ט').

**(יב) וְהָיָה עֵקֶב**- בעקבות, אשר **תִּשְׁמְעוּן אֵת הַמִּשְׁפָּטִים הָאֵלֶּה**- הכל דיני התורה, **וּשְׁמַרְתֶּם**- שלא לעבור עבירות, **וַעֲשִׂיתֶם אֹתָם**- את המצוות, אז **וְשָׁמַר ידוד אלוהיךָ לְךָ אֶת הַבְּרִית וְאֶת הַחֶסֶד אֲשֶׁר נִשְׁבַּע לַאֲבֹתֶיךָ** בכך ש**:**

**(יג) וַאֲהֵבְךָ**- יאהב אותך, **וּבֵרַכְךָ**- שתצליח בכל דבר, **וְהִרְבֶּךָ**- שתהיו רבים, **וּבֵרַךְ פְּרִי בִטְנְךָ**- את ילדיך, **וּפְרִי אַדְמָתֶךָ** שזה: **דְּגָנְךָ**- חמשת מיני דגן, **וְתִירשְׁךָ**- יינך, **וְיִצְהָרֶךָ**- שמן זית, וגם יברך את **שְׁגַר אֲלָפֶיךָ**- הולדות המשוגרים ממעי הבקר שלך, **וְעַשְׁתְּרֹת**- עדרי **צֹאנֶךָ,** וכל זה יהיה **עַל הָאֲדָמָה אֲשֶׁר נִשְׁבַּע לַאֲבֹתֶיךָ לָתֶת לָךְ:**

**(יד) בָּרוּךְ תִּהְיֶה** יותר **מִכָּל הָעַמִּים, לֹא יִהְיֶה בְךָ עָקָר**- איש שלא מסוגל להוליד **וַעֲקָרָה וּבִבְהֶמְתֶּךָ**- וגם בבהמות לא יהיהעקרות**:**

**(טו) וְהֵסִיר ידוד מִמְּךָ כָּל חֹלִי**- כל המחלות המצויות, **וְכָל מַדְוֵי** **מִצְרַיִם הָרָעִים**- מחלות קשות ומצערות שהיו במכות מצרים**, אֲשֶׁר יָדַעְתָּ**- שאתה מכיר, **לֹא יְשִׂימָם בָּךְ וּנְתָנָם בְּכָל שׂנְאֶיךָ:**

**(טז) וְאָכַלְתָּ**- תנצח **אֶת כָּל הָעַמִּים אֲשֶׁר ידוד אלוהיךָ נֹתֵן לָךְ,** וכאן ה' מצוה את ישראל: **לֹא תָחוֹס עֵינְךָ**- תרחם  **עֲלֵיהֶם וְלֹא תַעֲבֹד אֶת אלוהיהֶם כִּי מוֹקֵשׁ**- מכשול **הוּא לָךְ:**

# לא לפחד מהעמים

**(יז) כִּי**- שמא **תֹאמַר בִּלְבָבְךָ**: **רַבִּים הַגּוֹיִם הָאֵלֶּה מִמֶּנִּי**, **אֵיכָה**- איך **אוּכַל לְהוֹרִישָׁם**- לגרשם**:**

**(יח)** אומר להם משה: **לֹא תִירָא**- תפחד **מֵהֶם,** וזה על ידי ש **זָכֹר תִּזְכֹּר אֵת אֲשֶׁר עָשָׂה ידוד אלוהיךָ לְפַרְעֹה וּלְכָל מִצְרָיִם**- לכל העם**:**

**(יט) הַמַּסֹּת**- הניסים **הַגְּדֹלֹת אֲשֶׁר רָאוּ עֵינֶיךָ**, **וְהָאֹתֹת**- שעשה משה לעיני העם **וְהַמֹּפְתִים**- כל המכות**, וְהַיָּד הַחֲזָקָה וְהַזְּרֹעַ הַנְּטוּיָה אֲשֶׁר** על ידם **הוֹצִאֲךָ ידוד אלוהיךָ**, **כֵּן**- וככה **יַעֲשֶׂה ידוד אלוהיךָ לְכָל הָעַמִּים אֲשֶׁר אַתָּה יָרֵא מִפְּנֵיהֶם**- וממילא אין לך סיבה לפחד מהם**:**

**(כ) וְגַם אֶת הַצִּרְעָה**- שרץ העוף בעל ארס, **יְשַׁלַּח ידוד אלוהיךָ בָּם, עַד אֲבֹד**- שיושמדו **הַנִּשְׁאָרִים**- אלו שיישארו מהמלחמה **וְהַנִּסְתָּרִים** ממך במחבואים, **מִפָּנֶיךָ:**

**(כא) לֹא תַעֲרֹץ**- תישבר מפחד **מִפְּנֵיהֶם**, **כִּי**- מפני ש **ידוד אלוהיךָ בְּקִרְבֶּךָ,** והוא **אֵ-ל**- חזק, **גָּדוֹל וְנוֹרָא**- שיראים ממנו**:**

**(כב) וְנָשַׁל**- והסיר **ידוד אלוהיךָ אֶת הַגּוֹיִם הָאֵל**- האלה **מִפָּנֶיךָ מְעַט מְעָט,** **לֹא תוּכַל כַּלֹּתָם מַהֵר פֶּן תִּרְבֶּה עָלֶיךָ חַיַּת הַשָּׂדֶה** שהרי במקומות ללא יישוב בני אדם באות חיות רעות**:**

**(כג) וּנְתָנָם ידוד אלוהיךָ לְפָנֶיךָ**- שתנצחם במלחמה, **וְהָמָם מְהוּמָה גְדֹלָה**- יעשה בהם מהומה גדולה **עַד הִשָּׁמְדָם:**

**(כד) וְנָתַן מַלְכֵיהֶם בְּיָדֶךָ**, **וְהַאֲבַדְתָּ אֶת שְׁמָם מִתַּחַת הַשָּׁמָיִם**- תשמיד אותם, **לֹא** יוכל ל **יִתְיַצֵּב אִישׁ בְּפָנֶיךָ**- להלחם בך **עַד הִשְׁמִדְךָ אֹתָם:**

**(כה) פְּסִילֵי אלהיהֶם תִּשְׂרְפוּן בָּאֵשׁ**, **לֹא תַחְמֹד**- תחשוק את ה **כֶּסֶף וְזָהָב** שנמצא **עֲלֵיהֶם**- על הפסילים **וְלָקַחְתָּ לָךְ, פֶּן תִּוָּקֵשׁ**-תיכשל **בּוֹ**- באיסור עבודה זרה, **כִּי**- מפני ש **תוֹעֲבַת ידוד אלוהיךָ הוּא**- אותו כסף וזהב, מאחר שהוא שימש את הפסילים**:**

**(כו) וְלֹא תָבִיא תוֹעֵבָה אֶל בֵּיתֶךָ** כדי שלא **וְהָיִיתָ חֵרֶם**- ראוי להשמדה **כָּמֹהוּ**- כמו שהוא ראוי להיות, אלא **שַׁקֵּץ תְּשַׁקְּצֶנּוּ וְתַעֵב תְּתַעֲבֶנּוּ**- תמאס את זה, **כִּי חֵרֶם הוּא**- ראוי להיות מושמד**:**

#### פרק ח

# זכירת ההליכה במדבר למניעת רום הלב

**(א) כָּל הַמִּצְוָה**- כל המצוות **אֲשֶׁר אָנֹכִי מְצַוְּךָ הַיּוֹם**- **תִּשְׁמְרוּן לַעֲשׂוֹת**, **לְמַעַן תִּחְיוּן וּרְבִיתֶם וּבָאתֶם וִירִשְׁתֶּם אֶת הָאָרֶץ אֲשֶׁר נִשְׁבַּע ידוד לַאֲבֹתֵיכֶם:**

**(ב)** כדי שתמשיך לשמור תמיד את כל המצוות, אומר משה לישראל: **וְזָכַרְתָּ אֶת כָּל הַדֶּרֶךְ אֲשֶׁר הוֹלִיכֲךָ ידוד אלוהיךָ זֶה**- שנגמרו אך עתה **אַרְבָּעִים שָׁנָה בַּמִּדְבָּר**, וזה היה **לְמַעַן עַנֹּתְךָ** וגם **לְנַסֹּתְךָ**, כדי **לָדַעַת אֶת אֲשֶׁר בִּלְבָבְךָ, הֲתִשְׁמֹר מִצְוֹתָו** של ה' **אִם לֹא** תשמור, בעקבות זה שיהיה לך קשה**:**

**(ג) וַיְעַנְּךָ**- בדרך, **וַיַּרְעִבֶךָ**- על ידי אכילת המן, שמכיוון שלא היה להם גם ליום המחרת והיו צריכים לחכות כל יום לאוכל של מחר, זה יצר אצלם תחושת רעב, ובלשון חז"ל- שלא היה להם "פת בסל". אבל מצד שני עשה לך חסדים עצומים: **וַיַּאֲכִלְךָ אֶת הַמָּן אֲשֶׁר לֹא יָדַעְתָּ**-היכרת **וְלֹא יָדְעוּן אֲבֹתֶיךָ**, והסיבה שה' נתן לך מן מהשמים בדרך נס ולא לחם רגיל, היתה **לְמַעַן הוֹדִיעֲךָ**- ללמד אותך **כִּי לֹא עַל הַלֶּחֶם לְבַדּוֹ יִחְיֶה הָאָדָם**, **כִּי**- אלא **עַל כָּל מוֹצָא פִי ידוד יִחְיֶה הָאָדָם**- זאת אומרת שהעובדה שהלחם מחיה את האדם זה מכיוון שכך גזר ה' בטבע העולם, ואם היה גוזר שמשהו אחר יחיה את האדם כגון אבנים, אז הן היו מחיות, והראיה- המן שהחיה אותם ארבעים שנה הוא אינו לחם, אלא הוא החיה אותם בגזירת ה'. ואת הרווח החינוכי הזה "הרויח" ה' דרך חסד זה של נתינת המן**:**

**(ד)** ועוד חסדים שעשה לך: **שִׂמְלָתְךָ לֹא בָלְתָה**- התיישנה **מֵעָלֶיךָ**- בדרך נס, **וְרַגְלְךָ לֹא בָצֵקָה**- לא התנפחה בהליכה כדרך ההולכים, ובפרט במדבר, **זֶה אַרְבָּעִים שָׁנָה:**

**(ה) וְיָדַעְתָּ עִם לְבָבֶךָ**, **כִּי כַּאֲשֶׁר יְיַסֵּר אִישׁ אֶת בְּנוֹ**, כך **ידוד אלוהיךָ מְיַסְּרֶךָּ**- שאפילו העינוי והרעב שהיו מנת חלקכם היו מאהבת ה' אותך ולטוב לך**:**

**(ו)** ואני מצוה אתכם ש **וְשָׁמַרְתָּ אֶת מִצְוֹת ידוד אלוהיךָ**, **לָלֶכֶת בִּדְרָכָיו וּלְיִרְאָה אֹתוֹ:**

**(ז)** הסיבה לכך שאני אומר לכם לזכור את העינוי במדבר מצד אחד ואת החסדים מצד שני כדי שתשמרו תמיד את המצוות, היא **כִּי**- מפני ש **ידוד אלוהיךָ מְבִיאֲךָ אֶל אֶרֶץ טוֹבָה, אֶרֶץ נַחֲלֵי מָיִם**, **עֲיָנֹת**- מעינות, **וּתְהֹמֹת**- מים עמוקים, **יֹצְאִים בַּבִּקְעָה וּבָהָר**- בכל מקום. ובהמשך ייכתב שאני מפחד שמתוך הטובה הגדולה תשכחו את ה', ואם תזכרו את העינוי בדרך ואת החסדים הגדולים שהיו אז בדרך נס, תדעו שגם עכשיו כשיש לכם רוב טובה בדרך הטבע זה רק בגלל חסדי ה' עליכם**:**

**(ח)** ממשיך משה לתאר את טוב הארץ: **אֶרֶץ** שגדלים בה: **חִטָּה וּשְׂעֹרָה וְגֶפֶן וּתְאֵנָה וְרִמּוֹן, אֶרֶץ זֵית שֶׁמֶן**- שמהזיתים של ה אפשר לעשות שמן, **וּדְבָשׁ**- שמהתמרים שלה אפשר לעשות דבש**:**

**(ט) אֶרֶץ אֲשֶׁר לֹא בְמִסְכֵּנֻת**- כמו עני ודל **תֹּאכַל בָּהּ לֶחֶם,** אלא יש בה אוכל בשפע- **לֹא תֶחְסַר כֹּל בָּהּ**- לא חסר בה שום דבר, **אֶרֶץ אֲשֶׁר אֲבָנֶיהָ בַרְזֶל וּמֵהֲרָרֶיהָ**- מההרים שלה **תַּחְצֹב נְחשֶׁת**- שאפילו מחצבים יש באדמתה**:**

**(י) וְאָכַלְתָּ וְשָׂבָעְתָּ וּבֵרַכְתָּ אֶת ידוד אלוהיךָ עַל הָאָרֶץ הַטֹּבָה אֲשֶׁר נָתַן לָךְ**- תברך אותו על הארץ שהוא נתן ועל כך שהיא טובה**:**

**(יא) הִשָּׁמֶר לְךָ פֶּן תִּשְׁכַּח אֶת ידוד אלוהיךָ,** שזה יתבטא בכך ש **לְבִלְתִּי שְׁמֹר מִצְוֹתָיו וּמִשְׁפָּטָיו וְחֻקֹּתָיו אֲשֶׁר אָנֹכִי מְצַוְּךָ הַיּוֹם:**

**(יב)** וזה יכול לקרות על ידי ש **פֶּן תֹּאכַל וְשָׂבָעְתָּ וּבָתִּים טֹבִים תִּבְנֶה וְיָשָׁבְתָּ:**

**(יג) וּבְקָרְךָ וְצֹאנְךָ יִרְבְּיֻן**, **וְכֶסֶף וְזָהָב יִרְבֶּה לָּךְ**, **וְכֹל אֲשֶׁר לְךָ יִרְבֶּה:**

**(יד) וְרָם לְבָבֶךָ**- יגבה לבך ותתמלא גאוה, **וְשָׁכַחְתָּ אֶת ידוד אלוהיךָ הַמּוֹצִיאֲךָ מֵאֶרֶץ מִצְרַיִם מִבֵּית עֲבָדִים:**

**(טו) הַמּוֹלִיכֲךָ בַּמִּדְבָּר הַגָּדֹל וְהַנּוֹרָא**- והמפחיד, שיש בו **נָחָשׁ שָׂרָף**- נחש שארסו שורף ביותר, **וְעַקְרָב, וְצִמָּאוֹן אֲשֶׁר אֵין מָיִם, הַמּוֹצִיא לְךָ מַיִם מִצּוּר**- סלע **הַחַלָּמִישׁ**- חזק**:**

**(טז) הַמַּאֲכִלְךָ מָן בַּמִּדְבָּר אֲשֶׁר לֹא יָדְעוּן אֲבֹתֶיךָ,** וכל ההליכה במדבר היתה **לְמַעַן עַנֹּתְךָ וּלְמַעַן נַסֹּתֶךָ**- כמו שנכתב למעלה, וזה היה  **לְהֵיטִבְךָ בְּאַחֲרִיתֶךָ**- כדי שלא תיכנס באופן ישיר לרוב הטובה של ארץ ישראל ותשכח את ה', אלא תכנס לארץ מתוך העינוי של המדבר, ואז תדע אחר כך להכיר תודה לה' על הטובה**:**

**(יז)**  ועל ידי זה שתשכח את ה' (ח"ו), **וְאָמַרְתָּ בִּלְבָבֶךָ**: **כֹּחִי וְעֹצֶם**- וחוזק **יָדִי עָשָׂה לִי אֶת הַחַיִל**- ההצלחה **הַזֶּה:**

**(יח)** ןלכן ציויתי אותך לזכור את הדרך שהיית במדבר בעינוי, ואת חסדי ה' עליך, ועל ידי זה, גם עכשיו ברוב הטובה- **וְזָכַרְתָּ אֶת ידוד אלוהיךָ**, **כִּי הוּא הַנֹּתֵן לְךָ כֹּחַ לַעֲשׂוֹת חָיִל**- וכל הכוח שיש לך הוא ממנו, **לְמַעַן הָקִים אֶת בְּרִיתוֹ אֲשֶׁר נִשְׁבַּע לַאֲבֹתֶיךָ כַּיּוֹם הַזֶּה**- עכשיו, שרוצה להקים את הברית לאבות עכשיו**:**

# העונש על שכחת ה'

פרשיה זו היא הפוכה מתחילת הפרשה, ששם כתוב השכר באריכות אם ישמעו לה' וכאן כתוב העונש בקצרה אם לא ישמעו בקול ה'

**(יט) וְהָיָה אִם שָׁכֹחַ תִּשְׁכַּח אֶת ידוד אלוהיךָ**, **וְהָלַכְתָּ אַחֲרֵי אלוהים אֲחֵרִים וַעֲבַדְתָּם וְהִשְׁתַּחֲוִיתָ לָהֶם**, **הַעִדֹתִי**- אני מעיד **בָכֶם הַיּוֹם כִּי אָבֹד תֹּאבֵדוּן**- תושמדו**:**

**(כ) כַּגּוֹיִם**- כמו העמים **אֲשֶׁר ידוד מַאֲבִיד מִפְּנֵיכֶם**, **כֵּן**- ככה **תֹּאבֵדוּן עֵקֶב**- בעקבות, אשר **לֹא תִשְׁמְעוּן בְּקוֹל ידוד אלוהיכֶם:**

#### פרק ט

# הכניסה לארץ- לא בצדקת ישראל

**(א) שְׁמַע יִשְׂרָאֵל**-הקשבושים לבך, **אַתָּה עֹבֵר הַיּוֹם אֶת הַיַּרְדֵּן** כדי **לָבֹא לָרֶשֶׁת**- לנחול **גּוֹיִם גְּדֹלִים**- רבים **וַעֲצֻמִים-** וחזקים **מִמֶּךָּ**,ולכבוש **עָרִים גְּדֹלֹת וּבְצֻרֹת בַּשָּׁמָיִם**- כאילו גובה חומותיהן מגיע לשמים**:**

**(ב) עַם גָּדוֹל וָרָם**- וגבוה **בְּנֵי עֲנָקִים, אֲשֶׁר אַתָּה יָדַעְתָּ**- מהמרגלים שאמרו לך זאת לפני 38 שנים, **וְאַתָּה שָׁמַעְתָּ**- עוד מימות עולם,  **מִי יִתְיַצֵּב לִפְנֵי בְּנֵי עֲנָק**? מי יכול לנצח אותם, והכוונה היא שלמרות שאף אחד לא יכוללנצח אותם, אתה כן תנצח אותם**:**

**(ג) וְיָדַעְתָּ הַיּוֹם כִּי ידוד אלוהיךָ הוּא הָעֹבֵר לְפָנֶיךָ** לעזור לך במלחמה, והוא כמו **אֵשׁ אֹכְלָה**- שורפת, **הוּא יַשְׁמִידֵם וְהוּא יַכְנִיעֵם**- יתן להם מורך בלבבם **לְפָנֶיךָ, וְהוֹרַשְׁתָּם**- תגרשם **וְהַאֲבַדְתָּם**- ותשמידם **מַהֵר כַּאֲשֶׁר דִּבֶּר ידוד לָךְ:**

**(ד) אַל תֹּאמַר בִּלְבָבְךָ** בזמן ש **בַּהֲדֹף**- בדחוף, בגרש **ידוד אלוהיךָ אֹתָם מִלְּפָנֶיךָ לֵאמֹר: בְּצִדְקָתִי**- בזכותהעובדה שאני צדיק **הֱבִיאַנִי ידוד לָרֶשֶׁת אֶת הָאָרֶץ הַזֹּאת,** כאשר בעצם **וּבְרִשְׁעַת הַגּוֹיִם הָאֵלֶּה ידוד מוֹרִישָׁם מִפָּנֶיךָ**- בגלל רשעתם ה' מגרשם**:**

**(ה)** ולכן דע לך ש **לֹא בְצִדְקָתְךָ**- בזכות המעשים שלך, **וּבְישֶׁר לְבָבְךָ**- ולא בזכות יושר לבך **אַתָּה בָא לָרֶשֶׁת אֶת אַרְצָם, כִּי**- אלא משתי סיבות אחרות: 1. **בְּרִשְׁעַת הַגּוֹיִם הָאֵלֶּה ידוד אלוהיךָ מוֹרִישָׁם מִפָּנֶיךָ**, ומדוע דוקא אתה מקבל את ארצם ולא עם אחר? זה מפני ש2. **וּלְמַעַן הָקִים אֶת הַדָּבָר אֲשֶׁר נִשְׁבַּע ידוד לַאֲבֹתֶיךָ לְאַבְרָהָם לְיִצְחָק וּלְיַעֲקֹב**- השבועה לתת לזרע האבות את הארץ**:**

**(ו) וְיָדַעְתָּ כִּי לֹא בְצִדְקָתְךָ ידוד אלוהיךָ נֹתֵן לְךָ אֶת הָאָרֶץ הַטּוֹבָה הַזֹּאת לְרִשְׁתָּהּ**, **כִּי**- שהרי **עַם קְשֵׁה עֹרֶף אָתָּה**- שאינו מוכן להכפיף את עורפו ולתת עליו עול מלכות שמים כראוי**:**

# חטא העגל

בפסוקים הקרובים יספר משה על חטא העגל (בעיקר) ובכך יוכיח לישראל שהם עם קשה עורף ולא יורשים את הארץ בצדקתם, והכרת הטוב שלהם כלפי ה' תגדל, וממילא לא ישכחו במהרה את ה', שהרי כל מה שקיבלו זה בחסד מלא של ה' ולא בזכויותיהם.

**(ז) זְכֹר אַל תִּשְׁכַּח אֵת אֲשֶׁר הִקְצַפְתָּ**- הכעסת **אֶת ידוד אלוהיךָ בַּמִּדְבָּר**, **לְמִן הַיּוֹם אֲשֶׁר יָצָאתָ מֵאֶרֶץ מִצְרַיִם עַד בֹּאֲכֶם עַד הַמָּקוֹם הַזֶּה** (ערבות מואב, שם הם נמצאים כעת), **מַמְרִים**- מסרבים ולא מסכימים לשמוע בקולו, **הֱיִיתֶם עִם ידוד:**

**(ח) וּבְחֹרֵב**- בהר סיני **הִקְצַפְתֶּם**- הכעסתם **אֶת ידוד**, **וַיִּתְאַנַּף**- כעס **ידוד בָּכֶם** ורצה **לְהַשְׁמִיד אֶתְכֶם:**

**(ט)** בסיפור עכשיו על חטא העגל, מדלג משה על מספר פרטים ומדגיש פרטים אחרים, כי בסיפור זה הוא רוצה להראות לישראל את קשיות עורפם. **בַּעֲלֹתִי הָהָרָה לָקַחַת לוּחֹת הָאֲבָנִים לוּחֹת הַבְּרִית אֲשֶׁר כָּרַת ידוד עִמָּכֶם**, **וָאֵשֵׁב**- ואהיה **בָּהָר אַרְבָּעִים יוֹם וְאַרְבָּעִים לַיְלָה**, **לֶחֶם לֹא אָכַלְתִּי וּמַיִם לֹא שָׁתִיתִי**- וראו כמה טורח טרחתי בשבילכם**:**

**(י) וַיִּתֵּן ידוד אֵלַי אֶת שְׁנֵי לוּחֹת הָאֲבָנִים כְּתֻבִים בְּאֶצְבַּע אלוהים**- וראו איזו קדושה היתה בהם, **וַעֲלֵיהֶם** היו כתובים **כְּכָל הַדְּבָרִים אֲשֶׁר דִּבֶּר ידוד עִמָּכֶם בָּהָר מִתּוֹךְ הָאֵשׁ**- עשרת הדברים, **בְּיוֹם הַקָּהָל**- ביום שנאספתם לקבל את התורה**:**

**(יא) וַיְהִי מִקֵּץ**- בסוף **אַרְבָּעִים יוֹם וְאַרְבָּעִים לָיְלָה**, **נָתַן ידוד אֵלַי אֶת שְׁנֵי לֻחֹת הָאֲבָנִים לֻחוֹת הַבְּרִית:**

**(יב)** ותוך כדי שהוא נותן לי לוחות שמעידות על הברית אתכם אתם חטאתם, ולכן **וַיֹּאמֶר ידוד אֵלַי**: **קוּם רֵד מַהֵר מִזֶּה**- מפה, מהר סיני, **כִּי שִׁחֵת** את דרכו **עַמְּךָ אֲשֶׁר הוֹצֵאתָ מִמִּצְרָיִם, סָרוּ מַהֵר מִן הַדֶּרֶךְ אֲשֶׁר צִוִּיתִם** בכך ש **עָשׂוּ לָהֶם מַסֵּכָה**- צלם ממתכת שעושים (יוצקים) אותו ע"י ניסוך- יציקה**:**

**(יג) וַיֹּאמֶר ידוד אֵלַי לֵאמֹר**: **רָאִיתִי אֶת הָעָם הַזֶּה וְהִנֵּה עַם קְשֵׁה עֹרֶף הוּא**- שכאילו עורפו קשה ולא מוכן להוריד אותו ולקבל על עצמו עול מלכות שמים**:**

**(יד) הֶרֶף**- הרפה **מִמֶּנִּי**- ותניח לי **וְאַשְׁמִידֵם**, ובכך **וְאֶמְחֶה אֶת שְׁמָם**- את השם של ישראל **מִתַּחַת הַשָּׁמָיִם, וְאֶעֱשֶׂה אוֹתְךָ לְגוֹי עָצוּם וָרָב מִמֶּנּוּ** (משה מדלג כאן על תפילתו שהתפלל אז בהר סיני, כי אין היא מוסיפה כרגע לעניין שלשמו הוא מספר את הסיפור)**:**

**(טו) וָאֵפֶן וָאֵרֵד מִן הָהָר**, **וְהָהָר בֹּעֵר בָּאֵשׁ**- זאת אומרת שעדיין רשמי המעמד מלפני ארבעים יום ניכרים היטב, **וּשְׁנֵי לוּחֹת הַבְּרִית עַל שְׁתֵּי יָדָי:**

**(טז) וָאֵרֶא וְהִנֵּה חֲטָאתֶם לַידוד אלוהיכֶם**, **עֲשִׂיתֶם לָכֶם עֵגֶל מַסֵּכָה**, **סַרְתֶּם מַהֵר מִן הַדֶּרֶךְ אֲשֶׁר צִוָּה ידוד אֶתְכֶם:**

**(יז) וָאֶתְפֹּשׂ בִּשְׁנֵי הַלֻּחֹת וָאַשְׁלִכֵם מֵעַל שְׁתֵּי יָדָי וָאֲשַׁבְּרֵם לְעֵינֵיכֶם:**

**(יח) וָאֶתְנַפַּל**- נפלתי כדי להתפלל **לִפְנֵי ידוד כָּרִאשֹׁנָה**- כמו הזמן שהייתי בפעם הראשונה בהר, זאת אומרת **אַרְבָּעִים יוֹם וְאַרְבָּעִים לַיְלָה**, וגם הפעם **לֶחֶם לֹא אָכַלְתִּי וּמַיִם לֹא שָׁתִיתִי**- וראו את הטרחה הגדולה שהייתי צריך לטרוח בתפילה, **עַל כָּל חַטַּאתְכֶם אֲשֶׁר חֲטָאתֶם לַעֲשׂוֹת הָרַע בְּעֵינֵי ידוד לְהַכְעִיסוֹ:**

**(יט)** והייתי צריך להרבות כל כך בתפילה, **כִּי יָגֹרְתִּי**- פחדתי **מִפְּנֵי הָאַף**- כעס **וְהַחֵמָה**- כעס **אֲשֶׁר קָצַף**- כעס **ידוד עֲלֵיכֶם** ורצה **לְהַשְׁמִיד אֶתְכֶם, וַיִּשְׁמַע ידוד אֵלַי גַּם בַּפַּעַם הַהִוא**, כמו בתפילה שהתפללתי עוד לפני שירדתי, שבאותה תפילה ביקשתי ממנו שלא ישמיד את ישראל. ובתפילה זו של 40 הימים והלילות שעלה משה (בפעם השניה), התפלל משה שה' לא יעניש את ישראל כמו שחשב בתחילה**:**

**(כ) וּבְאַהֲרֹן הִתְאַנַּף**- כעס **ידוד מְאֹד** ורצה **לְהַשְׁמִידוֹ**, **וָאֶתְפַּלֵּל גַּם בְּעַד אַהֲרֹן בָּעֵת הַהִוא**- ובכך תראו עד היכן הגיע החטא שלכם**,** שאפילו לצדיק כאהרן גרמתם לחטוא בחטא גדול כזה**:**

**(כא) וְאֶת חַטַּאתְכֶם**, שזה- **אֲשֶׁר עֲשִׂיתֶם אֶת הָעֵגֶל**- **לָקַחְתִּי וָאֶשְׂרֹף אֹתוֹ בָּאֵשׁ**, **וָאֶכֹּת אֹתוֹ טָחוֹן הֵיטֵב עַד אֲשֶׁר דַּק לְעָפָר**, **וָאַשְׁלִךְ אֶת עֲפָרוֹ אֶל הַנַּחַל הַיֹּרֵד מִן הָהָר** ונתתי לכם לשתות ממנו ובכך לראות מי עבד בעגל, כמו שכתוב בפרשת כי תשא. עד כאן פירוט חטא העגל**:**

**(כב) וּבְתַבְעֵרָה** (פרשת בהעלותך) **וּבְמַסָּה**- מסה ומריבה (רפידים, פרשת יתרו), **וּבְקִבְרֹת הַתַּאֲוָה** (פרשת בהעלותך), **מַקְצִפִים**- מכעיסים **הֱיִיתֶם אֶת ידוד**- שבכל המקומות האלו התלוננתם או ניסיתם את ה'**:**

**(כג) וּבִשְׁלֹחַ ידוד אֶתְכֶם**- את המרגלים ששלחתם, **מִקָּדֵשׁ בַּרְנֵעַ לֵאמֹר**:רגלו את הארץ וזה על מנת שאחר כך **עֲלוּ וּרְשׁוּ אֶת הָאָרֶץ אֲשֶׁר נָתַתִּי לָכֶם**, **וַתַּמְרוּ**- סרבתם לשמוע **אֶת פִּי ידוד אלוהיכֶם**, **וְלֹא הֶאֱמַנְתֶּם לוֹ**- שהוא יעזור לכם בכיבוש הארץ **וְלֹא שְׁמַעְתֶּם בְּקֹלוֹ**- לעלות לארץ**:**

**(כד)** ולסיכום, אומר משה, **מַמְרִים**- מסרבים לשמוע **הֱיִיתֶם עִם ידוד מִיּוֹם דַּעְתִּי**- שאני מכיר **אֶתְכֶם:**

**(כה) וָאֶתְנַפַּל**- נפלתי כדי להתפלל, **לִפְנֵי ידוד אֶת אַרְבָּעִים הַיּוֹם וְאֶת אַרְבָּעִים הַלַּיְלָה אֲשֶׁר הִתְנַפָּלְתִּי**,וזה מכיוון שהחטא שלכם היה כל כך חמור, עד **כִּי**- אשר **אָמַר ידוד לְהַשְׁמִיד אֶתְכֶם:**

**(כו) וָאֶתְפַּלֵּל**- זו תמצית התפילה שהתפלל **אֶל ידוד** באותם ימים (שהיא כתפילתו הקצרה בסוף ארבעים יום הראשונים, כנזכר בפרשת כי תשא).  **וָאֹמַר**: טענה ראשונה- **אֲדוֹנָי ידוד**, **אַל תַּשְׁחֵת עַמְּךָ וְנַחֲלָתְךָ אֲשֶׁר פָּדִיתָ בְּגָדְלֶךָ אֲשֶׁר הוֹצֵאתָ מִמִּצְרַיִם בְּיָד חֲזָקָה**- אל תשחית את ישראל לאחר שעשית להם ניסים כל כך גדולים והשקעת בהם כל כך הרבה**:**

**(כז)** טענה שניה: **זְכֹר לַעֲבָדֶיךָ לְאַבְרָהָם לְיִצְחָק וּלְיַעֲקֹב**- את הברית שנשבעת להם שזרעם יירש את הארץ, ולכן **אַל תֵּפֶן**- תפנה **אֶל קְשִׁי**- קשיות ערפו של **הָעָם הַזֶּה וְאֶל רִשְׁעוֹ וְאֶל חַטָּאתוֹ:**

**(כח)** טענה שלישית: **פֶּן יֹאמְרוּ הָאָרֶץ אֲשֶׁר הוֹצֵאתָנוּ מִשָּׁם**- מצרים, **מִבְּלִי יְכֹלֶת ידוד לַהֲבִיאָם אֶל הָאָרֶץ אֲשֶׁר דִּבֶּר לָהֶם**- לכן הרג אותם במדבר, ואם תשאל מדוע הוציא אותם ממצרים- **וּמִשִּׂנְאָתוֹ אוֹתָם הוֹצִיאָם** כדי **לַהֲמִתָם בַּמִּדְבָּר**- היינו שבתחילה חשב להכניס אותם לארץ כנען, אלא שאחר כך ראה שאינו יכול לעשות זאת, ולא רצה להשאיר אותם במצרים כי אז יאמרו שאינו יכול להוציאם והדבר הזה גרם לו לשנוא אותם שבגללם יאמרו עליו שאינו יכול לעשות זאת, ולכן הוציא אותם כדי להרוג אותם במדבר ואז איש לא ידע שהוא הרג אותם- כל זה יאמרו המצרים, וכך יהיה חילול ה' גדול אם ה' יהרוג את ישראל בחטא העגל**:**

**(כט)** והמצרים לא יגידו שעונש הכליה הוא בגלל שהם חטאו לך שהרי **וְהֵם עַמְּךָ וְנַחֲלָתֶךָ אֲשֶׁר הוֹצֵאתָ בְּכֹחֲךָ הַגָּדֹל וּבִזְרֹעֲךָ הַנְּטוּיָה**- וכולם ראו את הניסים הגדולים שעשית להם ויודעים שהם העם שלך, ולכן יאמרו שבגלל שאינך יכול להכניסם לארץ נכנסה בך שנאה עליהם ולכן הרגת אותם במדבר**:**

#### פרק י

## נתינת הלוחות השנים

**(א) בָּעֵת הַהִוא**- לאחר הארבעים יום של התפילה עליכם, **אָמַר ידוד אֵלַי**: **פְּסָל לְךָ שְׁנֵי לוּחֹת אֲבָנִים כָּרִאשֹׁנִים**- בגודלם של הראשונים, **וַעֲלֵה אֵלַי הָהָרָה**, אך לפני כן **וְעָשִׂיתָ לְּךָ אֲרוֹן עֵץ**- שבו תשים את הלוחות**:**

**(ב) וְאֶכְתֹּב**- ואני ה' אכתוב **עַל הַלֻּחֹת אֶת הַדְּבָרִים אֲשֶׁר הָיוּ עַל הַלֻּחֹת הָרִאשֹׁנִים אֲשֶׁר שִׁבַּרְתָּ**, **וְשַׂמְתָּם בָּאָרוֹן**- לאחר שתרד מן ההר**:**

**(ג) וָאַעַשׂ אֲרוֹן עֲצֵי שִׁטִּים וָאֶפְסֹל שְׁנֵי לֻחֹת אֲבָנִים כָּרִאשֹׁנִים וָאַעַל הָהָרָה וּשְׁנֵי הַלֻּחֹת בְּיָדִי:**

**(ד) וַיִּכְתֹּב עַל הַלֻּחֹת כַּמִּכְתָּב הָרִאשׁוֹן אֵת עֲשֶׂרֶת הַדְּבָרִים אֲשֶׁר דִּבֶּר ידוד אֲלֵיכֶם בָּהָר מִתּוֹךְ הָאֵשׁ**- שהיה כתוב עליהם בדיוק כמו הלוחות הראשונים, **בְּיוֹם הַקָּהָל**- ביום שנאספתם לקבל את התורה, **וַיִּתְּנֵם ידוד אֵלָי:**

**(ה) וָאֵפֶן וָאֵרֵד מִן הָהָר וָאָשִׂם אֶת הַלֻּחֹת בָּאָרוֹן אֲשֶׁר עָשִׂיתִי**, **וַיִּהְיוּ שָׁם כַּאֲשֶׁר צִוַּנִי ידוד­**. הלוחות היו בארון הזה שהיה ב'אוהל מועד' שנטה משה מחוץ למחנה (עיין פרשת כי תשא) עד לבניית המשכן, וכאשר בנו את המשכן ועשה בצלאל את ארון הברית לקחו את הלוחות מהארון שעשה משה ושמו אותם בארון הברית ואת הארון של משה גנזו**:**

### עניינים הקשורים לחטא העגל

**ענין א'- מות אהרן וכהונת אלעזר**

**(ו) וּבְנֵי יִשְׂרָאֵל נָסְעוּ מִבְּאֵרֹת בְּנֵי יַעֲקָן**- היא בני יעקן המופיעה בפרשת מסעי, שמקום זה נמצא ליד **מוֹסֵרָה**- היא מוסרות המופיעה בפרשת מסעי (שהיא מסע אחד לפני בני יעקן. יש לשים לב שלפי הסבר זה טרם נכתב לאן הם נסעו), **שָׁם**- בהמשך מסע זה, כאשר הגיעו להר ההר- **מֵת אַהֲרֹן וַיִּקָּבֵר שָׁם**- בהר ההר, **וַיְכַהֵן אֶלְעָזָר בְּנוֹ תַּחְתָּיו**:

**(ז) מִשָּׁם**- מבארות בני יעקן **נָסְעוּ הַגֻּדְגֹּדָה**- היא חר הגדגד המופיעה בפרשת מסעי, **וּמִן הַגֻּדְגֹּדָה** נסעו ל **יָטְבָתָה** שהיא היתה **אֶרֶץ** עם **נַחֲלֵי מָיִם:** משההזכיר פסוקים אלו כאן, אשר הם מאמר מוסגר, כדי לומר לבני ישראל כי תפילתו בעד אהרן הועילה, והוא לא מת בשנה הראשונה בחנותם בהר סיני אלא רק לאחר ארבעים שנה, וגם זרעו לא נכרת וכיהן אלעזר בנו תחתיו.

#### ענין ב'- הבדלת שבט הלוי

**(ח) בָּעֵת הַהִוא**- של חטא העגל, **הִבְדִּיל ידוד אֶת שֵׁבֶט הַלֵּוִי**- שלא חטאו בחטא העגל, ועוד שעזרו למשה להרוג את החוטאים בו, ולכן הבדיל אותם להיות השבט הנבחר לעבודה, שזה אומר: א. **לָשֵׂאת אֶת אֲרוֹן בְּרִית ידוד**- שהוא מרכז המשכן, והכוונה היא לנשיאת כל המשכן שאותה עשו שבט לוי, ב. **לַעֲמֹד לִפְנֵי ידוד לְשָׁרְתוֹ**- כל עבודות המשכן- פירוק והרכבה, שמירה ושירות, וגם עבודות הכהונה, ג. **וּלְבָרֵךְ בִּשְׁמוֹ**- ברכת כהנים, **עַד הַיּוֹם הַזֶּה**- נבחר שבט לוי**:**

**(ט) עַל כֵּן**- מפני כך **לֹא הָיָה לְלֵוִי חֵלֶק וְנַחֲלָה עִם אֶחָיו** בנחלת ארץ ישראל,מפני ש **ידוד הוּא נַחֲלָתוֹ**- מתנות הכהונה והלויה שהוא מקבל מה' הם הנחלה שלו, **כַּאֲשֶׁר דִּבֶּר ידוד אלוהיךָ לוֹ:**

#### ענין ג'- העלייה השלישית להר סיני

**(י) וְאָנֹכִי עָמַדְתִּי בָהָר כַּיָּמִים הָרִאשֹׁנִים** עוד **אַרְבָּעִים יוֹם וְאַרְבָּעִים לָיְלָה**- בפעם השלישית, כדי לקבל את הלוחות השניים, כמפורש בפרשת כי תשא, **וַיִּשְׁמַע ידוד אֵלַי גַּם בַּפַּעַם הַהִוא**, **לֹא אָבָה ידוד הַשְׁחִיתֶךָ**- כאן אין זה במובן של עונש, שהרי עליו התפלל משה בארבעים יום שעלה להר בפעם השניה, אלא הכוונה כאן שהסכים ה' לכרות מחדש ברית עם ישראל ולהשרות שכינתו בינהם ולהביאם לארץ וממילא לא יישחתו מלהיות עם ה'**:**

**(יא) וַיֹּאמֶר ידוד אֵלַי**: **קוּם לֵךְ לְמַסַּע**- להסיע **לִפְנֵי הָעָם**, **וְיָבֹאוּ וְיִירְשׁוּ**- וינחלו **אֶת הָאָרֶץ אֲשֶׁר נִשְׁבַּעְתִּי לַאֲבֹתָם לָתֵת לָהֶם:**

### בקשות ה' מישראל

**(יב) וְעַתָּה יִשְׂרָאֵל**- לאחר כל דברי התוכחה לעיל, רוצה משה להתחיל בפרטי המצוות אך לפני כן אומר לישראל: **מָה ידוד אלוהיךָ שֹׁאֵל**- מבקש **מֵעִמָּךְ**, ה' לא רוצה שום דבר אחר, **כִּי אִם**- אלא רק דברים אלו: א. **לְיִרְאָה אֶת ידוד אלוהיךָ** ב. **לָלֶכֶת בְּכָל דְּרָכָיו**- להידבק במידותיו, רחום וחנון ונדיב וכו', ג. **וּלְאַהֲבָה אֹתוֹ** ד. **וְלַעֲבֹד אֶת ידוד אלוהיךָ בְּכָל לְבָבְךָ**- בכל כוחות הרגש, **וּבְכָל נַפְשֶׁךָ**-במסירות נפש**:**

**(יג)** ה. **לִשְׁמֹר אֶת מִצְוֹת ידוד וְאֶת חֻקֹּתָיו אֲשֶׁר אָנֹכִי מְצַוְּךָ הַיּוֹם,** והדברים האלו שה' רוצה מעמך זה **לְטוֹב לָךְ**- כדי שיהיה לכם טוב**:**

**(יד)** התבוננו: **הֵן**- הנה **לַידוד אלוהיךָ** שייכים **הַשָּׁמַיִם וּשְׁמֵי הַשָּׁמָיִם**- מה שנמצא מעל השמים, במרחבי היקום, **הָאָרֶץ וְכָל אֲשֶׁר בָּהּ:**

**(טו)** ובכל זאת **רַק בַּאֲבֹתֶיךָ חָשַׁק**- רצה מאוד **ידוד לְאַהֲבָה אוֹתָם**, **וַיִּבְחַר בְּזַרְעָם אַחֲרֵיהֶם** שזה- **בָּכֶם, מִכָּל הָעַמִּים כַּיּוֹם הַזֶּה**- כמו שאתם רואים עכשיו, ומזה תלמדו על אהבתו אליכם**:**

**(טז)** ולכן: **וּמַלְתֶּם אֵת עָרְלַת לְבַבְכֶם**- מליצה, היינו שתסירו את הדברים הסותמים את ליבכם מלעבוד את ה', כגון תאוות, מחשבות רעות וכדומה, **וְעָרְפְּכֶם לֹא תַקְשׁוּ עוֹד**- להיות מסרבים לקבל עול מלכות ה'**:**

**(יז) כִּי**- מפני ש **ידוד אלוהיכֶם הוּא אלוהי הָאלוהים**- הוא המשגיח על כל האלוהים שהם שרי מעלה הממונים כל אחד על עניין מסויים או אומה מסויימת, **וַאֲדֹנֵי הָאֲדֹנִים**- הוא האדון של כל המושלים היותר נמוכים, כגון השמש והכוכבים וכו', ואם תקשו ערפכם אף אחד לא יכול להגיד לו שיוותר לכם, **הָאֵ-ל**- החזק **הַגָּדֹל**- מעל תפיסתנו והבנתנו, **הַגִּבֹּר**- שעושה גבורות בעולם, **וְהַנּוֹרָא**- המפחיד, **אֲשֶׁר לֹא יִשָּׂא פָנִים**- יתייחס יותר יפה למישהו, **וְלֹא יִקַּח שֹׁחַד**- וממילא אם תקשו ערפכם יעניש אתכם**:**

**(יח)** אך מצד שני ה' גם **עֹשֶׂה מִשְׁפַּט**- עוזר במשפט (על פי הצדק) ל **יָתוֹם וְאַלְמָנָה**- שהם מסכנים ואין להם עוזר, **וְאֹהֵב גֵּר לָתֶת לוֹ לֶחֶם וְשִׂמְלָה**- אוכל ולבוש**:**

**(יט) {**במאמר מוסגר אומר משה לישראל: לכן **וַאֲהַבְתֶּם אֶת הַגֵּר**- שהרי ה' אוהב אותו, וכן **כִּי גֵרִים הֱיִיתֶם בְּאֶרֶץ מִצְרָיִם**- ואתם יודעים מה היא הרגשתו הלא נעימה}**:**

**(כ) אֶת ידוד אלוהיךָ תִּירָא**- וממילא לא תעבור עבירות, **אֹתוֹ תַעֲבֹד**- בעשיית מצוות, **וּבוֹ תִדְבָּק**- שתמיד תחשוב עליו ותעבוד אותו, **וּבִשְׁמוֹ תִּשָּׁבֵעַ**- אם תצטרך להישבע תעשה זאת רק בשמו**:**

**(כא) הוּא תְהִלָּתְךָ**- תתפאר בו שהוא אלוהיך, **וְהוּא אלוהיךָ**- המושל בך והמשגיח עליך, **אֲשֶׁר עָשָׂה אִתְּךָ אֶת הַגְּדֹלֹת**- ניסים גדולים **וְאֶת הַנּוֹרָאֹת**- נסים שהפחידו את רואיהם **הָאֵלֶּה**, **אֲשֶׁר רָאוּ עֵינֶיךָ:**

**(כב)** שאחד מהם הוא ש **בְּשִׁבְעִים נֶפֶשׁ יָרְדוּ אֲבֹתֶיךָ מִצְרָיְמָה**, **וְעַתָּה שָׂמְךָ ידוד אלוהיךָ כְּכוֹכְבֵי הַשָּׁמַיִם לָרֹב**- בזמן כה קצר ולמרות השעבוד והגזירות, ובכך תראו כמה ה' אוהב אתכם**:**

#### פרק יא

**(א)** ולכן אני מבקש מכם **וְאָהַבְתָּ אֵת ידוד אלוהיךָ**, **וְשָׁמַרְתָּ מִשְׁמַרְתּוֹ**- הדברים שהוא ביקש לשמור- ומפרט: **וְחֻקֹּתָיו וּמִשְׁפָּטָיו וּמִצְוֹתָיו כָּל הַיָּמִים:**

**(ב) וִידַעְתֶּם הַיּוֹם**- תתבוננו בכך ש **כִּי לֹא אֶת בְּנֵיכֶם**- אני מדבר, **אֲשֶׁר לֹא יָדְעוּ וַאֲשֶׁר לֹא רָאוּ אֶת מוּסַר**- הייסורין שעשה לכם במדבר **ידוד אלוהיכֶם, אֶת גָּדְלוֹ**- ניסיו הגדולים **אֶת יָדוֹ הַחֲזָקָה וּזְרֹעוֹ הַנְּטוּיָה:**

**(ג) וְאֶת אֹתֹתָיו וְאֶת מַעֲשָׂיו אֲשֶׁר עָשָׂה בְּתוֹךְ מִצְרָיִם לְפַרְעֹה מֶלֶךְ מִצְרַיִם וּלְכָל אַרְצוֹ**- את כל מכות מצרים**:**

**(ד) וַאֲשֶׁר עָשָׂה לְחֵיל מִצְרַיִם לְסוּסָיו וּלְרִכְבּוֹ**, **אֲשֶׁר הֵצִיף אֶת מֵי יַם סוּף עַל פְּנֵיהֶם בְּרָדְפָם אַחֲרֵיכֶם וַיְאַבְּדֵם ידוד עַד הַיּוֹם הַזֶּה**- קריעת ים סוף**:**

**(ה) וַאֲשֶׁר עָשָׂה לָכֶם בַּמִּדְבָּר עַד בֹּאֲכֶם עַד הַמָּקוֹם הַזֶּה**- את כל הנסים; המן, הוצאת המים מהסלע, השלו וכו'**:**

**(ו) וַאֲשֶׁר עָשָׂה לְדָתָן וְלַאֲבִירָם בְּנֵי אֱלִיאָב בֶּן רְאוּבֵן**, **אֲשֶׁר פָּצְתָה**- פתחה **הָאָרֶץ אֶת פִּיהָ וַתִּבְלָעֵם וְאֶת בָּתֵּיהֶם**- משפחותיהם **וְאֶת אָהֳלֵיהֶם וְאֵת כָּל הַיְקוּם**- מה שקיים **אֲשֶׁר בְּרַגְלֵיהֶם**- ששייך להם, היינו כל הרכוש, וזה היה **בְּקֶרֶב כָּל יִשְׂרָאֵל**- שזה מופתעצוםשהאדמה פותחת פיה במקום אחד ובולעת רק מי שנמצא שם (ואחר כך גם נסגרת חזרה, כמבואר בפרשת קרח)**:**

**(ז)** חוזר למה שנאמר בפס' ב', שאינו מצווה את דור הבנים שלא ראו את כל זאת, **כִּי**- אלא **עֵינֵיכֶם הָרֹאֹת אֵת כָּל מַעֲשֵׂה ידוד הַגָּדֹל אֲשֶׁר עָשָׂה:**

**(ח)** ומכיוון שראיתם את כל הדברים האלו- **וּשְׁמַרְתֶּם אֶת כָּל הַמִּצְוָה אֲשֶׁר אָנֹכִי מְצַוְּךָ הַיּוֹם, לְמַעַן תֶּחֶזְקוּ וּבָאתֶם וִירִשְׁתֶּם אֶת הָאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ**- תצליחו בכך בכיבוש הארץ**:**

**(ט) וּלְמַעַן תַּאֲרִיכוּ יָמִים עַל הָאֲדָמָה אֲשֶׁר נִשְׁבַּע ידוד לַאֲבֹתֵיכֶם לָתֵת לָהֶם וּלְזַרְעָם**, שהיא **אֶרֶץ זָבַת חָלָב וּדְבָשׁ**- תישארו בארץ ישראל זמן רב ולא תצטרכו לצאת לגלות**:**

### ההבדל בין ארץ כנען למצרים

בשתי הפרשיות הקרובות נותן משה סיבה נוספת לכדאיות שמירת המצוות:

**(י) כִּי הָאָרֶץ אֲשֶׁר אַתָּה בָא שָׁמָּה לְרִשְׁתָּהּ**, **לֹא כְאֶרֶץ מִצְרַיִם הִוא אֲשֶׁר יְצָאתֶם מִשָּׁם**, **אֲשֶׁר** במצרים **תִּזְרַע אֶת זַרְעֲךָ וְהִשְׁקִיתָ בְרַגְלְךָ**- כדי להשקות אתה צריך לשאת את המים ברגלך **כְּגַן הַיָּרָק**- כמו שמשקים גינת ירקות**:**

**(יא)** אבל **וְהָאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ**, **אֶרֶץ הָרִים וּבְקָעֹת**- ולכן אי אפשר לעשות תעלות מים מהנילוס כמו במצרים ולא לשאת ברגל, אלא **לִמְטַר**- ממטר **הַשָּׁמַיִם תִּשְׁתֶּה מָּיִם**. דבר זה יכול להיות יתרון- אם יורד גשם, שאז לא צריך לטרוח בהשקיה, אך יכול להיות גם חסרון- אם לא יורד גשם, ואז גם אין נילוס שממנו אפשר להשקות בקביעות**:**

**(יב)** הארץ הזאת היא **אֶרֶץ אֲשֶׁר ידוד אלוהיךָ דֹּרֵשׁ אֹתָהּ**- בודק ומשגיח עליה, **תָּמִיד עֵינֵי ידוד אלוהיךָ בָּהּ**- הוא מסתכל ומשגיח עליה תמיד יותר משאר הארצות, **מֵרֵשִׁית**- מהתחלת **הַשָּׁנָה וְעַד אַחֲרִית**- סוף **שָׁנָה**, ובארץ הזו תהיו תמיד תחת השגחת ה'**:**

### שכר המצוות ועונש העבירות

**(יג) וְהָיָה**, **אִם שָׁמֹעַ תִּשְׁמְעוּ אֶל מִצְוֹתַי אֲשֶׁר אָנֹכִי מְצַוֶּה אֶתְכֶם הַיּוֹם**, **לְאַהֲבָה אֶת ידוד אלוהיכֶם וּלְעָבְדוֹ בְּכָל לְבַבְכֶם וּבְכָל נַפְשְׁכֶם:**

**(יד)** אז- **וְנָתַתִּי מְטַר אַרְצְכֶם בְּעִתּוֹ**- בזמנו, **יוֹרֶה**- הגשם הראשון המ**רוה** את הארץ לאחר ימי הקיץ, **וּמַלְקוֹשׁ**- הגשם האחרון, היינו שכל הגשמים יגיעו בזמן ולא מוקדם ומאוחר יותר, וממילא תהיה הרבה תבואה- **וְאָסַפְתָּ דְגָנֶךָ**- חמשת מיני דגן **וְתִירשְׁךָ**- יינך **וְיִצְהָרֶךָ** ­שמן זית**:**

**(טו) וְנָתַתִּי עֵשֶׂב בְּשָׂדְךָ לִבְהֶמְתֶּךָ**- כי כל הארץ תפרח, **וְאָכַלְתָּ וְשָׂבָעְתָּ**- את הדגן והתירוש והיצהר**:**

**(טז) הִשָּׁמְרוּ לָכֶם**- הזהרו **פֶּן**- שלא **יִפְתֶּה**- יתפתה **לְבַבְכֶם**, **וְסַרְתֶּם**- מהדרך הישרה **וַעֲבַדְתֶּם אלהים אֲחֵרִים וְהִשְׁתַּחֲוִיתֶם לָהֶם:**

**(יז) ו**אז- **וְחָרָה אַף**- יכעס **ידוד בָּכֶם**, **וְעָצַר אֶת הַשָּׁמַיִם וְלֹא יִהְיֶה מָטָר** וממילא **וְהָאֲדָמָה לֹא תִתֵּן אֶת יְבוּלָהּ,** ומהרעב שיהיה בארץ- **וַאֲבַדְתֶּם מְהֵרָה מֵעַל הָאָרֶץ הַטֹּבָה אֲשֶׁר ידוד נֹתֵן לָכֶם:**

**(יח) וְשַׂמְתֶּם אֶת דְּבָרַי אֵלֶּה**- שאם תשמרו את המצוות- תישארו בארץ, ואם לא תשמרו את המצוות- תאבדו מעליה- **עַל לְבַבְכֶם**- הרגש שלכם (תרגישו אותם היטב), **וְעַל נַפְשְׁכֶם**- השכל שלכם (תחשבו עליהם היטב), **וּקְשַׁרְתֶּם אֹתָם לְאוֹת**- לסימן **עַל יֶדְכֶם**- תפילין של יד, **וְהָיוּ לְטוֹטָפֹת**- תכשיט שכאילו נוטף **בֵּין עֵינֵיכֶם**- תפילין של ראש**:**

**(יט) וְלִמַּדְתֶּם אֹתָם אֶת בְּנֵיכֶם לְדַבֵּר בָּם** בכל זמן, היינו- **בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ:**

**(כ) וּכְתַבְתָּם עַל מְזוּזוֹת בֵּיתֶךָ**, **וּבִשְׁעָרֶיךָ**- בכל השערים של החצרותוהערים וכדומה**:**

**(כא)** ואני מצווה זאת **לְמַעַן**- כדי ש **יִרְבּוּ יְמֵיכֶם וִימֵי בְנֵיכֶם עַל הָאֲדָמָה אֲשֶׁר נִשְׁבַּע ידוד לַאֲבֹתֵיכֶם לָתֵת לָהֶם**, **כִּימֵי הַשָּׁמַיִם עַל הָאָרֶץ**- שימיכם על הארץ ירבו כל הימים שהשמים מעל הארץ, היינו תמיד**,** שלא תצאו לגלות**:**

### הורשת הארץ בזכות המצוות

**(כב) כִּי אִם שָׁמֹר תִּשְׁמְרוּן אֶת כָּל הַמִּצְוָה הַזֹּאת אֲשֶׁר אָנֹכִי מְצַוֶּה אֶתְכֶם לַעֲשׂתָהּ**, **לְאַהֲבָה אֶת ידוד אלוהיכֶם**, **לָלֶכֶת בְּכָל דְּרָכָיו**- להידבק במידותיו, **וּלְדָבְקָה בוֹ**- לחשוב עליו תמיד**:**

**(כג)** אז- **וְהוֹרִישׁ**- ויגרש **ידוד אֶת כָּל הַגּוֹיִם**- העמים **הָאֵלֶּה מִלִּפְנֵיכֶם**, **וִירִשְׁתֶּם**- ותנחלו **גּוֹיִם**- עמים **גְּדֹלִים**- רבים **וַעֲצֻמִים**- חזקים **מִכֶּם:**

**(כד) כָּל הַמָּקוֹם אֲשֶׁר תִּדְרֹךְ כַּף רַגְלְכֶם בּוֹ**- בשעה שתלחמו- **לָכֶם יִהְיֶה, מִן הַמִּדְבָּר**- בדרום **וְהַלְּבָנוֹן**- בצפון **מִן הַנָּהָר נְהַר פְּרָת**- בצפון מזרח **וְעַד הַיָּם הָאַחֲרוֹן**- הים הגדול שבמערב (נקרא אחרון מפני שמזרח זה קדמה היינו קדימה, ומערב זה אחורה) **יִהְיֶה גְּבֻלְכֶם**- היינו שגבולכם יתרחב לגבולות שנאמרו לאברהם בברית בין הבתרים ונאמרו שוב בפרשת משפטים, ולא יהיו רק כמו הגבולות הכתובים בפרשת מסעי**:**

**(כה) לֹא יִתְיַצֵּב**- יצליח לעמוד **אִישׁ בִּפְנֵיכֶם** במלחמה**,** וזה מפני ש **פַּחְדְּכֶם וּמוֹרַאֲכֶם יִתֵּן ידוד אלוהיכֶם עַל פְּנֵי כָל הָאָרֶץ אֲשֶׁר תִּדְרְכוּ בָהּ כַּאֲשֶׁר דִּבֶּר לָכֶם**- בפרשת משפטים: "את אימתי אשלח לפניך…"**:**

פרשת ראה

#### פרק יא

##### דרך הברכה והקללה

**(כו) רְאֵה**- התבונן בכך ש **אָנֹכִי נֹתֵן לִפְנֵיכֶם הַיּוֹם** דרך שמובילה ל **בְּרָכָה** ודרך שמובילה ל **וּקְלָלָה**- שהרי את הברכות והקללות עצמן יאמר משה רק בפרשת כי תבא וכאן הוא בא לומר שדרך המצוות מובילה לברכה וכן להיפך**:**

**(כז) אֶת הַבְּרָכָה**- תקבלו אם- **אֲשֶׁר תִּשְׁמְעוּ אֶל מִצְוֹת ידוד אלוהיכֶם אֲשֶׁר אָנֹכִי מְצַוֶּה אֶתְכֶם הַיּוֹם:**

**(כח) וְהַקְּלָלָה**- תקבלו- **אִם לֹא תִשְׁמְעוּ אֶל מִצְוֹת ידוד אלוהיכֶם וְסַרְתֶּם מִן הַדֶּרֶךְ אֲשֶׁר אָנֹכִי מְצַוֶּה אֶתְכֶם הַיּוֹם לָלֶכֶת אַחֲרֵי אלהים אֲחֵרִים אֲשֶׁר לֹא יְדַעְתֶּם:**

**(כט) וְהָיָה כִּי יְבִיאֲךָ ידוד אלוהיךָ אֶל הָאָרֶץ אֲשֶׁר אַתָּה בָא שָׁמָּה לְרִשְׁתָּהּ**, **וְנָתַתָּה**- ואמרת **אֶת הַבְּרָכָה עַל**- ליד, מול **הַר גְּרִזִּים וְאֶת הַקְּלָלָה עַל**- ליד, מול **הַר עֵיבָל:**

**(ל)** מכיוון שישראל לא מכירים את הארץ נותן להם משה סימנים רבים היכן ההרים האלו, **הֲלֹא הֵמָּה**- הרי הם נמצאים **בְּעֵבֶר הַיַּרְדֵּן**- המערבי, **אַחֲרֵי דֶּרֶךְ מְבוֹא הַשֶּׁמֶשׁ**- דרך שהולכת לכיוון ביאת- שקיעת השמש, דהיינו מערבה, (בימינו- התואי של נחל תרצה), והדרך הזו נמצאת **בְּאֶרֶץ הַכְּנַעֲנִי הַיּשֵׁב בָּעֲרָבָה**- ("בקעה" בלשוננו), והיא **מוּל הַגִּלְגָּל**- שם מקום ליד יריחו, שמשם תלכו בערבה עד שתעלו בדרך מבוא השמש**,** ומקום הברכה והקללה הוא **אֵצֶל**- ליד **אֵלוֹנֵי**- המישורים הנקראים **מֹרֶה** (נמצאים ליד העיר שכם)**:**

**(לא) כִּי**- כאשר **אַתֶּם עֹבְרִים אֶת הַיַּרְדֵּן לָבֹא לָרֶשֶׁת אֶת הָאָרֶץ אֲשֶׁר ידוד אלוהיכֶם נֹתֵן לָכֶם**, **וִירִשְׁתֶּם אֹתָהּ**- תנחלו אותה **וִישַׁבְתֶּם בָּהּ:**

**(לב) וּשְׁמַרְתֶּם לַעֲשׂוֹת אֵת כָּל הַחֻקִּים וְאֶת הַמִּשְׁפָּטִים אֲשֶׁר אָנֹכִי נֹתֵן לִפְנֵיכֶם הַיּוֹם:**

מכאן ואילך יתחיל משה לומר לישראל את המצוות, שיובילו אותם לברכה, ואי שמירתן תביא להם להיפך, חלילה. בחלק זה של הספר מתחיל למעשה- "משנה תורה", היינו אמירת המצוות על ידי משה (אם כי בפרשת ואתחנן נאמרו כבר מספר מצוות יסודיות). חלק זה מסתיים בדברי הברית בפרשת כי תבוא. חלק מהמצוות שאומר משה הן חדשות לנו (אע"פ שכבר אמר אותם בעבר- עיין בביאורנו בתחילת הספר), וחלק כבר נאמרו בחומשים הקודמים, וחוזר עליהן משה כדי לחזק אותן, וכדי להוסיף בהן פרטים.

#### פרק יב

# המקום אשר יבחר ה'

**(א) אֵלֶּה הַחֻקִּים וְהַמִּשְׁפָּטִים אֲשֶׁר תִּשְׁמְרוּן לַעֲשׂוֹת**, **בָּאָרֶץ אֲשֶׁר נָתַן ידוד אלוהי אֲבֹתֶיךָ לְךָ לְרִשְׁתָּהּ,** ואתם תשמרו לעשות אותם **כָּל הַיָּמִים אֲשֶׁר אַתֶּם חַיִּים עַל הָאֲדָמָה:**

**(ב) אַבֵּד תְּאַבְּדוּן**- תשמידו **אֶת כָּל הַמְּקֹמוֹת אֲשֶׁר עָבְדוּ שָׁם הַגּוֹיִם אֲשֶׁר אַתֶּם יֹרְשִׁים אֹתָם אֶת אלוהיהֶם**- מוסב על "אשר עבדו שם הגויים", היינו שתשמידו את כל המקומות שעבדו הגויים את אלוהיהם, אותם הגויים שאתם יורשים אותם, ומקומות אלו הם **עַל הֶהָרִים הָרָמִים**- הגבוהים **וְעַל הַגְּבָעוֹת**, **וְתַחַת כָּל עֵץ רַעֲנָן**- לח**:**

**(ג) וְנִתַּצְתֶּם**- תשברו לחתיכות קטנות **אֶת מִזְבְּחֹתָם**, **וְשִׁבַּרְתֶּם אֶת מַצֵּבֹתָם**- העשויות מאבן אחת, **וַאֲשֵׁרֵיהֶם**- עצים שעשו אותם עבודה זרה- **תִּשְׂרְפוּן בָּאֵשׁ, וּפְסִילֵי אלהיהֶם תְּגַדֵּעוּן**- תכרתון, ובכך- **וְאִבַּדְתֶּם אֶת שְׁמָם**- זכרם **מִן הַמָּקוֹם הַהוּא:**

**(ד) לֹא תַעֲשׂוּן כֵּן**- כך **לַידוד אלוהיכֶם**- שלא תאבדו את שמו, כגון לנתוץ את מזבחו, או באופן אחר- לעשות מקדשים רבים, שאז זה בעצם מאבד את שם ה' מהעולם, חלילה, כי אין מקום מרכזי לעבודתו ולהשראת שכינתו**:**

**(ה) כִּי אִם**- אלא, **אֶל הַמָּקוֹם אֲשֶׁר יִבְחַר ידוד אלוהיכֶם מִכָּל שִׁבְטֵיכֶם לָשׂוּם אֶת שְׁמוֹ שָׁם, לְשִׁכְנוֹ**- לאותו מקום ששם שכינתו- **תִדְרְשׁוּ**- תבקשו אותו מאוד, **וּבָאתָ שָּׁמָּה:**

**(ו) וַהֲבֵאתֶם שָׁמָּה** את **עֹלֹתֵיכֶם וְזִבְחֵיכֶם**- קרבנות שלמים, **וְאֵת מַעְשְׂרֹתֵיכֶם**- מעשר שני (שצריך לאוכלו ליד המשכן) ומעשר בהמה (שצריך להקריבו כקרבן), **וְאֵת תְּרוּמַת יֶדְכֶם**- הביכורים (ואפשר לפרש: כספים שאתם תורמים למשכן), **וְנִדְרֵיכֶם**- האומר: "אני אביא בהמה לקרבן", **וְנִדְבֹתֵיכֶם**- האומר: "בהמה זו אביא לקרבן"**, וּבְכֹרֹת בְּקַרְכֶם וְצֹאנְכֶם**- שקרבים על המזבח ונאכלים לכהנים**:**

**(ז) וַאֲכַלְתֶּם שָׁם לִפְנֵי ידוד אלוהיכֶם**, **וּשְׂמַחְתֶּם בְּכֹל מִשְׁלַח יֶדְכֶם**- בכל מה שאתם עוסקים בו, כגון פירות הארץ, צאן ובקר וכו', **אַתֶּם וּבָתֵּיכֶם**- משפחתכם, **אֲשֶׁר בֵּרַכְךָ ידוד אלוהיךָ**- מוסב על 'בכל משלח ידך'**:**

**(ח) לֹא תַעֲשׂוּן כְּכֹל אֲשֶׁר אֲנַחְנוּ עֹשִׂים פֹּה**- במדבר **הַיּוֹם, אִישׁ כָּל הַיָּשָׁר בְּעֵינָיו**- כל אחד עושה מה שהוא רוצה, וזה מתבטא בשני דברים: 1. מקריבים במקומות שונים, שהרי המשכן נע איתם ממקום למקום. 2. אפשר לאכול את הקרבנות בכל מחנה ישראל. ובארץ, שני הדברים להיפך- 1. יש רק מקום אחדלהקרבת קרבנות. 2. אפשר לאכול את הקרבנות רק בסביבות המקדש/משכן**:**

**(ט)**  והיום (במדבר) אתם נוהגים כך **כִּי**- מפני ש **לֹא בָאתֶם עַד עָתָּה אֶל הַמְּנוּחָה**- שתנוחו בארץ, **וְאֶל הַנַּחֲלָה**- הירושה **אֲשֶׁר ידוד אלוהיךָ נֹתֵן לָךְ:**

**(י) וַעֲבַרְתֶּם אֶת הַיַּרְדֵּן וִישַׁבְתֶּם בָּאָרֶץ אֲשֶׁר ידוד אלוהיכֶם מַנְחִיל אֶתְכֶם**, **וְהֵנִיחַ לָכֶם מִכָּל אֹיְבֵיכֶם מִסָּבִיב**- שלא תצטרכו להילחם בהם עוד, **וִישַׁבְתֶּם בֶּטַח**- בטוחים, ללא פחד**:**

**(יא)** וכאשר זה יקרה, אז- **וְהָיָה הַמָּקוֹם אֲשֶׁר יִבְחַר ידוד אלוהיכֶם בּוֹ לְשַׁכֵּן שְׁמוֹ שָׁם**, **שָׁמָּה תָבִיאוּ**- תהיו חייבים להביא **אֵת כָּל אֲשֶׁר אָנֹכִי מְצַוֶּה אֶתְכֶם**: **עוֹלֹתֵיכֶם וְזִבְחֵיכֶם מַעְשְׂרֹתֵיכֶם וּתְרֻמַת יֶדְכֶם וְכֹל מִבְחַר נִדְרֵיכֶם**- בהמות הנדרים המובחרות (המשובחות) **אֲשֶׁר תִּדְּרוּ לַידוד:**

**(יב) וּשְׂמַחְתֶּם לִפְנֵי ידוד אלוהיכֶם אַתֶּם וּבְנֵיכֶם וּבְנֹתֵיכֶם וְעַבְדֵיכֶם וְאַמְהֹתֵיכֶם וְהַלֵּוִי אֲשֶׁר בְּשַׁעֲרֵיכֶם**, גם הוא ישמח אתכם **כִּי**- מפני ש **אֵין לוֹ חֵלֶק וְנַחֲלָה אִתְּכֶם**- שהרי לא קיבלו נחלה בארץ, ועל כן אתם צריכים לשמח אותו**:**

**(יג) הִשָּׁמֶר לְךָ**- איסור, **פֶּן**- שלא **תַּעֲלֶה עֹלֹתֶיךָ בְּכָל מָקוֹם אֲשֶׁר תִּרְאֶה:**

**(יד) כִּי אִם**- אלא רק **בַּמָּקוֹם אֲשֶׁר יִבְחַר ידוד בְּאַחַד שְׁבָטֶיךָ**, **שָׁם תַּעֲלֶה עֹלֹתֶיךָ וְשָׁם תַּעֲשֶׂה כֹּל אֲשֶׁר אָנֹכִי מְצַוֶּךָּ**- את שאר הקרבנות**:**

**(טו) רַק**- אבל, **בְּכָל אַוַּת**- רצון **נַפְשְׁךָ תִּזְבַּח וְאָכַלְתָּ בָשָׂר**, **כְּבִרְכַּת ידוד אלוהיךָ אֲשֶׁר נָתַן לְךָ בְּכָל שְׁעָרֶיךָ**- בכל עריך**,** ולא כמו עד עכשיו שלא יכולתם לאכול בשר חולין (אלא הייתם חייבים להביאו למשכן ושם להקריבו ואז לאכול את בשרו כשלמים, כמבואר בפרשת אחרי מות), **הַטָּמֵא וְהַטָּהוֹר יֹאכֲלֶנּוּ** שהרי הוא חולין**, כַּצְּבִי וְכָאַיָּל**- כמו שאתם אוכלים כעת במדבר בשר חיות (שהרי נאסר עליהם לאכול רק בשר בהמות ללא הקרבתן במשכן)**:**

**(טז) רַק הַדָּם לֹא תֹאכֵלוּ** (אע"פ שלא תזרקו אותו על המזבח כמו שהייתם עושים במדבר), אלא **עַל הָאָרֶץ תִּשְׁפְּכֶנּוּ כַּמָּיִם** ואינכם חייבים לכסותו כמו דם חיה הנאכלת**:**

**(יז)** אבל בניגוד לבשר חולין שמותר לאוכלו מחוץ למקדש- **לֹא תוּכַל**- אסור לך **לֶאֱכֹל בִּשְׁעָרֶיךָ**- בעריך את **מַעְשַׂר דְּגָנְךָ וְתִירשְׁךָ וְיִצְהָרֶךָ** (מעשר שני) **וּבְכֹרֹת בְּקָרְךָ וְצֹאנֶךָ**, **וְכָל נְדָרֶיךָ אֲשֶׁר תִּדֹּר וְנִדְבֹתֶיךָ וּתְרוּמַת יָדֶךָ**- ביכורים**:**

**(יח) כִּי אִם**- אלא רק **לִפְנֵי ידוד אלוהיךָ תֹּאכֲלֶנּוּ**, **בַּמָּקוֹם אֲשֶׁר יִבְחַר ידוד אלוהיךָ בּוֹ**, **אַתָּה וּבִנְךָ וּבִתֶּךָ וְעַבְדְּךָ וַאֲמָתֶךָ וְהַלֵּוִי אֲשֶׁר בִּשְׁעָרֶיךָ**, **וְשָׂמַחְתָּ לִפְנֵי ידוד אלוהיךָ בְּכֹל מִשְׁלַח יָדֶךָ**- בכל עיסוקיך**:**

**(יט) הִשָּׁמֶר לְךָ**- איסור **פֶּן**- שלא **תַּעֲזֹב אֶת הַלֵּוִי כָּל יָמֶיךָ עַל אַדְמָתֶךָ**- כל הזמן שאתם חיים (וזה מפני שהוא צריך להיות פנוי לעבודת ה' במקדש, ולכן היזהרו שלא לעזוב אותו)**:**

# אכילת בשר מחוץ למשכן

**(כ) כִּי**- כאשר **יַרְחִיב ידוד אלוהיךָ אֶת גְּבֻלְךָ כַּאֲשֶׁר דִּבֶּר לָךְ**, **וְאָמַרְתָּ**: '**אֹכְלָה בָשָׂר**', **כִּי**- אם, במקרה ו **תְאַוֶּה**- תרצה **נַפְשְׁךָ לֶאֱכֹל בָּשָׂר,** אז **בְּכָל אַוַּת**- רצון **נַפְשְׁךָ תֹּאכַל בָּשָׂר**- מותר לך לאוכלו. התורה חוזרת כאן על ההיתר שנאמר מקודם כבדרך אגב, ומפרטת את סיבת ההיתר ואת הגבלותיו**:**

**(כא)** ודבר זה מותר **כִּי**- מפני ש **יִרְחַק מִמְּךָ הַמָּקוֹם אֲשֶׁר יִבְחַר ידוד אלוהיךָ לָשׂוּם שְׁמוֹ שָׁם,** ואינך יכול להביא קודם למשכן את כל הבהמות שאתה רוצה לאוכלם ולהקריבם שלמים, ולכן כשתגיע ארץ- **וְזָבַחְתָּ מִבְּקָרְךָ וּמִצֹּאנְךָ אֲשֶׁר נָתַן ידוד לְךָ כַּאֲשֶׁר צִוִּיתִךָ**- כמו שציויתי אתכם לשחוט במשכן, **וְאָכַלְתָּ בִּשְׁעָרֶיךָ בְּכֹל אַוַּת נַפְשֶׁךָ:**

**(כב) אַךְ**- אבל **כַּאֲשֶׁר יֵאָכֵל אֶת הַצְּבִי וְאֶת הָאַיָּל**- עכשיו במדבר- **כֵּן**- כך **תֹּאכֲלֶנּוּ, הַטָּמֵא וְהַטָּהוֹר יַחְדָּו יֹאכֲלֶנּוּ**- ולא כמו עכשיו שהבהמות הן שלמים וחייבים לאוכלם בטהרה**:**

**(כג) רַק חֲזַק**- צריך להתחזק כדי להוציא את הדם מכל המקומות בבשר, **לְבִלְתִּי אֲכֹל הַדָּם**- (אע"פ שלא זורקים אותו על המזבח)**, כִּי הַדָּם הוּא הַנָּפֶשׁ** של הבהמה, ולכן **וְלֹא תֹאכַל הַנֶּפֶשׁ עִם הַבָּשָׂר:**

**(כד) לֹא תֹּאכֲלֶנּוּ,** אלא **עַל הָאָרֶץ תִּשְׁפְּכֶנּוּ כַּמָּיִם:**

**(כה) לֹא תֹּאכֲלֶנּוּ לְמַעַן יִיטַב לְךָ וּלְבָנֶיךָ אַחֲרֶיךָ**- בזכות עשיית המצוות שלך, **כִּי תַעֲשֶׂה הַיָּשָׁר בְּעֵינֵי ידוד:**

**(כו) רַק קָדָשֶׁיךָ**- בהמות שאתה מקדיש **אֲשֶׁר יִהְיוּ לְךָ וּנְדָרֶיךָ**, **תִּשָּׂא וּבָאתָ אֶל הַמָּקוֹם אֲשֶׁר יִבְחַר ידוד** (בניגוד לבשר חולין שלא תצטרך להביאו לשם)**:**

**(כז) וְעָשִׂיתָ עֹלֹתֶיךָ הַבָּשָׂר וְהַדָּם עַל מִזְבַּח ידוד אלוהיךָ**,כך הדין בעולות, ולעומת זאת **וְדַם זְבָחֶיךָ**- של קרבנות השלמים- **יִשָּׁפֵךְ עַל מִזְבַּח ידוד אלוהיךָ וְהַבָּשָׂר תֹּאכֵל:**

**(כח) שְׁמֹר וְשָׁמַעְתָּ אֵת כָּל הַדְּבָרִים הָאֵלֶּה אֲשֶׁר אָנֹכִי מְצַוֶּךָּ**- שיהיה משכן אחד, ושם מקריבים את כל הקרבנות, ורק בשר של בהמת חולין מותר לאכול לא שם, ואיסור אכילת הדם וכו', **לְמַעַן יִיטַב לְךָ וּלְבָנֶיךָ אַחֲרֶיךָ עַד עוֹלָם**, **כִּי תַעֲשֶׂה הַטּוֹב וְהַיָּשָׁר בְּעֵינֵי ידוד אלוהיךָ:**

# לא ללמוד ממעשי הגויים

**(כט) כִּי**- כאשר **יַכְרִית ידוד אלוהיךָ אֶת הַגּוֹיִם אֲשֶׁר אַתָּה בָא שָׁמָּה לָרֶשֶׁת אוֹתָם מִפָּנֶיךָ**- יכרית אותם מפניך, **וְיָרַשְׁתָּ אֹתָם וְיָשַׁבְתָּ בְּאַרְצָם:**

**(ל) הִשָּׁמֶר לְךָ פֶּן תִּנָּקֵשׁ**- תיכשל **אַחֲרֵיהֶם אַחֲרֵי הִשָּׁמְדָם מִפָּנֶיךָ,** והכישלון יהיה- **וּפֶן תִּדְרשׁ לֵאלוהיהֶם לֵאמֹר**- וכך תאמר:"**אֵיכָה**- איך **יַעַבְדוּ הַגּוֹיִם הָאֵלֶּה אֶת אלהיהֶם וְאֶעֱשֶׂה כֵּן גַּם אָנִי**"- ואעבוד גם אני את ה' אלוהי, איך שהם עובדים את אלהיהם**:**

**(לא) לֹא תַעֲשֶׂה כֵן לַידוד אלוהיךָ**-לעבוד אותו כעבודתם של הגויים את אלוהיהם, **כִּי**- שהרי **כָל תּוֹעֲבַת ידוד אֲשֶׁר שָׂנֵא עָשׂוּ לֵאלהיהֶם**- ולכן צורת עבודתם מתועבת לפניו, **כִּי**- שהרי אפילו **גַם אֶת בְּנֵיהֶם וְאֶת בְּנֹתֵיהֶם יִשְׂרְפוּ בָאֵשׁ לֵאלהיהֶם**- ובכך אפשר לראות לאלו עיוותים הם הגיעו בעבודתם, ולכן אל תלמד מהם מאומה**:**

#### פרק יג

**(א)** אלא **אֵת כָּל הַדָּבָר אֲשֶׁר אָנֹכִי מְצַוֶּה אֶתְכֶם**- לעבוד אותי בו- **אֹתוֹ תִשְׁמְרוּ לַעֲשׂוֹת**- כך תעבדו אותי ולא תלמדו מעבודת הגויים, **לֹא תֹסֵף עָלָיו**- להוסיף פרטים במצוות (כגון חמש כנפות בציצית), **וְלֹא תִגְרַע**- תחסר **מִמֶּנּוּ**- כגון שלש כנפות בציצית**:**

# נביא האומר ללכת אחרי אלהים אחרים

**(ב) כִּי**- אם **יָקוּם בְּקִרְבְּךָ**- בעם ישראל, **נָבִיא**- שהוא טוען שה' ניבא אותו, **אוֹ חֹלֵם חֲלוֹם**- או שטוען שכך הוא חלם- חלום נבואי, **וְנָתַן אֵלֶיךָ אוֹת**- סימן **אוֹ מוֹפֵת**- פלא. (אות הוא סימן- שאומר שיקרה כך וכך וזה סימן לאמיתות דבריו, כגון שאומר שמחר תהיה רעידת אדמה וכדומה. מופת הוא דבר פלא שהוא עושה כגון שהופך מטה לתנין)**:**

**(ג) וּבָא הָאוֹת וְהַמּוֹפֵת אֲשֶׁר דִּבֶּר אֵלֶיךָ**- שהוא יעשה, ומדבריו של הנביא יוצא **לֵאמֹר**:"**נֵלְכָה אַחֲרֵי אלהים אֲחֵרִים**", ומציינת התורה שאלהים אחרים אלואלהים **אֲשֶׁר לֹא יְדַעְתָּם**- שאינך מכיר אותם, והנביא ההוא אומר לך בוא נלך אחריהם **וְנָעָבְדֵם:**

**(ד) לֹא תִשְׁמַע אֶל דִּבְרֵי הַנָּבִיא הַהוּא אוֹ אֶל חוֹלֵם הַחֲלוֹם הַהוּא,** אע"פ שנתן אות או מופת, וזה שה' נתן לו כח לעשות אותות ומופתים זה **כִּי**- מפני ש **מְנַסֶּה ידוד אלוהיכֶם אֶתְכֶם לָדַעַת הֲיִשְׁכֶם**- האם אתם עדיין **אֹהֲבִים אֶת ידוד אלוהיכֶם בְּכָל לְבַבְכֶם וּבְכָל נַפְשְׁכֶם**- ואז לא תשמעו אל הנביא האומר לעזוב את ה' למרות האותות והמופתים**:**

**(ה)** רק **אַחֲרֵי ידוד אלוהיכֶם תֵּלֵכוּ**- שתשמעו תמיד רק לדבריו, **וְאֹתוֹ תִירָאוּ**, **וְאֶת מִצְוֹתָיו תִּשְׁמֹרוּ**- מצוות לא תעשה **וּבְקֹלוֹ תִשְׁמָעוּ**- בקול עבדיו הנביאים דוברי האמת, **וְאֹתוֹ תַעֲבֹדוּ**- במצוות עשה, **וּבוֹ תִדְבָּקוּן**- שכל הזמן תהיה מחשבתכם ועבודתכם אליו**:**

**(ו) וְהַנָּבִיא הַהוּא אוֹ חֹלֵם הַחֲלוֹם הַהוּא**- **יוּמָת**, **כִּי דִבֶּר סָרָה**- שקר (דבר המוסר מדרך האמת) **עַל ידוד אלוהיכֶם הַמּוֹצִיא אֶתְכֶם מֵאֶרֶץ מִצְרַיִם וְהַפֹּדְךָ מִבֵּית עֲבָדִים,** והנביא ההוא רצה **לְהַדִּיחֲךָ**- להסיר אותך **מִן הַדֶּרֶךְ אֲשֶׁר צִוְּךָ ידוד אלוהיךָ לָלֶכֶת בָּהּ**- כאן רמוזה הסיבה שבגללה לא נשמע לנביא, שהרי ה' עצמו ציוה אותנו שלא לעבוד אלהים אחרים וממילא אין לנו לשמוע לנביא, ובגלל דבריו אלו של הנביא **וּבִעַרְתָּ הָרָע**- את עושה הרע **מִקִּרְבֶּךָ:**

# מסית לעבודה זרה

**(ז) כִּי**- אם **יְסִיתְךָ**- יפתה אותך לצאת מהדרך הטובה, **אָחִיךָ בֶן אִמֶּךָ** (בא להדגשה שאע"פ שהוא ממש באחוה אחת איתך- שהוא בן אמך), **אוֹ בִנְךָ אוֹ בִתְּךָ אוֹ אֵשֶׁת** ששוכבת **חֵיקֶךָ**- בית השחי (היינו אשתך), **אוֹ רֵעֲךָ אֲשֶׁר** חשוב לך **כְּנַפְשְׁךָ**, ואם אחד מכל אלו בא אליך **בַּסֵּתֶר**- כדי שלא יגלו את דבריהם **לֵאמֹר: "נֵלְכָה וְנַעַבְדָה אלהים אֲחֵרִים אֲשֶׁר לֹא יָדַעְתָּ אַתָּה וַאֲבֹתֶיךָ**" (כמובן שהוא הדין עם אנשים אחרים שאמרו זאת, אלא שהתורה ציינה את אנשים אלו כדי לומר שאפילו עליהם לא תחוס כדלהלן)**:**

**(ח)** ואין זה משנה אלו אלהים אחרים הם רצו שתעבוד, אם זה **מֵאלהי הָעַמִּים אֲשֶׁר סְבִיבֹתֵיכֶם הַקְּרֹבִים אֵלֶיךָ אוֹ הָרְחֹקִים מִמֶּךָּ, מִקְצֵה הָאָרֶץ וְעַד קְצֵה הָאָרֶץ:**

**(ט) לֹא תֹאבֶה**- תרצה **לוֹ**- שלא תתרצה לקבל את דבריו בלב, **וְלֹא תִשְׁמַע אֵלָיו**- ולא תעשה כמו שאמר לך, **וְלֹא תָחוֹס עֵינְךָ עָלָיו**- מלמסור אותו לבית הדין להריגה, **וְלֹא תַחְמֹל**- שלא תלמד עליו זכות בבית הדין, **וְלֹא תְכַסֶּה עָלָיו**- מלהסתיר ראיות נגדו בבית הדין**:**

**(י) כִּי**- אלא **הָרֹג תַּהַרְגֶנּוּ, יָדְךָ תִּהְיֶה בּוֹ בָרִאשׁוֹנָה לַהֲמִיתוֹ וְיַד כָּל הָעָם בָּאַחֲרֹנָה**- אחריך**:**

**(יא) וּסְקַלְתּוֹ בָאֲבָנִים וָמֵת**, **כִּי בִקֵּשׁ לְהַדִּיחֲךָ מֵעַל ידוד אלוהיךָ הַמּוֹצִיאֲךָ מֵאֶרֶץ מִצְרַיִם מִבֵּית עֲבָדִים:**

**(יב) וְכָל יִשְׂרָאֵל יִשְׁמְעוּ וְיִרָאוּן וְלֹא יוֹסִפוּ לַעֲשׂוֹת כַּדָּבָר הָרָע הַזֶּה בְּקִרְבֶּךָ** (התוספת הזו לא נאמרה לעיל לגבי נביא שקר מפני שזה לא מצוי שיבוא מישהו העושה אותו ומופת, אולםכל אדם יכול להסית ולכן חשוב שכל ישראל ישמעו ויראון)**:**

# עיר שהלכה אחרי אלהים אחרים

**(יג) כִּי**- אם **תִשְׁמַע בְּאַחַת** מ **עָרֶיךָ אֲשֶׁר ידוד אלוהיךָ נֹתֵן לְךָ לָשֶׁבֶת שָׁם לֵאמֹר:**

**(יד) יָצְאוּ אֲנָשִׁים בְּנֵי בְלִיַּעַל**- רשעים (בלי עול מלכות שמים עליהם) **מִקִּרְבֶּךָ**- מישראל, **וַיַּדִּיחוּ אֶת ישְׁבֵי עִירָם**- הסירו אותם מהדרך **לֵאמֹר**- וכך אמרו להם: **נֵלְכָה וְנַעַבְדָה אלהים אֲחֵרִים אֲשֶׁר לֹא יְדַעְתֶּם** (ויושבי העיר שמעו להם)**:**

**(טו) וְדָרַשְׁתָּ**- תבדוק **וְחָקַרְתָּ וְשָׁאַלְתָּ הֵיטֵב**- כדי לברר אם אכן כולם עשו כך, **וְהִנֵּה אֱמֶת**, **נָכוֹן הַדָּבָר**, **נֶעֶשְׂתָה הַתּוֹעֵבָה הַזֹּאת בְּקִרְבֶּךָ**- עיר שלימה עבדה ע"ז**:**

**(טז) הַכֵּה תַכֶּה אֶת ישְׁבֵי הָעִיר הַהִוא לְפִי חָרֶב**- הרוג אותם. זה הכלל בדין זה, והפרטים: **הַחֲרֵם אֹתָהּ**- את האנשים **וְאֶת כָּל אֲשֶׁר בָּהּ**- הנשים **וְאֶת בְּהֶמְתָּהּ לְפִי חָרֶב:**

**(יז) וְאֶת כָּל שְׁלָלָהּ**- הרכוש, **תִּקְבֹּץ**- תאסוף **אֶל תּוֹךְ רְחֹבָהּ**- אל רחוב מרכזי, **וְשָׂרַפְתָּ בָאֵשׁ אֶת הָעִיר**- את בתיה **וְאֶת כָּל שְׁלָלָהּ כָּלִיל**- הכל, לגמרי, לשם **לַידוד אלוהיךָ**- כדי להראות מה קורה למי שסר ממנו, **וְהָיְתָה תֵּל**- גל של חורבות ל **עוֹלָם,** ולכן **לֹא תִבָּנֶה עוֹד**- כדי שכולם יראו מה דינה של עיר כזו**:**

**(יח) וְלֹא יִדְבַּק בְּיָדְךָ**- ולא תקח **מְאוּמָה**- כלום **מִן הַחֵרֶם**- מכל העיר שצריכה להיות מושמדת. ואת כל הדברים האלו (הריגת אנשי העיר ושריפתה וכו') תעשה **לְמַעַן יָשׁוּב ידוד מֵחֲרוֹן אַפּוֹ**- מהכעס שיש לו על ישראל בעקבות אותה העיר, **וְנָתַן לְךָ רַחֲמִים וְרִחַמְךָ**- שהוא ירחם עליך, **וְהִרְבֶּךָ**- וירבה אותך בחזרה, למרות שנהרגו עכשיו אנשים רבים מישראל, **כַּאֲשֶׁר נִשְׁבַּע לַאֲבֹתֶיךָ:**

**(יט)** וברכות אלו יבואו עליך **כִּי**- מפני שאתה **תִשְׁמַע בְּקוֹל ידוד אלוהיךָ**, **לִשְׁמֹר אֶת כָּל מִצְוֹתָיו אֲשֶׁר אָנֹכִי מְצַוְּךָ הַיּוֹם לַעֲשׂוֹת הַיָּשָׁר בְּעֵינֵי ידוד אלוהיךָ:**

#### פרק יד

# ישראל קדושים והיוצא מזה

**(א) בָּנִים אַתֶּם לַידוד אלוהיכֶם**- וממילא תבינו שכל מה שעושה ה' הוא לטובתכם ואפילו כשמת לכם מת אין לכם להצטער יותר מדי כמו הגויים שמצטערים על מתיהם, ולכן **לֹא תִתְגֹּדֲדוּ**- תשרטו עצמכם בבשרכם (על ידי כלי), **וְלֹא תָשִׂימוּ קָרְחָה**- תתלשו השערות לעשות מקום של קרחת **בֵּין עֵינֵיכֶם**- בשער הראש המכוון מול בין העיניים, **לָמֵת**- כאשר מת לכם מת. (ציווים אלו נאמרו לכהנים בצורה דומה בפרשת אמור, ושם זה נאמר כלפי כך שכהני הע"ז היו עושים כך, וכאן זה נאמר כלפי שהגויים נוהגים כך, בדומה לדברים שנאמרו בפרשת קדושים)**:**

**(ב) כִּי עַם קָדוֹשׁ אַתָּה לַידוד אלוהיךָ**, **וּבְךָ בָּחַר ידוד לִהְיוֹת לוֹ לְעַם סְגֻלָּה**- אוצר יקר, יותר **מִכֹּל הָעַמִּים אֲשֶׁר עַל פְּנֵי הָאֲדָמָה**- ולכן אל תתנהגו כמותם כאשר מת לכם מת**:**

# בעלי החיים המותרים והאסורים באכילה

פרשיות אלו כבר נאמרו בפרשת שמיני וחזר משה לחזק את הדבר שישראל קדושים ולכן צריך להיות גם מאכלם נבדל, וכן מוסיף כאן מספר חידושים.

**(ג) לֹא תֹאכַל כָּל תּוֹעֵבָה**- כל דבר שהוא מאוס בעיני ה' לאכילה, ועכשיו יעבור לפרט:

#### בהמות

**(ד) זֹאת הַבְּהֵמָה אֲשֶׁר תֹּאכֵלוּ**: **שׁוֹר**, **שֵׂה כְשָׂבִים**, **וְשֵׂה עִזִּים:**

**(ה) אַיָּל וּצְבִי וְיַחְמוּר וְאַקּוֹ וְדִישֹׁן וּתְאוֹ וָזָמֶר**- סה"כ 7 חיות מותרות באכילה**:**

**(ו) וְכָל בְּהֵמָה מַפְרֶסֶת פַּרְסָה**- שיש להם פרסה **וְשֹׁסַעַת שֶׁסַע** שעושה את פרסתה ל **שְׁתֵּי פְרָסוֹת,** והיא גם **מַעֲלַת גֵּרָה בַּבְּהֵמָה**- שמעלה את האוכל מהכרס שוב לפיה דרך ה**גר**ון, **אֹתָהּ תֹּאכֵלוּ:**

**(ז) אַךְ אֶת זֶה לֹא תֹאכְלוּ מִמַּעֲלֵי הַגֵּרָה וּמִמַּפְרִיסֵי הַפַּרְסָה הַשְּׁסוּעָה**- מאלו שיש להם אחד מהסימנים האלו, **אֶת הַגָּמָל וְאֶת הָאַרְנֶבֶת וְאֶת הַשָּׁפָן**, **כִּי מַעֲלֵה גֵרָה הֵמָּה וּפַרְסָה לֹא הִפְרִיסוּ טְמֵאִים הֵם לָכֶם:**

**(ח) וְאֶת הַחֲזִיר כִּי מַפְרִיס פַּרְסָה הוּא וְלֹא** מעלה **גֵרָה, טָמֵא הוּא לָכֶם מִבְּשָׂרָם לֹא תֹאכֵלוּ וּבְנִבְלָתָם לֹא תִגָּעוּ**- כדי שלא תטמאו בהם, זאת אומרת שהם גם מטמאים במגעם ולא רק אסורים באכילה**:**

#### דגים

**(ט) אֶת זֶה תֹּאכְלוּ מִכֹּל אֲשֶׁר בַּמָּיִם**: **כֹּל אֲשֶׁר לוֹ סְנַפִּיר**- שאיתם הוא שט, **וְקַשְׂקֶשֶׂת**- כמין קליפות דקות המכסות את גופו, **תֹּאכֵלוּ:**

**(י) וְכֹל אֲשֶׁר אֵין לוֹ סְנַפִּיר וְקַשְׂקֶשֶׂת לֹא תֹאכֵלוּ**, **טָמֵא הוּא לָכֶם** באכילה**:**

#### עופות

**(יא) כָּל צִפּוֹר טְהֹרָה תֹּאכֵלוּ:**

**(יב) וְזֶה אֲשֶׁר לֹא תֹאכְלוּ מֵהֶם**: **הַנֶּשֶׁר וְהַפֶּרֶס וְהָעָזְנִיָּה:**

**(יג) וְהָרָאָה וְאֶת הָאַיָּה וְהַדַּיָּה לְמִינָהּ** (בפרשת שמיני לא כתובים "הראה והדיה" ובמקומן כתוב "דאה". בארנו ששני העופות כאן הם מינים של הדאה הכתובה שם)**:**

**(יד) וְאֵת כָּל עֹרֵב לְמִינוֹ: (טו) וְאֵת בַּת הַיַּעֲנָה וְאֶת הַתַּחְמָס וְאֶת הַשָּׁחַף וְאֶת הַנֵּץ לְמִינֵהוּ:**

**(טז) אֶת הַכּוֹס וְאֶת הַיַּנְשׁוּף וְהַתִּנְשָׁמֶת:** **(יז) וְהַקָּאָת וְאֶת הָרָחָמָה** (הרחם המופיע בפרשת שמיני) **וְאֶת הַשָּׁלָךְ:**

**(יח) וְהַחֲסִידָה וְהָאֲנָפָה לְמִינָהּ וְהַדּוּכִיפַת וְהָעֲטַלֵּף:**

**(יט) וְכֹל שֶׁרֶץ הָעוֹף**- כגון זבובים ודבורים, **טָמֵא הוּא לָכֶם לֹא יֵאָכֵלוּ:**

**(כ) כָּל עוֹף טָהוֹר תֹּאכֵלוּ**- לרבות את החגבים הכתובים בפרשת שמיני- ארבה, סלעם, חרגול, חגב**:**

**(כא) לֹא תֹאכְלוּ כָל נְבֵלָה**- בהמה ועוף שמתו, אלא **לַגֵּר אֲשֶׁר בִּשְׁעָרֶיךָ**- גוי ששומר מצוות בני נח וגר בארצנו (גר תושב) **תִּתְּנֶנָּה וַאֲכָלָהּ,** **אוֹ מָכֹר לְנָכְרִי**- לגוי סתם (ולכן תמכור לו ולא תתן לו בחינם), **כִּי עַם קָדוֹשׁ אַתָּה לַידוד אלוהיךָ**- ולכן לא תאכלו נבלה, **לֹא תְבַשֵּׁל גְּדִי בַּחֲלֵב אִמּוֹ**- אגב הפרשיה כאן האומרת שמותר לאכול בעלי חיים טהורים, נאמר שגם אותם אין לבשל ולאכול בחלב**:**

# מעשר שני

מצוה זו נאמרה בקצרה בסוף ספר ויקרא ושם נאמר שהמעשר קודש לה', ואם פודים אותו צריך להוסיף חמישית. כאן משה מבאר פרטים נוספים.

**(כב) עַשֵּׂר תְּעַשֵּׂר אֵת כָּל תְּבוּאַת זַרְעֶךָ הַיֹּצֵא**- הגדלה מן **הַשָּׂדֶה שָׁנָה שָׁנָה**- כל שנה. היינו שתפריש עשירית מהיבול **:**

(בארנו את סדר המעשרות, שקודם יש להפריש את התרומה לכהן, ואחר כך את המעשר הראשון ללוי וממנו הוא יתן מעשר לכהן (תרומת מעשר), ככתוב בפרשת קרח, ואחר כך את המעשר הזה- מעשר שני).

**(כג) וְאָכַלְתָּ לִפְנֵי ידוד אלוהיךָ בַּמָּקוֹם אֲשֶׁר יִבְחַר לְשַׁכֵּן שְׁמוֹ שָׁם**- ששם יהיה המשכן, את **מַעְשַׂר דְּגָנְךָ**- חמשת מיני דגן, **תִּירשְׁךָ**- יינך **וְיִצְהָרֶךָ**- שמן זית,דרך אגב מזכירה התורה שתביא למשכן גם את **וּבְכֹרֹת בְּקָרְךָ וְצֹאנֶךָ**- לכהנים, ומטרת העליה למקום אשר יבחר ה' היא **לְמַעַן תִּלְמַד לְיִרְאָה אֶת ידוד אלוהיךָ כָּל הַיָּמִים**- כאשר תראה את מקום השראת השכינה והניסים שיש בו, ואת קדושת הכהנים והלויים, ותלמידי החכמים שיש באותו מקום וכו' :

**(כד) וְכִי יִרְבֶּה מִמְּךָ הַדֶּרֶךְ**- שהדרך למשכן תהיה ארוכה מדי בשבילך, **כִּי לֹא תוּכַל שְׂאֵתוֹ**- לשאת את המעשר למשכן,וזה מפני שתי סיבות: 1. **כִּי יִרְחַק מִמְּךָ הַמָּקוֹם אֲשֶׁר יִבְחַר ידוד אלוהיךָ לָשׂוּם שְׁמוֹ שָׁם**, וגם2. **כִּי יְבָרֶכְךָ ידוד אלוהיךָ**- ויהיה לך הרבה יבול שבדרך ארוכה כזו קשה לך להביאו**:**

**(כה) וְנָתַתָּה בַּכָּסֶף**- תפדה את כל המעשר בכסף (בתוספת חמישית- כמבואר בפרשת בחקתי), **וְצַרְתָּ**- וקשרת את **הַכֶּסֶף** ותקח את הצרור **בְּיָדְךָ, וְהָלַכְתָּ אֶל הַמָּקוֹם אֲשֶׁר יִבְחַר ידוד אלוהיךָ בּוֹ:**

**(כו) וְנָתַתָּה הַכֶּסֶף**- תקנה איתו, **בְּכֹל אֲשֶׁר תְּאַוֶּה**- תרצה **נַפְשְׁךָ**: **בַּבָּקָר וּבַצֹּאן וּבַיַּיִן וּבַשֵּׁכָר וּבְכֹל אֲשֶׁר תִּשְׁאָלְךָ נַפְשֶׁךָ**, ובלבד שזה דבר מאכל, **וְאָכַלְתָּ שָּׁם לִפְנֵי ידוד אלוהיךָ וְשָׂמַחְתָּ אַתָּה וּבֵיתֶךָ**- ומשפחתך**:**

**(כז) וְהַלֵּוִי אֲשֶׁר בִּשְׁעָרֶיךָ לֹא תַעַזְבֶנּוּ**- אלא תתן לו גם מהסעודה שלך, **כִּי אֵין לוֹ חֵלֶק וְנַחֲלָה עִמָּךְ** (הלוי המופיע כאן הוא רק דוגמא לאדם עני, והכוונה לכל העניים. וזו המטרה השניה של מצוה זו- שאדם יהיה חייב להזמין לסעודותיו הגדולות מכספי המעשר הרבה אנשים, שלולא כן לא יוכל לגמור את כל האוכל ולחזור לביתו, ובכך הופך מקום השראת השכינה גם למרכז חסד גדול)**:**

# מעשר עני

**(כח) מִקְצֵה שָׁלשׁ שָׁנִים**- כל שנה שלישית, **תּוֹצִיא אֶת כָּל מַעְשַׂר תְּבוּאָתְךָ**- אותו מעשר שדובר עליו מקודם, **בַּשָּׁנָה הַהִוא,** **וְהִנַּחְתָּ בִּשְׁעָרֶיךָ**- ולא תעלה אותו למקום אשר יבחר ה', אלא המעשר הזה מיועד לעניים**:**

**(כט) וּבָא הַלֵּוִי כִּי**- שהרי **אֵין לוֹ חֵלֶק וְנַחֲלָה עִמָּךְ**, **וְהַגֵּר**- גוי שהתגייר, **וְהַיָּתוֹם וְהָאַלְמָנָה אֲשֶׁר בִּשְׁעָרֶיךָ**- כל אלו עניים הם, **וְאָכְלוּ וְשָׂבֵעוּ, לְמַעַן יְבָרֶכְךָ ידוד אלוהיךָ בְּכָל מַעֲשֵׂה יָדְךָ אֲשֶׁר תַּעֲשֶׂה** כאשר תתן מעשר זה לעניים. יוצא שבשנים 1,2,4,5 לשמיטה מפרישים מעשר שני, ובשנים 3,6 לשמיטה מפרישים מעשר עני. בשמיטה- אין מעשרות כלל שהרי הכל הפקר**:**

#### פרק טו

# שמיטת כספים בשמיטה

**(א) מִקֵּץ שֶׁבַע שָׁנִים**- כל שנה שביעית, **תַּעֲשֶׂה שְׁמִטָּה**- עזיבה**:**

**(ב) וְזֶה דְּבַר**- מצות **הַשְּׁמִטָּה:** **שָׁמוֹט**- עזוב **כָּל בַּעַל**- הבעלים של **מַשֵּׁה יָדוֹ**- הלואה (שהוא תובע מרעהו), **אֲשֶׁר יַשֶּׁה**- יתבע, שיש לו **בְּרֵעֵהוּ,** **לֹא יִגֹּשׂ**- ילחוץ **אֶת רֵעֵהוּ וְאֶת אָחִיו** להחזיר את ההלוואה לאחר שנת השמיטה**,** **כִּי קָרָא שְׁמִטָּה** לשם **לַידוד**- כי זה הוא זמן של שמיטת- עזיבת כספים ('קרא שמיטה', כמו 'מקראי קודש', שכך קוראים לשנה זו)**:**

**(ג) אֶת הַנָּכְרִי תִּגֹּשׂ**- תלחוץ,אבל **וַאֲשֶׁר יִהְיֶה לְךָ אֶת אָחִיךָ**- **תַּשְׁמֵט**- תעזוב **יָדֶךָ:**

**(ד) אֶפֶס**- אבל, דע שמצוה זו יכולה להיות לא מעשית, מפני שאף אחד לא יצטרך הלוואות וזה **כִּי**- כאשר **לֹא יִהְיֶה בְּךָ אֶבְיוֹן**, וזה יהיה **כִּי**- מפני ש **בָרֵךְ יְבָרֶכְךָ ידוד בָּאָרֶץ אֲשֶׁר ידוד אלוהיךָ נֹתֵן לְךָ נַחֲלָה לְרִשְׁתָּהּ:**

**(ה)** וברכה זו תתקיים **רַק אִם שָׁמוֹעַ תִּשְׁמַע בְּקוֹל ידוד אלוהיךָ לִשְׁמֹר לַעֲשׂוֹת אֶת כָּל הַמִּצְוָה הַזֹּאת**- את כל מצוות התורה, **אֲשֶׁר אָנֹכִי מְצַוְּךָ הַיּוֹם:**

**(ו)** ולכן לא תצטרך לעשות את המצוה הזו, **כִּי ידוד אלוהיךָ בֵּרַכְךָ כַּאֲשֶׁר דִּבֶּר לָךְ,** **וְהַעֲבַטְתָּ**- תלווה ותיקח משכון להלוואה מ **גּוֹיִם**- עמים **רַבִּים,** **וְאַתָּה לֹא תַעֲבֹט**- לא תצטרך לקחת הלוואה ולתת משכון מאף גוי, **וּמָשַׁלְתָּ בְּגוֹיִם רַבִּים וּבְךָ לֹא יִמְשֹׁלוּ:**

# מצות צדקה והלואה

**(ז) כִּי**- אם **יִהְיֶה בְךָ אֶבְיוֹן מֵאַחַד אַחֶיךָ בְּאַחַד שְׁעָרֶיךָ**- באחת מהערים, **בְּאַרְצְךָ אֲשֶׁר ידוד אלוהיךָ נֹתֵן לָךְ**, **לֹא תְאַמֵּץ**- תחזק, תקשה **אֶת לְבָבְךָ**, **וְלֹא תִקְפֹּץ**- תסגור **אֶת יָדְךָ מֵאָחִיךָ הָאֶבְיוֹן**- מלתת לו כסף**:**

**(ח) כִּי**- אלא **פָתֹחַ תִּפְתַּח אֶת יָדְךָ לוֹ**- לתת לו צדקה, ואם הוא צריך הלואה, אז **וְהַעֲבֵט תַּעֲבִיטֶנּוּ**- תיקח משכון ממנו ותלווה לו, **דֵּי**- מספיק ל **מַחְסֹרוֹ אֲשֶׁר יֶחְסַר לוֹ**- לאיזה צורך שהוא צריך**:**

**(ט) הִשָּׁמֶר לְךָ פֶּן יִהְיֶה דָבָר עִם לְבָבְךָ בְלִיַּעַל**- דבר רשע בלבבך, **לֵאמֹר**: **קָרְבָה שְׁנַת הַשֶּׁבַע שְׁנַת הַשְּׁמִטָּה וְרָעָה עֵינְךָ בְּאָחִיךָ הָאֶבְיוֹן וְלֹא תִתֵּן לוֹ**- כדי שהכסף לא יישמט ממך בשנה השביעית, **וְקָרָא** האביון **עָלֶיךָ אֶל ידוד** מתוך צרתו שאף אחד לא עוזר לו, **וְהָיָה בְךָ חֵטְא** בכך שלא הלווית לו, וה' יעניש אותך על כך**:**

**(י) נָתוֹן תִּתֵּן לוֹ**, **וְלֹא יֵרַע לְבָבְךָ בְּתִתְּךָ לוֹ**- אע"פ שתפסיד את הכסף בשמיטה, **כִּי בִּגְלַל הַדָּבָר הַזֶּה יְבָרֶכְךָ ידוד אלוהיךָ בְּכָל מַעֲשֶׂךָ וּבְכֹל מִשְׁלַח יָדֶךָ**, וכך לא רק שלא תפסיד אלא תרויח**:**

**(יא)** ואני מצוה את המצוות האלו **כִּי לֹא יֶחְדַּל**- יפסיק מלהיות **אֶבְיוֹן מִקֶּרֶב הָאָרֶץ** (ואע"פ שנאמר בפרשיה הקודמת שיכול להיות שלא יהיה בכם אביון, גלוי לפני משה שבדרך כלל זה לא יקרה ולכן הוא אומר זאת), **עַל כֵּן אָנֹכִי מְצַוְּךָ לֵאמֹר**: **פָּתֹחַ תִּפְתַּח אֶת יָדְךָ לְאָחִיךָ לַּעֲנִיֶּךָ וּלְאֶבְיֹנְךָ בְּאַרְצֶךָ:**

# דיני עבד ואמה עבריים

**(יב) כִּי יִמָּכֵר לְךָ אָחִיךָ הָעִבְרִי**- שנמכר בגלל שהוא גנב ולא היה לו כסף להחזיר גניבתו, או שמכר את עצמו מחמת עניו, **אוֹ הָעִבְרִיָּה**- שמכר אותה אביה כשהיתה קטנה, **וַעֲבָדְךָ שֵׁשׁ שָׁנִים**, **וּבַשָּׁנָה הַשְּׁבִיעִת תְּשַׁלְּחֶנּוּ חָפְשִׁי מֵעִמָּךְ** (לגבי אמה עבריה זהו חידוש, שהרי בפרשת משפטים כתוב שהיא משתחררת בנישואיה עם אדוניה או בנו, או בפדיון, וכאן התורה אומרת שאם עברו 6 שנים היא יוצאת לחפשי)**:**

**(יג) וְכִי תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם**- ריק, ללא כלום, שהרי עכשיו הוא צריך להתחיל את חייו מהתחלה והוא צריך להתחיל עם איזשהו ממון**:**

**(יד)** ולכן **הַעֲנֵיק תַּעֲנִיק**- תתן **לוֹ מִצֹּאנְךָ וּמִגָּרְנְךָ וּמִיִּקְבֶךָ,** וכן, מכל **אֲשֶׁר בֵּרַכְךָ ידוד אלוהיךָ תִּתֶּן לוֹ**- מכל המינים שיש לך**:**

**(טו) וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיִּפְדְּךָ ידוד אלוהיךָ**- וכשה' פדה אותך הוא לא הוציא אותך משם ריקם אלא לקחתם ממון רב מהמצרים, **עַל כֵּן אָנֹכִי מְצַוְּךָ אֶת הַדָּבָר הַזֶּה הַיּוֹם:**

**(טז) וְהָיָה כִּי**-אם **יֹאמַר אֵלֶיךָ**: **לֹא אֵצֵא מֵעִמָּךְ**, **כִּי אֲהֵבְךָ וְאֶת בֵּיתֶךָ**- משפחתך **כִּי טוֹב לוֹ עִמָּךְ** (ובפרשת משפטים כתובה סיבה אחרת- שהוא אוהב את אשתו הכנענית ובניו ממנה)**:**

**(יז) וְלָקַחְתָּ אֶת הַמַּרְצֵעַ**- כמין מברג מחודד בראשו **וְנָתַתָּה בְאָזְנוֹ וּבַדֶּלֶת**- שאזנו תהיה על דלת, **וְהָיָה לְךָ עֶבֶד עוֹלָם**- עד היובל (כמבואר בפרשת בהר), **וְאַף לַאֲמָתְךָ תַּעֲשֶׂה כֵּן**- שכאשר תשלח אותה תעניק לה מרכושך (אי אפשר לומר שגם אותה תרצע, שהרי על פי חז"ל היא אינה יכולה להיות אמה לאחר שהיא מתבגרת)**:**

**(יח) לֹא יִקְשֶׁה בְעֵינֶךָ בְּשַׁלֵּחֲךָ אֹתוֹ חָפְשִׁי מֵעִמָּךְ** לתת לו עוד את ההענקה הזו שאתה נותן לו, נוסף לתשלום שכבר שילמת עליו כשקנית אותו, **כִּי מִשְׁנֶה שְׂכַר שָׂכִיר עֲבָדְךָ שֵׁשׁ שָׁנִים**- שהרי ב- 6 השנים האלו שעבד אותך, הוא עבד כפול שנים (**משנה**) מפעולה (**שכר**) של שכיר רגיל, שהרי הוא עבד גם בשעות לא שגרתיות וכו', ולכן מגיעה לו הענקה זו בצדק, וחוץ מזה- **וּבֵרַכְךָ ידוד אלוהיךָ בְּכֹל אֲשֶׁר תַּעֲשֶׂה**- בזכות הענקה זו**:**

## דיני בכור בהמה

**(יט) כָּל הַבְּכוֹר אֲשֶׁר יִוָּלֵד בִּבְקָרְךָ וּבְצֹאנְךָ הַזָּכָר**, **תַּקְדִּישׁ לַידוד אלוהיךָ**- הרי הוא קדוש, ותקריב אותו כקרבן לה' (הקרבן בפועל שייך לכהנים), **לֹא תַעֲבֹד** עבודה כלשהי **בִּבְכֹר שׁוֹרֶךָ**, **וְלֹא תָגֹז**- תגזוז את הצמר של **בְּכוֹר צֹאנֶךָ**- שהרי הם קודש**:**

**(כ)** כאן התורה עוברת לדבר אל הכהן (שהרי הוא אוכל את בשר הבכור לאחר הקרבתו, כמו שכתוב בפרשת קרח)- **לִפְנֵי ידוד אלוהיךָ תֹאכֲלֶנּוּ שָׁנָה בְשָׁנָה**- כל שנה (זאת אומרת שאין לעכב בכורות ולגדלם כדי שישמינו אלא לאוכלם באותה שנה) **בַּמָּקוֹם אֲשֶׁר יִבְחַר ידוד**, **אַתָּה וּבֵיתֶךָ**- משפחתך, מפני שהוא לא קדש קדשים שמותר רק לזכרי כהונה, אלא קדשים קלים שמותרים גם למשפחות הכהנים**:**

**(כא) וְכִי**- ואם **יִהְיֶה בוֹ מוּם**, **פִּסֵּחַ**- ללא רגל **אוֹ עִוֵּר**, או **כֹּל מוּם רָע**- מום קבוע (ולא רק פצע קל שיכול לעבור)**,** אז **לֹא תִזְבָּחֶנּוּ לַידוד אלוהיךָ**- שהרי אסור להקריב בעל מום למזבח**:**

**(כב) בִּשְׁעָרֶיךָ**- בעריך, מחוץ למשכן **תֹּאכֲלֶנּוּ**, אתה הכהן, ואפילו **הַטָּמֵא וְהַטָּהוֹר יַחְדָּו כַּצְּבִי וְכָאַיָּל**- מפני שאז כבר אין לו שום קדושה ואפילו טמאים יכולים לאוכלו**:**

**(כג) רַק אֶת דָּמוֹ לֹא תֹאכֵל עַל הָאָרֶץ תִּשְׁפְּכֶנּוּ כַּמָּיִם**. התורה מדגישה שגם עכשיו אסור לאכול את דמו כדי שלא נחשוב שכאשר היה צריך לזרוק את דמו על המזבח אז הוא נאסר באכילה, אבל עכשיו שאין צריך לזורקו על המזבח מותר לאוכלו**:**

#### פרק טז

## פסח וחג המצות

התורה חוזרת כאן על פרשיות שלושת הרגלים. עיקר המטרה בפרשיות אלו היא לומר שחייבים במועדים אלו לעלות למקום אשר יבחר ה' ולשמוח שם, כפי שכבר הופיע מספר פעמים בפרשה.

**(א) שָׁמוֹר**- תזכור **אֶת חֹדֶשׁ הָאָבִיב**- בישול התבואה,זאת אומרת שמתי שהוא יחול **וְעָשִׂיתָ** קרבן **פֶּסַח לַידוד אלוהיךָ, כִּי בְּחֹדֶשׁ הָאָבִיב הוֹצִיאֲךָ ידוד אלוהיךָ מִמִּצְרַיִם לָיְלָה**- התחלת היציאה היתה למעשה בלילה בעת מכת בכורות, שבה נתן פרעה לישראל את הרשות לצאת ממצרים ללא תנאי. (היציאה ממצרים עצמה היתה רק למחרת בבוקר כמפורש בפרשת בא)**:**

**(ב) וְזָבַחְתָּ** קרבן **פֶּסַח לַידוד אלוהיךָ**, וגם תזבח **צֹאן וּבָקָר**- לקרבנות חגיגה הבאים עם הפסח (שהרי מקרבן הפסח ייתכן ויהיה מעט בשר לכל אחד), **בַּמָּקוֹם אֲשֶׁר יִבְחַר ידוד לְשַׁכֵּן שְׁמוֹ שָׁם:**

**(ג) לֹא תֹאכַל עָלָיו**- יחד עם הפסח **חָמֵץ,** אלא **שִׁבְעַת יָמִים תֹּאכַל עָלָיו**-איתו **מַצּוֹת** שהן **לֶחֶם עֹנִי**- לחם של צער, וזה יזכיר לך את הצער שהיה לך במצרים כשהיית עבד ואכלת לחם בצער, וסיבה נוספת לאכילת המצות: **כִּי בְחִפָּזוֹן**- במהירות **יָצָאתָ מֵאֶרֶץ מִצְרַיִם**- ולא הספיק הבצק לתפוח ולהיות לחם אלא מצות, וזה יזכיר לך את הגאולה ממצרים, ומשתי סיבות אלו תאכל מצות- **לְמַעַן תִּזְכֹּר אֶת יוֹם צֵאתְךָ מֵאֶרֶץ מִצְרַיִם כֹּל יְמֵי חַיֶּיךָ:**

**(ד) וְלֹא יֵרָאֶה לְךָ שְׂאֹר**- דבר שמחמיץ, **בְּכָל גְּבֻלְךָ שִׁבְעַת יָמִים, וְלֹא יָלִין**- יישן, יישאר כל הלילה **מִן הַבָּשָׂר** של קרבן הפסח **אֲשֶׁר תִּזְבַּח בָּעֶרֶב בַּיּוֹם הָרִאשׁוֹן**- בערבו של היום הראשון, **לַבֹּקֶר**- שלמחרת הלילה הראשון, אלא חייבים לסיים לאכול את הקרבן במהלך הלילה**:**

**(ה) לֹא תוּכַל לִזְבֹּחַ אֶת הַפָּסַח בְּאַחַד שְׁעָרֶיךָ**- עריך, **אֲשֶׁר ידוד אלוהיךָ נֹתֵן לָךְ:**

**(ו) כִּי אִם**- אלא **אֶל הַמָּקוֹם אֲשֶׁר יִבְחַר ידוד אלוהיךָ לְשַׁכֵּן שְׁמוֹ, שָׁם תִּזְבַּח אֶת הַפֶּסַח בָּעָרֶב**- לקראת הערב, שזה **כְּבוֹא הַשֶּׁמֶשׁ**- בזמן שהשמש מתחילה לשקוע (החל מחצות היום ועד לשקיעה- בין הערביים בלשון התורה), ותזבח אותו ב **מוֹעֵד**- זמן **צֵאתְךָ מִמִּצְרָיִם**- באותה התקופה שבה יצאת ממצרים (אך לא באותו זמן ממש, שהרי היציאה ממצרים היתה בט"ו בניסן ואילו הקרבת הפסח היא בי"ד בניסן)**:**

**(ז) וּבִשַּׁלְתָּ**- זהו שם כולל לכל סוגי הכנת האוכל על ידי חום, שהרי את הפסח צולים (כמבואר בפרשת בא), **וְאָכַלְתָּ בַּמָּקוֹם אֲשֶׁר יִבְחַר ידוד אלוהיךָ בּוֹ**, **וּפָנִיתָ בַבֹּקֶר**, שלמחרת יום טוב (שהרי ביום טוב חייבים להיראות בעזרה ולהביא קרבנות) **וְהָלַכְתָּ לְאֹהָלֶיךָ**- לביתך, ואינך צריך להישאר שם כל שבעת הימים**:**

**(ח) שֵׁשֶׁת יָמִים תֹּאכַל מַצּוֹת**, **וּבַיּוֹם הַשְּׁבִיעִי**, בנוסף לאכילת המצות, **עֲצֶרֶת**- שעוצרים ממלאכה **לַידוד אלוהיךָ,** ולכן **לֹא תַעֲשֶׂה מְלָאכָה:**

## חג השבועות

**(ט) שִׁבְעָה שָׁבֻעֹת תִּסְפָּר לָךְ**, **מֵהָחֵל**- מהזמן שמתחילים להניף את ה **חֶרְמֵשׁ**-מגל **בַּקָּמָה**- תבואה שלא נקצרה, היינו שתספור את שבעה השבועות מהזמן שאתה מתחיל את הקצירה, וזה ביום קצירת העומר (ט"ז ניסן) שהוא הקציר הראשון של השנה החדשה (כמבואר בפרשת אמור), אז **תָּחֵל**- תתחיל **לִסְפֹּר שִׁבְעָה שָׁבֻעוֹת:**

**(י)** ובסוף אותם שבעה שבועות, **וְעָשִׂיתָ חַג שָׁבֻעוֹת לַידוד אלוהיךָ**- בקרבנות רבים, **מִסַּת**- כפי (הכמות של) **נִדְבַת יָדְךָ אֲשֶׁר תִּתֵּן**, וידך תנדב- **כַּאֲשֶׁר יְבָרֶכְךָ ידוד אלוהיךָ:**

**(יא) וְשָׂמַחְתָּ לִפְנֵי ידוד אלוהיךָ**, **אַתָּה וּבִנְךָ וּבִתֶּךָ וְעַבְדְּךָ וַאֲמָתֶךָ**- אלו האנשים השייכים לך, **וְהַלֵּוִי אֲשֶׁר בִּשְׁעָרֶיךָ וְהַגֵּר וְהַיָּתוֹם וְהָאַלְמָנָה אֲשֶׁר בְּקִרְבֶּךָ**- אלו העניים, **בַּמָּקוֹם אֲשֶׁר יִבְחַר ידוד אלוהיךָ לְשַׁכֵּן שְׁמוֹ שָׁם**- היינו שלא תדאג רק למשפחתך אלא גםלעניים**:**

**(יב) וְזָכַרְתָּ כִּי עֶבֶד הָיִיתָ בְּמִצְרָיִם**- ושם לא היה לך רכוש כלל, ועכשיו ה' נתן לך שפע גדול ולכן **וְשָׁמַרְתָּ וְעָשִׂיתָ אֶת הַחֻקִּים הָאֵלֶּה**- שבזמן החג תדאגגם לעניים**:**

## חג הסוכות

**(יג) חַג הַסֻּכֹּת תַּעֲשֶׂה לְךָ שִׁבְעַת יָמִים**,בזמן ש **בְּאָסְפְּךָ מִגָּרְנְךָ**- שבו נמצאת התבואהבשדה **וּמִיִּקְבֶךָ**- שבו היין הנופל מהגת. בזמן זה אוספים את התבואה והיין, לקראת בוא הגשמים, מהגורן והיקב אל המחסנים**:**

**(יד) וְשָׂמַחְתָּ בְּחַגֶּךָ אַתָּה וּבִנְךָ וּבִתֶּךָ וְעַבְדְּךָ וַאֲמָתֶךָ**, **וְהַלֵּוִי וְהַגֵּר וְהַיָּתוֹם וְהָאַלְמָנָה אֲשֶׁר בִּשְׁעָרֶיךָ:**

**(טו) שִׁבְעַת יָמִים תָּחֹג לַידוד אלוהיךָ בַּמָּקוֹם אֲשֶׁר יִבְחַר ידוד**, ותשמח הרבה בחג זה מפני ש- **כִּי יְבָרֶכְךָ**- כי כבר ברך אותך **ידוד אלוהיךָ בְּכָל תְּבוּאָתְךָ וּבְכֹל מַעֲשֵׂה יָדֶיךָ**- בכל עיסוקיך (כל הגידולים השונים, שאינם תבואה), ועכשיו זמן אסיפתם שזה זמן שמח מאוד, ולכן **וְהָיִיתָ אַךְ**- רק **שָׂמֵחַ:**

**(טז)** סיכום: **שָׁלוֹשׁ פְּעָמִים בַּשָּׁנָה יֵרָאֶה כָל זְכוּרְךָ**- הזכרים שלך **אֶת פְּנֵי ידוד אלוהיךָ**, וזה יהיה **בַּמָּקוֹם אֲשֶׁר יִבְחָר, בְּחַג הַמַּצּוֹת וּבְחַג הַשָּׁבֻעוֹת וּבְחַג הַסֻּכּוֹת**, **וְלֹא יֵרָאֶה אֶת פְּנֵי ידוד רֵיקָם**- ריקים, ללא קרבנות,

**(יז)** אלא כל **אִישׁ** יביא **כְּמַתְּנַת יָדוֹ**- כמה שיוכל לתת, לפי **כְּבִרְכַּת ידוד אלוהיךָ אֲשֶׁר נָתַן לָךְ:**

**פרשת שופטים**

##### **דיני שופטים**

**(יח) שֹׁפְטִים**- לשפוט **וְשֹׁטְרִים**- כדי לכפות על ביצוע הדינים, **תִּתֶּן לְךָ בְּכָל שְׁעָרֶיךָ אֲשֶׁר ידוד אלוהיךָ נֹתֵן לְךָ לִשְׁבָטֶיךָ**- בכל הערים שה' נותן לשבטיך, **וְשָׁפְטוּ** השופטים **אֶת הָעָם מִשְׁפַּט צֶדֶק:**

**(יט)** אזהרות לשופטים: **לֹא תַטֶּה מִשְׁפָּט**- לשפוט לטובת אחד מבעלי הדין, **לֹא תַכִּיר פָּנִים**- בזמן שמיעת הטענות לא תתנהג אל אחד הצדדים יפה יותר כאילו אתה מכירו, **וְלֹא תִקַּח שֹׁחַד,** ואפילו כדי לשפוט על פי האמת, **כִּי הַשֹּׁחַד יְעַוֵּר עֵינֵי חֲכָמִים** מלראות את האמת והצדק, **וִיסַלֵּף**- יחליף וישנה **דִּבְרֵי צַדִּיקִם**- את הטענות של האדם הצודק בטענותיו, והם ייראו לך כטענות שאינן צודקות**:**

**(כ) צֶדֶק צֶדֶק תִּרְדֹּף**- אתה הדיין צריך תמיד לעשות רק צדק (הכפילות-להדגשה), **לְמַעַן תִּחְיֶה וְיָרַשְׁתָּ אֶת הָאָרֶץ אֲשֶׁר ידוד אלוהיךָ נֹתֵן לָךְ**, זאת אומרת שבזכות שמירת הצדק במשפט, ישראל ינחלו את הארץ ולא יגלו ממנה**:**

## דיני עבודה זרה ומזבח ה'

**(כא) לֹא תִטַּע לְךָ אֲשֵׁרָה**- עץ לעבודה זרה, וגם לא תטע **כָּל עֵץ**- אפילו לא לעבודה זרה **אֵצֶל**- ליד **מִזְבַּח ידוד אלוהיךָ אֲשֶׁר תַּעֲשֶׂה לָּךְ**. שכך היה מנהג עובדי עבודה זרה ליטע אשירה ליד מזבחותיהם, ולכן ה' אסר זאת**:**

**(כב) וְלֹא תָקִים לְךָ מַצֵּבָה**- העשויה מאבן אחת, כדי לזבוח עליה, ואפילו לה', **אֲשֶׁר שָׂנֵא ידוד אלוהיךָ**- כי ה' שונא את המצבות מפני שעליהן היו מקריבים עובדי עבודה זרה את קרבנותיהם**:**

#### פרק יז

**(א) לֹא תִזְבַּח לַידוד אלוהיךָ שׁוֹר וָשֶׂה אֲשֶׁר יִהְיֶה בוֹ מוּם, כֹּל דָּבָר רָע**- מכל סוג שהוא, **כִּי תוֹעֲבַת ידוד אלוהיךָ הוּא:**

## דין אדם שעובד עבודה זרה

**(ב) כִּי יִמָּצֵא בְקִרְבְּךָ בְּאַחַד שְׁעָרֶיךָ**- באחת הערים שאתה גר בהן, **אֲשֶׁר ידוד אלוהיךָ נֹתֵן לָךְ**, **אִישׁ אוֹ אִשָּׁה אֲשֶׁר יַעֲשֶׂה אֶת הָרַע בְּעֵינֵי ידוד אלוהיךָ לַעֲבֹר בְּרִיתוֹ**, בכך ש

**(ג) וַיֵּלֶךְ וַיַּעֲבֹד אלהים אֲחֵרִים**- פסלים- **וַיִּשְׁתַּחוּ לָהֶם,** או **וְלַשֶּׁמֶשׁ אוֹ לַיָּרֵחַ אוֹ לְכָל צְבָא הַשָּׁמַיִם**- אחד מהכוכבים **אֲשֶׁר לֹא צִוִּיתִי** לעבוד אותם (אף על פי שאני משפיע דרכם שפע לעולם)**:**

**(ד) וְהֻגַּד לְךָ**- השופט- **וְשָׁמָעְתָּ, וְדָרַשְׁתָּ**- תבדוק **הֵיטֵב**, שהרי דינו מות וצריך לברר היטב שלא להרוג נקי, **וְהִנֵּה אֱמֶת נָכוֹן**- מבוסס **הַדָּבָר**, **נֶעֶשְׂתָה הַתּוֹעֵבָה הַזֹּאת בְּיִשְׂרָאֵל:**

**(ה) וְהוֹצֵאתָ אֶת הָאִישׁ הַהוּא אוֹ אֶת הָאִשָּׁה הַהִוא אֲשֶׁר עָשׂוּ אֶת הַדָּבָר הָרָע הַזֶּה אֶל שְׁעָרֶיךָ**, **אֶת הָאִישׁ אוֹ אֶת הָאִשָּׁה**, **וּסְקַלְתָּם בָּאֲבָנִים וָמֵתוּ:**

**(ו) עַל פִּי שְׁנַיִם עֵדִים אוֹ שְׁלשָׁה עֵדִים** (אם יש שלושה שראו דבר זה אתה צריך לחקור היטב אצל שלושתם על העניין ולא להסתפק בשני עדים ולומר שזה מספיק בשביל להורגו, שהרי התורה מצוה לדרוש היטב) **יוּמַת הַמֵּת**- האדם הראוי למות, **לֹא יוּמַת** רק **עַל פִּי עֵד אֶחָד:**

**(ז) יַד הָעֵדִים תִּהְיֶה בּוֹ בָרִאשֹׁנָה לַהֲמִיתו**- הם יסקלוהו ראשונים,ֹ **וְיַד כָּל הָעָם בָּאַחֲרֹנָה**, ובכך שתהרוג אותו- **וּבִעַרְתָּ הָרָע מִקִּרְבֶּךָ:**

##### **בית הדין הגדול**

**(ח) כִּי יִפָּלֵא**- ייעלם (יופרש מדעתך) **מִמְּךָ**- השופט באחת הערים, איזשהו **דָבָר לַמִּשְׁפָּט**- מה דינו של אחד מדיני התורה- **בֵּין דָּם לְדָם**- אינך יודע אם הוא רוצח בשוגג או במזיד וכדומה, **בֵּין דִּין לְדִין**- מדיני ממונות, **וּבֵין נֶגַע לָנֶגַע**- בדיני צרעת, או **דִּבְרֵי רִיבֹת בִּשְׁעָרֶיךָ**- דינים שבין אדם לחברו, שרבים אחד עם השני, במקרה כזה- **וְקַמְתָּ וְעָלִיתָ**- מעירך **אֶל הַמָּקוֹם אֲשֶׁר יִבְחַר ידוד אלוהיךָ בּוֹ**, ושם נמצא בית הדין הגדול**:**

**(ט) וּבָאתָ אֶל הַכֹּהֲנִים** ואל **הַלְוִיִּם**- שהם מהוים את רוב חברי בית הדין הגדול- חכמי ישראל הגדולים ביותר (מכיוון שהם פנויים ללימוד התורה ואינם צריכים לעסוק בפרנסה, ועוד שמתוך שנמצאים במקדש תדיר, יראים מה' והתורה נשמרת בליבם), **וְאֶל הַשֹּׁפֵט**- זה נשיא בית הדין הגדול **אֲשֶׁר יִהְיֶה בַּיָּמִים הָהֵם**, **וְדָרַשְׁתָּ**- תבקש ותבדוק מבית הדין הגדול מה הדין, **וְהִגִּידוּ לְךָ אֵת דְּבַר הַמִּשְׁפָּט:**

**(י) וְעָשִׂיתָ עַל פִּי הַדָּבָר אֲשֶׁר יַגִּידוּ לְךָ מִן הַמָּקוֹם הַהוּא אֲשֶׁר יִבְחַר ידוד**, **וְשָׁמַרְתָּ לַעֲשׂוֹת כְּכֹל אֲשֶׁר יוֹרוּךָ**- ילמדו אותך**:**

**(יא) עַל פִּי הַתּוֹרָה**- דין מדינים שבין אדם למקום **אֲשֶׁר יוֹרוּךָ**- ילמדו אותך, **וְעַל הַמִּשְׁפָּט**- דין מדינים שבין אדם לחברו **אֲשֶׁר יֹאמְרוּ לְךָ**- **תַּעֲשֶׂה, לֹא תָסוּר מִן הַדָּבָר אֲשֶׁר יַגִּידוּ לְךָ יָמִין וּשְׂמֹאל**- אפילו מעט**:**

**(יב) וְהָאִישׁ** **אֲשֶׁר יַעֲשֶׂה בְזָדוֹן**- בכוונה רעה, **לְבִלְתִּי שְׁמֹעַ אֶל הַכֹּהֵן**- שם התואר, והכוונה- הכהנים, **הָעֹמֵד לְשָׁרֶת שָׁם אֶת ידוד אלוהיךָ אוֹ אֶל הַשֹּׁפֵט**-נשיא בית הדין**,** ויעשה אחרת ממה שהורו בית הדין הגדול, **וּמֵת הָאִישׁ הַהוּא**- הורגים אותו, **וּבִעַרְתָּ הָרָע מִיִּשְׂרָאֵל:**

**(יג) וְכָל הָעָם יִשְׁמְעוּ וְיִרָאוּ וְלֹא יְזִידוּן עוֹד**- לעבור על דברי ביה"ד הגדול, שדבר זה עלול להרוס את כל התורה מפני שכך היא תיהפך להמון תורות שונות שמלאות מחלוקות, ועל כן החמירה התורה בדינו של העובר על הוראת בית הדין הגדול**:**

##### **דיני המלך**

**(יד) כִּי תָבֹא אֶל הָאָרֶץ אֲשֶׁר ידוד אלוהיךָ נֹתֵן לָךְ**, **וִירִשְׁתָּהּ וְיָשַׁבְתָּה בָּהּ**, **וְאָמַרְתָּ**: **אָשִׂימָה עָלַי מֶלֶךְ כְּכָל הַגּוֹיִם אֲשֶׁר סְבִיבֹתָי:**

**(טו) שׂוֹם תָּשִׂים עָלֶיךָ מֶלֶךְ**- מותר לך לשים עלים מלך, **אֲשֶׁר יִבְחַר ידוד אלוהיךָ בּוֹ**- שה' יבחר במלך זה (על ידי נביא או אורים ותומים וכדומה), **מִקֶּרֶב אַחֶיךָ**- היהודים **תָּשִׂים עָלֶיךָ מֶלֶךְ,** אבל **לֹא תוּכַל לָתֵת עָלֶיךָ אִישׁ נָכְרִי**- גוי, **אֲשֶׁר לֹא אָחִיךָ הוּא:**

**(טז) רַק**- אבל למרות מלכותו- **לֹא יַרְבֶּה לּוֹ סוּסִים** כדי ש **וְלֹא יָשִׁיב אֶת הָעָם מִצְרַיְמָה** (שהיתה בימי קדם המקום עם הסוסים המובחרים ביותר) **לְמַעַן הַרְבּוֹת סוּס,** וזה אסור כי **וַידוד אָמַר לָכֶם** (והדבר לא נכתב בתורה היכן ה' אמר זאת): **לֹא תֹסִפוּן לָשׁוּב בַּדֶּרֶךְ הַזֶּה עוֹד**- למצרים, מפני שהיא ארץ מושחתת מלאת טומאה ותועבות (כמו שכתוב בסוף פרשת אחרי מות)**:**

**(יז) וְלֹא יַרְבֶּה לּוֹ נָשִׁים** כדי ש **וְלֹא יָסוּר לְבָבוֹ**- מעבודת ה' מתוך שנשיו תימשכנה אותו לכל מיני דברים לא טובים, **וְכֶסֶף וְזָהָב לֹא יַרְבֶּה לּוֹ מְאֹד** כדי שלא יגרום לו גאוה בליבו**:**

**(יח) וְהָיָה כְשִׁבְתּוֹ עַל כִּסֵּא מַמְלַכְתּוֹ**, **וְכָתַב לוֹ**- צריך לכתוב בשבילו **אֶת מִשְׁנֵה**- העתק (מלשון שני, שהוא שני לספר שמעתיקים ממנו) **הַתּוֹרָה הַזֹּאת עַל סֵפֶר**, **מִלִּפְנֵי** הספר שנמצא אצל **הַכֹּהֲנִים הַלְוִיִּם**- משבט לוי- בבית המקדש, שזה אותו ספר שכתב משה עצמו והוא מונח בארון הברית בקודש הקודשים, והוא המדוייק ביותר**:**

**(יט) וְהָיְתָה** התורה **עִמּוֹ, וְקָרָא בוֹ** בספר **כָּל יְמֵי חַיָּיו, לְמַעַן יִלְמַד לְיִרְאָה אֶת ידוד אלוהיו**- כדי שהוא- **לִשְׁמֹר אֶת כָּל דִּבְרֵי הַתּוֹרָה הַזֹּאת וְאֶת הַחֻקִּים הָאֵלֶּה לַעֲשׂתָם**- שישמור שבכל ממלכתו ישמרו את התורה והחוקים לעשות אותם**:**

**(כ)** ומטרה נוספת בהימצאות הספר לידו כל ימי חייו- **לְבִלְתִּי רוּם לְבָבוֹ**- שלא יתגאה **מֵאֶחָיו,** וגם כדי ש **וּלְבִלְתִּי סוּר**- בעצמו **מִן הַמִּצְוָה יָמִין וּשְׂמֹאול, לְמַעַן יַאֲרִיךְ יָמִים עַל מַמְלַכְתּוֹ הוּא וּבָנָיו בְּקֶרֶב יִשְׂרָאֵל** וכך תימשך מלכותו כראוי ועם ישראל כולו ירויח מכך**:**

**פרק יח**

##### **מתנות שבט הלוי**

**(א) לֹא יִהְיֶה לַכֹּהֲנִים הַלְוִיִּם**- משבט לוי, וגם ל **כָּל שֵׁבֶט לֵוִי**- הלויים עצמם, **חֵלֶק וְנַחֲלָה** בארץ **עִם** שאר שבטי **יִשְׂרָאֵל,** אלא **אִשֵּׁי ידוד**- הקרבנות (הניתנים מהאש) **וְנַחֲלָתוֹ**- שאר המתנות (כגון תרומה מעשרות וכדומה), **יֹאכֵלוּן:**

**(ב)**  אבל **וְנַחֲלָה לֹא יִהְיֶה לּוֹ בְּקֶרֶב אֶחָיו** כלל, כי  **ידוד**- המתנות שה' נתן לו- **הוּא נַחֲלָתוֹ כַּאֲשֶׁר דִּבֶּר לוֹ:**

**(ג) וְזֶה יִהְיֶה מִשְׁפַּט הַכֹּהֲנִים מֵאֵת הָעָם**, **מֵאֵת זֹבְחֵי הַזֶּבַח**- מי ששוחט בהמה- **אִם שׁוֹר אִם שֶׂה**, ומדובר בבהמות חולין (שהרי בבהמות קדשים הכהן מקבל את כל הבשר בחטאות ואשמות, וחזה ושוק בשלמים) **וְנָתַן לַכֹּהֵן הַזְּרֹעַ**- הפרק העליון של יד הבהמה (הרגל הקדמית), **וְהַלְּחָיַיִם**- של הבהמה **וְהַקֵּבָה:**

**(ד) רֵאשִׁית דְּגָנְךָ תִּירשְׁךָ וְיִצְהָרֶךָ**- זו התרומה, **וְרֵאשִׁית גֵּז**- גזיזת **צֹאנְךָ תִּתֶּן לוֹ:**

**(ה) כִּי בוֹ בָּחַר ידוד אלוהיךָ מִכָּל שְׁבָטֶיךָ לַעֲמֹד לְשָׁרֵת בְּשֵׁם ידוד הוּא וּבָנָיו כָּל הַיָּמִים:**

**שירות הכהנים במשמרותם**

**(ו) וְכִי יָבֹא הַלֵּוִי**- הכוונה כאן לכהן (שהרי כתוב בהמשך "לשרת" וזה רק בכהנים), **מֵאַחַד שְׁעָרֶיךָ**- עריך **מִכָּל יִשְׂרָאֵל אֲשֶׁר הוּא גָּר שָׁם**- באחת מערי הלויה, **וּבָא בְּכָל אַוַּת**- רצון **נַפְשׁוֹ אֶל הַמָּקוֹם אֲשֶׁר יִבְחַר ידוד:**

**(ז) וְשֵׁרֵת בְּשֵׁם ידוד אלוהיו**, **כְּכָל אֶחָיו הַלְוִיִּם**- הכהנים, **הָעֹמְדִים שָׁם לִפְנֵי ידוד:**

**(ח)**  ולא רק שעובד איתם אלא גם **חֵלֶק כְּחֵלֶק יֹאכֵלוּ**- אוכלים שוה בשוה מכל הקרבנות, **לְבַד**- חוץ מ **מִמְכָּרָיו עַל הָאָבוֹת**-מה שאבות הכהנים סיכמו בינהם לחלק לפי משמרות. הסברנו שבתחילה זכות כל הכהנים היתה לשרת במשכן כל הזמן, אולם עם התרבות הכהנים, חילקו אותם למשמרות (קבוצות) וכל משמרת היתה עובדת שבוע בתור שלה. כאשר כהן רוצה לעבוד לא במשמרתו הוא אינו יכול, מפני שזה 'ממכריו על האבות'. כך חילקו בינהם את כל השנה, חוץ משלושת הרגלים שבהם כל הכהנים שוים, כך יוצא שהפסוקים הללו מדברים להלכה רק בשלושת הרגלים, בהם כל כהן שרוצה לבוא ולעבוד ו גם לחלוק בקרבנות- יכול, ואי אפשר לעקבו מכך **:**

##### **שמיעה בקול הנביאים**

**(ט) כִּי אַתָּה בָּא אֶל הָאָרֶץ אֲשֶׁר ידוד אלוהיךָ נֹתֵן לָךְ**, **לֹא תִלְמַד לַעֲשׂוֹת כְּתוֹעֲבֹת-** הדברים המאוסים בעיני ה', של **הַגּוֹיִם הָהֵם:**

**(י) לֹא יִמָּצֵא בְךָ מַעֲבִיר בְּנוֹ וּבִתּוֹ בָּאֵשׁ**- שכך היתה עבודתם למולך, **קֹסֵם קְסָמִים**- שואל את מקלו על ידי כישוף אם לעשות או לא לעשות דבר כלשהו, **מְעוֹנֵן**- אומר שזמן- עונה מסויימת, טובה או לא טובה לעשיית דבר כלשהו, **וּמְנַחֵשׁ**- אומר שאם קרה כך וכך צריך או לא צריך לעשות דבר כלשהו, **וּמְכַשֵּׁף**- הופך דברים מצורתם**:**

**(יא) וְחֹבֵר חָבֶר**- מחבר שדים לעזרתו, **וְשֹׁאֵל אוֹב**- מעלה מתים המדברים מבית שחיו לומר לו מה לעשות, **וְיִדְּעֹנִי**- מכניס לפיו עצם חיה ששמה "ידוע" ומדברת על ידי כישוף, **וְדֹרֵשׁ אֶל הַמֵּתִים**- משרה עליו רוח טומאה כדי לדבר עם המתים כדי לדעת מה לעשות**:**

**(יב) כִּי תוֹעֲבַת ידוד כָּל עֹשֵׂה אֵלֶּה**, **וּבִגְלַל הַתּוֹעֵבֹת הָאֵלֶּה ידוד אלוהיךָ מוֹרִישׁ**- מגרש **אוֹתָם מִפָּנֶיךָ**, ולכן אל תעשה זאת**:**

**(יג) תָּמִים**- שלם **תִּהְיֶה** רק **עִם ידוד אלוהיךָ**- היינו שתאמין רק בו בשלמות ולא תלך גם אחרי אחד מאלו, אלא תדע שה' לבדו מנהיג את כל פרטי המציאות, ויש להאמין שרק הוא מחליט מה יקרה בעולם**:**

**(יד) כִּי הַגּוֹיִם הָאֵלֶּה אֲשֶׁר אַתָּה יוֹרֵשׁ אוֹתָם**, **אֶל מְעֹנֲנִים וְאֶל קֹסְמִים יִשְׁמָעוּ**, **וְאַתָּה לֹא כֵן**- כך **נָתַן לְךָ ידוד אלוהיךָ:**

**(טו)** אלא **נָבִיא מִקִּרְבְּךָ מֵאַחֶיךָ**- מעם ישראל **כָּמֹנִי**- שאני נביא אמת **יָקִים לְךָ ידוד אלוהיךָ** בכל דור, **אֵלָיו תִּשְׁמָעוּן**- אם תרצו לדעתמה לעשות וכיצד לנהוג**:**

**(טז) כְּכֹל אֲשֶׁר שָׁאַלְתָּ**- ביקשת **מֵעִם ידוד אלוהיךָ בְּחֹרֵב**- בהר סיני **בְּיוֹם הַקָּהָל**- שנקהלתם לקבל את התורה, **לֵאמֹר: לֹא אֹסֵף לִשְׁמֹעַ אֶת קוֹל ידוד אלוהי וְאֶת הָאֵשׁ הַגְּדֹלָה הַזֹּאת לֹא אֶרְאֶה עוֹד** כדי ש **וְלֹא אָמוּת**- ולכן בקשתם שאני אדבר אליכם את שאר התורה, כי כבר האמנתם בנבואה (שה' מדבר עם אנשים**:**

**(יז)** ובעקבות כך- **וַיֹּאמֶר ידוד אֵלָי**: **הֵיטִיבוּ אֲשֶׁר דִּבֵּרוּ**- שמאמינים בנבואה**:**

**(יח) נָבִיא אָקִים לָהֶם** בכל דור **מִקֶּרֶב אֲחֵיהֶם כָּמוֹךָ**- שאתה נביא אמת, **וְנָתַתִּי דְבָרַי בְּפִיו וְדִבֶּר אֲלֵיהֶם אֵת כָּל אֲשֶׁר אֲצַוֶּנּוּ**- וכך נעביר להם את דברי ה' גם במהלך המשך הדורות**:**

**(יט) וְהָיָה הָאִישׁ אֲשֶׁר לֹא יִשְׁמַע אֶל דְּבָרַי אֲשֶׁר יְדַבֵּר בִּשְׁמִי**- ולא יעשה כציווי הנביא, **אָנֹכִי אֶדְרשׁ מֵעִמּוֹ**- ואהרוג אותו בעצמי (מיתה בידי שמים)**:**

**(כ) אַךְ**- אבל, כדי שהנבואה תהיה דבר רציני ואדם שישמע נביא ידע שהוא חייב לציית לו, ולשם כך צריך להעניש בחומרה מי שמתנבא בשקר- **הַנָּבִיא אֲשֶׁר יָזִיד**- יעשה בכוונה דבר רע, **לְדַבֵּר דָּבָר בִּשְׁמִי אֵת אֲשֶׁר לֹא צִוִּיתִיו לְדַבֵּר,** וכן גם **וַאֲשֶׁר יְדַבֵּר בְּשֵׁם אלהים אֲחֵרִים וּמֵת הַנָּבִיא הַהוּא**- עונש שניהם מיתה בבית דין**:**

**(כא) וְכִי תֹאמַר בִּלְבָבֶךָ**: **אֵיכָה**- איך **נֵדַע אֶת הַדָּבָר אֲשֶׁר לֹא דִבְּרוֹ ידוד**? ואז נהיה חייבים להרוג את הנביא (וכלולה בשאלה זו גם השאלה: איך נדע לאיזה נביא צריך להקשיב?)**:**

**(כב)** התשובה: **אֲשֶׁר יְדַבֵּר הַנָּבִיא בְּשֵׁם ידוד וְלֹא יִהְיֶה הַדָּבָר וְלֹא יָבֹא, הוּא הַדָּבָר אֲשֶׁר לֹא דִבְּרוֹ ידוד**- כי עובדה שהוא לא קרה (פרט למקרים שהיו תלויים בתשובה של החוטאים כגון העיר נינוה), **בְּזָדוֹן**- במחשבת רשע **דִּבְּרוֹ הַנָּבִיא**, **לֹא תָגוּר מִמֶּנּוּ**- אל תפחד ממנו, אלא הרוג אותו**:**

#### פרק יט

##### **דיני ערי המקלט**

**(א) כִּי**-כאשר **יַכְרִית ידוד אלוהיךָ אֶת הַגּוֹיִם אֲשֶׁר ידוד אלוהיךָ נֹתֵן לְךָ אֶת אַרְצָם, וִירִשְׁתָּם**- כיבוש, **וְיָשַׁבְתָּ בְעָרֵיהֶם וּבְבָתֵּיהֶם**, ואז-

**(ב) שָׁלוֹשׁ עָרִים תַּבְדִּיל לָךְ בְּתוֹךְ אַרְצְךָ אֲשֶׁר ידוד אלוהיךָ נֹתֵן לְךָ לְרִשְׁתָּהּ**- (נוסף לשלוש הערים שכבר הבדיל משה בעבר הירדן, כמבואר בפרשת ואתחנן)**:**

**(ג) תָּכִין לְךָ הַדֶּרֶךְ**- תכין את הדרך לעיר המקלט היטב, עם שילוט ודרכים סלולות על מנת שהרוצח יוכל להימלט לשם במהירות, **וְשִׁלַּשְׁתָּ אֶת גְּבוּל אַרְצְךָ**- תחלק את הארץ שלש פעמים (לארבעה חלקים שוים), ובכל סוף חלק תשים עיר מקלט, כדי שבכל מקום בארץ שיקרה רצח תהיה לרוצח עיר מקלט קרובה, **אֲשֶׁר יַנְחִילְךָ ידוד אלוהיךָ**, **וְהָיָה** המקום שאותו הבדלת (אותה העיר) **לָנוּס שָׁמָּה כָּל רֹצֵחַ:**

**(ד) וְזֶה דְּבַר**- עניין **הָרֹצֵחַ אֲשֶׁר יָנוּס שָׁמָּה וָחָי**: **אֲשֶׁר יַכֶּה אֶת רֵעֵהוּ בִּבְלִי דַעַת**- בלי כוונה **וְהוּא לֹא שׂנֵא לוֹ מִתְּמֹל שִׁלְשֹׁם**- שנוכל לשער שהוא עשה זאת בכוונה**:**

**(ה)** ולדוגמא: **וַאֲשֶׁר יָבֹא אֶת**- עם **רֵעֵהוּ בַיַּעַר לַחְטֹב עֵצִים**, **וְנִדְּחָה**- ודחפה **יָדוֹ בַגַּרְזֶן** כדי **לִכְרֹת הָעֵץ**, **וְנָשַׁל**- והסיר **הַבַּרְזֶל** של הגרזן **מִן הָעֵץ**- בקעת של עץ, והיא- **וּמָצָא אֶת רֵעֵהוּ**- פגעה בחבירו- **וָמֵת, הוּא יָנוּס אֶל אַחַת הֶעָרִים הָאֵלֶּה וָחָי:**

**(ו) פֶּן**- שמא **יִרְדֹּף גֹּאֵל הַדָּם אַחֲרֵי הָרֹצֵחַ כִּי יֵחַם לְבָבוֹ**- יכעס מאוד לשמע הרצח, **וְהִשִּׂיגוֹ כִּי יִרְבֶּה הַדֶּרֶךְ**- ולא שילשת את הגבול ולא הכנת את הדרך כראוי, כמו שנכתב לעיל, **וְהִכָּהוּ נָפֶשׁ**, **וְלוֹ** לרוצח בשגגה **אֵין מִשְׁפַּט**- דין **מָוֶת**, **כִּי** הרי **לֹא שׂנֵא הוּא לוֹ מִתְּמוֹל שִׁלְשׁוֹם** לנרצח**:**

**(ז) עַל כֵּן אָנֹכִי מְצַוְּךָ לֵאמֹר**: **שָׁלשׁ עָרִים תַּבְדִּיל לָךְ**- שיוכלו לברוח לשם במהירות הרוצחים בשגגה**:**

**(ח) וְאִם יַרְחִיב ידוד אלוהיךָ אֶת גְּבֻלְךָ** מעבר לגבולות הכתובים בפרשת מסעי, **כַּאֲשֶׁר נִשְׁבַּע לַאֲבֹתֶיךָ**, **וְנָתַן לְךָ אֶת כָּל הָאָרֶץ אֲשֶׁר דִּבֶּר לָתֵת לַאֲבֹתֶיךָ**- כפי מה שהבטיח לאברהם בברית בין הבתרים "מנהר מצרים... עד נהר פרת", וכמובא בפרשת משפטים "מים סוף ועד ים פלישתים וממדבר ועד הנהר"**:**

**(ט)** וזה יקרה **כִּי תִשְׁמֹר אֶת כָּל הַמִּצְוָה הַזֹּאת לַעֲשׂתָהּ**- שתשמור את כל מצוות התורה **אֲשֶׁר אָנֹכִי מְצַוְּךָ הַיּוֹם,** וגם **לְאַהֲבָה אֶת ידוד אלוהיךָ** וגם **וְלָלֶכֶת בִּדְרָכָיו כָּל הַיָּמִים**- וכך תעשה כל הזמן, אם זה יקרה, אז- **וְיָסַפְתָּ**- תוסיף **לְךָ עוֹד שָׁלשׁ עָרִים עַל הַשָּׁלשׁ הָאֵלֶּה**, ובסך הכל תשע ערי מקלט**:**

**(י) וְלֹא יִשָּׁפֵךְ דָּם נָקִי** של הרוצח בשגגה **בְּקֶרֶב אַרְצְךָ אֲשֶׁר ידוד אלוהיךָ נֹתֵן לְךָ נַחֲלָה**, **וְהָיָה עָלֶיךָ** עונש על ה **דָּמִים** שנשפכו, מפני שלא הבדלת ערי מקלט**:**

**(יא) וְכִי יִהְיֶה אִישׁ שׂנֵא לְרֵעֵהוּ וְאָרַב לוֹ וְקָם עָלָיו וְהִכָּהוּ** מכת **נֶפֶשׁ וָמֵת**, **וְנָס אֶל אַחַת הֶעָרִים הָאֵל** - האלה**:**

**(יב)** במקרה כזה- **וְשָׁלְחוּ זִקְנֵי עִירוֹ** של הרוצח, **וְלָקְחוּ אֹתוֹ מִשָּׁם וְנָתְנוּ אֹתוֹ בְּיַד גֹּאֵל הַדָּם** והוא יהרגהו **וָמֵת:**

**(יג) לֹא תָחוֹס עֵינְךָ עָלָיו**- על הרוצח, **וּבִעַרְתָּ דַם הַנָּקִי מִיִּשְׂרָאֵל**- את העונש המוטל עליך בעקבות הדם הנקי של הנרצח תבער בכך שתהרוג את הרוצח, כמו שכתוב בפרשת מסעי: "ולארץ לא יכופר לדם אשר שופך בה כי אם בדם שופכו",ואז- **וְטוֹב לָךְ:**

# הסגת גבול

**(יד) לֹא תַסִּיג**- תזיז לאחור (מלשון נסיגה) את **גְּבוּל** הנחלה של **רֵעֲךָ אֲשֶׁר גָּבְלוּ רִאשֹׁנִים**- אלעזר הכהן ויהושע בן נון שחילקו את הארץ בין השבטים ובתוך השבטים עצמם חילקו למשפחות, **בְּנַחֲלָתְךָ אֲשֶׁר תִּנְחַל בָּאָרֶץ אֲשֶׁר ידוד אלוהיךָ נֹתֵן לְךָ לְרִשְׁתָּהּ**, זאת אומרת שזה איסור נוסף מלבד איסור הגזל שבעניין, ונוהג רק בארץ**:**

# עדי שקר

**(טו) לֹא יָקוּם**- יקיים את העדות- **עֵד אֶחָד** שיעיד **בְּאִישׁ, לְכָל עָוֹן**- במזיד **וּלְכָל חַטָּאת-** בשוגג, **בְּכָל חֵטְא אֲשֶׁר יֶחֱטָא,** אלא רק **עַל פִּי שְׁנֵי עֵדִים אוֹ עַל פִּי שְׁלשָׁה עֵדִים יָקוּם**- יתקיים **דָּבָר** של עדות**:**

**(טז) כִּי יָקוּם עֵד** **חָמָס**- עוול, עדי רשע, שיעידו **בְּאִישׁ, לַעֲנוֹת**- להעיד **בּוֹ סָרָה**- שקר**:**

**(יז) וְעָמְדוּ שְׁנֵי הָאֲנָשִׁים אֲשֶׁר לָהֶם הָרִיב**- בעלי הדין **לִפְנֵי ידוד** (כי ה' שורה בבית הדין ועוזר לדיינים לפסוק לפי האמת), ובעלי הדין יהיו **לִפְנֵי הַכֹּהֲנִים** (שהיוו את רוב הדיינים בארץ) **וְהַשֹּׁפְטִים**- שאינם כהנים**, אֲשֶׁר יִהְיוּ בַּיָּמִים הָהֵם:**

**(יח) וְדָרְשׁוּ**- יבדקו ויחקרו **הַשֹּׁפְטִים הֵיטֵב**, **וְהִנֵּה עֵד**- עדי **שֶׁקֶר הָעֵד**- העדים, כי **שֶׁקֶר עָנָה**- העיד **בְאָחִיו:**

**(יט) וַעֲשִׂיתֶם לוֹ**- לעדי השקר **כַּאֲשֶׁר זָמַם**- חשב **לַעֲשׂוֹת לְאָחִיו**, ובכך **וּבִעַרְתָּ הָרָע מִקִּרְבֶּךָ:**

**(כ) וְהַנִּשְׁאָרִים יִשְׁמְעוּ וְיִרָאוּ**, **וְלֹא יֹסִפוּ לַעֲשׂוֹת עוֹד כַּדָּבָר הָרָע הַזֶּה בְּקִרְבֶּךָ**- להעיד שקר בבית הדין**:**

**(כא) וְלֹא תָחוֹס עֵינֶךָ** על עדי השקר, אלא **נֶפֶשׁ בְּנֶפֶשׁ**- אם העידו שחייב הנידון מיתה- עונשם מיתה, **עַיִן בְּעַיִן שֵׁן בְּשֵׁן יָד בְּיָד רֶגֶל בְּרָגֶל**- ואם העידו שהנידון חייב דמי עין או שן וכו', הם חייבים לתת לו את אותו סכום שרצו לחייבו בבית הדין**:**

#### פרק כ

# דיני היציאה למלחמה

**(א) כִּי תֵצֵא לַמִּלְחָמָה עַל אֹיְבֶךָ וְרָאִיתָ סוּס**- סוסים רבים **וָרֶכֶב**- רכבי ברזל, וגם **עַם רַב מִמְּךָ**,למרות זאת **לֹא תִירָא מֵהֶם,** **כִּי**- שהרי **ידוד אלוהיךָ עִמָּךְ**, והוא **הַמַּעַלְךָ מֵאֶרֶץ מִצְרָיִם**, וכמו שעזר לך אז, כן יעזור לך כעת**:**

**(ב) וְהָיָה כְּקָרָבְכֶם אֶל הַמִּלְחָמָה**, לפני שהמלחמה מתחילה, **וְנִגַּשׁ הַכֹּהֵן** המיועד לכך (נקרא בלשון חז"ל "כהן משוח מלחמה"), **וְדִבֶּר אֶל הָעָם:**

**(ג) וְאָמַר אֲלֵהֶם**: **שְׁמַע**- הקשיבו עם **יִשְׂרָאֵל**, **אַתֶּם קְרֵבִים הַיּוֹם לַמִּלְחָמָה עַל אֹיְבֵיכֶם,** ולמרות זאת **אַל יֵרַךְ לְבַבְכֶם**- מלהילחם היטב, **אַל תִּירְאוּ**- תפחדו, **וְאַל תַּחְפְּזוּ**- תמהרו לברוח (חפזון) מרוב בהלה, **וְאַל תַּעַרְצוּ**- תישברו ברוחכם **מִפְּנֵיהֶם:**

**(ד) כִּי ידוד אלוהיכֶם** הוא **הַהֹלֵךְ עִמָּכֶם** גם **לְהִלָּחֵם לָכֶם עִם אֹיְבֵיכֶם**- וכך תנצחו במלחמה, וגם **לְהוֹשִׁיעַ אֶתְכֶם**- שלא ימותו מכם**:**

**(ה)** ואחרי דבריו של הכהן, **וְדִבְּרוּ הַשֹּׁטְרִים**- הממונים על הצבא **אֶל הָעָם לֵאמֹר**: **מִי הָאִישׁ אֲשֶׁר בָּנָה בַיִת חָדָשׁ וְלֹא חֲנָכוֹ**- לא התחיל לגור בו (כמו "חנוכת המזבח"), הוא **יֵלֵךְ וְיָשֹׁב לְבֵיתוֹ,** מפני שהוא חושש כל הזמן **פֶּן**- שמא **יָמוּת בַּמִּלְחָמָה וְאִישׁ אַחֵר יַחְנְכֶנּוּ**- ולכן אינו נלחם היטב**:**

**(ו) וּמִי הָאִישׁ אֲשֶׁר נָטַע כֶּרֶם וְלֹא חִלְּלוֹ**- לא הגיעה השנה הרביעית שבה מעלים את הפירות למקום אשר יבחר ה' או שמ**חלל**ים אותם על כסף ואותו מעלים למשכן, כך שאדם זה עוד לא נהנה מהכרם שנטע, גם הוא **יֵלֵךְ וְיָשֹׁב לְבֵיתוֹ,** מפני שהוא חושש כל הזמן **פֶּן יָמוּת בַּמִּלְחָמָה וְאִישׁ אַחֵר יְחַלְּלֶנּוּ**- ולכן אינו נלחם היטב**:**

**(ז) וּמִי הָאִישׁ אֲשֶׁר אֵרַשׂ אִשָּׁה וְלֹא לְקָחָהּ**- עוד לא התחתן איתה, גם הוא **יֵלֵךְ וְיָשֹׁב לְבֵיתוֹ,** מפני שהוא חושש כל הזמן **פֶּן יָמוּת בַּמִּלְחָמָה וְאִישׁ אַחֵר יִקָּחֶנָּה**- ולכן אינו נלחם היטב**:**

**(ח) וְיָסְפוּ** (בעניין קצת שונה) **הַשֹּׁטְרִים לְדַבֵּר אֶל הָעָם וְאָמְרוּ**: **מִי הָאִישׁ הַיָּרֵא**- מפחד מהמלחמה, **וְרַךְ הַלֵּבָב**- שמפחד מלהרוג, גם הוא **יֵלֵךְ וְיָשֹׁב לְבֵיתוֹ**, כדי ש **וְלֹא יִמַּס אֶת לְבַב אֶחָיו כִּלְבָבוֹ**- שלא יגרום גם לאחרים לפחד**:**

**(ט) וְהָיָה כְּכַלֹּת**- לאחר שמסיימים **הַשֹּׁטְרִים לְדַבֵּר אֶל הָעָם, וּפָקְדוּ**- ממנים **שָׂרֵי צְבָאוֹת**- מפקדים, **בְּרֹאשׁ הָעָם**. לא עושים זאת קודם כי ייתכן שחלק משרי הצבאות יחזרו לביתם, וכן ייתכן שחיילים רבים יחזרו וכך החלוקה בין המפקדים לא תהיה שוה**:**

# דיני המלחמה

**(י) כִּי תִקְרַב אֶל** כל **עִיר לְהִלָּחֵם עָלֶיהָ**,אז דבר ראשון- **וְקָרָאתָ אֵלֶיהָ לְשָׁלוֹם:**

**(יא) וְהָיָה אִם שָׁלוֹם תַּעַנְךָ וּפָתְחָה לָךְ** את שערי העיר ללא מלחמה, אז **וְהָיָה כָּל הָעָם הַנִּמְצָא בָהּ יִהְיוּ לְךָ לָמַס**- יעלו לך מיסי כסף, וגם **וַעֲבָדוּךָ**- יהיו עבדיכם, כגון לחטוב עצים ולשאוב מים**:**

**(יב) וְאִם לֹא תַשְׁלִים עִמָּךְ**- לקבל את התנאים לעיל, או במקרה- **וְעָשְׂתָה עִמְּךָ מִלְחָמָה,** אז **וְצַרְתָּ עָלֶיהָ**- עשה עליה מצור והילחם בה**:**

**(יג) וּנְתָנָהּ ידוד אלוהיךָ בְּיָדֶךָ,** ואז- **וְהִכִּיתָ אֶת כָּל זְכוּרָהּ**- כל הזכרים הגדולים- **לְפִי חָרֶב:**

**(יד) רַק הַנָּשִׁים וְהַטַּף וְהַבְּהֵמָה וְכֹל אֲשֶׁר יִהְיֶה בָעִיר,** דהיינו **כָּל שְׁלָלָהּ, תָּבֹז לָךְ**- תיקח לך לביזה (שלל), **וְאָכַלְתָּ**- תיקח **אֶת שְׁלַל אֹיְבֶיךָ אֲשֶׁר נָתַן ידוד אלוהיךָ לָךְ:**

**(טו) כֵּן**- ככה **תַּעֲשֶׂה לְכָל הֶעָרִים הָרְחֹקֹת מִמְּךָ מְאֹד**, **אֲשֶׁר לֹא מֵעָרֵי הַגּוֹיִם הָאֵלֶּה**- שייכתבו לקמן, **הֵנָּה**- הן**:**

**(טז) רַק מֵעָרֵי הָעַמִּים הָאֵלֶּה אֲשֶׁר ידוד אלוהיךָ נֹתֵן לְךָ נַחֲלָה** בארץ כנען, אם תילחם בהם, אז **לֹא תְחַיֶּה כָּל נְשָׁמָה**- ותהרוג גם את הנשים והטף(אך גם זה לאחר שקראת לה לשלום והיא סרבה לכך)**:**

**(יז) כִּי**- אלא **הַחֲרֵם תַּחֲרִימֵם**- תשמידם, את **הַחִתִּי וְהָאֱמֹרִי הַכְּנַעֲנִי וְהַפְּרִזִּי הַחִוִּי וְהַיְבוּסִי**, **כַּאֲשֶׁר צִוְּךָ ידוד אלוהיךָ** (העם הגרגשי לא מוזכר כאן מכיוון שהוא עם קטן יחסית, ופעמים רבות התורה לא מזכירה אותו)**:**

**(יח)** ובעמים אלו הורגים את כולם, **לְמַעַן אֲשֶׁר לֹא יְלַמְּדוּ אֶתְכֶם לַעֲשׂוֹת כְּכֹל תּוֹעֲבֹתָם אֲשֶׁר עָשׂוּ לֵאלוהיהֶם וַחֲטָאתֶם לַידוד אלוהיכֶם**. עמים אלו היו מושחתים במעשיהם ולא רוצים שתלמדו מהם**:**

# דיני מצור

**(יט) כִּי**- כאשר **תָצוּר**- תעשה מצור **אֶל עִיר יָמִים רַבִּים לְהִלָּחֵם עָלֶיהָ לְתָפְשָׂהּ,** אז **לֹא תַשְׁחִית אֶת עֵצָהּ**- עצי הפריהסמוכים לעיר **לִנְדֹּחַ**- לדחוף **עָלָיו גַּרְזֶן**- כדי לעשות ממנו כלי מצור וכדומה**, כִּי**- אלא **מִמֶּנּוּ תֹאכֵל**- מותר לך לאכול מעצים אלו, אבל **וְאֹתוֹ לֹא תִכְרֹת, כִּי הָאָדָם עֵץ הַשָּׂדֶה לָבֹא מִפָּנֶיךָ בַּמָּצוֹר**?! וכי עץ השדה הוא האדם שנלחם בך ונמצא במצור מפניך שאתה כורת אותו?!

**(כ) רַק עֵץ אֲשֶׁר תֵּדַע כִּי לֹא עֵץ מַאֲכָל הוּא**, **אֹתוֹ תַשְׁחִית וְכָרָתָּ,** ועל ידו **וּבָנִיתָ**- תבנה כלי **מָצוֹר עַל הָעִיר אֲשֶׁר הִוא עֹשָׂה עִמְּךָ מִלְחָמָה עַד רִדְתָּהּ**- עד שתוריד את חומותיה ותנצח אותה. זאת אומרת שאם יש עצי סרק אז אסור לכרות את עצי הפרי, מפני שזה השחתה לשוא. (הערנו שמכאן למדו איסור כללי להשחית דבר שלא לצורך, כגון אוכל שלא אוכלים, שבירת כלים וכדומה)**:**

#### פרק כא

##### **דין חלל שלא נודע מי הכהו**

**(א) כִּי יִמָּצֵא חָלָל**- אדם הרוג **בָּאֲדָמָה אֲשֶׁר ידוד אלוהיךָ נֹתֵן לְךָ לְרִשְׁתָּהּ** (דין זה נוהג רק בארץ), **נֹפֵל בַּשָּׂדֶה לֹא נוֹדַע מִי הִכָּהוּ**- מי הרגו**:**

**(ב) וְיָצְאוּ זְקֵנֶיךָ וְשֹׁפְטֶיךָ**- הזקנים החשובים, מבית הדין הגדול, **וּמָדֲדוּ** את המרחק **אֶל הֶעָרִים אֲשֶׁר סְבִיבֹת הֶחָלָל:**

**(ג) וְהָיָה הָעִיר** **הַקְּרֹבָה**- שנמצאת הכי קרובה **אֶל הֶחָלָל**, **וְלָקְחוּ זִקְנֵי**- שופטי **הָעִיר הַהִוא עֶגְלַת בָּקָר אֲשֶׁר לֹא עֻבַּד בָּהּ**- שלא חרשו איתה מעולם, וגם **אֲשֶׁר לֹא מָשְׁכָה בְּעֹל**- בעול כלשהו של משאות**:**

**(ד) וְהוֹרִדוּ זִקְנֵי הָעִיר הַהִוא אֶת הָעֶגְלָה אֶל נַחַל אֵיתָן**- חזק, שהאדמה שלו קשה (הנמצא בסמוך לעיר), **אֲשֶׁר לֹא יֵעָבֵד בּוֹ וְלֹא יִזָּרֵעַ**- שאי אפשר לעובדה ולזרוע בה, **וְעָרְפוּ**- חותכים אותה מהעורף **שָׁם אֶת הָעֶגְלָה בַּנָּחַל**. העגלה שלא הולידה מעולם שעורפים אותה בתוך הנחל שלא יכול להצמיח כלום רומזים לאותו אדם שנרצח ולא יכול להוליד יותר בחייו**:**

**(ה) וְנִגְּשׁוּ הַכֹּהֲנִים בְּנֵי לֵוִי**- שבאים מבית המקדש [והם חברי בית הדין הגדול, כמובא בסוף הפסוק], ודוקא הם ניגשים לומר מה שיאמרו להלן **כִּי בָם בָּחַר ידוד אלוהיךָ לְשָׁרְתוֹ** במקדש **וּלְבָרֵךְ בְּשֵׁם ידוד**- ברכת כהנים, **וְעַל פִּיהֶם יִהְיֶה** הדין של **כָּל רִיב** בין אנשים **וְכָל נָגַע** שיש לגביו ספק (שבמקרה כזה מביאים את הדין לבית הדין הגדול, ושם הכהנים, שהם רוב השופטים בדרך כלל, פוסקים את הדין)**:**

**(ו)** והכהנים ייגשו בזמן ש: **וְכֹל זִקְנֵי הָעִיר הַהִוא הַקְּרֹבִים אֶל הֶחָלָל**, **יִרְחֲצוּ אֶת יְדֵיהֶם עַל הָעֶגְלָה הָעֲרוּפָה בַנָּחַל:**

**(ז) וְעָנוּ וְאָמְרוּ** אותם זקני העיר: **יָדֵינוּ לֹא שָׁפְכוּ אֶת הַדָּם הַזֶּה**- הדם לא נשפך באשמתנו, כי העמדנו שומרים בדרכים והסברנו להרוג את הדרך וכדומה, **וְעֵינֵינוּ לֹא רָאוּ**- אנו לא יודעים אנו מי רצח אותו**:**

**(ח)** ואז הכהנים (המוזכרים לעיל) אומרים: **כַּפֵּר לְעַמְּךָ יִשְׂרָאֵל אֲשֶׁר פָּדִיתָ** אותם ממצרים וריחמת עליהם**, ידוד**, וכמו שריחמת עליהם אז- רחם עליהם גם עכשיו**, וְאַל תִּתֵּן** עלינו עונש של **דָּם נָקִי** שנשפך **בְּקֶרֶב עַמְּךָ יִשְׂרָאֵל**, **וְנִכַּפֵּר לָהֶם הַדָּם**- העונש המוטל עליהם בעקבות שפך הדם**:**

**(ט)** ומסיימת התורה ואומרת: **וְאַתָּה**, על ידי מעשים אלו **תְּבַעֵר** את העונש המוטל עליך בעקבות **הַדָּם הַנָּקִי מִקִּרְבֶּךָ**, **כִּי תַעֲשֶׂה הַיָּשָׁר בְּעֵינֵי ידוד**. עושים את כל התהליך המבואר בפרשיה זו כדי לזעזע את האנשים של האזור על אחריותם לכך שנרצח אדם באזורם, וכן ייתכן שמתוך פרסום רב זה יידעו מי הרוצח:

# פרשת כי תצא

# פרק כא

##### **אשת יפת תואר**

**(י) כִּי תֵצֵא לַמִּלְחָמָה עַל אֹיְבֶיךָ**, **וּנְתָנוֹ ידוד אלוהיךָ בְּיָדֶךָ וְשָׁבִיתָ שִׁבְיוֹ** (מדובר במלחמה שאינה עם עמי כנען, שהרי במלחמה איתם הורגים כל נשמה)**:**

**(יא) וְרָאִיתָ בַּשִּׁבְיָה אֵשֶׁת יְפַת תֹּאַר**, **וְחָשַׁקְתָּ בָהּ**- ואתה רוצה לשכב אותה, אז **וְלָקַחְתָּ לְךָ לְאִשָּׁה**- מותר לך לקחתה לאישה ולשכב אותה,אך קודם לכן תצטרך לעבור את התהליך המובא כאן**:**

**(יב)** 1. **וַהֲבֵאתָהּ אֶל תּוֹךְ בֵּיתֶךָ**, 2. **וְגִלְּחָה אֶת רֹאשָׁהּ**- כדי להסיר את יפיה, 3. **וְעָשְׂתָה אֶת צִפָּרְנֶיהָ**- תגדל את צפרניה, כדילהיראות מכוערת**:**

**(יג)** 4. **וְהֵסִירָה אֶת שִׂמְלַת שִׁבְיָהּ**- שהיתה יפה, **מֵעָלֶיהָ**- כדי להסיר יפיה, 5. **וְיָשְׁבָה בְּבֵיתֶךָ וּבָכְתָה אֶת אָבִיהָ וְאֶת אִמָּהּ** שתעזוב אותם מעתה בעל כרחה, במשך **יֶרַח**- חודש **יָמִים,** ורק **וְאַחַר כֵּן**- אחרי שתעשה כל המעשים האלו,אם עדיין תרצה **תָּבוֹא אֵלֶיהָ וּבְעַלְתָּהּ**- תשכב אותה, ואחר כך אם תרצה להמשיך לקיים אותה, אז **וְהָיְתָה לְךָ לְאִשָּׁה**- אתה צריך להתחתן איתה (וכמובן שגם לגייר אותה קודם לכן). המטרה בכל המעשים האלו היא לתת ליצרו של האדם להתקרר ולא לרצות את האישה הזו יותר, אך אם נאסור לו אותה במלחמה לגמרי, הוא עלול לא להתגבר על יצרו ולשכב אותה במלחמה**:**

**(יד) וְהָיָה אִם לֹא חָפַצְתָּ בָּהּ**, **וְשִׁלַּחְתָּהּ לְנַפְשָׁהּ**- תשחרר אותה, **וּמָכֹר לֹא תִמְכְּרֶנָּה בַּכָּסֶף**- לשפחה, **לֹא תִתְעַמֵּר בָּהּ**- תסחור בה (התעמרות=סחר באנשים), **תַּחַת אֲשֶׁר עִנִּיתָהּ**- שעשית לה את כל המעשים הללו. ואין זה מדרך המוסר שלאחר מכן גם תמכור אותה (וכל שכן שלאחר ששכב איתה אסור לו למכרה)**:**

### דין הבכור לנחלה

**(טו) כִּי תִהְיֶיןָ לְאִישׁ שְׁתֵּי נָשִׁים הָאַחַת אֲהוּבָה וְהָאַחַת שְׂנוּאָה** (אהובה ושנואה לאו דוקא אלא אפילו אהובה יותר ופחות), **וְיָלְדוּ לוֹ בָנִים הָאֲהוּבָה וְהַשְּׂנוּאָה**, **וְהָיָה הַבֵּן הַבְּכֹר לַשְּׂנִיאָה**-הבן הראשון שנולד היה מהשנואה**:**

**(טז)** במקרה כזה- **וְהָיָה בְּיוֹם הַנְחִילוֹ אֶת בָּנָיו אֵת אֲשֶׁר יִהְיֶה לוֹ**, **לֹא יוּכַל לְבַכֵּר**- להעדיף (מלשון בכור) **אֶת בֶּן הָאֲהוּבָה עַל פְּנֵי בֶן הַשְּׂנוּאָה הַבְּכֹר**,ולתת לבן האהובהחלק גדול יותר בירושה**:**

**(יז) כִּי**- אלא **אֶת הַבְּכֹר בֶּן הַשְּׂנוּאָה יַכִּיר**- יעדיף (יכיר בו כבכור שלו), **לָתֶת לוֹ פִּי שְׁנַיִם** מכל שאר האחים, **בְּכֹל אֲשֶׁר יִמָּצֵא לוֹ**- בכל נכסיו, **כִּי הוּא רֵאשִׁית אֹנוֹ**- כוחו, (הוא מהזרע (שהוא כח האדם) הראשון שנולד לו ילד), ולכן **לוֹ מִשְׁפַּט הַבְּכֹרָה:**

### בן סורר ומורה

**(יח) כִּי יִהְיֶה לְאִישׁ בֵּן סוֹרֵר**- סר מדרך התורה (עושה עבירות), **וּמוֹרֶה**- מסרב לשמוע לתורה, וחוץ מזה גם **אֵינֶנּוּ שֹׁמֵעַ בְּקוֹל אָבִיו וּבְקוֹל אִמּוֹ** שאומרים לו לחדול ממעשיו, **וְיִסְּרוּ אֹתוֹ**- ולמרות שמכים אותו אביו ואמו, עדיין **וְלֹא יִשְׁמַע אֲלֵיהֶם**, עומד במריו ולא חוזר בו מדרכו הרעה**:**

**(יט) וְתָפְשׂוּ בוֹ אָבִיו וְאִמּוֹ וְהוֹצִיאוּ אֹתוֹ אֶל זִקְנֵי עִירוֹ**- השופטים, הנמצאים ב- **וְאֶל שַׁעַר מְקֹמוֹ:**

**(כ) וְאָמְרוּ אֶל זִקְנֵי עִירוֹ**: **בְּנֵנוּ זֶה סוֹרֵר וּמֹרֶה**, **אֵינֶנּוּ שֹׁמֵעַ בְּקֹלֵנוּ**,וחוץ מזה הוא גם **זוֹלֵל**- אוכל בתאוה גדולה, **וְסֹבֵא**- שותה הרבה יין**:**

**(כא) וּרְגָמֻהוּ כָּל אַנְשֵׁי עִירוֹ בָאֲבָנִים וָמֵת** (מפני שאם למרות כל ההתראות והאזהרות הוא לא שומע, אנו חוששים שהוא ימשיך להידרדר ולכן עוצרים אותו כבר עכשיו), ובזה שתהרוג אותו- **וּבִעַרְתָּ הָרָע מִקִּרְבֶּךָ**, **וְכָל יִשְׂרָאֵל יִשְׁמְעוּ וְיִרָאוּ** ולא ילמדו ממנו לעשות כך**:**

### דין הנתלים

**(כב) וְכִי יִהְיֶה בְאִישׁ חֵטְא מִשְׁפַּט מָוֶת**- חטא שעונשו מות, ולכן- **וְהוּמָת** בבית דין**,** ובמקרה שדינו תליה- **וְתָלִיתָ אֹתוֹ עַל עֵץ:**

**(כג)** במקרה שהוא נתלה, אז **לֹא תָלִין**- תישן **נִבְלָתוֹ עַל הָעֵץ**- להשאיר אותה תלויה כל הלילה, **כִּי**- אלא **קָבוֹר תִּקְבְּרֶנּוּ בַּיּוֹם הַהוּא, כִּי**- מפני ש **קִלְלַת אלוהים תָּלוּי**- התלוי הוא המקולל מה' יותר מכל המיתות, לכן אל תשאיר אותו כל הלילה תלוי על העץ כדי ש **וְלֹא תְטַמֵּא אֶת אַדְמָתְךָ אֲשֶׁר ידוד אלוהיךָ נֹתֵן לְךָ נַחֲלָה:**

#### פרק כב

### השבת אבידה

**(א) לֹא תִרְאֶה אֶת שׁוֹר אָחִיךָ אוֹ אֶת שֵׂיוֹ**- השה שלו, **נִדָּחִים**- נדחפים ממנו, דהיינואבודים **וְהִתְעַלַּמְתָּ מֵהֶם**- ולא תעשה כלום**,** אלא **הָשֵׁב תְּשִׁיבֵם לְאָחִיךָ:**

**(ב) וְאִם לֹא** גר **קָרוֹב אָחִיךָ אֵלֶיךָ**- ולכן אינך יכול להחזיר לו את האבידה (אע"פ שאתה יודע מי זה), או ש **וְלֹא יְדַעְתּוֹ**- שאינך יודע מי בעל האבידה, אז **וַאֲסַפְתּוֹ אֶל תּוֹךְ בֵּיתֶךָ**, **וְהָיָה עִמְּךָ עַד דְּרשׁ**- שיבקש **אָחִיךָ אֹתוֹ,** ואז **וַהֲשֵׁבֹתוֹ לוֹ:**

**(ג) וְכֵן תַּעֲשֶׂה לַחֲמֹרוֹ וְכֵן תַּעֲשֶׂה לְשִׂמְלָתוֹ וְכֵן תַּעֲשֶׂה לְכָל אֲבֵדַת אָחִיךָ אֲשֶׁר תֹּאבַד מִמֶּנּוּ וּמְצָאתָהּ, לֹא תוּכַל לְהִתְעַלֵּם** מהם, אלא תשיבם לבעליהם:

### דינים שונים

**(ד) לֹא תִרְאֶה אֶת חֲמוֹר אָחִיךָ אוֹ שׁוֹרוֹ נֹפְלִים בַּדֶּרֶךְ** מרוב המשא שלהם **וְהִתְעַלַּמְתָּ מֵהֶם**, אלא **הָקֵם תָּקִים עִמּוֹ**- תעזור לו לטעון את המשא שוב**:**

**(ה) לֹא יִהְיֶה כְלִי גֶבֶר**- כגון מלבוש שלו או כלי אחר **עַל אִשָּׁה**, **וְלֹא יִלְבַּשׁ גֶּבֶר שִׂמְלַת**- כל לבוש של **אִשָּׁה, כִּי תוֹעֲבַת ידוד אלוהיךָ כָּל עֹשֵׂה אֵלֶּה** (נתנו לכך שתי סיבות: 1. טשטוש ההבדלים בין גברים לנשים. 2. בעיות הצניעות שדבר כזה גורם)**:**

**(ו) כִּי יִקָּרֵא**- יהיה לפניך במקרה, **קַן** של **צִפּוֹר לְפָנֶיךָ בַּדֶּרֶךְ בְּכָל עֵץ אוֹ עַל הָאָרֶץ**- האדמה, ובקן יש **אֶפְרֹחִים אוֹ בֵיצִים וְהָאֵם רֹבֶצֶת עַל הָאֶפְרֹחִים אוֹ עַל הַבֵּיצִים**, אז **לֹא תִקַּח הָאֵם עַל**- עם **הַבָּנִים**- גם אותה וגם אותם, (שזה אכזריות שהאם רואה בכך)**:**

**(ז)** אלא **שַׁלֵּחַ תְּשַׁלַּח אֶת הָאֵם** ורק אז **וְאֶת הַבָּנִים תִּקַּח לָךְ, לְמַעַן יִיטַב לָךְ וְהַאֲרַכְתָּ יָמִים** (כמו שאתה חס על הציפור שלא יהיה לה צער,ובכך אתה מאריך את ימיה)**:**

**(ח) כִּי**- כאשר **תִבְנֶה בַּיִת חָדָשׁ וְעָשִׂיתָ מַעֲקֶה**- גדר **לְגַגֶּךָ, וְלֹא תָשִׂים**- תגרום ל **דָּמִים**- אנשים שימותו ויישפך דמם **בְּבֵיתֶךָ, כִּי יִפֹּל הַנֹּפֵל**- מי שייפול **מִמֶּנּוּ:**

**(ט) לֹא תִזְרַע כַּרְמְךָ כִּלְאָיִם**- בשני מינים, **פֶּן תִּקְדַּשׁ**- תיאסר (כמו שאסור להנות מדברים שהוקדשו למקדש),גם **הַמְלֵאָה**- התבואה שתתמלא מ **הַזֶּרַע אֲשֶׁר תִּזְרָע,** וגם **וּתְבוּאַת הַכָּרֶם**, זאת אומרת ששניהם יהיו אסורים בכלאיים אלו**:**

**(י) לֹא תַחֲרשׁ בְּשׁוֹר וּבַחֲמֹר יַחְדָּו:**

**(יא) לֹא תִלְבַּשׁ שַׁעַטְנֵז**- בגד שעשוי מערבוב של **צֶמֶר וּפִשְׁתִּים יַחְדָּו:**

**(יב) גְּדִלִים**- חוטים קלועים וגדוּלים (הציצית שלנו) **תַּעֲשֶׂה לָּךְ עַל אַרְבַּע כַּנְפוֹת כְּסוּתְךָ אֲשֶׁר תְּכַסֶּה בָּהּ:**

### מוציא שם רע

**(יג) כִּי יִקַּח**- יתחתן **אִישׁ** עם **אִשָּׁה וּבָא אֵלֶיהָ**- ושכב איתה בליל הנישואין, ואחר כך- **וּשְׂנֵאָהּ:**

**(יד) וְשָׂם לָהּ**- עליה **עֲלִילֹת**- סיבות לומר עליה **דְּבָרִים**- על מנת לגרש אותה**, וְהוֹצִא עָלֶיהָ שֵׁם רָע,** בכך ש **וְאָמַר**: **אֶת הָאִשָּׁה הַזֹּאת לָקַחְתִּי וָאֶקְרַב אֵלֶיהָ**- שכבתי איתה **וְלֹא מָצָאתִי לָהּ בְּתוּלִים**- דם הנמצא במקום הערוה של האשה ובפעם הראשונה ששוכבים איתה הוא שותת. ואם כן, מסתבר שאיש אחר שכב איתה קודם החתונה, ואיני מעוניין באישה כזו**:**

**(טו) וְלָקַח אֲבִי הַנַּעֲרָ וְאִמָּהּ**- שהם הטוענים לטובת בתם, **וְהוֹצִיאוּ אֶת בְּתוּלֵי הַנַּעֲרָ** (כמבואר לפנינו), **אֶל זִקְנֵי הָעִיר**- השופטים שנמצאים ב **הַשָּׁעְרָה**- שער העיר**:**

**(טז) וְאָמַר אֲבִי הַנַּעֲרָ אֶל הַזְּקֵנִים**: **אֶת בִּתִּי נָתַתִּי לָאִישׁ הַזֶּה לְאִשָּׁה וַיִּשְׂנָאֶהָ:**

**(יז) וְהִנֵּה הוּא שָׂם עֲלִילֹת דְּבָרִים לֵאמֹר**- וכך הוא טוען: **לֹא מָצָאתִי לְבִתְּךָ בְּתוּלִים**,והנה **וְאֵלֶּה בְּתוּלֵי בִתִּי**! **וּפָרְשׂוּ הַשִּׂמְלָה**- הסדין שעליו שכבו האיש והאשה ועליו נמצא דם הבתולים ששתת ממנה, ובכך יש הוכחה שאכן היה לה דם בתולים, **לִפְנֵי זִקְנֵי הָעִיר:**

**(יח) וְלָקְחוּ זִקְנֵי הָעִיר הַהִוא אֶת הָאִישׁ וְיִסְּרוּ אֹתוֹ**- מלקין אותו (זה עונש ראשון, על כך ששיקר והוציא שם רע על אשתו)**:**

**(יט)** עונש נוסף- **וְעָנְשׁוּ אֹתוֹ מֵאָה כֶסֶף וְנָתְנוּ לַאֲבִי הַנַּעֲרָה**- על כך שרצה להפסיד את האשה את כסף כתובתה, ועונשים אלו הם **כִּי**- מפני ש **הוֹצִיא שֵׁם רָע עַל בְּתוּלַת יִשְׂרָאֵל**, ובנוסף לעונשים אלו- **וְלוֹ תִהְיֶה לְאִשָּׁה לֹא יוּכַל לְשַׁלְּחָהּ כָּל יָמָיו**- כנגד זה שרצה לשלחה מעל פניו שלא בצדק**:**

**(כ)** אבל **וְאִם אֱמֶת הָיָה הַדָּבָר הַזֶּה** שטען הבעל, ובאמת **לֹא נִמְצְאוּ בְתוּלִים לַנַּעֲרָ**- ומדובר במקרה שבאו עדים ואמרו שראו אותה שוכבת עם איש אחֵר לאחַר שנתארסה לאיש זה, ודינה כנערה מאורסת שזנתה**:**

**(כא)** במקרה כזה- **וְהוֹצִיאוּ אֶת הַנַּעֲרָ אֶל פֶּתַח בֵּית אָבִיהָ** (כדי לבזות את משפחתה שיצא ממנה בת כזו) **וּסְקָלוּהָ אַנְשֵׁי עִירָהּ בָּאֲבָנִים וָמֵתָה**, **כִּי עָשְׂתָה נְבָלָה**- דבר מאוס **בְּיִשְׂרָאֵל, לִזְנוֹת**- מתחת הארוס שלה כשהיא עדיין ב **בֵּית אָבִיהָ, וּבִעַרְתָּ הָרָע מִקִּרְבֶּךָ:**

### דיני שכיבה שונים

**נשואה שזנתה**

**(כב) כִּי יִמָּצֵא אִישׁ שֹׁכֵב עִם אִשָּׁה בְעֻלַת בַּעַל**- נשואה, **וּמֵתוּ גַּם שְׁנֵיהֶם**- **הָאִישׁ הַשֹּׁכֵב עִם הָאִשָּׁה וְהָאִשָּׁה**, **וּבִעַרְתָּ הָרָע מִיִּשְׂרָאֵל:**

**נערה מאורסה שזנתה**

**(כג) כִּי יִהְיֶה נַעֲרָ בְתוּלָה מְאֹרָשָׂה לְאִישׁ** (אך לא נשואה), **וּמְצָאָהּ אִישׁ בָּעִיר וְשָׁכַב עִמָּהּ:**

**(כד) וְהוֹצֵאתֶם אֶת שְׁנֵיהֶם אֶל שַׁעַר הָעִיר הַהִוא**- ששם נמצא בית הדין, **וּסְקַלְתֶּם אֹתָם בָּאֲבָנִים וָמֵתוּ, אֶת הַנַּעֲרָ**- **עַל דְּבַר אֲשֶׁר לֹא צָעֲקָה בָעִיר**- וממילא מובן שהדבר היה לרצונה, **וְאֶת הָאִישׁ עַל דְּבַר אֲשֶׁר עִנָּה אֶת אֵשֶׁת רֵעֵהוּ**- בכך ששכב אותה (כל משכב בתולה קרוי עינוי, כי מנתק את בתוליה בשכיבה זו, והדבר מכאיב לה אף אם ברצונה היה הדבר), **וּבִעַרְתָּ הָרָע מִקִּרְבֶּךָ:**

**נערה מאורסה שנאנסה**

**(כה) וְאִם בַּשָּׂדֶה יִמְצָא הָאִישׁ אֶת הַנַּעֲרָ הַמְאֹרָשָׂה וְהֶחֱזִיק בָּהּ הָאִישׁ** בניגוד לרצונה **וְשָׁכַב עִמָּהּ**, **וּמֵת הָאִישׁ אֲשֶׁר שָׁכַב עִמָּהּ לְבַדּוֹ**- בסקילה**:**

**(כו) וְלַנַּעֲר לֹא תַעֲשֶׂה דָבָר**, **אֵין לַנַּעֲרָ חֵטְא** שבעבורו תתחייב **מָוֶת, כִּי כַּאֲשֶׁר יָקוּם אִישׁ עַל רֵעֵהוּ וּרְצָחוֹ נֶפֶשׁ**- בניגוד לרצון הנרצח, **כֵּן**- כך **הַדָּבָר הַזֶּה:**

**(כז) כִּי בַשָּׂדֶה מְצָאָהּ,** ולכן אפשר לומר ש **צָעֲקָה הַנַּעֲרָ הַמְאֹרָשָׂה וְאֵין מוֹשִׁיעַ לָהּ**- וממילא גם אם מצאו אותם לאחר מכן שוכבים, ייתכן שהיא ניסתה לצעוק אך אף אחד לא שמע אותה**:**

**נערה בתולה שנאנסה**

**(כח) כִּי יִמְצָא אִישׁ נַעֲרָ בְתוּלָה אֲשֶׁר לֹא אֹרָשָׂה וּתְפָשָׂהּ וְשָׁכַב עִמָּהּ** בניגוד לרצונה, **וְנִמְצָאוּ:**

**(כט) וְנָתַן הָאִישׁ הַשֹּׁכֵב עִמָּהּ לַאֲבִי הַנַּעֲרָ חֲמִשִּׁים כָּסֶף**- כמו מוהר (כתובה) שהיו נותנים לבתולות,ובנוסף- **וְלוֹ תִהְיֶה לְאִשָּׁה**- צריך להתחתן איתה- **תַּחַת אֲשֶׁר עִנָּהּ**- שכב אותה (כמבואר לעיל), וגם **לֹא יוּכַל שַׁלְּחָהּ כָּל יָמָיו**- אינו יכול לגרשה. (בפרשת משפטים מבואר דינו של מפתה נערה בתולה, ודינו הוא שהוא צריך לשאת אותה לאשה (ויכול לשלחה אם ירצה) או (במקרה והיא או אביה אינם רוצים בכך) לתת לאביה 50 כסף, ובאונס זה שני הדברים ביחד, וגם לא יכול לשלחה)**:**

#### פרק כג

**איסור ערות אב**

**(א) לֹא יִקַּח**- ישא **אִישׁ אֶת אֵשֶׁת אָבִיו** (אפילו אם איננה אמו), כדי שבכך- **וְלֹא יְגַלֶּה**- את ערותה של **כְּנַף אָבִיו**- האשה שנמצאת תחת כנפיו- חסותו של אביו**:**

### דיני ביאה בקהל

**(ב) לֹא יָבֹא פְצוּעַ דַּכָּה**- מי שביציו נפצעו, **וּכְרוּת שָׁפְכָה**- מי שערותו כרותה, **בִּקְהַל ידוד**- שלא יתחתן עם יהודיה (אבל מותר בשפחה כנענית ובגיורת, וכן בכל הנמנים לקמן), משום שאינם יכולים להוליד ילדים**:**

**(ג) לֹא יָבֹא מַמְזֵר**- אדם שנולד משכיבה אסורה שיש עליה עונש כרת (המבוארים בפרשת אחרי מות) **בִּקְהַל ידוד**- להתחתן עם יהודיה, **גַּם דּוֹר עֲשִׂירִי לֹא יָבֹא לוֹ בִּקְהַל ידוד**- זאת אומרת לעולם, כגון שהתחתן עם ממזרת, ונולד ילד ואחר כך הוא התחתן עם ממזרת וכו'**:**

**(ד) לֹא יָבֹא עַמּוֹנִי וּמוֹאָבִי בִּקְהַל ידוד**- אע"פ שהתגיירו, **גַּם דּוֹר עֲשִׂירִי לֹא יָבֹא לָהֶם בִּקְהַל ידוד עַד עוֹלָם**- כגון שהתגיירו והתחתנו עם מואבית שהתגיירה ונולד ילד וכו'**:**

**(ה)** והסיבה לכך היא- **עַל דְּבַר אֲשֶׁר לֹא קִדְּמוּ אֶתְכֶם בַּלֶּחֶם וּבַמַּיִם בַּדֶּרֶךְ בְּצֵאתְכֶם מִמִּצְרָיִם**- כשהגעתם לגבול מואב ועמון לפני הכניסה לארץ לאחר 40 שנות נדודים במדבר, בניגוד גמור לחסד שעשה אברהם עם אביהם לוט כל חייו (ומה שכתוב בפרשת דברים שקדמו המואבים, זה היה רק אלו שישבו בעיר 'ער', וגם זה היה בכסף מלא, אך בשאר הערים לא קדמום), וישנה סיבה נוספת ששייכת רק למואבים- **וַאֲשֶׁר שָׂכַר עָלֶיךָ אֶת בִּלְעָם בֶּן בְּעוֹר מִפְּתוֹר**- שם העיר שנמצאת ב **אֲרַם נַהֲרַיִם**, בשביל **לְקַלֲלֶךָּ**- אע"פ שלא רציתם להילחם בהם, וזה דבר המראה על רשעתם**:**

**(ו)** משה מעיר בדרך אגב- **וְלֹא אָבָה**- רצה **ידוד אלוהיךָ לִשְׁמֹעַ אֶל בִּלְעָם**, **וַיַּהֲפֹךְ ידוד אלוהיךָ לְּךָ אֶת הַקְּלָלָה**- את הרצון שלו לקלל- **לִבְרָכָה**- בכך שחִייב אותו לברך, **כִּי אֲהֵבְךָ ידוד אלוהיךָ:**

**(ז) לֹא תִדְרשׁ שְׁלֹמָם וְטֹבָתָם** של עמון ומואב, **כָּל יָמֶיךָ לְעוֹלָם**- לא רק בנושא הנישואין, אלא לא תעזור להם ותכרות איתם ברית וכדומה**:**

**(ח) לֹא תְתַעֵב אֲדֹמִי** לגמרי, אע"פ שיצאו לקראתכם בחרב, **כִּי** בכל זאת **אָחִיךָ הוּא**- שהרי עשו הוא אחיו של יעקב, **לֹא תְתַעֵב מִצְרִי** לגמרי, אע"פ ששיעבדו אתכם, **כִּי** בכל זאת **גֵר הָיִיתָ בְאַרְצוֹ**- מפני שבהתחלה, כשירדו בני יעקב למצרים, ארחו אתכם ודאגו לכם, לפני שהתחילה תקופת השעבוד**:**

1. ולכן **בָּנִים אֲשֶׁר יִוָּלְדוּ לָהֶם דּוֹר שְׁלִישִׁי** כן **יָבֹא לָהֶם בִּקְהַל ידוד:**

##### **דיני מחנה המלחמה**

**(י) כִּי תֵצֵא מַחֲנֶה**- למלחמה **עַל אֹיְבֶיךָ, וְנִשְׁמַרְתָּ מִכֹּל דָּבָר רָע**- דהיינו הדינים דלקמן**:**

**(יא)** 1. **כִּי יִהְיֶה בְךָ אִישׁ אֲשֶׁר לֹא יִהְיֶה טָהוֹר מִקְּרֵה**- ממקרה שקרה לו ב **לָיְלָה**- שיצאה ממנו שכבת זרע, שלעיתים יוצאת מהאדם בלילה,דינו הוא- **וְיָצָא אֶל מִחוּץ לַמַּחֲנֶה**, **לֹא יָבֹא אֶל תּוֹךְ הַמַּחֲנֶה** (בניגוד למצב רגיל (לא בשעת מלחמה), שאז אינו צריך לצאת מחוץ למחנה)**:**

**(יב) וְהָיָה לִפְנוֹת**- לפני ה **עֶרֶב**- השקיעה, **יִרְחַץ בַּמָּיִם**- יטבול במקוה, **וּכְבֹא**- ובשקיעת **הַשֶּׁמֶשׁ**- **יָבֹא אֶל תּוֹךְ הַמַּחֲנֶה:**

**(יג)** 2. **וְיָד**- מקום **תִּהְיֶה לְךָ מִחוּץ לַמַּחֲנֶה**, **וְיָצָאתָ שָׁמָּה חוּץ**- כשתרצה להתפנות גדולים**:**

**(יד) וְיָתֵד**- את חפירה **תִּהְיֶה לְךָ עַל אֲזֵנֶךָ**- כלי זיינך- כלי המלחמה שלך, **וְהָיָה בְּשִׁבְתְּךָ חוּץ**- כשתרצה להתפנות- **וְחָפַרְתָּה בָהּ** גומה, ששם תתפנה, **וְשַׁבְתָּ וְכִסִּיתָ אֶת צֵאָתֶךָ:**

**(טו)** ולמה יש לעשות כן? **כִּי ידוד אלוהיךָ מִתְהַלֵּךְ בְּקֶרֶב מַחֲנֶךָ** (כמו שמובא בפרשת שופטים, שה' נמצא עם מחנה המלחמה), וה' יוצא עמךכדי **לְהַצִּילְךָ**- שלא תמותו, וגם **וְלָתֵת אֹיְבֶיךָ לְפָנֶיךָ**- שתנצחו במלחמה, ומפני שה' איתך- **וְהָיָה מַחֲנֶיךָ קָדוֹשׁ,** כדי ש **וְלֹא יִרְאֶה**- ה', **בְךָ, עֶרְוַת דָּבָר**- דבר ערוה, היינו דבר לא טוב שצריך להיות מכוסה, ואז **וְשָׁב מֵאַחֲרֶיךָ**- ולא יעזור לכם במלחמה**:**

### דינים שונים

**(טז) לֹא תַסְגִּיר עֶבֶד** גוי שברח, **אֶל אֲדֹנָיו**- הגוי, **אֲשֶׁר יִנָּצֵל אֵלֶיךָ מֵעִם אֲדֹנָיו**- שנמצא בארצות הגויים**:**

**(יז)** אלא **עִמְּךָ יֵשֵׁב בְּקִרְבְּךָ**- בארץ ישראל **בַּמָּקוֹם אֲשֶׁר יִבְחַר בְּאַחַד שְׁעָרֶיךָ**- עריך **בַּטּוֹב לוֹ, לֹא תּוֹנֶנּוּ**- לא תצערנו. דין זה הוא כי אנו מעדיפים שגוי זה ילמד ממעשינו ולא ממעשי הגוי שאצלו הוא עבד. כמבון שזה באופן שהוא שומר 7 מצוות בני נח ומקבל את מלכות ישראל**:**

**(יח) לֹא תִהְיֶה קְדֵשָׁה**- מזומנת, אשה שמוכנה לזנות עם כל אחד, **מִבְּנוֹת יִשְׂרָאֵל, וְלֹא יִהְיֶה קָדֵשׁ**- מזומן, איש שמזמן את עצמו שכולם ישכבוהו, **מִבְּנֵי יִשְׂרָאֵל:**

**(יט) לֹא תָבִיא אֶתְנַן זוֹנָה**- מתנה ש**נתנ**ה לזונה בשכר השכיבה עמה, כגון שנתנו לה כבש, **וּמְחִיר כֶּלֶב**- בהמה שנקנתה בכסף שהרויחו ממכירת כלב, אל **בֵּית ידוד אלוהיךָ לְכָל נֶדֶר**- מכל סוגי הנדרים, **כִּי תוֹעֲבַת ידוד אלוהיךָ גַּם שְׁנֵיהֶם**- גם מחיר הכלב וכל שכן אתנן הזונה**:**

**(כ) לֹא תַשִּׁיךְ**- תיקח ריבית (מלשון נשיכה, שהריבית נושכת ומפסידה אותו עוד ועוד) **לְאָחִיךָ, נֶשֶׁךְ**- ריבית **כֶּסֶף, נֶשֶׁךְ**- ריבית **אֹכֶל, נֶשֶׁךְ**- ריבית של **כָּל דָּבָר אֲשֶׁר יִשָּׁךְ:**

**(כא) לַנָּכְרִי**- לגוי **תַשִּׁיךְ**- מותר לקחת ממנו ריבית, **וּלְאָחִיךָ לֹא תַשִּׁיךְ**, ואם תשאל: הרי אני מפסיד בכך שבינתיים יכולתי להרויח עם אותו הכסף שהלויתי ללא ריבית? אז תדע ש- **לְמַעַן יְבָרֶכְךָ ידוד אלוהיךָ בְּכֹל מִשְׁלַח יָדֶךָ**- בכל מה שתעסוק בו, **עַל הָאָרֶץ אֲשֶׁר אַתָּה בָא שָׁמָּה לְרִשְׁתָּהּ**, וממילא לא תפסיד**:**

**(כב) כִּי**- כאשר **תִדֹּר נֶדֶר לַידוד אלוהיךָ לֹא תְאַחֵר לְשַׁלְּמוֹ**- ותאמר שתביאנו מתי שתרצה, **כִּי**- שהרי **דָרשׁ יִדְרְשֶׁנּוּ ידוד אלוהיךָ מֵעִמָּךְ**- 'יבקש' שתביא אותו, וכשלא תביא את הנדר- **וְהָיָה בְךָ חֵטְא**- וה' יענישך על חטא זה**:**

**(כג) וְכִי תֶחְדַּל**- תפסיק **לִנְדֹּר, לֹא יִהְיֶה בְךָ חֵטְא** כלל, שהרי אין חטא בבכך שלא נודרים, כך שעדיף שלא תנדור מאשר תנדור ותאחר לשלם**:**

**(כד) מוֹצָא**- הדיבור שיצא מ **שְׂפָתֶיךָ**- **תִּשְׁמֹר וְעָשִׂיתָ, כַּאֲשֶׁר נָדַרְתָּ לַידוד אלוהיךָ נְדָבָה אֲשֶׁר דִּבַּרְתָּ בְּפִיךָ:**

**(כה) כִּי תָבֹא בְּכֶרֶם רֵעֶךָ** (ואתה שכיר שלו לבצור ענביו), **וְאָכַלְתָּ עֲנָבִים כְּנַפְשְׁךָ**- כרצונך עד **שָׂבְעֶךָ,** אבל **וְאֶל כֶּלְיְךָ** - הכלים שלך, **לֹא תִתֵּן** כדי לקחת לביתך**:**

**(כו) כִּי תָבֹא בְּקָמַת**- תבואה שלא נקצרה של **רֵעֶךָ** (ואתה שכירו לקצור תבואתו), **וְקָטַפְתָּ מְלִילֹת**- גרגרי תבואה שאפשר למלול- לפרוך אותם- **בְּיָדֶךָ,** ותוכל לאכלם, אבל **וְחֶרְמֵשׁ**- מגל **לֹא תָנִיף עַל קָמַת רֵעֶךָ**- ותקצור הרבה לאכול, אלא מותר לקטוף רק בידך (וכמובן שאסור ללת לכליך)**:**

# פרק כד

##### **דין החזרת אשה לאחר שילוחיה**

**(א) כִּי יִקַּח**- יתחתן **אִישׁ** עם **אִשָּׁה וּבְעָלָהּ**- ושכב איתה, **וְהָיָה אִם לֹא תִמְצָא חֵן בְּעֵינָיו כִּי מָצָא בָהּ עֶרְוַת דָּבָר**- דבר של ערוה, היינו דבר לא טוב (שצריך להיות מכוסה), **וְכָתַב לָהּ סֵפֶר כְּרִיתֻת**- ספר שכורת ומפריד בינו לבינה- גט, **וְנָתַן בְּיָדָהּ וְשִׁלְּחָהּ מִבֵּיתוֹ:**

**(ב) וְיָצְאָה מִבֵּיתוֹ וְהָלְכָה וְהָיְתָה** לאישה **לְאִישׁ אַחֵר**- התחתנה איתו**:**

**(ג) וּשְׂנֵאָהּ הָאִישׁ הָאַחֲרוֹן**, **וְכָתַב לָהּ** גם הוא **סֵפֶר כְּרִיתֻת וְנָתַן בְּיָדָהּ וְשִׁלְּחָהּ מִבֵּיתוֹ**, **אוֹ** אפשרות שניה- **כִי יָמוּת הָאִישׁ הָאַחֲרוֹן אֲשֶׁר לְקָחָהּ לוֹ לְאִשָּׁה:**

**(ד)** אז- **לֹא יוּכַל**- אסור ל **בַּעְלָהּ הָרִאשׁוֹן אֲשֶׁר שִׁלְּחָהּ לָשׁוּב לְקַחְתָּהּ לִהְיוֹת לוֹ לְאִשָּׁה אַחֲרֵי אֲשֶׁר הֻטַּמָּאָה**- נטמאה בשכיבתו של השני איתה, **כִּי תוֹעֵבָה הִוא לִפְנֵי ידוד** שאדם ישכב עם אשתו לאחר שכבר שכבה עם אדם אחר, **וְלֹא תַחֲטִיא אֶת הָאָרֶץ אֲשֶׁר ידוד אלוהיךָ נֹתֵן לְךָ נַחֲלָה** אם תעשה מעשה כזה**:**

**דינים שונים (שבין אדם לחברו)**

**(ה) כִּי יִקַּח אִישׁ אִשָּׁה חֲדָשָׁה**, **לֹא יֵצֵא בַּצָּבָא** כדי להילחם, **וְלֹא יַעֲבֹר עָלָיו** הצבא **לְכָל דָּבָר**- שלא מטילים עליו שום תפקיד במלחמה, כגון נהג, טבח וכדומה, אלא **נָקִי**- פטורמעבודות הצבא **יִהְיֶה לְבֵיתוֹ**- לטובת אשתו במשך **שָׁנָה אֶחָת, וְשִׂמַּח אֶת אִשְׁתּוֹ אֲשֶׁר לָקָח** (בניגוד לאדם שארס אישה שיוצא למלחמה כדי לעזור, אך לא נלחם בפועל)**:**

**(ו) לֹא יַחֲבֹל**- אסור לקחת כמשכון עבור הלוואה- **רֵחַיִם**- האבן התחתונה של הרחיים, **וָרָכֶב**- האבן העליונה של הרחיים, **כִּי** בכך- **נֶפֶשׁ**- דברים שעושים בהם אוכל לנפש- **הוּא חֹבֵל:**

**(ז) כִּי יִמָּצֵא אִישׁ גֹּנֵב נֶפֶשׁ מֵאֶחָיו מִבְּנֵי יִשְׂרָאֵל**, **וְהִתְעַמֶּר**- וסחר (מסחר באנשים נקרא להתעמר) **בּוֹ וּמְכָרוֹ**,דין הגנב: **וּמֵת הַגַּנָּב הַהוּא**, **וּבִעַרְתָּ הָרָע מִקִּרְבֶּךָ:**

**(ח) הִשָּׁמֶר בְּנֶגַע הַצָּרַעַת לִשְׁמֹר מְאֹד וְלַעֲשׂוֹת כְּכֹל אֲשֶׁר יוֹרוּ אֶתְכֶם הַכֹּהֲנִים הַלְוִיִּם**- שהם משבט לוי, **כַּאֲשֶׁר צִוִּיתִם תִּשְׁמְרוּ לַעֲשׂוֹת**- שלא תאמר על נגע שטיהרו אותו שהוא טמא וכן להיפך, וכן שלא תימנע מלהראות את נגעיך לכהנים**:**

**(ט) זָכוֹר אֵת אֲשֶׁר עָשָׂה ידוד אלוהיךָ לְמִרְיָם בַּדֶּרֶךְ בְּצֵאתְכֶם מִמִּצְרָיִם**- שנתן לה עונש צרעת על כך שדברה במשה, ועל ידי זכירה זו לא תדבר לשון הרע וממילא לא תהיה בך צרעת**:**

**(י) כִּי תַשֶּׁה**- תחוב, יהיה לך חוב, **בְרֵעֲךָ מַשַּׁאת**- חוב **מְאוּמָה**- של משהו, **לֹא תָבֹא אֶל** תוך **בֵּיתוֹ** כדי **לַעֲבֹט עֲבֹטוֹ**- לקחת ממנו משכון**:**

**(יא)** אלא **בַּחוּץ תַּעֲמֹד**, **וְהָאִישׁ אֲשֶׁר אַתָּה נשֶׁה בוֹ**- שהוא חייב לך, **יוֹצִיא אֵלֶיךָ אֶת הָעֲבוֹט הַחוּצָה:**

**(יב) וְאִם אִישׁ עָנִי הוּא**- ואין לו עוד דבר כדוגמת המשכון, אז **לֹא תִשְׁכַּב**- תלך לישון **בַּעֲבֹטוֹ**- כשהעבוט אצלך**:**

**(יג)** אלא **הָשֵׁב תָּשִׁיב לוֹ אֶת הָעֲבוֹט כְּבוֹא**- בשקיעת **הַשֶּׁמֶשׁ**, **וְשָׁכַב בְּשַׂלְמָתוֹ וּבֵרֲכֶךָּ** על כך שהחזרת לו, **וּלְךָ תִּהְיֶה צְדָקָה**- שכר **לִפְנֵי ידוד אלוהיךָ**- בכך שהחזרת את המשכון**:**

**(יד) לֹא תַעֲשֹׁק** (עושק= אי תשלום לשכיר) **שָׂכִיר עָנִי וְאֶבְיוֹן** (שאותם יותר קל לעשוק, ועוד שבדרך כלל הם השכירים), **מֵאַחֶיךָ אוֹ מִגֵּרְךָ** (גר תושב) **אֲשֶׁר בְּאַרְצְךָ בִּשְׁעָרֶיךָ:**

**(טו)** אלא **בְּיוֹמוֹ**- באותו יום שהוא עבד- **תִתֵּן שְׂכָרוֹ**, **וְלֹא תָבוֹא**- תשקע **עָלָיו**- על השכר **הַשֶּׁמֶשׁ**- כשהוא אצלך, **כִּי**- שהרי **עָנִי הוּא**, **וְאֵלָיו**- אל השכר **הוּא נֹשֵׂא אֶת נַפְשׁוֹ**- מחכה לו מאוד לקנות איתו אוכל עבור ביתו, **וְלֹא יִקְרָא עָלֶיךָ אֶל ידוד**- שיענישך על עיכוב השכר, ואז **וְהָיָה בְךָ חֵטְא**- שה' יעניש אותך עליו**:**

**(טז) לֹא יוּמְתוּ** בבית הדין, **אָבוֹת עַל בָּנִים**- בגלל עוון שעשו בניהם, **וּבָנִים לֹא יוּמְתוּ עַל אָבוֹת**- על עוון שעשו אבותיהם, אלא כל **אִישׁ בְּחֶטְאוֹ יוּמָתוּ:**

**(יז) לֹא תַטֶּה מִשְׁפַּט**- להטות אותו מהצדק, של **גֵּר** או **יָתוֹם**, **וְלֹא תַחֲבֹל**- תיקח כמשכון **בֶּגֶד** של **אַלְמָנָה**- שלא ממשכנים אותה בכלל, (הן מצד הצער שזה גורם לה והן מצד חוסר הצניעות ללכת אליה בכל פעם לקחת ולהחזיר את המשכון)**:**

**(יח) וְזָכַרְתָּ כִּי עֶבֶד הָיִיתָ בְּמִצְרַיִם**- והיה לך צער גדול, **וַיִּפְדְּךָ ידוד אלוהיךָ מִשָּׁם**, **עַל כֵּן אָנֹכִי מְצַוְּךָ לַעֲשׂוֹת אֶת הַדָּבָר הַזֶּה**- שלא להטות משפט המסכנים, ולאלקחת מהם משכון**:**

**(יט) כִּי תִקְצֹר קְצִירְךָ בְשָׂדֶךָ וְשָׁכַחְתָּ עֹמֶר** (ערימת תבואה קצורה) **בַּשָּׂדֶה**, **לֹא תָשׁוּב**- תחזור כדי **לְקַחְתּוֹ,** אלא **לַגֵּר לַיָּתוֹם וְלָאַלְמָנָה** ולכל העניים **יִהְיֶה**, **לְמַעַן יְבָרֶכְךָ ידוד אלוהיךָ בְּכֹל מַעֲשֵׂה יָדֶיךָ**- תחת ההפסד שכביכול נגרם לך (מצווה זו נקראת: שכחה)**:**

**(כ) כִּי תַחְבֹּט זֵיתְךָ**- כדי למסוק אותם, **לֹא תְפַאֵר אַחֲרֶיךָ**- לא תוריד את הזיתים מכל ה**פאר**ות- הענפים, אלא תשאיר חלק מהעץ (כמין פאה בתבואה), ומה שתשאיר **לַגֵּר לַיָּתוֹם וְלָאַלְמָנָה יִהְיֶה:**

**(כא) כִּי תִבְצֹר כַּרְמְךָ**, **לֹא תְעוֹלֵל אַחֲרֶיךָ**- לא תקטוף את האשכולות הקטנים הנקראים עוללות, אלא **לַגֵּר לַיָּתוֹם וְלָאַלְמָנָה יִהְיֶה:**

**(כב) וְזָכַרְתָּ כִּי עֶבֶד הָיִיתָ בְּאֶרֶץ מִצְרָיִם**- ושם לא היה לך כלום, **עַל כֵּן אָנֹכִי מְצַוְּךָ לַעֲשׂוֹת אֶת הַדָּבָר הַזֶּה**- לתת מתנות לעניים**:**

# פרק כה

**(א) כִּי יִהְיֶה רִיב בֵּין אֲנָשִׁים וְנִגְּשׁוּ אֶל הַמִּשְׁפָּט**- אל בית הדין- **וּשְׁפָטוּם**, **וְהִצְדִּיקוּ אֶת הַצַּדִּיק וְהִרְשִׁיעוּ אֶת הָרָשָׁע:**

**(ב) וְהָיָה אִם בִּן** (בֵן) **הַכּוֹת הָרָשָׁע**- שהוא חייב מלקות (כגון שחבל בגד אלמנה), **וְהִפִּילוֹ הַשֹּׁפֵט**- מצווה להפילו **וְהִכָּהוּ**- מישהו אחר **לְפָנָיו**- לפני השופט, **כְּדֵי רִשְׁעָתוֹ בְּמִסְפָּר**- כפי הרישעה שלו- שעבר עבירה,וצריך לספור את המכות (זאת אומרת שלא נותנים סתם מכות ללא סוף)**:**

**(ג)** ומה המספר?- **אַרְבָּעִים** מלקות **יַכֶּנּוּ**, **לֹא יֹסִיף** יותר**, פֶּן יֹסִיף לְהַכֹּתוֹ עַל אֵלֶּה** עוד **מַכָּה רַבָּה**- הרבה מכות, **וְנִקְלָה**- יתבזה **אָחִיךָ לְעֵינֶיךָ**- בכאבים רבים או בצלקות, נכוּת וכדומה**:**

**(ד) לֹא תַחְסֹם** את פיו של ה **שׁוֹר בְּדִישׁוֹ**- כאשר הוא מפריד את המוץ מהתבואה (וזה כדי לרחם עליו, שיוכל לאכול כאשר הוא דש ורואה את התבואה מול עיניו)**:**

### דין יבום וחליצה

**(ה) כִּי יֵשְׁבוּ אַחִים יַחְדָּו וּמֵת אַחַד מֵהֶם וּבֵן אֵין לוֹ**, **לֹא תִהְיֶה**- תתחתן **אֵשֶׁת הַמֵּת הַחוּצָה לְאִישׁ זָר**, אלא **יְבָמָהּ**- אח בעלה המת **יָבֹא עָלֶיהָ**, **וּלְקָחָהּ לוֹ לְאִשָּׁה וְיִבְּמָהּ:**

**(ו)** ואז **וְהָיָה הַבְּכוֹר אֲשֶׁר תֵּלֵד** מאח זה, **יָקוּם עַל שֵׁם אָחִיו הַמֵּת**- יקום על שמו של בעלה הראשון שמת, והוא ימשיך כביכול את זרעו, וכך **וְלֹא יִמָּחֶה שְׁמוֹ**  של האח המת **מִיִּשְׂרָאֵל:**

**(ז) וְאִם לֹא יַחְפֹּץ**- ירצה **הָאִישׁ לָקַחַת אֶת יְבִמְתּוֹ**, **וְעָלְתָה יְבִמְתּוֹ הַשַּׁעְרָה**- שער העיר **אֶל הַזְּקֵנִים**- שם מושב בית הדין, **וְאָמְרָה**: **מֵאֵן**- מסרב **יְבָמִי**- אח בעלי (שצריך לייבם אותי), **לְהָקִים לְאָחִיו שֵׁם בְּיִשְׂרָאֵל**- בכך שיתחתן איתי וילד ממני ילד שיקום על שם אחיו, **לֹא אָבָה** לא רצה **יַבְּמִי** ליבם אותי**:**

**(ח) וְקָרְאוּ לוֹ זִקְנֵי עִירוֹ וְדִבְּרוּ אֵלָיו**- וינסו לשכנעו ליבמה, **וְעָמַד** בדעתו שלא ליבם **וְאָמַר**: **לֹא חָפַצְתִּי לְקַחְתָּהּ:**

**(ט) וְנִגְּשָׁה יְבִמְתּוֹ אֵלָיו לְעֵינֵי הַזְּקֵנִים**- בבית הדין, **וְחָלְצָה נַעֲלוֹ מֵעַל רַגְלוֹ**- סימן להעברת חלק האח המת בירושת אביו, מהאח שיכול היה ליבם ולהרויח חלק זה, אל האישה שלא הסכים ליבמה, **וְיָרְקָה בְּפָנָיו**- לפניו, כדי לבזותו, **וְעָנְתָה וְאָמְרָה**: **כָּכָה** (בזיון כזה) **יֵעָשֶׂה לָאִישׁ אֲשֶׁר לֹא יִבְנֶה אֶת בֵּית אָחִיו**- שלא מסכים להקים לאחיו שם**:**

**(י) וְנִקְרָא שְׁמוֹ בְּיִשְׂרָאֵל**- ומאותו יום כולם יקראו לו: **בֵּית חֲלוּץ הַנָּעַל**- שזה גנאי לו**:**

### דינים שונים

**(יא) כִּי יִנָּצוּ**- יריבו **אֲנָשִׁים יַחְדָּו אִישׁ וְאָחִיו**, **וְקָרְבָה אֵשֶׁת הָאֶחָד לְהַצִּיל אֶת אִישָׁהּ**- בעלה **מִיַּד מַכֵּהוּ**- אבל במקום להפריד עזרה לבעלה **וְשָׁלְחָה יָדָהּ וְהֶחֱזִיקָה בִּמְבֻשָׁיו**- בערוותו של יריבו, ובכך ביישה אותו**:**

**(יב)** הדין הוא: **וְקַצֹּתָה**- תחתוך **אֶת כַּפָּהּ**, **לֹא תָחוֹס עֵינֶךָ**- כי היא גרמה לאיש השני בושה גדולה, אולם באו חז"ל ואמרו שהיא צריכה לתת ממון עבור הבושה שגרמה ובכך היא "תפדה" את ידה**:**

**(יג) לֹא יִהְיֶה לְךָ בְּכִיסְךָ**- הנרתיק שבו אתה מחזיק את המשקולות, **אֶבֶן וָאָבֶן**- איתן שוקלים על המאזנים, **גְּדוֹלָה**- ממה שמצויין עליה, שאיתה אתה רוצה לקנות כדי להרויח ברמאות, **וּקְטַנָּה**- ממה שמצויין עליה, שאיתה אתה רוצה למכור כדי להרויח ברמאות**:**

**(יד)** וכן **לֹא יִהְיֶה לְךָ בְּבֵיתְךָ אֵיפָה וְאֵיפָה**- שאיתן מודדים נפח של דברים, **גְּדוֹלָה וּקְטַנָּה**- כנ"ל בפסוק הקודם**:**

**(טו)** אלא **אֶבֶן שְׁלֵמָה**- מכל חסרון **וָצֶדֶק**- שהיא כפי שרשום עליה **יִהְיֶה לָּךְ,** וכן **אֵיפָה שְׁלֵמָה וָצֶדֶק יִהְיֶה לָּךְ**, **לְמַעַן יַאֲרִיכוּ יָמֶיךָ עַל הָאֲדָמָה אֲשֶׁר ידוד אלוהיךָ נֹתֵן לָךְ** בזכות השמירה על הצדק והיושר**:**

**(טז) כִּי תוֹעֲבַת ידוד אלוהיךָ כָּל עֹשֵׂה אֵלֶּה**, **כֹּל עֹשֵׂה עָוֶל**- מי שמרמה**:**

### מחיית עמלק

**(יז) זָכוֹר אֵת אֲשֶׁר עָשָׂה לְךָ עֲמָלֵק בַּדֶּרֶךְ בְּצֵאתְכֶם מִמִּצְרָיִם**- שנלחמו בכם מעט לאחר יציאת מצרים, כשהייתם ברפידים ולא היה לכם מים**:**

**(יח) אֲשֶׁר קָרְךָ**- הזדמן לך בדרך מקרה- **בַּדֶּרֶךְ, וַיְזַנֵּב בְּךָ**- הרג את אלו שהיו בזנב- באחורי המחנה, שזה **כָּל הַנֶּחֱשָׁלִים**- הנחלשים שהיו **אַחֲרֶיךָ, וְאַתָּה עָיֵף**- מצמא **וְיָגֵעַ**- מהדרך, **וְלֹא יָרֵא**- ולא פחד עמלק מ **אלוהים:**

**(יט)** ולכן- **וְהָיָה בְּהָנִיחַ ידוד אלוהיךָ לְךָ מִכָּל אֹיְבֶיךָ מִסָּבִיב**- כשתנצחו את כל האויבים שלכם, **בָּאָרֶץ אֲשֶׁר ידוד אלוהיךָ נֹתֵן לְךָ נַחֲלָה לְרִשְׁתָּהּ**, אז **תִּמְחֶה אֶת זֵכֶר**- זכרו של **עֲמָלֵק**- בכך שתשמיד את כל האנשים נשים וטף וכן הבהמות (שלא יאמרו בהמה זו של עמלק) **מִתַּחַת הַשָּׁמָיִם**- בכל העולם, **לֹא תִּשְׁכָּח**- ציווי זה**:**

**פרשת כי תבא**

# פרק כו

### הבאת הביכורים

**(א) וְהָיָה כִּי תָבוֹא אֶל הָאָרֶץ אֲשֶׁר ידוד אלוהיךָ נֹתֵן לְךָ נַחֲלָה**, **וִירִשְׁתָּהּ וְיָשַׁבְתָּ בָּהּ:**

**(ב) וְלָקַחְתָּ מֵרֵאשִׁית כָּל פְּרִי הָאֲדָמָה אֲשֶׁר תָּבִיא מֵאַרְצְךָ אֲשֶׁר ידוד אלוהיךָ נֹתֵן לָךְ**, **וְשַׂמְתָּ בַטֶּנֶא**- בסל, **וְהָלַכְתָּ אֶל הַמָּקוֹם אֲשֶׁר יִבְחַר ידוד אלוהיךָ לְשַׁכֵּן שְׁמוֹ שָׁם:**

**(ג) וּבָאתָ אֶל הַכֹּהֵן אֲשֶׁר יִהְיֶה בַּיָּמִים הָהֵם**, **וְאָמַרְתָּ אֵלָיו**: **הִגַּדְתִּי**- בכך שהבאתי את הסל הזה עם הפירות- **הַיּוֹם לַידוד אלוהיךָ**, **כִּי בָאתִי אֶל הָאָרֶץ אֲשֶׁר נִשְׁבַּע ידוד לַאֲבֹתֵינוּ לָתֶת לָנוּ** וקיים לנו את השבועה, ובהבאת הסל עם הפירות אני מתכוון להודות לו על כך**:**

**(ד) וְלָקַח הַכֹּהֵן** את **הַטֶּנֶא מִיָּדֶךָ**, **וְהִנִּיחוֹ לִפְנֵי מִזְבַּח ידוד אלוהיךָ**- כעין הקרבה למזבח (שהרי בסוף נאכלים הביכורים לכהנים)**:**

**(ה) וְעָנִיתָ**-בקול רם **וְאָמַרְתָּ לִפְנֵי ידוד אלוהיךָ**: **אֲרַמִּי אֹבֵד אָבִי**- לבן הארמי רצה להאביד (להשמיד) את אבי יעקב, ובהמשך **וַיֵּרֶד** יעקב **מִצְרַיְמָה** מפני הרעב, **וַיָּגָר שָׁם בִּמְתֵי מְעָט**- באנשים מועטים (זאת אומרת שבתחילת דרכנו כעם היינו חלשים ונרדפים, וכן בהמשך), ועל אף צרות אלו- **וַיְהִי שָׁם לְגוֹי גָּדוֹל עָצוּם**- חזק **וָרָב:**

**(ו) וַיָּרֵעוּ**- עשו לנו רעות **אֹתָנוּ הַמִּצְרִים וַיְעַנּוּנוּ**, **וַיִּתְּנוּ עָלֵינוּ עֲבֹדָה קָשָׁה:**

**(ז) וַנִּצְעַק אֶל ידוד אלוהי אֲבֹתֵינוּ**, **וַיִּשְׁמַע ידוד אֶת קֹלֵנוּ וַיַּרְא אֶת עָנְיֵנוּ**- צערנו, **וְאֶת עֲמָלֵנוּ**- המאמץ שלנו בעבודה של המצרים, **וְאֶת לַחֲצֵנוּ**- שהם מכים אותנו כדי שנעבוד ולוחצים אותנו כדי שנספיק**:**

**(ח)** **וַיּוֹצִאֵנוּ ידוד מִמִּצְרַיִם בְּיָד חֲזָקָה וּבִזְרֹעַ נְטוּיָה וּבְמֹרָא גָּדֹל**- מתוך יראה גדולה של המצרים ממנו, **וּבְאֹתוֹת וּבְמֹפְתִים**- עשרת המכות, ואחר כך קריעת ים סוף**:**

**(ט) וַיְבִאֵנוּ אֶל הַמָּקוֹם הַזֶּה**, **וַיִּתֶּן לָנוּ אֶת הָאָרֶץ הַזֹּאת** שהיא **אֶרֶץ זָבַת חָלָב וּדְבָשׁ**, ובעצם הביא אותנו ממצב שאבינו היה אובד והיה גם גר במצרים למצב שבו אנו נמצאים בארצנו והיא ארץ טובה, ולכן אני מודה על כך**:**

**(י) וְעַתָּה הִנֵּה הֵבֵאתִי אֶת רֵאשִׁית פְּרִי הָאֲדָמָה אֲשֶׁר נָתַתָּה לִּי ידוד**- ואני מראה בכך שכל הפירות שייכים לה', **וְהִנַּחְתּוֹ**- תשאיר אותו במקדש (שהרי הכהן כבר הניח אותו מידך ליד המזבח) **לִפְנֵי ידוד אלוהיךָ**, **וְהִשְׁתַּחֲוִיתָ לִפְנֵי ידוד אלוהיךָ**- כאות תודה**:**

**(יא)** ואחרי הבאת הביכורים תחזור לביתך- **וְשָׂמַחְתָּ בְכָל הַטּוֹב אֲשֶׁר נָתַן לְךָ ידוד אלוהיךָ וּלְבֵיתֶךָ,** אך אל תשמח לבד ביבול ובפירות, אלא תעשה זאת **אַתָּה וְהַלֵּוִי וְהַגֵּר אֲשֶׁר בְּקִרְבֶּךָ**- שתעזור גם לעניים**:**

### וידוי מעשרות

**(יב) כִּי**- כאשר **תְכַלֶּה**- תסיים **לַעְשֵׂר אֶת כָּל מַעְשַׂר תְּבוּאָתְךָ בַּשָּׁנָה הַשְּׁלִישִׁת**- כל שנה שלישית למחזור השמיטה (והכוונה היא גם לשנה השישית), שהיא **שְׁנַת הַמַּעֲשֵׂר**- שנה שיש בה מעשר עני (ולא מעשר שני כמו השנה הראשונה, השניה, הרביעית והחמישית), **וְנָתַתָּה לַלֵּוִי לַגֵּר לַיָּתוֹם וְלָאַלְמָנָה**- את המעשר עני, **וְאָכְלוּ בִשְׁעָרֶיךָ וְשָׂבֵעוּ:**

**(יג)** ואז תעלה למשכן **וְאָמַרְתָּ לִפְנֵי ידוד אלוהיךָ**: **בִּעַרְתִּי**- כיליתי את **הַקֹּדֶשׁ** **מִן הַבַּיִת**- את כל הדברים הקדושים (תרומה, תרומת מעשר, ביכורים), **וְגַם נְתַתִּיו**- את המעשר ראשון- **לַלֵּוִי,** ואת המעשר עני **וְלַגֵּר לַיָּתוֹם וְלָאַלְמָנָה, כְּכָל מִצְוָתְךָ אֲשֶׁר צִוִּיתָנִי, לֹא עָבַרְתִּי מִמִּצְוֹתֶיךָ** בכוונה שלא לעשותם, **וְלֹא שָׁכָחְתִּי** בטעות מלקיימם**:**

**(יד)** ולגבי המעשר השני שאותו אני צריך לאכול במקום אשר יבחר ה' (או לקנות בדמי פדיונו אוכל במקום הזה)- **לֹא אָכַלְתִּי בְאֹנִי**- בצערי, היינו בימי אבלי **מִמֶּנּוּ**, שהרי צריך לאוכלו בשמחה, **וְלֹא בִעַרְתִּי**- אכלתי (או כל צורת ביעור אחרת כגון סיכה והדלקת נר) **מִמֶּנּוּ בְּטָמֵא**- כשהייתי טמא, שהרי צריך לאוכלו בטהרה, **וְלֹא נָתַתִּי מִמֶּנּוּ** אפילו לצרכי **לְמֵת**- אם היה לי מת, לא קניתי בכסף שפדיתי איתו את המעשר שני תכריכים בשבילו או מצבה וכדומה, אע"פ שזה מצוה גדולה, אלא **שָׁמַעְתִּי בְּקוֹל ידוד אלוהי**, ולכן **עָשִׂיתִי כְּכֹל אֲשֶׁר צִוִּיתָנִי:**

**(טו)** ולכן אני מבקש ממך ה'- **הַשְׁקִיפָה**- תסתכל **מִמְּעוֹן**- ממקום **קָדְשְׁךָ מִן הַשָּׁמַיִם**, **וּבָרֵךְ** 1. **אֶת עַמְּךָ אֶת יִשְׂרָאֵל** 2. **וְאֵת הָאֲדָמָה אֲשֶׁר נָתַתָּה לָנוּ, כַּאֲשֶׁר נִשְׁבַּעְתָּ לַאֲבֹתֵינוּ** לתת להם **אֶרֶץ זָבַת חָלָב וּדְבָשׁ,** וברך אותה שתמשיך להיות כזאת**:**

### סיום לנאום המצוות

לאחר סיום של 'נאום המצוות' שהתחיל בפרק ד', מסכם משה את הדברים-

**(טז) הַיּוֹם הַזֶּה ידוד אלוהיךָ מְצַוְּךָ לַעֲשׂוֹת אֶת הַחֻקִּים הָאֵלֶּה וְאֶת הַמִּשְׁפָּטִים**, **וְשָׁמַרְתָּ וְעָשִׂיתָ אוֹתָם בְּכָל לְבָבְךָ וּבְכָל נַפְשֶׁךָ:**

בשמירת המצוות רואים שה' מחשיב מאוד את עם ישראל, ומהצד השני- ישראל מאוד מחשיבים את ה', כדלקמן:

**(יז) אֶת ידוד הֶאֱמַרְתָּ**- הגדלת והחשבת **הַיּוֹם**, 1. **לִהְיוֹת לְךָ לֵאלוהים**- שאתה עובד אותו,2. **וְלָלֶכֶת בִּדְרָכָיו**-שאתה תידבק במידותיו,3. **וְלִשְׁמֹר חֻקָּיו וּמִצְוֹתָיו וּמִשְׁפָּטָיו**,4. **וְלִשְׁמֹעַ בְּקֹלוֹ**- בקול הנביאים שלו**:**

**(יח) וַידוד הֶאֱמִירְךָ**- הגדיל אותך והחשיבך **הַיּוֹם**, 1. **לִהְיוֹת לוֹ לְעַם סְגֻלָּה**- אוצר יקר **כַּאֲשֶׁר דִּבֶּר לָךְ** (בפרשת יתרו "והייתם לי סגולה מכל העמים"), 2. **וְלִשְׁמֹר כָּל מִצְוֹתָיו**- בכך שהוא נתן לך מצוות הוא מראה שהוא בחר בך**:**

**(יט)** 3. **וּלְתִתְּךָ עֶלְיוֹן**- חשוב **עַל כָּל הַגּוֹיִם אֲשֶׁר עָשָׂה**- **לִתְהִלָּה**- שכולם יהללו אותך בכך שה' קרוב אליך, **וּלְשֵׁם**- שתהיה מפורסם בחשיבותך, **וּלְתִפְאָרֶת**- וכלם יפארו אותך על חשיבותך, 4. **וְלִהְיֹתְךָ עַם קָדשׁ לַידוד אלוהיךָ כַּאֲשֶׁר דִּבֵּר** (בפרשת יתרו "ואתם תהיו לי ממלכת כהנים וגוי קדוש")**:**

כאן הסתיים החלק השני של ספר דברים שעניינו אמירת מצוות, ומכאן עובר משה לסיום הספר- כריתת הברית ודברי פרידה.

# פרק כז

### הציווי על כתיבת התורה בהר עיבל

**(א) וַיְצַו משֶׁה וְזִקְנֵי יִשְׂרָאֵל** (מכיוון שידע משה שלא ייכנס לארץ, לקח עמו את הזקנים שכן ייכנסו לארץ כדי לומר יחד איתו את הדברים האלה, כי הם גם יהיו במעמד בהר עיבל ובכך יהיה תוקף גדול יותר לדברים) **אֶת הָעָם לֵאמֹר**: **שָׁמֹר אֶת כָּל הַמִּצְוָה אֲשֶׁר אָנֹכִי מְצַוֶּה אֶתְכֶם הַיּוֹם** (בניית המזבח וכתיבת התורה)**:**

**(ב) וְהָיָה בַּיּוֹם**- באותו הזמן **אֲשֶׁר תַּעַבְרוּ אֶת הַיַּרְדֵּן אֶל הָאָרֶץ אֲשֶׁר ידוד אלוהיךָ נֹתֵן לָךְ**, **וַהֲקֵמֹתָ לְךָ אֲבָנִים גְּדֹלוֹת**-כדי שיהיה עליהן מקום רב לכתיבה, **וְשַׂדְתָּ אֹתָם בַּשִּׂיד**- כדי שתוכל לכתוב עליהן**:**

**(ג) וְכָתַבְתָּ עֲלֵיהֶן אֶת כָּל דִּבְרֵי הַתּוֹרָה הַזֹּאת** (את כל התורה) **בְּעָבְרֶךָ**- כאשר תעבור את הירדן, ובכך ישראל יזכרו את התורה, וזה **לְמַעַן**- בשביל **אֲשֶׁר תָּבֹא אֶל הָאָרֶץ אֲשֶׁר ידוד אלוהיךָ נֹתֵן לְךָ** שהיא **אֶרֶץ זָבַת חָלָב וּדְבַשׁ**, **כַּאֲשֶׁר דִּבֶּר ידוד אלוהי אֲבֹתֶיךָ לָךְ**, שעל ידי זכירת התורה, תזכו לרשת את הארץ**:**

**(ד) וְהָיָה בְּעָבְרְכֶם אֶת הַיַּרְדֵּן תָּקִימוּ אֶת הָאֲבָנִים הָאֵלֶּה אֲשֶׁר אָנֹכִי מְצַוֶּה אֶתְכֶם הַיּוֹם בְּהַר עֵיבָל וְשַׂדְתָּ אוֹתָם בַּשִּׂיד:**

**(ה) וּבָנִיתָ שָּׁם מִזְבֵּחַ לַידוד אלוהיךָ**, **מִזְבַּח אֲבָנִים** אשר **לֹא תָנִיף עֲלֵיהֶם בַּרְזֶל:**

**(ו)** אלא רק **אֲבָנִים שְׁלֵמוֹת תִּבְנֶה אֶת מִזְבַּח ידוד אלוהיךָ**, **וְהַעֲלִיתָ עָלָיו עוֹלֹת לַידוד אלוהיךָ:**

**(ז) וְזָבַחְתָּ שְׁלָמִים וְאָכַלְתָּ שָּׁם** (כפי שבמעמד הר סיני העלו עולות ושלמים) **וְשָׂמַחְתָּ לִפְנֵי ידוד אלוהיךָ**. כל העניין הוא כמו כריתת ברית, שאתם אוכלים את השלמים וה' "אוכל" את העולות, ושמחים בברית הזו**:**

**(ח) וְכָתַבְתָּ עַל הָאֲבָנִים אֶת כָּל דִּבְרֵי הַתּוֹרָה הַזֹּאת בַּאֵר הֵיטֵב**- בכתב ברור**:**

### כריתת הברית

**(ט) וַיְדַבֵּר משֶׁה וְהַכֹּהֲנִים הַלְוִיִּם** (שהם מעבירי התורה, והם אלו שיאמרו את הברכות והקללות במעמד לקמן, ולכן רצה שגם הם ידברו איתו) **אֶל כָּל יִשְׂרָאֵל לֵאמֹר**: **הַסְכֵּת**- הקשב היטב **וּשְׁמַע יִשְׂרָאֵל**, **הַיּוֹם הַזֶּה נִהְיֵיתָ לְעָם לַידוד אלוהיךָ**- בכך שתכרות עמו ברית פעם נוספת הרי זה כאילו היום שוב נהיית לעמו**:**

**(י) וְשָׁמַעְתָּ בְּקוֹל ידוד אלוהיךָ וְעָשִׂיתָ אֶת מִצְוֹתָו וְאֶת חֻקָּיו אֲשֶׁר אָנֹכִי מְצַוְּךָ הַיּוֹם:** באותו יום כרת משה פעם נוספת ברית עם ישראל (שהרי כבר כרתו ברית עם ה' בהר סיני), ובהמשך מצווה משה לכרות את הברית בפעם השלישית כאשר ייכנסו לארץ.

### מעמד הברכה והקללה

**(יא) וַיְצַו משֶׁה אֶת הָעָם בַּיּוֹם הַהוּא לֵאמֹר:**

**(יב) אֵלֶּה** השבטים ש **יַעַמְדוּ לְבָרֵךְ** **אֶת הָעָם**- להיות הנציגים של ישראל כדי לקבל את הברכות לעם לכל הדורות,והם יעמדו **עַל הַר גְּרִזִּים**, **בְּעָבְרְכֶם אֶת הַיַּרְדֵּן**: **שִׁמְעוֹן וְלֵוִי וִיהוּדָה וְיִשָּׂשׂכָר וְיוֹסֵף וּבִנְיָמִן** (בני לאה ובני רחל)**:**

**(יג) וְאֵלֶּה** השבטים ש **יַעַמְדוּ עַל הַקְּלָלָה**- להיות נציגים לקבל את הקללות לעם לכל הדורות, והם יעמדו **בְּהַר עֵיבָל**: **רְאוּבֵן גָּד וְאָשֵׁר וּזְבוּלֻן דָּן וְנַפְתָּלִי** (בני השפחות והילד הבכור והקטן של לאה)**:**

**(יד) וְעָנוּ הַלְוִיִּם וְאָמְרוּ אֶל כָּל אִישׁ יִשְׂרָאֵל קוֹל רָם**- כדי שישמעו אותם בראשי ההרים. המעמד מתואר על פי חז"ל כך:

ששה שבטים עלו לראש הר גרזים וששה לראש הר עיבל והכהנים והלוים (חלקם הקטן, שהרי שבט לוי היו בראש הר גריזים) וארון הברית נמצאים למטה בין שני ההרים. הפכו לוים פניהם כלפי הר גרזים ופתחו בברכה: ברוך האיש אשר לא יעשה פסל ומסכה וגו' ואלו ואלו (השבטים שעל הר גריזים והר עיבל) עונים אמן. חזרו והפכו פניהם כלפי הר עיבל ופתחו בקללה ואומרים: ארור האיש אשר יעשה פסל וגו' (ואע"פ שפה בתורה נכתבו רק הקללות, הם אמרו גם את הברכות ואף הקדימו אותן) וכן אמרו את כל ה'ארורים' הכתובים לקמן (ולפני כל 'ארור' היה 'ברוך') עד 'ארור אשר לא יקים'**:**

**(טו) אָרוּר**- מקולל **הָאִישׁ אֲשֶׁר יַעֲשֶׂה פֶסֶל** מעץ או אבן **וּמַסֵּכָה**- ממתכת, שהם **תּוֹעֲבַת ידוד**, **מַעֲשֵׂה יְדֵי חָרָשׁ**- אומן **וְשָׂם בַּסָּתֶר**, **וְעָנוּ כָל הָעָם וְאָמְרוּ אָמֵן**- יהי רצון שכך יהיה**:**

**(טז) אָרוּר מַקְלֶה**- מבזה **אָבִיו וְאִמּוֹ**, **וְאָמַר כָּל הָעָם אָמֵן:**

**(יז) אָרוּר מַסִּיג גְּבוּל רֵעֵהוּ**- מזיז את הגבול לאחור, **וְאָמַר כָּל הָעָם אָמֵן:**

**(יח) אָרוּר מַשְׁגֶּה**- מטעה **עִוֵּר בַּדָּרֶךְ**- כל מי שהוא "עור"בדבר כלשהו, כגון שמטעה אותו במסחר וכדומה, **וְאָמַר כָּל הָעָם אָמֵן:**

**(יט) אָרוּר** דיין ש **מַטֶּה מִשְׁפַּט** של **גֵּר** או **יָתוֹם** או **וְאַלְמָנָה**, **וְאָמַר כָּל הָעָם אָמֵן:**

**(כ) אָרוּר שֹׁכֵב עִם אֵשֶׁת אָבִיו כִּי גִלָּה כְּנַף אָבִיו**- את האשה שאביו פרש אליה את כנפו- היינו הכניס אותה תחת חסותו, **וְאָמַר כָּל הָעָם אָמֵן:**

**(כא) אָרוּר שֹׁכֵב עִם כָּל בְּהֵמָה**, **וְאָמַר כָּל הָעָם אָמֵן:**

**(כב) אָרוּר שֹׁכֵב עִם אֲחֹתוֹ בַּת אָבִיו אוֹ בַת אִמּוֹ**, **וְאָמַר כָּל הָעָם אָמֵן:**

**(כג) אָרוּר שֹׁכֵב עִם חֹתַנְתּוֹ**- אמא של אשתו, **וְאָמַר כָּל הָעָם אָמֵן:**

**(כד) אָרוּר מַכֵּה**- הורג את **רֵעֵהוּ בַּסָּתֶר**, **וְאָמַר כָּל הָעָם אָמֵן:**

**(כה) אָרוּר** דיין ש **לֹקֵחַ שֹׁחַד** על מנת **לְהַכּוֹת נֶפֶשׁ** **דָּם נָקִי**- של אדם שאיננו אשם, **וְאָמַר כָּל הָעָם אָמֵן:**

**(כו) אָרוּר אֲשֶׁר לֹא יָקִים אֶת דִּבְרֵי הַתּוֹרָה הַזֹּאת לַעֲשׂוֹת אוֹתָם**- שיעשה עבירה כלשהי בסתר **וְאָמַר כָּל הָעָם אָמֵן.**

כל העבירות המתוארות לעיל הן עבירות שבסתר (העריות- כולן בביתו של האדם, וכן מקלה אביו ואמו, הסגת הגבול. הטעית העור מסורה ללב, הטית משפט החלשים לא מתפרסם כי אין להם כח לזעוק על כך, וכן לקיחת השחד היא בסתר) ולכן עליהן קללו את העובר עליהן, שהרי על עבירות שבגלוי יענישוהו בית הדין. וב'ארור' האחרון אומרים שמקולל כל מי שיעשה עבירה כלשהי בסתר**:**

**הברכות בשמירת המצוות**

**פרק כח**

**(א) וְהָיָה אִם שָׁמוֹעַ תִּשְׁמַע בְּקוֹל ידוד אלוהיךָ, לִשְׁמֹר לַעֲשׂוֹת אֶת כָּל מִצְוֹתָיו אֲשֶׁר אָנֹכִי מְצַוְּךָ הַיּוֹם**- כל המצוות שציויתי אתכם בתורה, **וּנְתָנְךָ ידוד אלוהיךָ עֶלְיוֹן**- חשוב **עַל כָּל גּוֹיֵי** עמי **הָאָרֶץ:**

**(ב) וּבָאוּ עָלֶיךָ כָּל הַבְּרָכוֹת הָאֵלֶּה וְהִשִּׂיגֻךָ** ירדפו אחריך וידבקו בך, **כִּי**-כאשר **תִשְׁמַע בְּקוֹל ידוד אלוהיךָ:**

**(ג) בָּרוּךְ אַתָּה בָּעִיר** בעסקיך- בעת משא ומתן, במסחר ובחנות, ובכל אשר בעיר, **וּבָרוּךְ אַתָּה בַּשָּׂדֶה** לתת לך יבול רב ומשובח**:**

**(ד) בָּרוּךְ פְּרִי בִטְנְךָ**-ילדיך (יולדו בריאים ושלמים), **וּפְרִי אַדְמָתְךָ, וּפְרִי בְהֶמְתֶּךָ**-כלל (וכולל אף ולדות הבהמה הטמאה), ומפרט - **שְׁגַר** ולדות **אֲלָפֶיךָ** בקרך (כלומר עגליך), **וְעַשְׁתְּרוֹת**- עדרי **צֹאנֶךָ:**

**(ה) בָּרוּךְ טַנְאֲךָ**-סלך, שיהיה מלא תמיד מפרי הארץ, **וּמִשְׁאַרְתֶּךָ**-קערת הבצק, שתהיה מלאה תמיד, ותהיה בה ברכה**:**

**(ו) בָּרוּךְ אַתָּה בְּבֹאֶךָ** מן הדרך, **וּבָרוּךְ אַתָּה בְּצֵאתֶךָ** לדרך**:**

**(ז) יִתֵּן ידוד אֶת אֹיְבֶיךָ הַקָּמִים עָלֶיךָ** להילחם עליך, **נִגָּפִים**-מוכים **לְפָנֶיךָ, בְּדֶרֶךְ אֶחָד יֵצְאוּ אֵלֶיךָ** למלחמה, אך **וּבְשִׁבְעָה דְרָכִים יָנוּסוּ**-יברחו **לְפָנֶיךָ** מרוב פחד**:**

**(ח) יְצַו ידוד** להיות **אִתְּךָ אֶת הַבְּרָכָה**- יצו ה' את הברכה להיות איתך תמיד, **בַּאֲסָמֶיךָ**-מחסני התבואה שלך, **וּבְכֹל מִשְׁלַח יָדֶךָ**-רכושך ופרנסתך, **וּבֵרַכְךָ בָּאָרֶץ אֲשֶׁר ידוד אלוהיךָ נֹתֵן לָךְ:**

**(ט) יְקִימְךָ ידוד לוֹ לְעַם קָדוֹשׁ**-מובדל ומופרש מכל העמים- **כַּאֲשֶׁר נִשְׁבַּע לָךְ**, **כִּי**-כאשר **תִשְׁמֹר אֶת מִצְוֹת ידוד אלוהיךָ וְהָלַכְתָּ בִּדְרָכָיו:**

**(י) וְרָאוּ כָּל עַמֵּי הָאָרֶץ כִּי**-ש **שֵׁם ידוד**-שכינתו- **נִקְרָא עָלֶיךָ**-שוכנת בקרבך, כי יראו כי ה' מצליח מעשיהם בכל, **וְיָרְאוּ מִמֶּךָּ,** כי לא יעיזו להתגרות באהוביו של המלך**:**

**(יא) וְהוֹתִרְךָ**- יתן לך יותר- **ידוד לְטוֹבָה**, **בִּפְרִי בִטְנְךָ וּבִפְרִי בְהֶמְתְּךָ וּבִפְרִי אַדְמָתֶךָ, עַל הָאֲדָמָה אֲשֶׁר נִשְׁבַּע ידוד לַאֲבֹתֶיךָ לָתֶת לָךְ:**

**(יב) יִפְתַּח ידוד לְךָ אֶת אוֹצָרוֹ הַטּוֹב** **אֶת הַשָּׁמַיִם**, כדי **לָתֵת מְטַר אַרְצְךָ בְּעִתּוֹ**-בזמנו, **וּלְבָרֵךְ אֵת כָּל מַעֲשֵׂה יָדֶךָ**, **וְהִלְוִיתָ גּוֹיִם** עמים רַבִּים- מרוב שפע תוכל להלוות לעמים רבים, **וְאַתָּה לֹא תִלְוֶה**-כי לא תזדקק לכך**:**

**(יג) וּנְתָנְךָ ידוד לְרֹאשׁ** לכל הגוים, החשוב מכולם, **וְלֹא לְזָנָב**-להיות מושפל, **וְהָיִיתָ רַק לְמַעְלָה וְלֹא תִהְיֶה לְמָטָּה, כִּי** כאשר **תִשְׁמַע אֶל מִצְוֹת ידוד אלוהיךָ אֲשֶׁר אָנֹכִי מְצַוְּךָ הַיּוֹם, לִשְׁמֹר** (מצוות לא תעשה) **וְלַעֲשׂוֹת** (מצוות עשה)**:**

**(יד) וְלֹא** וכאשר לא **תָסוּר מִכָּל הַדְּבָרִים אֲשֶׁר אָנֹכִי מְצַוֶּה אֶתְכֶם הַיּוֹם** בנאום המצוות **יָמִין וּשְׂמֹאול, לָלֶכֶת אַחֲרֵי אלהים אֲחֵרִים לְעָבְדָם:**

**הקללות על אי השמיעה בקול ה':**

**(טו) וְהָיָה אִם לֹא תִשְׁמַע בְּקוֹל ידוד אלוהיךָ לִשְׁמֹר לַעֲשׂוֹת אֶת כָּל מִצְוֹתָיו וְחֻקֹּתָיו אֲשֶׁר אָנֹכִי מְצַוְּךָ הַיּוֹם**, אז **וּבָאוּ עָלֶיךָ כָּל הַקְּלָלוֹת הָאֵלֶּה וְהִשִּׂיגוּךָ:**

**(טז) אָרוּר**-מקולל **אַתָּה בָּעִיר**, **וְאָרוּר אַתָּה בַּשָּׂדֶה:**

**(יז) אָרוּר טַנְאֲךָ**- הסל שלך (שבו יש פירות), **וּמִשְׁאַרְתֶּךָ**- כלי הבצק שלך**:**

**(יח) אָרוּר פְּרִי בִטְנְךָ וּפְרִי אַדְמָתֶךָ**, **שְׁגַר אֲלָפֶיךָ**- העגלים (המשוגרים מבטן הפרה=אלפיך), **וְעַשְׁתְּרֹת**- עדרי **צֹאנֶךָ:**

**(יט) אָרוּר אַתָּה בְּבֹאֶךָ וְאָרוּר אַתָּה בְּצֵאתֶךָ:**

**(כ) יְשַׁלַּח ידוד בְּךָ אֶת הַמְּאֵרָה**- קללה, **אֶת הַמְּהוּמָה**- טרוף הדעת**, וְאֶת הַמִּגְעֶרֶת**- חסרון, גרעון, **בְּכָל מִשְׁלַח יָדְךָ**-עסקיך **אֲשֶׁר תַּעֲשֶׂה, עַד הִשָּׁמֶדְךָ וְעַד אֲבָדְךָ מַהֵר**, **מִפְּנֵי** **רֹעַ מַעֲלָלֶיךָ**- מעשיך, **אֲשֶׁר עֲזַבְתָּנִי:**

**(כא) יַדְבֵּק ידוד בְּךָ** **אֶת הַדָּבֶר**- מגיפה, **עַד כַּלֹּתוֹ אֹתְךָ מֵעַל הָאֲדָמָה אֲשֶׁר אַתָּה בָא שָׁמָּה לְרִשְׁתָּהּ:**

**(כב) יַכְּכָה ידוד** במחלות שונות- **בַּשַּׁחֶפֶת**- חולי השורף את בשר הגוף ומדלדלו, **וּבַקַּדַּחַת**-הגוף קודח מחום, **וּבַדַּלֶּקֶת**-חום יותר חזק מהקדחת, **וּבַחַרְחֻר**- חום המיבש את הגוף, **וּבַחֶרֶב**- חולי המיבש את לחות הגוף (ואין הכוונה לחרב של מלחמה), **וּבַשִּׁדָּפוֹן**- רזון, **וּבַיֵּרָקוֹן**- עור הגוף מקבל גוון ירוק- צהוב (צהבת), **וּרְדָפוּךָ** המחלות הללו **עַד אָבְדֶךָ:**

**(כג) וְהָיוּ שָׁמֶיךָ אֲשֶׁר עַל** **רֹאשְׁךָ** כמו **נְחשֶׁת**- ולא יורידו גשם, **וְהָאָרֶץ אֲשֶׁר תַּחְתֶּיךָ** תהיה קשה כמו **בַּרְזֶל**ולא תצמיח כלום**:**

**(כד) יִתֵּן ידוד אֶת מְטַר אַרְצְךָ** **אָבָק וְעָפָר**- מעין אובך חזק, **מִן הַשָּׁמַיִם יֵרֵד עָלֶיךָ עַד הִשָּׁמְדָךְ:**

**(כה) יִתֶּנְךָ ידוד נִגָּף**- מוכה במלחמה **לִפְנֵי אֹיְבֶיךָ**, **בְּדֶרֶךְ אֶחָד תֵּצֵא אֵלָיו** להילחם, **וּבְשִׁבְעָה דְרָכִים** **תָּנוּס לְפָנָיו** מרוב פחד, **וְהָיִיתָ לְזַעֲוָה**- זועה-זעזוע **לְכֹל מַמְלְכוֹת הָאָרֶץ** העמים שיראו את מצבך וישמעו על מכותיך יזדעזעו**:**

**(כו)** **וְהָיְתָה נִבְלָתְךָ**- גופות ההרוגים יהיו **לְמַאֲכָל לְכָל עוֹף הַשָּׁמַיִם וּלְבֶהֱמַת הָאָרֶץ** כי לא ייקברו, **וְאֵין מַחֲרִיד**- אין מי שיפחיד אותם, כי כולם יהיו מתים**:**

**(כז)** **יַכְּכָה ידוד בִּשְׁחִין** **מִצְרַיִם וּבַטְּחורִים**- כעין פצעים בפי הטבעת (הגורמים לסבל רב ביציאות), **וּבַגָּרָב**- שחין לח, **וּבֶחָרֶס**- שחין יבש, **אֲשֶׁר לֹא תוּכַל לְהֵרָפֵא** מהם**:**

**(כח) יַכְּכָה ידוד בְּשִׁגָּעוֹן**-טירוף הדעת**, וּבְעִוָּרוֹן** של השכל, **וּבְתִמְהוֹן לֵבָב**- הלם, שלא תדע מה לעשות ואיך להינצל**:**

**(כט) וְהָיִיתָ מְמַשֵּׁשׁ** כדי לזהו את דרכך **בַּצָּהֳרַיִם** בעת שהדרך בהירה וניכרת, **כַּאֲשֶׁר יְמַשֵּׁשׁ הָעִוֵּר בָּאֲפֵלָה**- מפאת אפילת עיניו, שגם בדבר שבנקל ניתן לפותרו [כמו צהרים], לא תדע מה לעשות, ולכן **וְלֹא תַצְלִיחַ אֶת דְּרָכֶיךָ**, וממילא **וְהָיִיתָ אַךְ**- רק **עָשׁוּק**-ימנעו ממך את המגיע לך, **וְגָזוּל** **כָּל הַיָּמִים** מהגויים, **וְאֵין מוֹשִׁיעַ** לך מהם**:**

**(ל)** ומבאר כיצד יהיה עשוק וגזול: **אִשָּׁה תְאָרֵשׂ**- **וְאִישׁ אַחֵר** מהגויים **יִשְׁכָּבֶנָּה**, **בַּיִת תִּבְנֶה** אבל **וְלֹא תֵשֵׁב בּוֹ**, **כֶּרֶם תִּטַּע וְלֹא תְחַלְּלֶנּוּ** בשנה הרביעית כדי לאכול מפריו, היות ויפול לידי האויב**:**

**(לא)** **שׁוֹרְךָ** יהיה **טָבוּחַ**- שחוט **לְעֵינֶיךָ** אבל **וְלֹא תֹאכַל מִמֶּנּוּ,** כי יאכלוהו האויבים, **חֲמֹרְךָ** יהיה **גָּזוּל מִלְּפָנֶיךָ וְלֹא יָשׁוּב לָךְ** לעולם**, צֹאנְךָ** יהיו **נְתֻנוֹת לְאֹיְבֶיךָ וְאֵין לְךָ מוֹשִׁיעַ** להוציאם מידי האויב**:**

**(לב) בָּנֶיךָ וּבְנֹתֶיךָ** יהיו **נְתֻנִים** בשבי **לְעַם אַחֵר וְעֵינֶיךָ רֹאוֹת** אותם **וְכָלוֹת**- מצפות (כאילו כוחן כבר נגמר מרוב ציפיה) **אֲלֵיהֶם כָּל הַיּוֹם** שישובו, **וְאֵין לְאֵל יָדֶךָ** אין בכוחך להושיעאותם**:**

**(לג) פְּרִי אַדְמָתְךָ וְכָל יְגִיעֲךָ**- כל הנכסים והרכוש שיגעת בעבורם, **יֹאכַל עַם אֲשֶׁר לֹא יָדָעְתָּ**- שאתה לא מכיר, ולסיכום: **וְהָיִיתָ רַק עָשׁוּק וְרָצוּץ**- שבור (מהכאב) **כָּל הַיָּמִים:**

**(לד) וְהָיִיתָ מְשֻׁגָּע**-תצא מדעתך **מִמַּרְאֵה עֵינֶיךָ אֲשֶׁר תִּרְאֶה**-מהצרות ומהפורענויות**:**

**(לה) יַכְּכָה ידוד בִּשְׁחִין רָע עַל הַבִּרְכַּיִם וְעַל הַשֹּׁקַיִם**- מקומות בגוף שבהם השחין יותר קשה, כי זזים איתם כל הזמן והוא לא מתרפא, **אֲשֶׁר לֹא תוּכַל לְהֵרָפֵא**,ומשם המכה תתפשט כך שתהיה מוכה **מִכַּף רַגְלְךָ וְעַד קָדְקֳדֶךָ:**

**(לו) יוֹלֵךְ ידוד אֹתְךָ וְאֶת מַלְכְּךָ אֲשֶׁר תָּקִים עָלֶיךָ אֶל גּוֹי**- עם **אֲשֶׁר לֹא יָדַעְתָּ**- שלא הכרת- **אַתָּה וַאֲבֹתֶיךָ**, **וְעָבַדְתָּ שָּׁם** בעל כורחך **אלהים אֲחֵרִים** העשוייםמ **עֵץ וָאָבֶן:**

**(לז) וְהָיִיתָ לְשַׁמָּה**- כולם ישתוממו- יתמהו על רוב צרותיך, **לְמָשָׁל**- לדוגמא לצרה נוראית, **וְלִשְׁנִינָה**- לדיבור, כולם ידברו על צרותיך הגדולות,וזה יהיה **בְּכֹל הָעַמִּים אֲשֶׁר יְנַהֶגְךָ**- יוביל אותך **ידוד שָׁמָּה** בגלותך**:**

**(לח) זֶרַע רַב תּוֹצִיא** אל **הַשָּׂדֶה** כדי לזורעו, אבל **וּמְעַט תֶּאֱסֹף** בקציר, **כִּי יַחְסְלֶנּוּ**- יכלה אותו **הָאַרְבֶּה:**

**(לט) כְּרָמִים תִּטַּע וְעָבָדְתָּ**, אבל **וְיַיִן לֹא תִשְׁתֶּה** **וְלֹא תֶאֱגֹר**- תאסוף לבית, **כִּי תֹאכְלֶנּוּ הַתֹּלָעַת:**

**(מ) זֵיתִים** **יִהְיוּ לְךָ בְּכָל גְּבוּלֶךָ**, אבל **וְשֶׁמֶן לֹא תָסוּךְ**, **כִּי יִשַּׁל**- יפול, ינשור **זֵיתֶךָ** לפני התבשלם**:**

**(מא) בָּנִים וּבָנוֹת תּוֹלִיד וְלֹא יִהְיוּ לָךְ**, **כִּי יֵלְכוּ בַּשֶּׁבִי:**

**(מב) כָּל עֵצְךָ וּפְרִי אַדְמָתֶךָ יְיָרֵשׁ**- יכבוש (יקח ממך) **הַצְּלָצַל**- הארבה(ונקרא כך על שם שהוא משמיע צליל גדול בבואו בהמון גדול)**:**

**(מג) הַגֵּר**- הגויים **אֲשֶׁר בְּקִרְבְּךָ**- **יַעֲלֶה עָלֶיךָ מַעְלָה מָּעְלָה** עוד ועוד, **וְאַתָּה תֵרֵד מַטָּה מָּטָּה:**

**(מד) הוּא יַלְוְךָ**- כי הוא יתעשר, **וְאַתָּה לֹא תַלְוֶנּוּ**- כי תהיה עני, **הוּא יִהְיֶה לְרֹאשׁ**- מוביל, **וְאַתָּה תִּהְיֶה לְזָנָב**- נגרר אחריו**:**

**(מה) וּבָאוּ עָלֶיךָ כָּל הַקְּלָלוֹת הָאֵלֶּה וּרְדָפוּךָ וְהִשִּׂיגוּךָ עַד הִשָּׁמְדָךְ**, **כִּי לֹא שָׁמַעְתָּ בְּקוֹל ידוד אלוהיךָ לִשְׁמֹר מִצְוֹתָיו וְחֻקֹּתָיו אֲשֶׁר צִוָּךְ:**

**(מו) וְהָיוּ בְךָ** הקללות **לְאוֹת**- לסימן **וּלְמוֹפֵת**- ולפלא**,** והן תהיינה גם **וּבְזַרְעֲךָ** (אם ימשיכו בדרכך) **עַד עוֹלָם**-זמן רב**:**

**(מז)** וזה מפני- **תַּחַת אֲשֶׁר לֹא עָבַדְתָּ אֶת ידוד אלוהיךָ בְּשִׂמְחָה וּבְטוּב לֵבָב מֵרֹב כֹּל**- כאשר היה לך כל טוב בארצך**:**

**(מח)** וכעונש על כך- מידה כנגד מידה- **וְעָבַדְתָּ אֶת אֹיְבֶיךָ אֲשֶׁר יְשַׁלְּחֶנּוּ ידוד בָּךְ בְּרָעָב וּבְצָמָא וּבְעֵירֹם וּבְחֹסֶר כֹּל**, **וְנָתַן** האויב **עֹל בַּרְזֶל עַל צַוָּארֶךָ**- משל על חוזק השעבוד, **עַד הִשְׁמִידוֹ אֹתָךְ:**

**(מט) יִשָּׂא**- יביא **ידוד עָלֶיךָ גּוֹי מֵרָחוֹק**- **מִקְצֵה הָאָרֶץ**,והוא יגיע **כַּאֲשֶׁר יִדְאֶה** יעוף **הַנָּשֶׁר** במהירות בחוזק ובקלות, וזה יהיה **גּוֹי**- עם **אֲשֶׁר לֹא תִשְׁמַע**- תבין **לְשֹׁנוֹ**- שפתו ולא תהיה לך האפשרות להתחנן אליו**:**

**(נ) גּוֹי עַז פָּנִים**- אכזר, **אֲשֶׁר לֹא יִשָּׂא פָנִים** יכבד **לְזָקֵן וְנַעַר**- ועל ילד קטן הוא **לֹא יָחֹן**- ירחם**:**

**(נא) וְאָכַל פְּרִי בְהֶמְתְּךָ וּפְרִי אַדְמָתְךָ עַד הִשָּׁמְדָךְ**, **אֲשֶׁר לֹא יַשְׁאִיר לְךָ דָּגָן** **תִּירוֹשׁ** **וְיִצְהָר**, **שְׁגַר אֲלָפֶיךָ** **וְעַשְׁתְּרֹת צֹאנֶךָ**, **עַד הַאֲבִידוֹ אֹתָךְ:**

**(נב) וְהֵצַר לְךָ בְּכָל שְׁעָרֶיךָ**- יעשה מצור על כל עריך, **עַד רֶדֶת חֹמֹתֶיךָ הַגְּבֹהוֹת וְהַבְּצֻרוֹת** **אֲשֶׁר אַתָּה בֹּטֵחַ בָּהֵן** שיגנו עליך מפני האויב (במקום לבטוח בה'**,** וכך הוא יעשה **בְּכָל אַרְצֶךָ**, **וְהֵצַר לְךָ**- יעשה לך צרות **בְּכָל שְׁעָרֶיךָ**, **בְּכָל אַרְצְךָ אֲשֶׁר נָתַן ידוד אלוהיךָ לָךְ:**

**(נג)** תיאור קושי הרעב במצור- **וְאָכַלְתָּ** מחמת הרעב את **פְרִי בִטְנְךָ** שזה **בְּשַׂר בָּנֶיךָ וּבְנֹתֶיךָ אֲשֶׁר נָתַן לְךָ ידוד אלוהיךָ**, **בְּמָצוֹר**-בעת המצור **וּבְמָצוֹק**- צרה גדולה (מצוקה) **אֲשֶׁר יָצִיק לְךָ אֹיְבֶךָ:**

**(נד)** ואפילו **הָאִישׁ הָרַךְ**- העדין **בְּךָ, וְהֶעָנֹג**- המפונק **מְאֹד,** **תֵּרַע עֵינוֹ** עינו תהיה רעה (יתקמצן) **בְאָחִיו וּבְאֵשֶׁת חֵיקוֹ וּבְיֶתֶר בָּנָיו אֲשֶׁר יוֹתִיר** שנשארו בחיים**:**

**(נה)** תרע עינו **מִתֵּת לְאַחַד מֵהֶם מִבְּשַׂר בָּנָיו** שכבר מתו- **אֲשֶׁר יֹאכֵל**, **מִבְּלִי הִשְׁאִיר לוֹ כֹּל**- כי יחשוש שלא יישאר לו אוכל, וזה יקרה מחמת **בְּמָצוֹר וּבְמָצוֹק אֲשֶׁר יָצִיק לְךָ אֹיִבְךָ בְּכָל שְׁעָרֶיךָ:**

**(נו)** ואפילו האישה **הָרַכָּה**-העדינה **בְךָ**, **וְהָעֲנֻגָּה**- מפונקת, עד כדי כך- **אֲשֶׁר לֹא נִסְּתָה**- הרגילה את **כַף רַגְלָהּ הַצֵּג**- להעמיד אותה **עַל הָאָרֶץ** (אלא מהלכת על שטיחים או רק עם נעלים), **מֵהִתְעַנֵּג וּמֵרֹךְ**- מרוב פינוק, אפילו היא- **תֵּרַע עֵינָהּ בְּאִישׁ חֵיקָהּ וּבִבְנָהּ וּבְבִתָּהּ** הגדולים**:**

**(נז)** ותרע עינה גם **וּבְשִׁלְיָתָהּ הַיּוֹצֵת מִבֵּין רַגְלֶיה**- ביטוי לתינוק הקטןשלה**,** **וּבְבָנֶיהָ אֲשֶׁר תֵּלֵד**- הילדיםהקטנים, תרע עינה בכל אחד מאלו **כִּי**- כאשר **תֹאכְלֵם** (את אחד מהנזכרים) **בְּחֹסֶר כֹּל בַּסָּתֶר** כדי לא לתתלבני ביתה, וזה יהיה מחמת **בְּמָצוֹר וּבְמָצוֹק אֲשֶׁר יָצִיק לְךָ אֹיִבְךָ בִּשְׁעָרֶיךָ:**

**(נח)** וכל זה יקרה **אִם לֹא תִשְׁמֹר לַעֲשׂוֹת אֶת כָּל דִּבְרֵי הַתּוֹרָה הַזֹּאת הַכְּתוּבִים בַּסֵּפֶר הַזֶּה,** ולא תשמור **לְיִרְאָה אֶת הַשֵּׁם הַנִּכְבָּד וְהַנּוֹרָא** **הַזֶּה**- שמו של ה', **אֵת ידוד אלוהיךָ:**

**(נט) וְהִפְלָא**- והבדיל **ידוד אֶת מַכֹּתְךָ וְאֵת מַכּוֹת זַרְעֶךָ** ממכות רגילות**,** בכך שהן תהיינה **מַכּוֹת גְּדֹלוֹת**- קשות **וְנֶאֱמָנוֹת**- יציבות- המתקיימות לזמן רב, **וָחֳלָיִם**-מחלות **רָעִים וְנֶאֱמָנִים** שלא יסורו ממך**:**

**(ס)** **וְהֵשִׁיב**- יתן **בְּךָ אֵת כָּל מַדְוֵה** המחלות הקשות שהיו ב **מִצְרַיִם,** **אֲשֶׁר יָגֹרְתָּ**- פחדת **מִפְּנֵיהֶם** כאשר היית במצרים, **וְדָבְקוּ בָּךְ** המחלות האלו**:**

**(סא) גַּם כָּל חֳלִי וְכָל מַכָּה אֲשֶׁר לֹא כָתוּב בְּסֵפֶר הַתּוֹרָה הַזֹּאת** בפרשיית הקללה הזו, **יַעְלֵם** יביאם (יעלה אותם) **ידוד עָלֶיךָ עַד הִשָּׁמְדָךְ:**

**(סב)** **וְנִשְׁאַרְתֶּם בִּמְתֵי**- אנשי **מְעָט**, **תַּחַת** במקום מה שבעבר **אֲשֶׁר הֱיִיתֶם כְּכוֹכְבֵי הַשָּׁמַיִם לָרֹב**, וזה יקרה **כִּי לֹא שָׁמַעְתָּ בְּקוֹל ידוד אלוהיךָ:**

**(סג)** **וְהָיָה כַּאֲשֶׁר שָׂשׂ**- שמח ידוד **עֲלֵיכֶם** כדי **לְהֵיטִיב אֶתְכֶם וּלְהַרְבּוֹת אֶתְכֶם** בעת אשר שמעתם בקולו, **כֵּן**- כך **יָשִׂישׂ ידוד** אחרים **עֲלֵיכֶם** (יתן שמחה בלב האויב להכות בכם) **לְהַאֲבִיד אֶתְכֶם וּלְהַשְׁמִיד אֶתְכֶם**, **וְנִסַּחְתֶּם**- תיעקרו **מֵעַל הָאֲדָמָה אֲשֶׁר אַתָּה בָא שָׁמָּה לְרִשְׁתָּהּ:**

**(סד)** **וֶהֱפִיצְךָ**- יפזר אותך **ידוד בְּכָל הָעַמִּים**- **מִקְצֵה הָאָרֶץ וְעַד קְצֵה הָאָרֶץ**- בכל העולם, **וְעָבַדְתָּ שָּׁם** בעל כרחך **אלהים אֲחֵרִים**, **אֲשֶׁר לֹא יָדַעְתָּ** **אַתָּה וַאֲבֹתֶיךָ**- שאפילו אינך מכיר אותם,שהם עשויים מ **עֵץ וָאָבֶן:**

**(סה) וּבַגּוֹיִם הָהֵם לֹא תַרְגִּיעַ**- לא תהיה שלו, **וְלֹא יִהְיֶה מָנוֹחַ**-מנוחה **לְכַף רַגְלֶךָ**-אלא תגורש ותנדוד ממקום למקום בגלות, **וְנָתַן ידוד לְךָ שָׁם**- בגלות- **לֵב רַגָּז**- פוחד, **וְכִלְיוֹן עֵינַיִם**- עיניים שמצפות לישועה שלא מגיעה, **וְדַאֲבוֹן**- עצבון **נָפֶשׁ:**

**(סו) וְהָיוּ חַיֶּיךָ תְּלֻאִים**- מסופקים **לְךָ מִנֶּגֶד**- בכל רגע תהיה בספק אם תמשיך לחיות, **וּפָחַדְתָּ לַיְלָה וְיוֹמָם**- כל הזמןשמא תמות, **וְלֹא תַאֲמִין בְּחַיֶּיךָ**- שהם יציבים**:**

**(סז) בַּבֹּקֶר תֹּאמַר**: **מִי יִתֵּן** הלוואי שיגיע כבר ה **עֶרֶב** (כי תחשוב שאז יהיו פחות צרות), **וּבָעֶרֶב תֹּאמַר**: **מִי יִתֵּן** הלואי שיגיע כבר ה **בֹּקֶר**, וזה יקרה **מִפַּחַד לְבָבְךָ אֲשֶׁר תִּפְחָד וּמִמַּרְאֵה עֵינֶיךָ אֲשֶׁר תִּרְאֶה**, ותרצה שהזמן כבר יעבור**:**

**(סח) וֶהֱשִׁיבְךָ** יחזיר אותך **ידוד** אל ארץ **מִצְרַיִם בָּאֳנִיּוֹת**, **בַּדֶּרֶךְ אֲשֶׁר אָמַרְתִּי לְךָ** ביציאת מצרים: **לֹא תֹסִיף עוֹד לִרְאֹתָהּ** (ובגלל שחטאתם- תצטרכו לחזור אליה על כרחכם כעבדים), **וְהִתְמַכַּרְתֶּם**- תימכרו **שָׁם לְאֹיְבֶיךָ לַעֲבָדִים וְלִשְׁפָחוֹת,** **וְאֵין קֹנֶה**- לא ירצו לקנות אתכם, גם בגלל הגוף השבור והחולה, וגם בגלל שיהיו המון עבדים להימכר**:**

**(סט)** **אֵלֶּה** (הברכות והקללות) **דִבְרֵי הַבְּרִית אֲשֶׁר צִוָּה ידוד אֶת מֹשֶׁה לִכְרֹת אֶת בְּנֵי יִשְׂרָאֵל בְּאֶרֶץ מוֹאָב**, שהברית הזו היא **מִלְּבַד**- מוץ מ **הַבְּרִית אֲשֶׁר כָּרַת אִתָּם בְּחֹרֵב:** **פ**

**דברי חיזוק לשמירת הברית**

**(א)** **וַיִּקְרָא מֹשֶׁה אֶל כָּל יִשְׂרָאֵל וַיֹּאמֶר אֲלֵהֶם**: **אַתֶּם רְאִיתֶם אֵת כָּל אֲשֶׁר עָשָׂה ידוד לְעֵינֵיכֶם בְּאֶרֶץ מִצְרַיִם לְפַרְעֹה וּלְכָל עֲבָדָיו וּלְכָל אַרְצוֹ** (עשרת המכות וכל ניסי מצרים)**:**

**(ב)** ראיתם את **הַמַּסּוֹת הַגְּדֹלֹת**- הניסים הגדולים **אֲשֶׁר רָאוּ עֵינֶיךָ**, וגם את **הָאֹתֹת** **וְהַמֹּפְתִים** **הַגְּדֹלִים הָהֵם:**

**(ג)** ועם כל זאת- **וְלֹא נָתַן ידוד לָכֶם לֵב** כדי **לָדַעַת וְעֵינַיִם** כדי **לִרְאוֹת וְאָזְנַיִם** כדי **לִשְׁמֹעַ**, **עַד הַיּוֹם הַזֶּה**, זאת אומרת שעד היום לא קיבלתם על עצמכם עול מלכותו והכרתם טובה כלפי ה' כראוי, למרות כל הניסים (ומה שאמר שה' לא נתן, זה מפני שכל כוחות האדם הם מה')**:**

**(ד)** וממשיך משה לפרוט את ניסי ה' איתם- **וָאוֹלֵךְ אֶתְכֶם אַרְבָּעִים שָׁנָה בַּמִּדְבָּר**, וגם שם היו לכם הרבה ניסים- **לֹא בָלוּ שַׂלְמֹתֵיכֶם מֵעֲלֵיכֶם**, **וְנַעַלְךָ לֹא בָלְתָה מֵעַל רַגְלֶךָ:**

**(ה) לֶחֶם**- **לֹא אֲכַלְתֶּם וְיַיִן וְשֵׁכָר**- **לֹא שְׁתִיתֶם**, כימזונכם היה המן שאותו נתן לכם ה', **לְמַעַן תֵּדְעוּ כִּי אֲנִי ידוד אלוהיכֶם**- שאני משגיח עליכם ודואג לכם**:**

**(ו) וַתָּבֹאוּ אֶל הַמָּקוֹם הַזֶּה**- עבר הירדן המזרחי, **וַיֵּצֵא סִיחֹן מֶלֶךְ חֶשְׁבּוֹן וְעוֹג מֶלֶךְ הַבָּשָׁן לִקְרָאתֵנוּ לַמִּלְחָמָה וַנַּכֵּם**- בדרך ניסית ומהירה**:**

**(ז) וַנִּקַּח אֶת אַרְצָם וַנִּתְּנָהּ לְנַחֲלָה לָראוּבֵנִי וְלַגָּדִי וְלַחֲצִי שֵׁבֶט הַמְנַשִּׁי:**

**(ח)** הלכך היום הזה שאנו כורתים את הברית מחדש, תנו את לבכם להבין את הדברים היטב, ואז **וּשְׁמַרְתֶּם אֶת דִּבְרֵי הַבְּרִית הַזֹּאת**, **וַעֲשִׂיתֶם אֹתָם**, **לְמַעַן תַּשְׂכִּילוּ**-תצליחו **אֵת כָּל אֲשֶׁר תַּעֲשׂוּן: פ**

**פרשת ניצבים**

**העברת כל ישראל בברית ה'**

**(ט) אַתֶּם נִצָּבִים**-עומדים **הַיּוֹם כֻּלְּכֶם לִפְנֵי ידוד אלוהיכם**,ומפרט את כל סוגי המעמדות: **רָאשֵׁיכֶם**- נשיאי השבטים, **שִׁבְטֵיכֶם**-אנשי שבטיכם, **זִקְנֵיכֶם, וְשֹׁטְרֵיכֶם, כֹּל אִישׁ יִשְׂרָאֵל:**

**(י) טַפְּכֶם, נְשֵׁיכֶם, וְגֵרְךָ**-גרי צדק **אֲשֶׁר בְּקֶרֶב**-בתוך **מַחֲנֶיךָ, מֵחֹטֵב עֵצֶיךָ עַד שֹׁאֵב מֵימֶיךָ**- האנשים הפשוטים ביותר שעוסקים בעבודות אלו**:**

**(יא)** ואתם עומדים כאן כדי **לְעָבְרְךָ בִּבְרִית ידוד אלוהיךָ וּבְאָלָתוֹ**-קללתו (למי שיעבור על בריתו), **אֲשֶׁר ידוד אלוהיךָ כֹּרֵת עִמְּךָ הַיּוֹם:**

**(יב) לְמַעַן הָקִים אֹתְךָ הַיּוֹם לוֹ לְעָם**- כדי שאתם תהיו העם של ה'- שתעבדו אותו ותשמעו בקולו, **וְהוּא יִהְיֶה לְּךָ לֵאלוהים**- שהוא ישגיח עליכם וידאג לכם, **כַּאֲשֶׁר דִּבֶּר**-הבטיח **לָךְ** (בכמה מקומות בתורה), **וְכַאֲשֶׁר נִשְׁבַּע לַאֲבֹתֶיךָ לְאַבְרָהָם לְיִצְחָק וּלְיַעֲקֹב:**

**(יג)** ודעו לכם- **וְלֹא אִתְּכֶם** העומדים כאן **לְבַדְּכֶם** **אָנֹכִי כֹּרֵת אֶת הַבְּרִית הַזֹּאת וְאֶת הָאָלָה** (הקללה) **הַזֹּאת:**

**(יד) כִּי**- אלא **אֶת**- עם **אֲשֶׁר יֶשְׁנוֹ פֹּה עִמָּנוּ עֹמֵד הַיּוֹם לִפְנֵי ידוד אלוהינו** (אני כורת את הברית)**,** וגם **וְאֵת**- עם **אֲשֶׁר אֵינֶנּוּ פֹּה עִמָּנוּ הַיּוֹם- כל** הדורותשיבואו אחריכם, זאת אומרת שזו ברית נצחית**:**

**(טו)** מבאר להם משה הטעם מדוע נצרך הדבר לכרות עמהם עכשיו פעם נוספת ברית עם ה', אחרי שכבר כרת עמהם ברית בהר סיני לפני 40 שנים- **כִּי**-שהרי **אַתֶּם יְדַעְתֶּם אֵת אֲשֶׁר יָשַׁבְנוּ בְּאֶרֶץ מִצְרָיִם, וְאֵת אֲשֶׁר עָבַרְנוּ בְּקֶרֶב**-בין **הַגּוֹיִם אֲשֶׁר עֲבַרְתֶּם- במהלך המסעות במדבר, כגון** אדום, מואב, מדין, אמורי**:**

**(טז) וַתִּרְאוּ** אצלם **אֶת שִׁקּוּצֵיהֶם**- פסיליהם **(**ונקראים שיקוץ מלשון מיאוס), **וְאֵת גִּלֻּלֵיהֶם**- פסיליהם (הנקראים גילולים מלשון גללים כדי לבזות אותם), שהם עשויים מ **עֵץ וָאֶבֶן כֶּסֶף וְזָהָב, פסלים אלו אֲשֶׁר** היו **עִמָּהֶם:**

**(יז)** ואם כן אחר שראיתם כל זאת, חוששני **פֶּן**- שמא **יֵשׁ בָּכֶם אִישׁ אוֹ אִשָּׁה אוֹ מִשְׁפָּחָה אוֹ שֵׁבֶט**, **אֲשֶׁר לְבָבוֹ פֹנֶה הַיּוֹם מֵעִם** עבודת **ידוד אלוהינו**,ופונה הוא בלבו **לָלֶכֶת לַעֲבֹד אֶת אלהי הַגּוֹיִם הָהֵם**,או שלבבו לא פונה לגמרי מעבודת ה', אבל **פֶּן**- שמא **יֵשׁ בָּכֶם שֹׁרֶשׁ**, שהוא **פֹּרֶה**- יצמיח בעתיד **רֹאשׁ וְלַעֲנָה**- צמחים מרים ורעילים. זאת אומרת שמא יש אדם שרק במחשבה שלו (שורש) ישנו רצון מסויים לעבוד עבודה זרה, ובהמשך הוא עלול לעשות כך (אך לבבו לא פונה לגמרי מעם ה')**:**

**(יח) וְהָיָה בְּשָׁמְעוֹ** (אותו אדם) **אֶת דִּבְרֵי הָאָלָה**- הקללה **הַזֹּאת** הנזכרים בפרשת כי תבוא באריכות למי שיעבור את הברית, **וְהִתְבָּרֵךְ** **בִּלְבָבוֹ**- יברך את עצמו בליבו **לֵאמֹר**- וכך הוא יאמר לעצמו: **שָׁלוֹם יִהְיֶה לִּי** גם **כִּי**- כאשר **בִּשְׁרִרוּת**- במחשבות, ברצון **לִבִּי אֵלֵךְ** לעבוד עבודה זרה, **לְמַעַן**- כדי ש **סְפוֹת**- להוסיף לו על **הָרָוָה**- השתויה **אֶת** **הַצְּמֵאָה**-הרווה הוא משל למעשה עבירה שהוא כבר עשה (כי הרווי הוא אשר מילא תאוותו), והצמאה הוא משל למחשבה (הצמאון לדבר, הוא הרצון לעשותו). זאת אומרת שאותו אדם חושב לעשות עבירות נוספות על אלו שהוא כבר עשה**:**

**(יט)** ומודיע להם משה- **לֹא יֹאבֶה**- ירצה **ידוד סְלֹחַ לוֹ, כִּי**- אלא **אָז יֶעְשַׁן** יעלה עשן מ **אַף ידוד** (כאילו עולה עשן מאפו מרוב החום בגוף, וזה משל לכעס גדול) **וְקִנְאָתוֹ**- נקמתו **בָּאִישׁ הַהוּא, וְרָבְצָה**- ישבה (שלא תסור מעליו) **בּוֹ כָּל הָאָלָה**- הקללה **הַכְּתוּבָה בַּסֵּפֶר הַזֶּה, וּמָחָה**- מחק **ידוד אֶת שְׁמוֹ מִתַּחַת הַשָּׁמָיִם**- ה' ישמיד אותו לגמרי**:**

**(כ) וְהִבְדִּילוֹ** (את האיש או המשפחה או השבט) **ידוד לְרָעָה**- לעשות לו רעה **מִכֹּל שִׁבְטֵי יִשְׂרָאֵל, כְּכֹל אָלוֹת**- קללות **הַבְּרִית הַכְּתוּבָה** **בְּסֵפֶר הַתּוֹרָה הַזֶּה**- לעיל בפרשת כי תבוא**:**

**דברי הדור האחרון**

**(כא)** משה עובר לתאר בפני העם מה יקרה בעתיד לכל ארץ ישראל אם חלילה יעברו כל עם ישראל על הברית- **וְאָמַר הַדּוֹר הָאַחֲרוֹן** שהוא **בְּנֵיכֶם אֲשֶׁר יָקוּמוּ מֵאַחֲרֵיכֶם,** או יאמר **וְהַנָּכְרִי**- הגוי **אֲשֶׁר יָבֹא מֵאֶרֶץ רְחוֹקָה, וְרָאוּ אֶת מַכּוֹת הָאָרֶץ הַהִוא וְאֶת תַּחֲלֻאֶיהָ**- ומחלותיה, **אֲשֶׁר חִלָּה**- פגע(מלשון חולי) **ידוד בָּהּ:**

**(כב)** והם יראו שיהיו כאן **גָּפְרִית וָמֶלַח, שְׂרֵפָה כָל אַרְצָהּ,** עד כדיאשר **לֹא תִזָּרַע וְלֹא תַצְמִחַ, וְלֹא יַעֲלֶה בָהּ כָּל עֵשֶׂב,** וזה יהיה **כְּמַהְפֵּכַת סְדֹם וַעֲמֹרָה אַדְמָה וּצְבוֹיִם**, **אֲשֶׁר הָפַךְ ידוד** ערים אלו **בְּאַפּוֹ וּבַחֲמָתוֹ**- בכעסו הגדול**:**

**(כג) וְאָמְרוּ כָּל הַגּוֹיִם שיעברו בארץ: עַל מֶה**- בעבור מה **עָשָׂה ידוד כָּכָה לָאָרֶץ הַזֹּאת? מֶה חֳרִי הָאַף**- הכעס **הַגָּדוֹל הַזֶּה**?

**(כד) וְאָמְרוּ** (לאחר שהם יבררו את הדבר, הם יענו לעצמם): זה קרה **עַל**- בגלל **אֲשֶׁר עָזְבוּ אֶת בְּרִית ידוד אלוהי אֲבֹתָם אֲשֶׁר כָּרַת עִמָּם בְּהוֹצִיאוֹ אֹתָם מֵאֶרֶץ מִצְרָיִם:**

**(כה) וַיֵּלְכוּ וַיַּעַבְדוּ אלהים אֲחֵרִים וַיִּשְׁתַּחֲווּ לָהֶם, אלהים אֲשֶׁר לֹא יְדָעוּם**-הכירום, **וְלֹא חָלַק**-חילק ה' **לָהֶם-** לישראל,שה' לא נתן את האלהים האלו לישראל כדי לעבוד אותם**:**

**(כו)** ולכן **וַיִּחַר אַף**- כעס **ידוד בָּאָרֶץ הַהִוא, לְהָבִיא עָלֶיהָ אֶת כָּל הַקְּלָלָה הַכְּתוּבָה בַּסֵּפֶר הַזֶּה:**

**(כז) וַיִּתְּשֵׁם**- עקר אותם **ידוד מֵעַל אַדְמָתָם בְּאַף וּבְחֵמָה וּבְקֶצֶף גָּדוֹל, וַיַּשְׁלִכֵם אֶל אֶרֶץ אַחֶרֶת כַּיּוֹם הַזֶּה- כמו שאנו רואים עכשיו** שהם בגלות. עד כאן דברי הגויים. משה מביא דברים אלו שייאמרו בעתיד על ידי הגויים כדי להבהיר לישראל מה יקרה לכל הארץ אם הם יעברו את הברית**:**

**(כח)** ומוסיף משה על דבריו- **הַנִּסְתָּרֹת**- המעשים הנעשים בסתר, הם **לַידוד אלוהינו**- להעניש עליהם, והם לא באחריות שלנו, אבל **וְהַנִּגְלֹת**- המעשים שבגלוי הם **לָנוּ וּלְבָנֵינוּ עַד עוֹלָם**- להעניש עליהן, כדי **לַעֲשׂוֹת**-לקיים **אֶת כָּל דִּבְרֵי הַתּוֹרָה הַזֹּאת**. זאת אומרת שה' לא יבוא בטענה כלפינו על כך שמישהו עבר עבירה בסתר, אלא רק על עבירה שנעשתה בגלוי ולא הענשנו עליה**:**

**פרק ל**

**תשובת ישראל לה' ובעקבותיה גאולתם**

**(א) וְהָיָה כִי**- כאשר **יָבֹאוּ עָלֶיךָ כָּל הַדְּבָרִים הָאֵלֶּה**- **הַבְּרָכָה** **וְהַקְּלָלָה** **אֲשֶׁר נָתַתִּי לְפָנֶיךָ** (הכתובים בפרשת כי תבוא)**, זאת אומרת, בעוד שנים רבות, לאחר שנים שבהן תקבלו ברכות ולאחר שתעברו על רצון ה' ותקבלו קללות ותהיו בגלות, אז- וַהֲשֵׁבֹתָ**- תביא ותפנים **אֶל לְבָבֶךָ** כי כל זה בא לך בעוון עזיבתך את ה', והליכתך אחר עבודה זרה, ואתה תעשה זאת **בְּכָל הַגּוֹיִם אֲשֶׁר הִדִּיחֲךָ**- הסירך **ידוד אלוהיךָ שָׁמָּה:**

**(ב)** אז- **וְשַׁבְתָּ עַד ידוד אלוהיךָ, וְשָׁמַעְתָּ בְקֹלוֹ כְּכֹל אֲשֶׁר אָנֹכִי מְצַוְּךָ הַיּוֹם, אַתָּה וּבָנֶיךָ, ואתה תשוב אל ה' בְּכָל לְבָבְךָ וּבְכָל נַפְשֶׁךָ:**

**(ג)** אז גם- **וְשָׁב** - ישוב **ידוד אלוהיךָ אֶת**- עם **שְׁבוּתְךָ**- כמו שאתה שבת אליו הוא ישוב אליך לשכון בתוכך, **וְרִחֲמֶךָ, וְשָׁב**- ישוב ה' **וְקִבֶּצְךָ**- יאסוף אותך **מִכָּל הָעַמִּים אֲשֶׁר הֱפִיצְךָ**- פיזרך **ידוד אלוהיךָ שָׁמָּה:**

**(ד)** ואפילו **אִם יִהְיֶה נִדַּחֲךָ**- הגולים ממך **בִּקְצֵה הַשָּׁמָיִם, מִשָּׁם יְקַבֶּצְךָ ידוד אלוהיךָ וּמִשָּׁם יִקָּחֶךָ:**

**(ה) וֶהֱבִיאֲךָ ידוד אלוהיךָ אֶל הָאָרֶץ אֲשֶׁר יָרְשׁוּ אֲבֹתֶיךָ**, **וִירִשְׁתָּהּ**- תנחל אותה, **וְהֵיטִבְךָ וְהִרְבְּךָ** יותר **מֵאֲבֹתֶיךָ**- שיהיה לכם טוב יותר ותהיו רבים יותר מהדורות הקודמים שזכו לשפע רב מה'**:**

**(ו)** ובאותו הזמן- **וּמָל**- יחתוך (יסיר) **ידוד אלוהיךָ אֶת** ערלת **לְבָבְךָ וְאֶת לְבַב זַרְעֶךָ- יסיר מכם את הקליפה האוטמת את לבכם, יסיר מכם את היצר הרע המפריע מלעבדו,** על מנת לעזור לך **לְאַהֲבָה אֶת ידוד אלוהיךָ בְּכָל לְבָבְךָ וּבְכָל נַפְשְׁךָ,** והוא יעשה זאת **לְמַעַן חַיֶּיךָ**- כדי שתזכה לחיות חיים טובים**:**

**(ז) וְנָתַן ידוד אלוהיךָ אֵת כָּל הָאָלוֹת**- הקללות **הָאֵלֶּה** **(הכתובות בתורה) עַל אֹיְבֶיךָ וְעַל שֹׂנְאֶיךָ אֲשֶׁר רְדָפוּךָ** בגלות**:**

**(ח) וְאַתָּה** **תָשׁוּב וְשָׁמַעְתָּ בְּקוֹל ידוד- תחזרו בתשובה שלמה, וְעָשִׂיתָ אֶת כָּל מִצְוֹתָיו אֲשֶׁר אָנֹכִי מְצַוְּךָ הַיּוֹם:**

**(ט) וְהוֹתִירְךָ**- יתן לך יתרון ותוספת- **ידוד אלוהיךָ בְּכֹל מַעֲשֵׂה יָדֶךָ, ומפרט: בִּפְרִי בִטְנְךָ וּבִפְרִי בְהֶמְתְּךָ וּבִפְרִי אַדְמָתְךָ לְטֹבָה- הריבוי לטובה יהיה בכל- ילדיך יהיו חכמים וצדיקים וכו', וכן צאנך ופירותיך וכו', וזה יקרה כִּי**- מפני ש **יָשׁוּב**- יחזור **ידוד לָשׂוּשׂ**- לשמוח **עָלֶיךָ לְטוֹב**- להיטיב לך, **כַּאֲשֶׁר שָׂשׂ עַל אֲבֹתֶיךָ** להיטיב להם**:**

**(י)** וזה יקרה **כִּי**- מפני ש **תִשְׁמַע בְּקוֹל ידוד אלוהיךָ לִשְׁמֹר מִצְוֹתָיו וְחֻקֹּתָיו הַכְּתוּבָה בְּסֵפֶר הַתּוֹרָה הַזֶּה, כִּי**- מפני ש **תָשׁוּב אֶל ידוד אלוהיךָ בְּכָל לְבָבְךָ וּבְכָל נַפְשֶׁךָ:**

**קירבת מצוות התורה לעשותם**

**(יא) כִּי**- אשר **הַמִּצְוָה הַזֹּאת**- כל מצוות התורה **אֲשֶׁר אָנֹכִי מְצַוְּךָ הַיּוֹם** בנאום המצוות, **לֹא נִפְלֵאת**-מופרשת (מובדלת) **הִוא מִמְּךָ, וְלֹא רְחֹקָה הִוא** ממך**:**

**(יב)** לא נפלאת (מופרשת) היא ממך, שהרי **לֹא בַשָּׁמַיִם הִוא לֵאמֹר**- שתצטרך לומר: **מִי יַעֲלֶה לָּנוּ הַשָּׁמַיְמָה וְיִקָּחֶהָ לָּנוּ- בשבילנו וְיַשְׁמִעֵנוּ אֹתָהּ**, **ואז וְנַעֲשֶׂנָּה:**

**(יג)** ולא רחוקה היא ממך, שהרי **וְלֹא מֵעֵבֶר לַיָּם הִוא** **לֵאמֹר**- שתצטרך לומר: **מִי יַעֲבָר לָנוּ אֶל עֵבֶר הַיָּם וְיִקָּחֶהָ לָּנוּ- בשבילנו וְיַשְׁמִעֵנוּ אֹתָהּ**, ואז **וְנַעֲשֶׂנָּה:**

**(יד) כִּי**- אלא **קָרוֹב אֵלֶיךָ הַדָּבָר מְאֹד,** והוא נמצא **בְּפִיךָ**- בלימוד התורה, **וּבִלְבָבְךָ** (הרבה מצוות הינם בלב- אהבת ה' ויראתו, ואמונה ואהבת ישראל וכו'), על מנת **לַעֲשֹׂתוֹ**, כך שאם תחליט בליבך ובפיך תוכל לעשותו**:**

**שתי הדרכים שלפני עם ישראל ואחריתן**

**(טו) רְאֵה נָתַתִּי לְפָנֶיךָ הַיּוֹם** שני דרכים המובילות לשני קצוות שונים, האפשרות הראשונה: **אֶת הַחַיִּים וְאֶת הַטּוֹב**, והאפשרות השניה: **וְאֶת הַמָּוֶת וְאֶת הָרָע:**

**(טז)** הדבר **אֲשֶׁר אָנֹכִי מְצַוְּךָ הַיּוֹם** הוא **לְאַהֲבָה אֶת ידוד אלוהיךָ**, **לָלֶכֶת בִּדְרָכָיו**- להידבק במידותיו, **וְלִשְׁמֹר מִצְוֹתָיו וְחֻקֹּתָיו וּמִשְׁפָּטָיו**,ואם תלך בדרך זו, אז **וְחָיִיתָ וְרָבִיתָ, וּבֵרַכְךָ ידוד אלוהיךָ בָּאָרֶץ אֲשֶׁר אַתָּה בָא שָׁמָּה לְרִשְׁתָּהּ:**

**(יז)** אבל **וְאִם יִפְנֶה לְבָבְךָ** מעבודת ה', **וְלֹא תִשְׁמָע** בקולו, **וְנִדַּחְתָּ**- תסור מעבודת ה', **וְהִשְׁתַּחֲוִיתָ לֵאלהים אֲחֵרִים וַעֲבַדְתָּם:**

**(יח)** אז **הִגַּדְתִּי לָכֶם הַיּוֹם, כִּי**- ש **אָבֹד תֹּאבֵדוּן, לֹא תַאֲרִיכֻן יָמִים עַל הָאֲדָמָה אֲשֶׁר אַתָּה עֹבֵר אֶת הַיַּרְדֵּן לָבֹא שָׁמָּה לְרִשְׁתָּהּ:**

**(יט) הַעִידֹתִי** מעמיד אני עדים **בָכֶם הַיּוֹם אֶת הַשָּׁמַיִם וְאֶת הָאָרֶץ,** שאת **הַחַיִּים וְהַמָּוֶת נָתַתִּי לְפָנֶיךָ, הַבְּרָכָה וְהַקְּלָלָה,** ואני אומר לכם: **וּבָחַרְתָּ בַּחַיִּים, לְמַעַן תִּחְיֶה אַתָּה וְזַרְעֶךָ:**

**(כ)** והבחירה בחיים היא **לְאַהֲבָה אֶת ידוד אלוהיךָ**, **לִשְׁמֹעַ בְּקֹלוֹ וּלְדָבְקָה בוֹ**- לחשוב עליו תמיד, **כִּי**- שהרי **הוּא**- ה', הגורם ל **חַיֶּיךָ וְאֹרֶךְ יָמֶיךָ**, ומה שיגרום לך **לָשֶׁבֶת עַל הָאֲדָמָה אֲשֶׁר נִשְׁבַּע ידוד לַאֲבֹתֶיךָ, לְאַבְרָהָם לְיִצְחָק וּלְיַעֲקֹב, לָתֵת לָהֶם:**

כאן מסתיים נאום הברית שהתחיל בתחילת פרק כ"ז. מכאן ואילך יתחילו פרקי פרידה של משה מישראל.

# פרק לא

## תנחומי משה לישראל

**(א)** לאחר סיום כריתת הברית עם ישראל, התפזרו ישראל לביתם, ואז **וַיֵּלֶךְ משֶׁה וַיְדַבֵּר אֶת הַדְּבָרִים הָאֵלֶּה**- הכתובים לפנינו, **אֶל כָּל יִשְׂרָאֵל**- הלך בעצמו אל כל שבט ושבט על מנת לנחמם ולחזקם לפני מותו**:**

**(ב) וַיֹּאמֶר אֲלֵהֶם**: **בֶּן מֵאָה וְעֶשְׂרִים שָׁנָה אָנֹכִי הַיּוֹם** וממילא **לֹא אוּכַל עוֹד לָצֵאת** לפניכם למלחמה, **וְלָבוֹא**- לפניכם מהמלחמה, ואם כן גם כך איני יכול להנהיג כראוי ואין לכם להצטער על מותי, ועוד ש **וַידוד אָמַר אֵלַי**: **לֹא תַעֲבֹר אֶת הַיַּרְדֵּן הַזֶּה**- וממילא אינני יכול להנהיגכם בכניסה לארץ**:**

**(ג)** ועוד שאין לכם להצטער על מיתתי שהרי **ידוד אלוהיךָ הוּא עֹבֵר לְפָנֶיךָ**, **הוּא יַשְׁמִיד אֶת הַגּוֹיִם הָאֵלֶּה מִלְּפָנֶיךָ וִירִשְׁתָּם**, וה' הוא הגורם העיקרי להצלחתכם ולא אני, ועוד שאיני משאיר אתכם ללא מנהיג שהרי **יְהוֹשֻׁעַ** תלמידי **הוּא עֹבֵר לְפָנֶיךָ כַּאֲשֶׁר דִּבֶּר ידוד** אליי למנות אותו למנהיג,ואם כן הוא מנהיג טוב ואל לכם להצטער במותי**:**

**(ד) וְעָשָׂה ידוד לָהֶם**- לכנענים, **כַּאֲשֶׁר עָשָׂה לְסִיחוֹן וּלְעוֹג מַלְכֵי הָאֱמֹרִי וּלְאַרְצָם**, **אֲשֶׁר הִשְׁמִיד אֹתָם:**

**(ה) וּנְתָנָם ידוד לִפְנֵיכֶם**, **וַעֲשִׂיתֶם לָהֶם כְּכָל הַמִּצְוָה אֲשֶׁר צִוִּיתִי אֶתְכֶם**-להשמיד אותם ואת כל העבודה זרה שלהם, כפי שכבר מפורש בכמה מקומות בתורה**:**

**(ו) חִזְקוּ** במעשיכם **וְאִמְצוּ** בלבכם, **אַל תִּירְאוּ וְאַל תַּעַרְצוּ**- תישברו ברוחכם מרוב פחד **מִפְּנֵיהֶם**, **כִּי ידוד אלוהיךָ הוּא הַהֹלֵךְ עִמָּךְ**, והוא **לֹא יַרְפְּךָ**- לא ירפה את אחיזתו ממך, אלא יחזיק אותך בחוזקה ויעזור לך, **וְלֹא יַעַזְבֶךָּ:**

## חיזוק יהושע ומצות הקהל

**(ז) וַיִּקְרָא משֶׁה לִיהוֹשֻׁעַ וַיֹּאמֶר אֵלָיו לְעֵינֵי כָל יִשְׂרָאֵל** (אמר זאת לעיני כל ישראל על מנת שיקבלוהו עליהם כמנהיג): **חֲזַק וֶאֱמָץ**, **כִּי אַתָּה תָּבוֹא אֶת**- עם  **הָעָם הַזֶּה אֶל הָאָרֶץ אֲשֶׁר נִשְׁבַּע ידוד לַאֲבֹתָם לָתֵת לָהֶם**, **וְאַתָּה תַּנְחִילֶנָּה אוֹתָם:**

**(ח) וַידוד הוּא הַהֹלֵךְ לְפָנֶיךָ** לעזור לך בהנהגת העם, **הוּא יִהְיֶה עִמָּךְ לֹא יַרְפְּךָ וְלֹא יַעַזְבֶךָּ**, ולכן **לֹא תִירָא וְלֹא תֵחָת**- לא תישבר ברוחך מפני העמים**:**

**(ט) וַיִּכְתֹּב משֶׁה אֶת הַתּוֹרָה הַזֹּאת**- ספר התורה, **וַיִּתְּנָהּ אֶל הַכֹּהֲנִים בְּנֵי לֵוִי הַנֹּשְׂאִים אֶת אֲרוֹן בְּרִית ידוד**- שבעתיד (במעבר הירדן ובמלחמת יריחו) ישאו את הארון (ששם יהיה מונח ספר התורה כמו שיתבאר בהמשך הפרשה), **וְאֶל כָּל זִקְנֵי יִשְׂרָאֵל**- שהם המנהיגים האחראים על העברת התורה**:**

**(י) וַיְצַו משֶׁה אוֹתָם לֵאמֹר**: **מִקֵּץ**- בסוף כל **שֶׁבַע שָׁנִים שזה בְּמֹעֵד**- בזמן של **שְׁנַת הַשְּׁמִטָּה**- שנה שביעית לספירת שנות השמיטה, ובמוצאי אותה שנה **בְּחַג הַסֻּכּוֹת** של השנה השמינית**:**

**(יא) בְּבוֹא כָל יִשְׂרָאֵל לֵרָאוֹת אֶת פְּנֵי ידוד אלוהיךָ בַּמָּקוֹם אֲשֶׁר יִבְחָר**- בעליה לרגל, **תִּקְרָא**- אתה יהושע **אֶת הַתּוֹרָה הַזֹּאת נֶגֶד**- מול **כָּל יִשְׂרָאֵל בְּאָזְנֵיהֶם:**

**(יב) הַקְהֵל**- אסוף **אֶת הָעָם**, **הָאֲנָשִׁים וְהַנָּשִׁים וְהַטַּף וְגֵרְךָ אֲשֶׁר בִּשְׁעָרֶיךָ**- גרי הצדק, **לְמַעַן יִשְׁמְעוּ** את התורה **וּלְמַעַן יִלְמְדוּ** את התורה, ואז **וְיָרְאוּ אֶת ידוד אלוהיכֶם**, **וְשָׁמְרוּ לַעֲשׂוֹת אֶת כָּל דִּבְרֵי הַתּוֹרָה הַזֹּאת:**

**(יג) וּבְנֵיהֶם אֲשֶׁר לֹא יָדְעוּ** את התורה, ולא יכולים להבין את קריאתך בתורה, הם ישאלו את אבותיהם מה כל ההתקהלות הזו ומה המלך קורא, ואבותיהם יענו להם על כך, ואז הבנים (שהם הטף המופיע בפסוק הקודם) **יִשְׁמְעוּ וְלָמְדוּ לְיִרְאָה אֶת ידוד אלוהיכֶם כָּל הַיָּמִים אֲשֶׁר אַתֶּם חַיִּים עַל הָאֲדָמָה אֲשֶׁר אַתֶּם עֹבְרִים אֶת הַיַּרְדֵּן שָׁמָּה לְרִשְׁתָּהּ:**

## מינוי יהושע והציווי על כתיבת השירה

**(יד) וַיֹּאמֶר ידוד אֶל משֶׁה**: **הֵן**- הנה **קָרְבוּ יָמֶיךָ לָמוּת**, **קְרָא אֶת יְהוֹשֻׁעַ וְהִתְיַצְּבוּ** שניכם **בְּאֹהֶל מוֹעֵד וַאֲצַוֶּנּוּ**- אני אמנה אותו להיות המנהיג תחתיך, **וַיֵּלֶךְ משֶׁה וִיהוֹשֻׁעַ וַיִּתְיַצְּבוּ בְּאֹהֶל מוֹעֵד:**

**(טו) וַיֵּרָא ידוד בָּאֹהֶל בְּעַמּוּד עָנָן**- שכינתו ירדה בתוך עמוד הענן, אבל- **וַיַּעֲמֹד עַמּוּד הֶעָנָן עַל פֶּתַח הָאֹהֶל**- ולא על הכפורת בתוך קודש הקדשים כתמיד, ויהושע ומשה עמדו מחוץ לאוהל ולא בתוכו (שהרי ליהושע אסור להיכנס לאוהל מועד)**:**

**(טז) וַיֹּאמֶר ידוד אֶל משֶׁה** (ייתכן שגם יהושע שמע נבואה זו): **הִנְּךָ שֹׁכֵב עִם אֲבֹתֶיךָ**- נפטר, ואחר כך **וְקָם הָעָם הַזֶּה וְזָנָה**- ויטעה **אַחֲרֵי אלוהי נֵכַר**- גויי **הָאָרֶץ אֲשֶׁר הוּא בָא שָׁמָּה בְּקִרְבּוֹ**, **וַעֲזָבַנִי וְהֵפֵר אֶת בְּרִיתִי אֲשֶׁר כָּרַתִּי אִתּוֹ:**

**(יז)** ואז- **וְחָרָה אַפִּי בוֹ בַיּוֹם הַהוּא וַעֲזַבְתִּים וְהִסְתַּרְתִּי פָנַי מֵהֶם**- לא אשגיח עליהם, **וְהָיָה לֶאֱכֹל**- הגויים יאכלו אותם- ינצחו אותם ויהרגו בהם, **וּמְצָאֻהוּ רָעוֹת רַבּוֹת וְצָרוֹת** רבות, **וְאָמַר** ישראל **בַּיּוֹם הַהוּא**: **הֲלֹא**- הרי **עַל כִּי**- מכיוון ש **אֵין אלוהי בְּקִרְבִּי**- **מְצָאוּנִי הָרָעוֹת הָאֵלֶּה:**

**(יח)** אבל למרות זאת **וְאָנֹכִי הַסְתֵּר אַסְתִּיר פָּנַי בַּיּוֹם הַהוּא**- מפני שלא תהיה תשובתם שלימה (שהרי רק אמרו שרע להם כי ה' עזבם אבל לא תיקנו את הסיבה שגרמה לה' לעזוב אותם) **עַל**- בגלל **כָּל הָרָעָה אֲשֶׁר עָשָׂה**- **כִּי פָנָה אֶל אלהים אֲחֵרִים:**

**(יט)** ולכן, **וְעַתָּה כִּתְבוּ** **לָכֶם** אתה ויהושע **אֶת הַשִּׁירָה הַזֹּאת** (שירת האזינו) **וְלַמְּדָהּ אֶת בְּנֵי יִשְׂרָאֵל** את פירושה, וגם **שִׂימָהּ בְּפִיהֶם**- שתהיה שגורה בפה שלהם, **לְמַעַן תִּהְיֶה לִּי הַשִּׁירָה הַזֹּאת לְעֵד בִּבְנֵי יִשְׂרָאֵל**- שכבר העדתי בהם בשירה שהם יקבלו עונשים חמורים, וכשיגיעו עונשים אלו הם לא יתרעמו למה הם מקבלים אותם**:**

**(כ) כִּי**- כאשר **אֲבִיאֶנּוּ אֶל הָאֲדָמָה אֲשֶׁר נִשְׁבַּעְתִּי לַאֲבֹתָיו** שהיא ארץ **זָבַת חָלָב וּדְבַשׁ**, **וְאָכַל וְשָׂבַע וְדָשֵׁן**- וישמין, **וּפָנָה אֶל אלהים אֲחֵרִים וַעֲבָדוּם**, **וְנִאֲצוּנִי**- יכעיסו אותי בכך, **וְהֵפֵר אֶת בְּרִיתִי:**

**(כא) וְהָיָה כִּי**- כאשר **תִמְצֶאןָ אֹתוֹ**- יהיו לו **רָעוֹת רַבּוֹת וְצָרוֹת**, אז **וְעָנְתָה הַשִּׁירָה הַזֹּאת לְפָנָיו לְעֵד**, **כִּי**- שהרי **לֹא תִשָּׁכַח מִפִּי זַרְעוֹ**- זו הבטחה ששירה זו לא תישכח מהם לעולם. ואני יודע שהם יפרו את בריתי בעתיד, **כִּי**- מפני ש **יָדַעְתִּי אֶת יִצְרוֹ אֲשֶׁר הוּא עֹשֶׂה הַיּוֹם**- שהם עברו על רצוני כבר כמה פעמים, **בְּטֶרֶם**- עוד לפני ש **אֲבִיאֶנּוּ אֶל הָאָרֶץ אֲשֶׁר נִשְׁבָּעְתִּי**- עוד לפני שהוא אכל ושבע ודשן**:**

**(כב) וַיִּכְתֹּב משֶׁה** (יחד עם יהושע, כמו שמפורש בסוף פרשת האזינו) **אֶת הַשִּׁירָה הַזֹּאת בַּיּוֹם הַהוּא**, **וַיְלַמְּדָהּ אֶת בְּנֵי יִשְׂרָאֵל:**

**(כג)** ורק לאחר סיום הנבואה הזו של ה' למשה שבה נאמר לו מה יקרה לאחר מותו, **וַיְצַו**- ה' מינה למנהיג **אֶת יְהוֹשֻׁעַ בִּן נוּן**, **וַיֹּאמֶר** ליהושע: **חֲזַק וֶאֱמָץ**, **כִּי אַתָּה תָּבִיא** כמנהיג **אֶת בְּנֵי יִשְׂרָאֵל אֶל הָאָרֶץ אֲשֶׁר נִשְׁבַּעְתִּי לָהֶם**, **וְאָנֹכִי אֶהְיֶה עִמָּךְ:**

**כתיבת ספר התורה והנחתו מצד ארון הברית**

**(כד) וַיְהִי כְּכַלּוֹת משֶׁה לִכְתֹּב אֶת דִּבְרֵי הַתּוֹרָה הַזֹּאת עַל סֵפֶר עַד תֻּמָּם**- עד סיומם, זאת אומרת, את כל התורה. אלו דברים עתידיים, זאת אומרת שמשה סיים לכתוב את הספר לאחר שכתב את פרשת האזינו ולאחר שסיים לברך את ישראל, ואחר כך כתב הכל בספר התורה ומסרו לכהנים בני לוי**:**

**(כה) וַיְצַו משֶׁה אֶת** הכהנים **הַלְוִיִּם**- שהם משבט לוי, **נֹשְׂאֵי אֲרוֹן בְּרִית ידוד** (שמעכשיו הם ישאו את הארון ולא הלויים כמו שהיה עד עכשיו. ואכן בחציית הירדן ובהקפת יריחו, הכהנים הם שנשאו את הארון) **לֵאמֹר**:

**(כו) לָקֹחַ אֵת סֵפֶר הַתּוֹרָה הַזֶּה**, **וְשַׂמְתֶּם אֹתוֹ מִצַּד אֲרוֹן בְּרִית ידוד אלוהיכֶם** (בתוך הארון בצידו), **וְהָיָה שָׁם בְּךָ לְעֵד**- הספר יהיה לעד על כל העונשים שתקבלו בעתיד**:**

**(כז)** ואני אומר לכם את זה **כִּי אָנֹכִי יָדַעְתִּי אֶת מֶרְיְךָ**- חוסר שמיעתך לה', **וְאֶת עָרְפְּךָ הַקָּשֶׁה**- שאתה לא מקבל מרות, **הֵן**- שהרי **בְּעוֹדֶנִּי חַי עִמָּכֶם הַיּוֹם מַמְרִים**- לא שומעים בקולו **הֱיִתֶם עִם ידוד**, **וְאַף כִּי**-וכל שכן שכך יהיה **אַחֲרֵי מוֹתִי**-שלא תקשיבו בקולו, שהרי כבר לא אהיה איתכם כדי שאוכל להוכיח אתכם**:**

**(כח)** ולכן **הַקְהִילוּ אֵלַי אֶת כָּל זִקְנֵי שִׁבְטֵיכֶם וְשֹׁטְרֵיכֶם וַאֲדַבְּרָה בְאָזְנֵיהֶם אֵת הַדְּבָרִים הָאֵלֶּה**- דברי השירה הזו, **וְאָעִידָה בָּם אֶת הַשָּׁמַיִם וְאֶת הָאָרֶץ** על העונשים העתידים לבא על ישראל**:**

**(כט) כִּי**- מפני ש **יָדַעְתִּי אַחֲרֵי מוֹתִי**, **כִּי**- אשר **הַשְׁחֵת תַּשְׁחִתוּן וְסַרְתֶּם מִן הַדֶּרֶךְ אֲשֶׁר צִוִּיתִי אֶתְכֶם**, **וְקָרָאת**- ושתקרה **אֶתְכֶם הָרָעָה בְּאַחֲרִית**- בסוף **הַיָּמִים**, **כִּי**- מפני ש **תַעֲשׂוּ אֶת הָרַע בְּעֵינֵי ידוד לְהַכְעִיסוֹ בְּמַעֲשֵׂה יְדֵיכֶם:**

**(ל) וַיְדַבֵּר משֶׁה בְּאָזְנֵי כָּל קְהַל יִשְׂרָאֵל** (אף על פי שמשה אמר לקבץ את הזקנים והשוטרים, התקבצו כל עדת ישראל) **אֶת דִּבְרֵי הַשִּׁירָה הַזֹּאת עַד תֻּמָּם:**

#### פרשת האזינו

#### פרק לב

### הקדמה לשירה, מעשי ה' ישרים

**(א) הַאֲזִינוּ**- הקשיבו **הַשָּׁמַיִם וַאֲדַבֵּרָה**, **וְתִשְׁמַע הָאָרֶץ אִמְרֵי פִי**- (משה מעיד את השמים הארץ על העונש הצפוי לישראל, כמו שאמר לעילבפרק ל"א פס' כ"ח)**:**

**(ב) יַעֲרֹף**- ינטוף בחוזקה **כַּמָּטָר**- **לִקְחִי**- דברי (שאותם אתם לוקחים- מקבלים), **תִּזַּל כַּטַּל אִמְרָתִי,** והיא תיזל **כִּשְׂעִירִם**- טיפות גשם דקות כשערות **עֲלֵי**- על **דֶשֶׁא**,ותזל **וְכִרְבִיבִים**- טיפות גשם גדולות (רב=גדול) **עֲלֵי**- על **עֵשֶׂב**.משה מבקש שדבריו יהיו נוחים ומקובלים לכולם כמו טל ומטר**:**

**(ג) כִּי**- כאשר **שֵׁם ידוד אֶקְרָא**- אפרסם ואשבח את שם ה' בשירה זו, אתם ישראל **הָבוּ גֹדֶל**- שבח **לֵאלוהינוּ**- גם אתם תשבחוהו**:**

**(ד) הַצּוּר**- ה', שהוא חזק כסלע (צור), **תָּמִים פָּעֳלוֹ**- שלמים מעשיו בצדק, **כִּי כָל דְּרָכָיו מִשְׁפָּט**- צדק, ה' הוא **אֵ-ל אֱמוּנָה**- נאמן לעשות כפי הצדק, **וְאֵין** אצלו **עָוֶל**- חוסר צדק, אלא **צַדִּיק וְיָשָׁר הוּא** בכל דבר שהוא עושה**:**

**(ה) שִׁחֵת לוֹ לֹא בָּנָיו מוּמָם**- אם יש השחתה ומום בבניו- ישראל, אז היא לא לו- אי אפשר לתלות אותה בו אלא בבניו, שהמום הוא באשמתם, בגלל מעשיהם הרעים, שהם **דּוֹר עִקֵּשׁ**- שמעקם את דרך הישר, **וּפְתַלְתֹּל**- והולך בדרך מפותלת ולא ישרה כמו שה' ציוה**:**

**(ו) הַ לְידוד תִּגְמְלוּ זֹאת**- תעשו זאת, שתחטאו לפניו, **עַם נָבָל**- רשע, שמחזיר רעה תחת טובה, **וְלֹא חָכָם, הֲלוֹא**- הרי **הוּא אָבִיךָ קָּנֶךָ**- שברא אותך, **הוּא עָשְׂךָ וַיְכֹנֲנֶךָ**- והעמידך על בסיסך (כנו=בסיסו) זאת אומרת שכל כוחותיך ממנו**:**

## חסדי ה' עם ישראל

**(ז) זְכֹר יְמוֹת עוֹלָם**- ימים קודמים שהיו מתחילת העולם, **בִּינוּ**- התבוננו ב **שְׁנוֹת דֹּר וָדֹר**- שנים שלפני הרבה דורות, **שְׁאַל אָבִיךָ וְיַגֵּדְךָ**- ויגיד לך מה היה, שאל את **זְקֵנֶיךָ וְיֹאמְרוּ לָךְ:**

**(ח) בְּהַנְחֵל עֶלְיוֹן גּוֹיִם**- כשה' הנחיל לכל עם את ארצו, **בְּהַפְרִידוֹ בְּנֵי אָדָם**- וכשהפריד את כל הגויים איש איש למקומו לאחר המבול, כבר אז **יַצֵּב גְּבֻלֹת עַמִּים**- הציב את גבולם של בני כנען שהיו בנחלתם של ישראל לעתיד, **לְמִסְפַּר בְּנֵי יִשְׂרָאֵל**- ל- 12 חלקים כמו מספרם של שבטי ישראל (כנען וכל בניו היו בסה"כ 12), וזה מראה את דאגת ה' לעמו, שכבר אז תכנן את נחלתם של ישראל, ושהיא תהיה מחולקת ל- 12 חלקים**:**

**(ט) כִּי**- וזה מפני ש **חֵלֶק ידוד עַמּוֹ**- ישראל הם חלקו של ה' בעולם, המקום שבו הוא שוכן, **יַעֲקֹב**- עם ישראלהוא **חֶבֶל**- איזור **נַחֲלָתוֹ**- ישראל ה'נחלה' של ה'**:**

**(י) יִמְצָאֵהוּ**- ה' 'מצא' אותם, זאת אומרת היה איתם ודאג להם **בְּאֶרֶץ מִדְבָּר**- בארבעים השנים שהלכו שם, **וּבְתֹהוּ**- ובמקום ריק, **יְלֵל**- ששם מיללות החיות, **יְשִׁמֹן**- והוא מקום שממה, שם המציא להם צרכיהם, **יְסֹבֲבֶנְהוּ**- סובבם כדי לשמור עליהם, **יְבוֹנֲנֵהוּ**- לימד אותם בינה- את התורה, **יִצְּרֶנְהוּ**- שמר אותם **כְּאִישׁוֹן**- כמו אדם השומר על החלק השחור שבתוך **עֵינוֹ**, זאת אומרת שמירה מעולה**:**

**(יא) כְּנֶשֶׁר יָעִיר קִנּוֹ**- התנהג איתם במסעות כמו נשר שמעורר את גוזליו לעבור למקום אחר, שהוא **עַל גּוֹזָלָיו יְרַחֶף**- ומעיר אותם בריחוף זה בעדינות, **יִפְרֹשׂ** הנשר את **כְּנָפָיו** ואז **יִקָּחֵהוּ**- את כל גוזל וגוזל, **יִשָּׂאֵהוּ עַל אֶבְרָתוֹ**- על כנפו, שהוא דואג להם שלא יטרחו והוא מטיסם בעצמו, וכך דאג ה' לישראל במסעות במדבר**:**

**(יב) ידוד בָּדָד**- לבדו **יַנְחֶנּוּ**- הוביל והנהיג אותם, **וְאֵין עִמּוֹ אֵל נֵכָר**- זר, שמנהיג אותם גם כן**:**

**(יג)** מכאן ואילך, השירה עוברת לדבר על דברים שטרם קרו לישראל: **יַרְכִּבֵהוּ**- הניח אותם **עַל בָּמֳתֵי אָרֶץ**- הארץ הגבוהה (המשובחת) ביותר (ארץ ישראל), **וַיֹּאכַל** ישראל את **תְּנוּבֹת**- תבואות **שָׂדָי**- שדות הארץ, **וַיֵּנִקֵהוּ דְבַשׁ מִסֶּלַע**- דבש הפירות היה זמין כאילו אפשר להוציאו אפילו מסלע, **וְשֶׁמֶן מֵחַלְמִישׁ**- סלע קשה **צוּר**- סלע, היינו סלע שקשה מאוד מאוד, וכאילו בא לומר שאפילו ממנו היה אפשר להוציא שמן מרוב השפע**:**

**(יד)** וגם נתן להם: **חֶמְאַת בָּקָר**, **וַחֲלֵב**- השומן המשובח שב **צֹאן, עִם חֵלֶב**- השומן המשובח של **כָּרִים**- כבשים מפוטמים, **וְאֵילִים בְּנֵי**- הגדליםב **בָשָׁן**- ששם יש מרעה טוב והאילים שמנים, **וְעַתּוּדִים**- תיישים גדולים (הגדלים בבשן), **עִם חֵלֶב**- המשובח שב **כִּלְיוֹת**- גרעיני (שדומים לכליות בחריץ שיש באמצעם, וכן שהם גדולים כמו כליות) **חִטָּה**, **וְדַם עֵנָב**- היין היוצא מהענבים שהוא השקה אותם (שמראהו אדום כדם), **תִּשְׁתֶּה חָמֶר**- יין משובח, זאת אומרת שכל יינם היה משובח**:**

**חטאי ישראל**

**(טו) וַיִּשְׁמַן יְשֻׁרוּן**- ישראל **וַיִּבְעָט**- בה', שלא הכיר טובה לה' אלא עזב אותו ובכך ביזה אותו, **שָׁמַנְתָּ, עָבִיתָ**- נהיית עבה (שמן) בגודלך, **כָּשִׂיתָ**- התכסית בשומן, **וַיִּטּשׁ**- ויעזוב **אֱ-לוֹהַּ עָשָׂהוּ**- שברא אותו, **וַיְנַבֵּל**- ביזה את ה' שהוא **צוּר יְשֻׁעָתוֹ**- חוזק ישועתו של ישראל**:**

**(טז) יַקְנִאֻהוּ בְּזָרִים**- גרמו לו לכעוס, בגללהליכתם אחרי עבודה זרה, **בְּתוֹעֵבֹת**- עבודה זרה **יַכְעִיסֻהוּ:**

**(יז) יִזְבְּחוּ** קרבנות **לַשֵּׁדִים** שהם **לֹא אֱלֹהַּ**- לא מושלים בעולם, וכן זבחו ל **אלהים** אשר **לֹא יְדָעוּם**- שלא הכירו אותם מקודם, אלו הם אלהים **חֲדָשִׁים, מִקָּרֹב** - מזמן קרוב **בָּאוּ**- הומצאו בזמן האחרון, **לֹא שְׂעָרוּם**- פחדו מהם וסמר שערם של **אֲבֹתֵיכֶם** מפני אלהים אלה, (זה לשון זלזול באלהים הללו שישראל הלכו אחריהם)**:**

**(יח) צוּר**- ה' ש **יְלָדְךָ**- **תֶּשִׁי**- שכחת, **וַתִּשְׁכַּח אֵ-ל מְחֹלֲלֶךָ**- שהוליד אותך**:**

## עונשי ישראל

**(יט) וַיַּרְא ידוד וַיִּנְאָץ**- כעס, **מִכַּעַס** שמכעיסים אותו **בָּנָיו וּבְנֹתָיו:**

**(כ)** ובעקבות כך, **וַיֹּאמֶר**: **אַסְתִּירָה פָנַי**- את השגחתי **מֵהֶם,** ואז **אֶרְאֶה מָה** תהיה **אַחֲרִיתָם**- סופם, **כִּי דוֹר תַּהְפֻּכֹת הֵמָּה**- הופכים את דעתם, שבתחילה רצו לקבל בריתי ועכשיו הם מפרים אותה, והם **בָּנִים לֹא אֵמֻן**- שאי אפשר להאמין **בָּם**- שהרי הפרו את בריתי**:**

**(כא) הֵם קִנְאוּנִי**- גרמו לי לקנא (לכעוס) **בְלֹא אֵל**- כשעבדו אלהים שבעצם אינו אל- בעל כח באמת, **כִּעֲסוּנִי בְּהַבְלֵיהֶם**- באלהיהם שהם לא כלום, וכנגד זה- **וַאֲנִי אַקְנִיאֵם**- אכעיס אותם **בְּלֹא עָם**- בעם שאינו חשוב (מידה כנגד מידה), **בְּגוֹי**- בעם **נָבָל**- רשע, הגומל רעה תחת טובה, **אַכְעִיסֵם:**

**(כב) כִּי אֵשׁ קָדְחָה**- בערה **בְאַפִּי**- שכעסתי מאוד, **וַתִּיקַד**- ותבער האש **עַד שְׁאוֹל תַּחְתִּית**- הקבר הנמוך ביותר, זאת אומרת שהאש בערה מאוד, **וַתֹּאכַל** האש **אֶרֶץ וִיבֻלָהּ**- משל לישראל ולרכושם, **וַתְּלַהֵט**- ותשרוף אפילו את **מוֹסְדֵי**- יסודותיהם של ה **הָרִים**- זאת אומרת שהיא תשרוף הכל**:**

**(כג)** ועוד **אַסְפֶּה**- אוסיף **עָלֵימוֹ**- עליהם **רָעוֹת,** את כל **חִצַּי**- משל למכות שלי, **אֲכַלֶּה בָּם**- אגמור עליהם**:**

**(כד)** דוגמאות ל"חצים" של ה'- **מְזֵי**- "שרופים" (שהגוף יהיה שדוף) מרוב **רָעָב, וּלְחֻמֵי רֶשֶׁף**- אש, שהאש 'תילחם' בהם ותשרוף אותם, **וְקֶטֶב**- כריתה **מְרִירִי**- מרה וקשה (מוות קשה כלשהו), **וְשֶׁן** של **בְּהֵמֹת**- חיות טרף **אֲשַׁלַּח בָּם, עִם חֲמַת**- כעס, (משל לארס) של **זֹחֲלֵי עָפָר**- נחשיםעקרבים וכיוצא בזה**:**

**(כה) מִחוּץ**- לביתם **תְּשַׁכֶּל**- תעשה את האנשים שכולים (אדם שמתו בניו=שכול) ה **חֶרֶב**- מלחמה, **וּמֵחֲדָרִים**- בתוך בתיהם תהיה **אֵימָה**- פחד, וימותו בחרב ויהיו באימה **גַּם בָּחוּר גַּם בְּתוּלָה**, **יוֹנֵק**- תינוק קטן **עִם אִישׁ שֵׂיבָה**- זקן**:**

## ה' לא משמיד את ישראל בעקבות חשש מחילול שמו

**(כו) אָמַרְתִּי** בליבי: **אַפְאֵיהֶם**- אשמיד אותם לגמרי (ולא אשאיר מהם אפילו פאה), **אַשְׁבִּיתָה מֵּאֱנוֹשׁ**- מאנשים את **זִכְרָם** של ישראל**:**

**(כז)** הייתי משמיד את ישראל לגמרי **לוּלֵי**- אם לא ש **כַּעַס אוֹיֵב אָגוּר**- שאני מפחד מהכעס שיכעיסני האויב של ישראל, ויתחלל שמי, והפחד הוא **פֶּן**- שמא **יְנַכְּרוּ צָרֵימוֹ**- הצרים של ישראל ייחסו את עונשם של ישראל לנכרי, למישהו אחר ממני, **פֶּן**- שמא **יֹאמְרוּ** הגוים: **יָדֵנוּ רָמָה**- כוחנו גבר על ישראל, **וְלֹא ידוד פָּעַל**- עשה **כָּל זֹאת**- את העונש של ישראל, ואז יתחלל שמי כאילו לא יכולתי להציל את עמי ישראל**:**

**(כח)** והגויים יחשבו כך **כִּי**- מפני ש **גוֹי אֹבַד עֵצוֹת**- חסר עצות נכונות **הֵמָּה**, **וְאֵין בָּהֶם תְּבוּנָה**- להבין שעונש ישראל הוא ממני והם היו רק השליחים שלי לבצע זאת**:**

**(כט) לוּ**- אילו **חָכְמוּ**- היו חכמים, אותם גויים, אז **יַשְׂכִּילוּ זֹאת**- היו מבינים בשכלם שהעונש בא ממני, **יָבִינוּ לְאַחֲרִיתָם**- והיו מבינים מתוך סופם ועונשם של ישראל שהוא עונש לא טבעי והוא ממני ולא מכוחם,שהרי-

**(ל) אֵיכָה**- איך קורה ש **יִרְדֹּף אֶחָד** מהגויים **אֶלֶף** מישראל, **וּשְׁנַיִם** מהגויים **יָנִיסוּ רְבָבָה** מישראל? **אִם לֹא כִּי צוּרָם**- אלוהיהם של ישראל **מְכָרָם** לגויים, **וַידוד הִסְגִּירָם** ביד אויביהם**:**

**(לא) כִּי**- שהרי **לֹא כְצוּרֵנוּ צוּרָם**- ה' הוא לא כמו אלהי הגויים שלא יכולים להושיע את עובדיהם, אבל ה' הוא באמת בעל הכוח והישועה, ובכל זאת **וְאֹיְבֵינוּ פְּלִילִים**- שופטים אותנו בעונשים קשים, ואת זה היו צריכים הגויים להבין שלא ייתכן שהם מענישים אותנו בזכות אלהיהם שהרי הם אינם כאלוהינו, וזה גם לא בזכות הכח שלהם, אלא שה' הסגיר את עמו, ובגלל החשש הזה מחילול שמו, ה' לא מכלה את ישראל לגמרי**:**

**המשך עונשם של ישראל**

**(לב)** כאן חוזר ה' לעונש המגיע לישראל על עזבם את הברית איתו, והוא מתאר במשל את העונש הקשה שיגיע לישראל- **כִּי מִגֶּפֶן סְדֹם גַּפְנָם**- הגפן- היינו העונש שהם צריכים "לאכול", יהיה כמו בסדום, **וּמִשַּׁדְמֹת**- שדות **עֲמֹרָה, עֲנָבֵמוֹ**- הענבים שהם צריכים "לאכול" יהיו **עִנְּבֵי רוֹשׁ**- מרים (ראש=עשב מר), והם יקבלו **אַשְׁכְּלֹת מְרֹרֹת**- מרים **לָמוֹ**- להם**:**

**(לג) חֲמַת**- כעס (משל לארס) של **תַּנִּינִם**- נחשים,יהיה **יֵינָם, וְרֹאשׁ**- ויינם יהיה מר (ראש=עשב מר) כמו ארס של **פְּתָנִים**- סוג של נחש **אַכְזָר:**

**(לד) הֲלֹא**- הרי **הוּא**- ענשם של ישראל, **כָּמֻס**- טמון **עִמָּדִי, חָתוּם**- סגור **בְּאוֹצְרֹתָי** על מנת להיפרע מהם**:**

**(לה) לִי**- אצלי נמצאת **נָקָם**- הנקמה **וְשִׁלֵּם**- והתשלום המגיע להם, וזה יהיה **לְעֵת**- בזמן ש **תָּמוּט**- תתמוטט **רַגְלָם**- שייגמרו זכויותיהם שבזכותן הם עומדים, **כִּי קָרוֹב** אצלי להביא את **יוֹם אֵידָם**- השבר של ישראל, **וְחָשׁ**- וממהר אני להביא את ה **עֲתִדֹת**- מה שעתיד לבא **לָמוֹ**- עליהם, אם יעברו את בריתי**:**

## נחמת ה' על הנעשה לישראל והנקמה מהגויים

**(לו) כִּי**- כאשר **יָדִין ידוד עַמּוֹ**- יראה את העשוי להם על ידי הגויים, **וְעַל עֲבָדָיו יִתְנֶחָם**- יתחרט על עונשם הקשה, וזה יקרה משתי סיבות: 1. **כִּי יִרְאֶה כִּי אָזְלַת**- נגמר **יָד**- כוחם של ישראל לעמוד בצרות הקשות, **וְאֶפֶס**- ואין **עָצוּר**- מושל, **וְעָזוּב**- ועוזר, שאין מי שעוזר ומחזקאת ישראל וכל הגויים נגדם**:**

**(לז)** 2. **וְאָמַר**- הגויים אומרים: **אֵי**- איפה **אלוהימוֹ**- אלוהיהם של ישראל, ואיפה **צוּר**- ה' ש **חָסָיוּ**- הסתתרו **בוֹ**? זאת אומרת שהגויים שואלים את ישראל היכן האלוהים שלהם, וכוונת השאלה היא לומר שהוא אינו, שהרי אינו עוזר להם**:**

**(לח)** וממשיכים הגויים לתאר את אלוהיהם של ישראל, שכביכול איננו- **אֲשֶׁר חֵלֶב זְבָחֵימוֹ**- חלב הזבחים של ישראל הם **יֹאכֵלוּ**- האלוהים**,** וגם **יִשְׁתּוּ יֵין נְסִיכָם**- שמנסכים להם, **יָקוּמוּ וְיַעְזְרֻכֶם**, **יְהִי עֲלֵיכֶם סִתְרָה**- יסתירו אתכם מהצרות שאנו עושים לכם, ובעצם הם אומרים שלה' אין כביכול כח להושיעם וזה חילול שמו יתברך**:**

**(לט)** ולכן אומר ה': את הגויים **רְאוּ** **עַתָּה, כִּי אֲנִי אֲנִי הוּא**- מי שמקבל את זבחי ישראל, ואני תמיד הייתי ואהיה ללא שינוי ורק הסתרתי את פני, **וְאֵין אלוהים עִמָּדִי**- שמשגיח על העולם, ושיוכל להציל אתכם, **אֲנִי אָמִית**- המתתי את ישראל **וַאֲחַיֶּה**- אותם, **מָחַצְתִּי** אותם, אבל **וַאֲנִי אֶרְפָּא** את ישראל, **וְאֵין מִיָּדִי מַצִּיל** אתכם הגויים, מהעונש הצפוי לכם**:**

**(מ) כִּי אֶשָּׂא**- ארים **אֶל שָׁמַיִם יָדִי**- לשון שבועה, **וְאָמַרְתִּי**: **חַי אָנֹכִי לְעֹלָם**- אני נשבע שכמו שאני חי לעולם כך יקרה מה שכתוב בפסוק הבא**:**

**(מא) אִם שַׁנּוֹתִי**- אשנן ואחדד את **בְּרַק** **חַרְבִּי**- החרב שלי שתהיה מבריקה וחדה**, וְתֹאחֵז בְּמִשְׁפָּט יָדִי**- כדי לשפוט את הגויים, **אָשִׁיב נָקָם**- נקמה **לְצָרָי**- הצרים של ישראל שעשו זאת בגלל שהם האויבים של ה' (ולא בכדי למלא את רצון ה' להעניש את ישראל), **וְלִמְשַׂנְאַי אֲשַׁלֵּם** על כל מעשיהם**:**

**(מב) אַשְׁכִּיר** את **חִצַּי מִדָּם**- החיצים שאשלח בהם יהיו "שיכורים" מרוב דם שהם ישפכו מהם, **וְחַרְבִּי תֹּאכַל בָּשָׂר**- את בשרם של הגויים, **מִדַּם חָלָל**- ההרוגים **וְשִׁבְיָה**- והשבויים, והחרב תאכל בשר **מֵרֹאשׁ**- מהראשים של **פַּרְעוֹת**- שאני אפרוץ ואחתוך ב **אוֹיֵב:**

**(מג) הַרְנִינוּ**- שבחו ה **גוֹיִם** (שנשארו בעולם, שלא היו צריהם של ישראל) את **עַמּוֹ**- ישראל, **כִּי**- כאשר **דַם עֲבָדָיו** שנשפך על ידי צריהם, ה' **יִקּוֹם**- ינקום מצריהם, **וְנָקָם יָשִׁיב לְצָרָיו**, **וְכִפֶּר**- וה' יפייס את **אַדְמָתוֹ**- ארץ ישראל שהיתה חריבה ושוממה, וכן יפייס את **עַמּוֹ** על כל הצרות**:**

## דברי סיכום של משה

**(מד) וַיָּבֹא משֶׁה וַיְדַבֵּר אֶת כָּל דִּבְרֵי הַשִּׁירָה הַזֹּאת בְּאָזְנֵי הָעָם**, **הוּא וְהוֹשֵׁעַ בִּן נוּן** (כמו שציוה ה': "כתבו לכם…שימה בפיהם". ונקרא בפסוק זה הושע מפני שכך היה שמו בפי ישראל, ומשה הוא שקרא לו יהושע)**:**

**(מה) וַיְכַל משֶׁה** (מציינים אותו מפני שהוא היה העיקר), **לְדַבֵּר אֶת כָּל הַדְּבָרִים הָאֵלֶּה אֶל כָּל יִשְׂרָאֵל:**

**(מו) וַיֹּאמֶר אֲלֵהֶם**: **שִׂימוּ לְבַבְכֶם** להתבונן **לְכָל הַדְּבָרִים אֲשֶׁר אָנֹכִי מֵעִיד בָּכֶם הַיּוֹם**- זאת אומרת שימו לב לדברים הנאמרים בשירה הזאת, **אֲשֶׁר תְּצַוֻּם**- על ידם תוכלו לצוות **אֶת בְּנֵיכֶם לִשְׁמֹר לַעֲשׂוֹת אֶת כָּל דִּבְרֵי הַתּוֹרָה הַזֹּאת:**

**(מז) כִּי לֹא דָבָר רֵק**- חסר ערך **הוּא מִכֶּם**- שמירת התורה והמצוות, **כִּי**- אלא **הוּא** עיקר **חַיֵּיכֶם**, **וּבַדָּבָר**- ובזכות הדבר **הַזֶּה תַּאֲרִיכוּ יָמִים עַל הָאֲדָמָה אֲשֶׁר אַתֶּם עֹבְרִים אֶת הַיַּרְדֵּן שָׁמָּה לְרִשְׁתָּהּ:**

## ציווי המיתה של משה

**(מח) וַיְדַבֵּר ידוד אֶל משֶׁה בְּעֶצֶם הַיּוֹם הַזֶּה**- באותו היום שאמר את השירה לישראל, **לֵאמֹר**:

**(מט) עֲלֵה אֶל הַר הָעֲבָרִים** (כך שמו) **הַזֶּה,** שהוא **הַר נְבוֹ**- הר מסויים בתוך 'הר העברים', **אֲשֶׁר** הוא נמצא **בְּאֶרֶץ מוֹאָב אֲשֶׁר עַל פְּנֵי**- ממזרח ל **יְרֵחוֹ,** ומשם **וּרְאֵה אֶת אֶרֶץ כְּנַעַן אֲשֶׁר אֲנִי נֹתֵן לִבְנֵי יִשְׂרָאֵל לַאֲחֻזָּה**- לנחלה**:**

**(נ) וּמֻת בָּהָר אֲשֶׁר אַתָּה עֹלֶה שָׁמָּה וְהֵאָסֵף אֶל עַמֶּיךָ**, **כַּאֲשֶׁר מֵת אַהֲרֹן אָחִיךָ בְּהֹר הָהָר וַיֵּאָסֶף אֶל עַמָּיו:**

**(נא) עַל אֲשֶׁר**- וזה מכיוון ש **מְעַלְתֶּם**- בגדתם **בִּי בְּתוֹךְ בְּנֵי יִשְׂרָאֵל**- לעיני כל ישראל, **בְּמֵי מְרִיבַת קָדֵשׁ** שנמצאת ב **מִדְבַּר צִן, עַל אֲשֶׁר לֹא קִדַּשְׁתֶּם אוֹתִי** כמו שרציתי, **בְּתוֹךְ בְּנֵי יִשְׂרָאֵל:**

**(נב)** ואתה יכול רק לעלות ולראות את הארץ ולא להיכנס אליה, **כִּי**- מפני שגזרתי עליך ש **מִנֶּגֶד**- ממול, **תִּרְאֶה אֶת הָאָרֶץ**, אבל **וְשָׁמָּה לֹא תָבוֹא אֶל הָאָרֶץ אֲשֶׁר אֲנִי נֹתֵן לִבְנֵי יִשְׂרָאֵל:**

**וזאת הברכה**

#### פרק לג

#### ברכות משה לישראל

**(א) וְזֹאת הַבְּרָכָה אֲשֶׁר בֵּרַךְ משֶׁה אִישׁ הָאלוהים**- שהיה שליח של אלוהים ודבוק בו, **אֶת בְּנֵי יִשְׂרָאֵל לִפְנֵי מוֹתוֹ:**

**(ב)** לפני שברך כל שבט בנפרד, פתח משה בשבחם של ישראל שבא לידי ביטוי במתן תורה, **וַיֹּאמַר**: **ידוד מִסִּינַי בָּא**- כאשר נתן את התורה, **וְזָרַח מִשֵּׂעִיר לָמוֹ**- אבל ה' זרח עם אורו כבר משעיר, וגם **הוֹפִיעַ** ה' יחד עם אורו **מֵהַר פָּארָן** (זאת אומרת, עוד לפני שהגיע ה' להר סיני כבר זרח אורו משעיר ומפארן), **וְאָתָה**- ובא ה' **מֵרִבֲבֹת קֹדֶשׁ**- מתוך עשרות אלפי מלאכים קדושים שבאו איתו כדי לתת את התורה, **מִימִינוֹ** של ה', **אֵשְׁדָּת לָמוֹ**- נתן מתוך האש את התורה (הדת) להם- לישראל**:**

**(ג) אַף**- גם **חֹבֵב**- אוהב ה' את כל ה **עַמִּים**- שבטי ישראל, **כָּל קְדשָׁיו**- כל ישראל הקדושים- **בְּיָדֶךָ**- ה' שומר עליהם, **וְהֵם**- ישראל **תֻּכּוּ לְרַגְלֶךָ**- מוכים- סובלים במדבר בגלל שהם הולכים אחרי ה', ולמרות זאת **יִשָּׂא מִדַּבְּרֹתֶיךָ**- ישראל כל הזמן מדברים בדבריו של ה'**:**

**(ד) תּוֹרָה צִוָּה לָנוּ משֶׁה**,והיא **מוֹרָשָׁה**- ירושה לכל **קְהִלַּת יַעֲקֹב**- עם ישראל**:**

**(ה) וַיְהִי**- ה' **בִישֻׁרוּן**- בישראל **מֶלֶךְ**- במעמד הזה של הר סיני, וזה היה **בְּהִתְאַסֵּף רָאשֵׁי**- מנהיגי ה **עָם,** והיו ב **יַחַד** כל **שִׁבְטֵי יִשְׂרָאֵל:**

**ברכות משה לשבטים**

**(ו)** מכאן ואילך מתחילות ברכות לכל שבט ושבט: **יְחִי** שבט **רְאוּבֵן וְאַל יָמֹת**- היינו שלא ייכחד שבט ראובן, ותמיד **וִיהִי מְתָיו**- אנשיו **מִסְפָּר**- נספרים בקרב עם ישראל. משה ברך אותו בכך בעקבות חטאו של ראובן ששכב עם בלהה פילגש אביו, וברך אותו שחטא זה לא יגרום לו לעונש כבד. הסבר אחר: מכיוון שהיה ראובן קרוב לגבול עם העמים וחשוף לסכנה, התפלל עליו כך**:**

**(ז) וְזֹאת** הברכה **לִיהוּדָה וַיֹּאמַר**: **שְׁמַע ידוד קוֹל יְהוּדָה** כאשר הוא יוצא למלחמות, **וְאֶל עַמּוֹ תְּבִיאֶנּוּ** בשלום כאשר הוא חוזר מהמלחמות, **יָדָיו רָב לוֹ**- שכוחו שלו יהיה די ומספיק לו ולא יצטרך לעזרה של שבטים אחרים, **וְעֵזֶר מִצָּרָיו תִּהְיֶה**- אתה ה' תעזור לו משונאיו. התפלל כך על יהודה שהיה המנהיג והראשון במלחמות**:**

**(ח) וּלְלֵוִי אָמַר**: פתח בשבח הכהונה הגדולה: **תֻּמֶּיךָ וְאוּרֶיךָ**- האורים והתומים שבחושן ניתנו **לְאִישׁ חֲסִידֶךָ**- לאהרן הכהן הגדול, ואחריו לזרעו אחריו, וזה היה בגלל ש **אֲשֶׁר נִסִּיתוֹ בְּמַסָּה**- ה' ניסה אותו במסה ומריבה (רפידים), וכן בעוד מקומות אם יאמין בו, ועמד אהרן באמונתו בכל הנסיונות, ורק במקום אחד חטא מעט וזה- **תְּרִיבֵהוּ**- תריב איתו **עַל** חטא **מֵי מְרִיבָה**- וכבר הענשתו על חטא מי מריבה**:**

**(ט)** ומכאן לשבח השבט: **הָאֹמֵר לְאָבִיו וּלְאִמּוֹ לֹא רְאִיתִיו**, **וְאֶת אֶחָיו לֹא הִכִּיר וְאֶת בָּנָו לֹא יָדָע**, **כִּי שָׁמְרוּ** בני לוי את **אִמְרָתֶךָ**- מה שאמרת להם, **וּבְרִיתְךָ יִנְצֹרוּ**- ישמרו. שני פירושים בפסוק זה: 1. בני לוי הרגו את קרוביהם שעבדו בעגל ועשו עצמם כלא מכירים אותם וזה שבח גדול להם. 2. בני לוי היו עובדים רבות במשכן ובכך מתנתקים ממשפחתם וכאילו לא מכירים אותם**:**

**(י) יוֹרוּ** בני לוי את **מִשְׁפָּטֶיךָ**- של התורה **לְיַעֲקֹב, וְתוֹרָתְךָ** יורו **לְיִשְׂרָאֵל**,והכהנים **יָשִׂימוּ קְטוֹרָה**- קטורת **בְּאַפֶּךָ**- של ה', על המזבח, **וְכָלִיל**- עולות שעולות כליל לה' **עַל מִזְבְּחֶךָ:**

**(יא) בָּרֵךְ ידוד** את **חֵילוֹ**- רכושו של שבט לוי, **וּפֹעַל יָדָיו**- הקרבנות **תִּרְצֶה**, **מְחַץ** את ה **מָתְנַיִם** של **קָמָיו**- מי שקם נגדו- אויביו, וכן תמחץ את המתנים של **וּמְשַׂנְאָיו מִן יְקוּמוּן**- שיקומו עליו**:**

**(יב) לְבִנְיָמִן אָמַר**: **יְדִיד ידוד**- השבט הוא ידיד של ה', **יִשְׁכֹּן לָבֶטַח עָלָיו**- ויגורו בנימין בארצם בטוחים על ה', **חֹפֵף**- נמצא ה' **עָלָיו**- על השבט **כָּל הַיּוֹם**, **וּבֵין כְּתֵפָיו** של בנימין **שָׁכֵן** ה', שהוא ישכון אצלם. כאן רמז משה לכך שבית המקדש ייבנה בנחלת שבט בנימין**:**

**(יג) וּלְיוֹסֵף אָמַר**: **מְבֹרֶכֶת** מברכת **ידוד אַרְצוֹ**, **מִמֶּגֶד**- ממתיקות שנובעת מ **שָׁמַיִם מִטָּל**- שהטל ימתיק את פירות הארץ, וממתיקות של **וּמִתְּהוֹם**- מים עמוקים, **רֹבֶצֶת**- שנמצאים מ **תָּחַת** לארץ שישקואת ארצו**:**

**(יד) וּמִמֶּגֶד**- וממתיקות **תְּבוּאֹת שָׁמֶשׁ**- שהשמש מבשילה אותם, **וּמִמֶּגֶד**- וממתיקות של **גֶּרֶשׁ יְרָחִים**- ירקות שהאדמה "מגרשת" אותם כל חודש (ירח=חודש)**:**

**(טו)** וממתיקות שנמצאת ב **וּמֵרֹאשׁ הַרֲרֵי** שנמצאים בעולם מ **קֶדֶם**- מאז שהעולם נברא, **וּמִמֶּגֶד**- וממתיקות של **גִּבְעוֹת עוֹלָם**- שהיו מבריאת העולם**:**

**(טז) וּמִמֶּגֶד**- וממתיקות של **אֶרֶץ וּמְלֹאָהּ**- כל הדברים שיש בה- כל סוגי הפירות והירקות והמחצבים השונים, והכל יהיה על פי **וּרְצוֹן שֹׁכְנִי סְנֶה**- רצונו של ה' שנתגלה למשה בסנה, וכל הברכות האלו **תָּבוֹאתָה**- יבואו **לְרֹאשׁ יוֹסֵף**, **וּלְקָדְקֹד**- ולראשו של **נְזִיר אֶחָיו**- מי שמופרש וחשוב יותר מכל אחיו**:**

(יז) בְּכוֹר- לשון גדולה, החשיבות של שׁוֹרוֹ- לשון כח, החשיבות של כוחו הָדָר לוֹ- יפה ונאה היא לו, וכמו וְקַרְנֵי רְאֵם- שהם ארוכות וחדות קַרְנָיו, בָּהֶם עַמִּים- גויים יְנַגַּח יַחְדָּו אַפְסֵי- בקצוות אָרֶץ, וְהֵם- הקרניים האלו הן רִבְבוֹת הלוחמים של אֶפְרַיִם, וְהֵם אַלְפֵי הלוחמים של מְנַשֶּׁה- שהם אלו שינגחו את העמים:

**(יח) וְלִזְבוּלֻן אָמַר: שְׂמַח זְבוּלֻן בְּצֵאתֶךָ**- כשאתה יוצא למסחר שאתה עוסק בו, **וְיִשָּׂשׂכָר בְּאֹהָלֶיךָ**- ישמח בארץ הטובה שלו(מפני שיששכר לא יצא למסחר בחוץ אלא התפרנס מארצו)**:**

**(יט) עַמִּים**- שבטים אלו, יששכר וזבולן, **הַר יִקְרָאוּ**- יתאספו להר שבו נמצא המקום שבו יבחר ה', **שָׁם יִזְבְּחוּ זִבְחֵי צֶדֶק**- יזבחו לה' זבחי תודה על הצלחתם במסחר ובארצם, **כִּי שֶׁפַע יַמִּים יִינָקוּ**- כי יקבלו שפע והצלחה מהימים שלידם ישכנו, זבולן ליד הים הגדול ויששכר ליד ים כנרת, **וּשְׂפֻנֵי**- מכוסה ו **טְמוּנֵי חוֹל**-יהיה להם שפע גם מדברים הטמונים בחול, כגון זכוכית וחילזון**:**

**(כ) וּלְגָד אָמַר**: **בָּרוּךְ**- ה' ש **מַרְחִיב** את גבולו של **גָּד, כְּלָבִיא**- כמו אריה צעיר **שָׁכֵן**- יגור גד בארצו בביטחון, **וְטָרַף זְרוֹעַ אַף**- וגם **קָדְקֹד**- ינצח את אויביו בצורה מוחצת. ברך את גד בכך לפי שהיה על גבול הארץ וחשוף לאויבים**:**

**(כא) וַיַּרְא רֵאשִׁית לוֹ**- גד רצה לקחת חלק בארץ בראשונה, בעבר הירדן המזרחי, **כִּי שָׁם חֶלְקַת מְחֹקֵק סָפוּן**- כי שם נמצאת חלקת האדמה שבה המושל (מחוקק) שהוא משה רבנו- קבור (ספון), **וַיֵּתֶא**-ויבא ב **רָאשֵׁי עָם**- שבט גד ילחם בראש ישראל בכיבוש הארץ, ובכך **צִדְקַת ידוד עָשָׂה**- ימלא את ההבטחה הבטיח כלפי ה', וכן יקיים בכך את **וּמִשְׁפָּטָיו עִם יִשְׂרָאֵל**- שהתנה איתם שיילחם בראשם**:**

**(כב) וּלְדָן אָמַר: דָּן גּוּר אַרְיֵה יְזַנֵּק מִן הַבָּשָׁן**- שקרוב לשם נמצאת נחלתו (לאחר המעבר של חלק מהשבט לשם, כמתואר בספר שופטים פרק י"ח), מדרום מערב לחרמון. וברך אותו משה בכוח של אריה, מפני שנחלתו היא על הגבול והוא צריך גבורה גדולה**:**

**(כג) וּלְנַפְתָּלִי אָמַר: נַפְתָּלִי שְׂבַע רָצוֹן**- הרצון של נפתלי 'שבע' לפי שמקבל כל מה שהוא רוצה מפני שנחלתו היא טובה, **וּמָלֵא** גבול נחלתו את **בִּרְכַּת ידוד**, **יָם וְדָרוֹם יְרָשָׁה**- נפתלי יירש מדרום ומערב לשבט דן שנזכר לעיל**:**

**(כד) וּלְאָשֵׁר אָמַר: בָּרוּךְ מִבָּנִים אָשֵׁר**- אתה תהיה מבורך על ידי כל הבנים של יעקב שהם אחיך, **יְהִי רְצוּי אֶחָיו**- ותהיה אהוב- רצוי להם, וזה מפני שיצטרכו תמיד לשמן שלך שיהיה בשפע עד כדי כך שכאילו אשר **וְטֹבֵל בַּשֶּׁמֶן רַגְלוֹ** מרוב זיתים שיהיו בנחלתו**:**

**(כה) בַּרְזֶל וּנְחשֶׁת מִנְעָלֶךָ**- יהיה בארצו של אשר מחצבים אלו בכמות רבה כל כך שכאילו מנעליו יהיו מהם, **וּכְיָמֶיךָ דָּבְאֶךָ**- וכמו הימים שאתה צעיר בהם ויש לך כח רב ('ימיך') כך יהיו ימי זקנתך (דבאך- לשון דאבון- עצבון, שבהם האדם ללא כח), היינו שגם לאחר הרבה שנים עדיין תהיה צעיר ורענן עם כוחות רבים**:**

**(כו)** כאן חוזר משה לברך את כל השבטים ביחד: **אֵין כָּאֵ-ל** של **יְשֻׁרוּן**- אין כמו האלוהים של ישראל, שהרי **רֹכֵב שָׁמַיִם בְּעֶזְרֶךָ**- מי שמושל בכל העולמות עוזר לך, **וּבְגַאֲוָתוֹ שְׁחָקִים**- ומי שבכוחו (גאותו) נעשו השמים הוא בעזרך**:**

**(כז) מְעֹנָה אלוהי קֶדֶם**- המקום- המעון של ישראל (שבו הם נשמרים) הוא ה' שהוא האלוהים שנמצא בעולם מקדם, **וּמִתַּחַת זְרֹעֹת עוֹלָם**- ומתחת לישראל ה' פורש את זרועותיו שנמצאות מאז ומעולם, כדי להגן עליהם, **וַיְגָרֶשׁ מִפָּנֶיךָ אוֹיֵב**- ה' יגרש מפני ישראל את אויביו, **וַיֹּאמֶר הַשְׁמֵד**- ויעזור להם להשמיד אותם (וכאילו אמר להם כך)**:**

**(כח) וַיִּשְׁכֹּן יִשְׂרָאֵל** בארצו **בֶּטַח**- בטוח ושלֵו מאויביו, וגם **בָּדָד**- לבד, ללא הגויים, וזה יקרה לכל מי שהוא **עֵין יַעֲקֹב**- יוצא מה'מעיין' של יעקב, היינו כל עם ישראל, **אֶל אֶרֶץ** שיש בה **דָּגָן וְתִירוֹשׁ**- שם ישכון ישראל לבטח, **אַף**- גם **שָׁמָיו יַעַרְפוּ**- יטפטפו **טָל**, וישביחו את הארץ בכך**:**

**(כט) אַשְׁרֶיךָ**- מאושר אתה עם **יִשְׂרָאֵל**, **מִי כָמוֹךָ עַם נוֹשַׁע בַּידוד**? איזה עוד עם יש כמוך שה' מושיע אותו? וה' הוא **מָגֵן עֶזְרֶךָ**, והוא גם **וַאֲשֶׁר חֶרֶב גַּאֲוָתֶךָ**- ה' הוא ה'חרב'- הכח שאיתו אתה מנצח את האויבים ובו אתה מתגאה, **וְיִכָּחֲשׁוּ אֹיְבֶיךָ לָךְ**- האויבים שלך יכחישו את העובדה שהם אויביך (וישקרו לך בכך) בגלל הפחד שלהם ממך שתהרוג אותם, **וְאַתָּה עַל בָּמוֹתֵימוֹ**- המקומות הגבוהים- **תִדְרֹךְ**- תשלוט על כל הדברים החשובים ביותר שלהם**:**

#### פרק לד

#### מות משה

**(א)** לאחר שסיים משה לומר את הברכות, **וַיַּעַל משֶׁה מֵעַרְבֹת מוֹאָב אֶל הַר נְבוֹ** אל **רֹאשׁ הַפִּסְגָּה** של ההר, **אֲשֶׁר עַל פְּנֵי**- ממזרח ל **יְרֵחוֹ**, כדי שיוכל לראות את כל הארץ, **וַיַּרְאֵהוּ ידוד אֶת כָּל הָאָרֶץ**, והתורה מפרטת חלק מהמקומות שמשה ראה: **אֶת** הרי **הַגִּלְעָד** שבעבר הירדן המזרחי, **עַד דָּן**- באיזור דרום מערב החרמון ('תל דן' של ימינו)**:**

**(ב) וְאֵת כָּל נַפְתָּלִי**- איזור הגליל, **וְאֶת אֶרֶץ אֶפְרַיִם וּמְנַשֶּׁה**- איזור השומרון, **וְאֵת כָּל אֶרֶץ יְהוּדָה עַד הַיָּם הָאַחֲרוֹן**- הים הגדול, שהוא במערב (קדמה=מזרח, אחורה=מערב)**:**

**(ג) וְאֶת הַנֶּגֶב**, **וְאֶת הַכִּכָּר**- המישור של **בִּקְעַת יְרֵחוֹ** שהיא **עִיר הַתְּמָרִים עַד צֹעַר**- איזור סדום, בדרום ים המלח. ראיית משה את כל הארץ למרחקים כה גדולים היתה בדרך נס מאת ה'**:**

**(ד) וַיֹּאמֶר ידוד אֵלָיו**: **זֹאת הָאָרֶץ אֲשֶׁר נִשְׁבַּעְתִּי לְאַבְרָהָם לְיִצְחָק וּלְיַעֲקֹב לֵאמֹר**- ואמרתילכל אחד מהם: **לְזַרְעֲךָ אֶתְּנֶנָּה**, **הֶרְאִיתִיךָ בְעֵינֶיךָ** אבל **וְשָׁמָּה לֹא תַעֲבֹר:**

**(ה) וַיָּמָת שָׁם**- בהר נבו **משֶׁה עֶבֶד ידוד בְּאֶרֶץ מוֹאָב עַל פִּי ידוד**- עלייתו להר כדי למות שם היתה על פי ציווי ה'**:**

**(ו) וַיִּקְבֹּר אֹתוֹ** ה' **בַגַּי**- בעמק **בְּאֶרֶץ מוֹאָב** שנמצא **מוּל בֵּית פְּעוֹר**, **וְלֹא יָדַע אִישׁ אֶת** מקום **קְבֻרָתוֹ עַד הַיּוֹם הַזֶּה:**

**(ז) וּמשֶׁה** היה **בֶּן מֵאָה וְעֶשְׂרִים שָׁנָה בְּמֹתוֹ**, ולמרות זאת **לֹא כָהֲתָה עֵינוֹ**- ראייתו לא נחלשה אלא היתה בהירה וחדה כמו של אדם צעיר, **וְלֹא נָס לֵחֹה**- ולא 'ברחה' הלחלוחית מעורו ועורו לא נתקמט אלא נשאר כשהיה צעיר, והכוונה היא שבכל גופו היה צעיר, וזהו שבח גדול למשה רבנו שהיה כולו דבוק ברוחניות ולכן גופו לא נתבלה**:**

**(ח) וַיִּבְכּוּ בְנֵי יִשְׂרָאֵל אֶת משֶׁה בְּעַרְבֹת מוֹאָב שְׁלשִׁים יוֹם** (כמו שבכו את אהרן), **וַיִּתְּמוּ יְמֵי בְכִי אֵבֶל משֶׁה:**

**(ט) וִיהוֹשֻׁעַ בִּן נוּן מָלֵא רוּחַ חָכְמָה**- רוח של קדושה ונבואה, **כִּי**- מפני ש **סָמַךְ משֶׁה אֶת יָדָיו עָלָיו**- והעביר אליו ממנהיגותו וחכמתו, **וַיִּשְׁמְעוּ אֵלָיו בְּנֵי יִשְׂרָאֵל**- קיבלו אותו למנהיג עליהם, **וַיַּעֲשׂוּ כַּאֲשֶׁר צִוָּה ידוד אֶת משֶׁה:**

**(י) וְלֹא קָם נָבִיא עוֹד בְּיִשְׂרָאֵל כְּמשֶׁה אֲשֶׁר יְדָעוֹ ידוד פָּנִים אֶל פָּנִים**- שה' ניבא אותו בצורה כל כך ברורה וקרובה**:**

**(יא)** וכן לא קם נביא עוד כמשה- **לְכָל הָאֹתֹת וְהַמּוֹפְתִים**- מכות מצרים **אֲשֶׁר שְׁלָחוֹ ידוד לַעֲשׂוֹת בְּאֶרֶץ מִצְרָיִם לְפַרְעֹה וּלְכָל עֲבָדָיו וּלְכָל אַרְצוֹ**- שעשה ניסים גדולים כאלו לעיני כל הגויים**:**

**(יב) וּלְכֹל הַיָּד הַחֲזָקָה**- קריעת ים סוף, **וּלְכֹל הַמּוֹרָא הַגָּדוֹל**- מעמד הר סיני, **אֲשֶׁר עָשָׂה משֶׁה לְעֵינֵי כָּל יִשְׂרָאֵל**- שעשה ניסים כאלו לעיני כל ישראל**:**

**חזק חזק ונתחזק!!!**